
Pentru tatăl meu, John Standish Florde, care n-a ştiut 
niciodată că voi fi publicat, dar, cu toate acestea, ar fi fost 
mândru - şi deloc surprins. 


O femeie pe nume Thursday Next 


„„„Reţeaua de Operaţiuni Speciale a fost desemnată 
să se ocupe de infracțiunile considerate ori prea 
neobişnuite, ori prea specializate pentru forţele de ordine 
normale. Cu totul erau treizeci de departamente, de la 
obişnuitul Dispute între Vecini (SO - 30) până la Detectivi 
Literari (SO-27) şi Infracţiuni în Artă (SO-24). Informaţiile 
despre cele cu numărul mai mic de 20 erau secrete, deşi 
toată lumea ştia că Chrono Guard era SO-12 şi 
Antiterorism, SO-9. Se zvonea că săi era departamentul de 
poliţie internă a Spec Ops. Cu ce se ocupau celelalte nu 
prea se ştie. Ce se ştie este că majoritatea ofiţerilor Reţelei 
erau foşti soldați sau foşti poliţişti puţin cam 
dezechilibraţi. „Dacă vrei să fii în Spec Ops”, umbla vorba, 
„poartă-te ciudat...” 

MILLON DE FLOSS - O scurtă istorie a rețelei de 
Operaţiuni Speciale 

Tatăl meu avea o faţă de stătea timpu-n loc. Nu spun 


că era urât sau aşa ceva. Asta era o expresie pe care cei 
din Chrono Guard o foloseau pentru a descrie pe cineva 
care avea puterea de a încetini scurgerea timpului până 
când aproape că-l oprea. Tata fusese colonel în Chrono 
Guard şi îşi ţinuse munca secretă. De fapt atât de secretă, 
încât noi n-am ştiut că dezertase decât atunci când 
camarazii lui, împreună cu care contabilizase timpul, au 
năvălit într-o dimineaţă în casa noastră, cu un ordin de 
Prindere & Eradicare la ei, care avea o dată fără limită în 
trecut şi în viitor, cerând să le spunem unde şi când era. 
De atunci, tata a rămas în libertate. Am aflat din vizitele lui 
ulterioare că întregul departament i se părea „corupt din 
punct de vedere moral şi istoric” şi că ducea un război, el 
singur împotriva Biroului pentru Stabilitate Temporală 
Specială. Eu n-am ştiut niciodată la ce se referă şi nici 
acum nu ştiu. Speram ca măcar el să ştie ce face şi să n-o 
încaseze. Iscusinţa lui în a opri timpul fusese obţinută prin 
muncă grea şi era ireversibilă: acum devenise un călător 
singuratic în timp, nu aparţinea unei epoci anume şi nu 
avea alt cămin în afară de eterul cronoclastic. 

Eu nu eram membră în Chrono Guard. Nu-mi dorisem 
niciodată să fiu. Nu era o distracţie din niciun punct de 
vedere, deşi salariul era bun, iar departamentul se lăuda 
că are cel mai avantajos plan de pensii: un bilet doar dus 
oriunde şi oricând voiai. Nu, nu era de mine. Eu eram ceea 
ce se numea „Detectiv Gradul!” în SO-27, Secţia de 
Detectivi Literari din Reţeaua de Operaţiuni Speciale cu 
sediul la Londra. E mult mai insipid decât pare. Încă din 
1980, de când bandele puternice de infractori intraseră pe 
piaţa literară profitabilă, aveam parte de multă muncă şi 
puţine fonduri. Superiorul meu era Comandantul regional 
Boswell, un bărbat scund şi durduliu, care arăta ca un sac 
de faină cu mâini şi picioare. Trăia doar ca să muncească: 
cuvintele reprezentau viaţa şi iubirea lui - nu era niciodată 
mai fericit decât atunci când pleca în urmărirea unui 
Coleridge contrafăcut sau a unui Fielding fals. Sub 
conducerea lui Boswell arestasem banda care fura şi 
vindea ediţiile princeps ale lui Samuel Johnson. Altă dată 


am demascat o tentativă de autentificare a unei versiuni 
flagrant nerealiste a operei pierdute a lui Shakespeare, 
Cardenio. Atunci a fost distractiv, dar astea nu sunt decât 
mici insule de agrement în oceanul rutinei de zi cu zi din 
SO-27. În cea mai mare parte a timpului ne ocupăm cu 
tranzacţii ilegale, violarea copyrightului şi fraude. 

De opt ani lucrez cu Boswell în SO-27 şi locuiesc într- 
un apartament din Maida Vale cu Pickwick, o pasăre dodo 
domesticită, care a rămas la mine de pe vremea când era 
la modă extincţia inversă şi puteai să cumperi pe sub mână 
seturi de clonare pentru amatori. Imi doream foarte mult - 
nu, eram disperată - să scap de Litera Tec, dar nu auzisem 
ca vreodată să se fi transferat cineva de acolo, iar de 
promovare nici nu se punea problema. Singurul mod prin 
care puteam să ajung Inspector plin era ca superiorul meu 
direct să avanseze în grad sau să plece. Dar asta nu se 
întâmpla niciodată. Şansa ca Inspectorul Turner să se 
căsătorească cu domnul bogat Cel Potrivit şi să-şi dea 
demisia rămânea doar atât - o şansă - căci deseori dl. Cel 
Potrivit se dovedea a fi ori dl. Mincinos, ori dl. Beţiv, ori dl. 
Deja Căsătorit. După cum spuneam mai devreme, tatăl 
meu avea o faţă de stătea timpu-n loc. Şi exact asta s-a 
întâmplat într-o dimineaţă de primăvară, când mâneam un 
sandviş într-o cafenea micuță din apropierea serviciului 
meu. Lumea a pâlpâit, s-a cutremurat şi s-a oprit. 
Proprietarul  cafenelei a  împietrit în mijlocul unei 
propoziţii, iar imaginea televizorului a îngheţat. Afară, 
păsările atârnau nemişcate pe cer. Maşinile şi tramvaiele 
se opriseră pe străzi şi un biciclist implicat într-un accident 
încremenise în aer, cu o expresie îngrozită pe faţă, 
suspendat la jumătate de metru deasupra asfaltului dur. Şi 
sunetele încetaseră, fiind înlocuite de un hârâit monoton, 
zgomotul lumii din acel moment de timp, care se repeta 
continuu, pe termen nedefinit, la acelaşi ton şi volum. 

— Ce mai face superba mea fiică? 

M-am întors spre el. Tatăl meu şedea la o masă şi s-a 
ridicat în picioare pentru a mă îmbrăţişa plin de afecţiune. 

— Sunt bine, am replicat, îmbrăţişându-l şi eu strâns. 


Ce face tatăl meu favorit? 

— Nu mă pot plânge. Timpul e un medic priceput. 

Preţ de o clipă, m-am zgâit la el. 

— Ştii, am mormăit eu, cred că la fiecare întâlnire a 
noastră pari din ce în ce mai tânăr. 

— Aşa e. Vreun nepot, ceva, în pregătire? 

— După cum merg lucrurile acum? Nici gând. 

Tatăl meu a zâmbit şi a ridicat din sprânceană. 

— N-aş spune asta încă. 

Mi-a dat o sacoşă de la Woolworths1. 

— Am fost de curând în 78, m-a anunţat el. Ţi-am 
adus asta. 

Era un single de Beatles. N-am recunoscut titlul. 

— Nu s-au despărţit în 70? 

— Nu întotdeauna. Cum îţi merge? 

— La fel ca întotdeauna. Autentificări, copyright, 
furturi... 

— „.„.„aceleaşi chestii de rahat? 

— Mda, am încuviinţat eu din cap. Aceleaşi chestii de 
rahat. Ce te aduce pe aici? 


1 Lanţ de supermarketuri ieftine. 

— M-am dus s-o văd pe mama ta peste trei 
săptămâni, a răspuns el, consultându-şi cronograful mare 
de la mână. Acelaşi motiv ăăă... ca de obicei. Peste o 
săptămână o să zugrăvească dormitorul în mov - n-ai vrea 
să discuţi tu cu ea şi s-o faci să se răzgândească? Nu se 
asortează cu perdelele. 

— Ce mai face? 

A oftat din străfundul sufletului. 

— Radioasă, ca întotdeauna. Mycroft şi Polly şi-ar 
dori să te mai gândeşti şi la ei. g 

Aceştia erau unchiul şi mătuşa mea. li iubeam din tot 
sufletul, deşi amândoi erau nebuni de legat. Cel mai mult 
regretam că nu-l văd pe Mycroft. Nu mă mai întorsesem în 
oraşul meu natal de mulți ani şi nu-mi vedeam familia pe 
cât de des mi-aş fi dorit. 

— Mama ta şi cu mine credem că ar fi o idee bună să 


vii acasă o vreme. Ea crede că-ţi iei munca prea în serios. 
— Ai cam mult tupeu, tată, să zici tocmai tu asta. 
— Au, bine ţintit! Cum stai cu istoria? 
— Binişor. 


— Ştii cum a murit Ducele de Wellington? 

— Sigur, am răspuns eu. A fost împuşcat de un 
trăgător de elită francez la începutul bătăliei de la 
Waterloo. De ce? 

— Ei, aşa, a mormăit tatăl meu cu o inocenţă 
prefăcută, scriind ceva într-un carneţel. Preţ de o clipă a 
tăcut. 

— Deci Napoleon a învins la Waterloo, nu-i aşa? a 
întrebat el rostind cuvintele rar şi foarte afectat. 

— Bineînţeles că nu, am replicat eu. Mareşalul 
Bliicher a intervenit exact la ţanc şi a salvat situaţia. 

Am mijit ochii. 

— Asta e istorie din şcoala primară, tată. Ce pui la 
cale? 

— Păi, e o coincidenţă, nu crezi? 

— Ce anume? 

— Nelson şi Wellington, doi mari eroi naţionali, 
amândoi împuşcaţi la începutul celei mai importante 
bătălii decisive a lor. 

— Ce vrei să spui? 

— Că revizioniştii francezi ar putea fi implicaţi. 

— Dar rezultatul ambelor bătălii n-a fost afectat, am 
afirmat eu. Noi tot am învins, în ambele împrejurări! 

— N-am zis că se şi pricep la asta. 

— E absurd! am râs eu de el. Presupun că tu crezi că 
aceiaşi revizionişti au făcut ca Regele Harold să fie omorât 
în 1066 pentru a ajuta invazia normandă! 

Dar tata nu râdea. A replicat puţin surprins: 

— Harold? Ucis? Cum? 

— O săgeată, tată. În ochi. 

— Englezească sau franţuzească? 

— Nu se ştie, am replicat eu, iritată de întrebările 
astea bizare. 


— În ochi, zici tu? Timpul şi-a ieşit din fire, a mormăit 
el, scriind iarăşi ceva. 

— Ce şi-a ieşit din fire? am întrebat eu, căci nu-l 
auzisem prea bine. 

— Nimic, nimic. Cine, ca să-l îndrept, m-a blestemat 
pe mine... 

— Hamlet? am întrebat eu, recunoscând citatul. 

M-a ignorat, a terminat de scris şi a închis cu zgomot 
carneţelul, apoi şi-a dus vârfurile degetelor la tâmple şi s-a 
masat o vreme, dus pe gânduri. Lumea a înaintat, 
zgâlţâindu-se, preţ de o secundă şi apoi a îngheţat din nou. 
S-a uitat neliniştit în jur. 

— Sunt pe urmele mele. Mersi pentru ajutor, 
scumpete. Când te vezi cu mama ta, spune-i că mă pune pe 
jar - şi nu uita să încerci s-o convingi să nu zugrăvească 
dormitorul. 

— Orice culoare în afară de mov, da? 

— Da. 

Mi-a zâmbit şi mi-a atins obrazul. Am simţit cum mi 
se umezesc ochii. Toate vizitele astea erau prea scurte. Mi- 
a simţit tristeţea şi mi-a zâmbit, un zâmbet pe care orice 
copil şi-ar dori să-l primească de la tatăl lui. Apoi a glăsuit: 

— Căci mi-am aruncat ochii asupra trecutului, cât de 
departe Spec Ops doisprezece poate privi... 

A făcut o pauză, apoi a încheiat citatul, o parte dintr- 
un cântec vechi al Chrono Guard, pe care tata obişnuia să 
mi-l cânte când eram mică. 

— ...am avut o viziune asupra lumii şi a tuturor 
opțiunilor care-ar putea fi! 

Şi pe urmă a dispărut. Lumea s-a ondulat, pe când 
ceasul o lua iarăşi din loc. Barmanul şi-a terminat 
propoziţia, păsările şi-au continuat zborul spre cuiburile 
lor, televiziunea şi-a reluat o reclamă greţoasă la Burgerii 
Zâmbitori şi, de partea cealaltă a străzii, biciclistul a 
aterizat pe asfalt cu o bufnitură. 

Totul a continuat ca de obicei. Nimeni în afară de 
mine nu-l văzuse pe tata când a venit şi când a plecat. 

Am comandat un sandviş cu crab şi am început să 


mănânc distrată din el, sorbind din cafeaua care părea că 
nu se mai răceşte niciodată. Nu erau mulţi clienţi şi 
Stanford, proprietarul, spăla nişte căni. Am lăsat ziarul pe 
masă ca să mă uit la televizor, de îndată ce a apărut pe 
ecran emblema Postului de Ştiri Broasca Râioasă. 

Broasca Râioasă era cel mai important post de ştiri 
din Europa. Condus de Corporaţia Goliath, difuza douăzeci 
şi patru de ore din douăzeci şi patru reportaje cu noutăţi, 
la care posturile naţionale de ştiri nici măcar nu sperau să 
aibă acces. Goliath îi oferea banii şi stabilitatea, dar şi un 
aer oarecum dubios. Nimănui nu-i plăcea influenţa 
dăunătoare pe care Corporaţia o avea asupra lumii, iar 
Postul de Ştiri Broasca Râioasă îşi primea porţia de critici, 
în ciuda dezminţirilor repetate că firma care o finanța ar fi 
dat toate ordinele. 

— Acesta, a tunat crainicul acoperind muzica 
săltăreaţă, este Postul de Ştiri Broasca Râioasă. Broasca 
Râioasă vă prezintă Ştirile de pe Glob, Ştirile La Zi, Ştiri 
ACUM! 

Reflectoarele s-au aprins deasupra prezentatoarei de 
ştiri, care a zâmbit înspre camera de filmat. 

— Acum vă prezint ştirile de la ora prânzului, de luni, 
6 mai 1985, iar eu sunt Alexandria Belfridge. În această 
săptămână, Peninsula Crimeea, a afirmat ea, a intrat iarăşi 
în atenţia publicului, când Naţiunile Unite au adoptat 
rezoluţia PN17296, în care se insistă ca Anglia şi guvernul 
Rusiei Imperiale să înceapă tratativele cu privire la 
suveranitate. Pe când Războiul Crimeii intră în al o sută 
treizeci şi unulea an, grupuri de presiune atât locale, cât şi 
din străinătate se străduiesc să pună capăt ostilităţilor. 

Am închis ochii şi am gemut uşurel. Fusesem şi eu 
acolo, făcându-mi datoria faţă de ţară în 73, şi am văzut cu 
ochii mei adevăratul război, dincolo de fast şi glorie. 
Canicula, gerul, frica, moartea. Crainica vorbea în 
continuare pe o voce tăioasă, încărcată de şovinism. 

— Când forţele armate englezeşti i-au alungat pe ruşi 
din ultimul colţişor al Peninsulei, în 1975, s-a considerat a 
fi un triumf important, care avusese mici şanse de reuşită. 


Însă, de atunci, lucrurile au rămas într-un punct mort, iar 
atitudinea naţiunii a fost exprimată pe scurt de către Sir 
Gordon Duff-Rolecks, săptămâna trecută, la un marş 
antirăzboi din Trafalgar Square. 

Emisiunea s-a întrerupt pentru a arăta imagini de la 
un miting mare şi destul de pacifist din centrul Londrei. 
Duff-Rolecks stătea pe un podium şi ţinea un discurs în 
faţa unei grămezi de microfoane puse de-a valma. 

— Ceea ce a început în 1854 ca o încercare de a 
înfrâna  expansionismul Rusiei, intona ministrul, s-a 
transformat de-a lungul anilor în nimic mai mult decât un 
exerciţiu de întreţinere a mândriei naţionale... 

Dar eu nu ascultam. Mai auzisem asta de un catralion 
de ori. Am mai luat o sorbitură de cafea, pe când 
transpiraţia mă gâdila pe pielea capului. La televizor se 
derulau imagini din arhivă ale Peninsulei, în timp ce Duff- 
Rolecks vorbea: 

— Sevastopol, o garnizoană englezească puternic 
fortificată, din a cărui arhitectură şi moştenire istorică nu 
mai rămăsese mare lucru. De câte ori vedeam aceste 
imagini, mirosul corditei şi bubuiturile obuzelor care 
explodau îmi umpleau mintea. Instinctiv, am dus mâna la 
singura urmă vizibilă care îmi rămăsese din acea campanie 
- o mică cicatrice de pe bărbie. Ceilalţi nu fuseseră la fel 
de norocoşi. Nimic nu se schimbase. Războiul se târâia în 
continuare la fel. 

— E o aiureală, Thursday, a spus cu seriozitate o voce 
din apropiere. 

Era Stanford, proprietarul cafenelei. Ca şi mine, era 
veteran din Crimeea, dar dintr-o campanie anterioară. 
Spre deosebire de mine, el îşi pierduse mai mult decât 
inocenţa şi câţiva prieteni buni, se mişca greoi pe două 
picioare din metal şi încă mai avea suficient şrapnel în 
corp încât să fabrice o jumătate de duzină de conserve de 
fasole coaptă. 

— Cu Crimeea s-a zis din cauza Naţiunilor Unite. 

Îi plăcea să vorbească cu mine despre Crimeea, în 
pofida opiniilor noastre diferite. Nimeni altcineva nu voia 


asta. Soldaţii implicaţi în disputa actuală cu Ţara Galilor 
erau mult mai ridicaţi în slăvi. Militarii din Crimeea veniţi 
în permisie îşi lăsau de obicei uniformele în dulap. 

— Nu prea cred, am replicat eu pe un ton neutru, cu 
privirea aţintită pe fereastra prin care vedeam un veteran 
din Crimeea care cerşea la colţul străzii, recitând 
Longfellow din memorie pentru câţiva penny. 

— S-ar irosi toate vieţile alea dacă am ceda acum, a 
adăugat Stanford cu asprime în voce. Suntem acolo din 
1854. Nouă ne aparţine. La fel de bine am putea să le dăm 
înapoi francezilor Insula Wight. 

— Le-am dat înapoi francezilor Insula Wight, am 
replicat eu pe un ton indulgent. Cunoştinţele lui Stanford 
despre starea actuală a lumii se rezumau de obicei la 
prima divizie de crichet şi la viaţa amoroasă a actriţei Lola 
Vavoom. 

— A, da, a murmurat el, încreţindu-şi fruntea. Le-am 
dat-o, nu-i aşa? Păi, n-ar fi trebuit. Şi cine se cred ăştia de 
la UN? 

— Nu ştiu, dar dacă nu mai moare nimeni, eu cu ei 
votez, Stan. 

Barmanul a clătinat cu tristeţe din cap, pe când Duff- 
Rolecks şi-a încheiat discursul: 

— ...nu se prea poate pune la îndoială că ţarul 
Romanov Alexei IV are drepturi depline de suveranitate 
asupra peninsulei, iar eu, unul, aştept cu nerăbdare ziua 
când ne vom putea retrage trupele din ceea ce s-ar putea 
descrie ca fiind o risipă fără măsură de resurse şi vieţi 
omeneşti. 

Prezentatoarea de la Ştirile Broasca Râioasă a 
revenit pe ecran şi a început să vorbească despre altceva - 
guvernul voia să mărească taxa pe brânză cu 83 la sută, o 
măsură nepopulară care, cu siguranţă, avea să aducă 
pichete de cetăţeni militanţi în faţa magazinelor care 
vindeau brânză. 

— Rusnacii ar putea opri războiul şi mâine dacă s-ar 
retrage! a exclamat Stanford pe un ton războinic. 

Nu era un argument şi o ştiam amândoi. Nu mai 


rămăsese nimic valoros în peninsulă, indiferent cine ar fi 
câştigat. Singura fâşie de pământ care nu fusese complet 
distrusă de bombardamentele artileriei era plină de mine. 
Din punct de vedere istoric şi moral, Crimeea aparţinea 
Imperiului Rus. Şi cu asta, basta. 

Următoarea ştire se referea la o ambuscadă de la 
graniţa cu Republica Socialistă a Țării Galilor. Nimeni nu 
fusese rănit, se schimbaseră doar câteva focuri peste râul 
Wye, lângă Hay. Aprig ca de obicei, tinerelul preşedinte pe 
viaţă Owain Glyndwr al VIIl-leadăduse vina pe pretenţiile 
imperialiste ale Angliei de a unifica Marea 

Britanie. Tot ca de obicei, Parlamentul n-a dat nici 
măcar o declaraţie despre acest incident. Ştirile au 
continuat, dar eu nu prea mai eram atentă. O nouă 
centrală nucleară se deschisese în Dungeness, iar prim- 
ministrul se dusese la inaugurare. A rânjit din obligaţie 
când au clipit bliţurile. Am revenit la ziarul meu şi am citit 
un articol despre un proiect parlamentar care propunea să 
li se retragă păsărilor dodo statutul de specie pe cale de 
dispariţie, căci numărul lor crescuse enorm, dar nu mă 
puteam concentra. Crimeea îmi umpluse mintea cu 
amintirile ei nedorite. Am avut noroc că mi-a sunat pagerul 
şi mi-a adus atât de necesarul contact cu realitatea. Am 
aruncat câteva bancnote pe tejghea şi am ţâşnit pe uşă, pe 
când prezentatoarea de la Ştirile Broasca Râioasă anunţa 
pe un ton grav că un tânăr suprarealist a fost ucis - 
înjunghiat de o bandă de adepţi ai unei şcoli radicaliste a 
impresionismului francez. 

Gad's Hill 

„.„.„ Există două curente teoretice referitoare la 
elasticitatea timpului. Primul spune că timpul este foarte 
volatil, iar orice eveniment, oricât de neînsemnat ar fi, 
modifică viitorul posibil al planetei. Cealaltă perspectivă 
este că timpul e rigid şi că, indiferent cât de mult ai 
încerca, mereu va reveni la un prezent predeterminat. Eu, 
personal, nu-mi fac griji din pricina unor asemenea 


banalităţi. Pur şi simplu vând cravate celor care vor să 
cumpere...” 

Vânzătorul de cravate din Victoria, iunie, 1983 

Pagerul mi-a transmis un mesaj tulburător: ceea ce 
părea imposibil de furat tocmai fusese furat. Nu era pentru 
prima oară când fusese şterpelit manuscrisul Martin 
Chuzzlewit. Cu doi ani în urmă fusese scos din vitrină de 
către un paznic care nu voia altceva decât să citească 
romanul în forma lui intactă, neatinsă. Plin de remuşcări şi 
neputând să descifreze scrisul lui Dickens din primele trei 
pagini, până la urmă şi-a recunoscut fapta, iar manuscrisul 
a fost recuperat. Şi-a petrecut cinci ani asudând la 
cuptoarele de ars varul din Dartmoor. 

Charles Dickens locuise în Gad's Hill spre sfârşitul 
vieţii sale, dar nu acolo scrisese Chuzzlewit, ci la 
Devonshire Terrace, unde a trăit cu prima lui soţie, în 
1843. Gad's Hill este o clădire mare, în stil victorian, pe 
lângă Rochester, de unde, pe vremea când o cumpărase 
Dickens, se putea admira priveliştea splendidă a Medway- 
ului. Dacă îţi mijeai ochii şi ignorai rafinăria de petrol, 
centrala de apă grea şi utilajul de prevenire a scurgerilor 
exotice Exco Mat, nu era prea greu să-ţi dai seama ce-l 
atrăsese pe scriitor în această parte a Angliei. Mai multe 
mii de vizitatori treceau în fiecare zi pe la Gad's Hill, care 
era al treilea în clasamentul celor mai populare locuri de 
pelerinaj literar după căsuţa Annei Hathaway şi casa 
Haworth a surorilor Bronte. Numărul uriaş de oameni a 
creat imense probleme de securitate. Nimeni nu mai voia 
să-şi asume niciun risc de când un individ alienat mintal 
intrase prin efracţie în Chawton, amenințând că distruge 
toate scrisorile lui Jane Austen dacă nu i se va publica o 
biografie realmente anostă şi neomogenă a lui Austen 
scrisă de el. Atunci nu se produsese nicio pagubă, dar 
fusese un semn care prevestea toate lucrurile rele care 
aveau să se întâmple. Anul următor, în Dublin, o bandă 
organizată încercase să ceară răscumpărare pentru 
operele lui Jonathan Swift. A avut loc un asediu lung, în 
care doi dintre speculanţi au fost împuşcaţi mortal, iar 


câteva pamflete politice în original şi o versiune timpurie a 
manuscrisului Călătoriile lui Gulliver au fost distruse. 
Inevitabilul trebuia să se întâmple. Relicvele literare au 
fost puse sub sticlă blindată, sub pază electronică, dar şi a 
unor militari înarmaţi. Nu se dorea aşa ceva, dar părea 
singura soluţie. De atunci încoace nu mai apăruseră 
probleme majore şi tocmai aceasta făcea ca furtul lui 
Chuzzlewit să fie atât de remarcabil. 

Am parcat maşina, mi-am prins insigna de S0-27 de 
buzunarul de sus şi mi-am croit drum prin mulţimea de 
jurnalişti şi gură-cască. L-am văzut de departe pe Boswell 
şi am trecut aplecându-mă pe sub o panglică a poliţiei ca 
să ajung până la el. 

— Bună dimineaţa, domnule, am bolborosit. Am venit 
de îndată ce am aflat. 

Şi-a dus un deget la buze şi mi-a şoptit la ureche: 

— Fereastra de la parter. Le-a luat mai puţin de zece 
minute. Nimic altceva. 

— Ce? 

Apoi mi-am dat seama. Cel mai faimos reporter de la 
Ştirile Broasca Râioasă era pe cale să ia un interviu. 
Jurnalista TV frumos coafată şi-a terminat introducerea şi 
s-a întors către noi. Boswell a adoptat un joc reuşit de 
glezne, m-a împuns poznaş în coaste şi m-a lăsat singură în 
faţa camerelor de luat vederi. 

— ...de Martin Cbuzzlewit, furat din Muzeul Dickens 
la Gad's Hill. Lângă mine se află detectivul literar 
Thursday Next. Spuneţi-mi, doamnă ofiţer, cum a fost 
posibil ca hoţii să pătrundă prin efracţie şi să fure una 
dintre cele mai mari comori ale literaturii? 

Am  murmurat  „licălosule!” printre dinţi către 
Boswell, care s-a retras pe furiş, zguduindu-se de atâta 
râs. Stânjenită, mi-am mutat greutatea de pe un picior pe 
altul. Întrucât entuziasmul populaţiei pentru artă şi 
literatură nu se diminuase deloc, misiunea 
Departamentului Litera Tec devenea din ce în ce mai 
dificilă, iar bugetul limitat o îngreuna şi mai mult. 

— Hoţii au intrat pe o fereastră de la parter şi s-au 


dus direct la manuscris, am spus pe vocea mea cea mai 
potrivită pentru televiziune. Le-a luat zece minute să 
termine treaba şi să iasă. 

— Înţeleg că muzeul era monitorizat de un sistem 
video cu circuit închis, a continuat Lydia. Aţi filmat hoţii pe 
video? 

— Cercetările noastre sunt în plină desfăşurare, am 
replicat eu. Trebuie să înţelegeţi că este nevoie ca anumite 
detalii să fie păstrate secrete din motive operaţionale. 

Lydia şi-a lăsat jos microfonul şi a oprit camera de 
filmat. 

— Ai vreo informaţie pentru mine, Thursday? a 
întrebat ea. Pot să obţin de la oricine chestii din astea de 
umplutură. 

Am zâmbit. 

— Abia am ajuns aici, Lyds. Mai întreabă-mă peste o 
săptămână. 

— Thursday, peste o săptămână asta o să fie material 
de arhivă. 

OK, dă drumul la filmare. 

Cameramanul şi-a pus din nou aparatul de filmat pe 
umăr, iar Lydia şi-a continuat reportajul. 

— Aveţi vreo pistă de urmărit? 

— Sunt mai multe ipoteze pe care le avem în vedere. 
Suntem convinşi că putem să înapoiem manuscrisul 
muzeului şi să îi arestăm pe responsabili. 

Intenţia mea era să-mi împărtăşesc propriul 
optimism. Petrecusem o mulţime de timp la Gad's Hill 
supraveghind instalarea sistemului de securitate şi ştiam 
că era ca al Băncii Angliei. Oamenii care o făcuseră erau 
pricepuţi. Foarte pricepuţi. De asemenea, pentru ei fusese 
o chestiune de mândrie personală. Interviul s-a încheiat, 
iar eu m-am aplecat să trec pe sub o panglică cu Accesul 
Interzis a Spec Ops, ca să ajung unde mă aştepta Boswell. 

— I-o chestie nasoală ca dracu’, Thursday. Turner, 
pune-o la curent! 

Boswell ne-a lăsat să ne vedem de treabă şi a plecat 
să-şi ia ceva de mâncare. 


— Dacă-ţi dai seama cum s-au scos indivizii, a 
murmurat Paige, care era o versiune feminină puţin mai în 
vârstă a lui Boswell, îmi mănânc ghetele cu catarame cu 
tot. 

Turner şi Boswell erau deja în Departamentul Litera 
Tec când am apărut eu acolo, abia ieşită din armată şi 
după o scurtă carieră în Departamentul de Poliţie din 
Swindon. Puţini oameni părăseau vreodată secţia Litera 
Tec. Când ajungeai la Londra, te numărai mai mult sau mai 
puţin printre cei mai buni din profesia ta. Promovarea sau 
moartea erau căile obişnuite prin care ieşeai de acolo. 
Zicala era că Litera Tec nu era doar de Crăciun, ci pe 
viaţă. 

— Boswell te place, Thursday. 

— În ce fel? am întrebat eu suspicioasă. _ 

— Aşa încât să te vrea în locul meu după ce plec. In 
weekend m-am logodit cu un tip de treabă din SO-3. 

Ar fi trebuit să fiu mai entuziasmată, dar Turner 
fusese logodită de atâtea ori, încât ar fi putut să-şi pună 
inele pe toate degetele de la mâini şi de la picioare - câte 
două pe fiecare. 

— S0-3? m-am interesat eu, oarecum indiscretă. 
Chiar dacă erai în Spec Ops, nu aveai nicio garanţie că o 
să afli ce făcea fiecare departament - probabil un civil 
obişnuit era mai bine informat. Singurele secţii despre 
care ştiam sigur ce fac sub SO-12 erau SO-9, antiterorism, 
şi SO-1, adică Afaceri Interne - poliţia internă din Spec 
Ops. Indivizii care aveau grijă să nu călcăm strâmb. 

— SO-3? am repetat eu. Fi cu ce se ocupă? 

— Chestii ciudate. 

— Credeam că SO-2 se ocupă de Chestii ciudate. 

— SO-2 se ocupă de Chestii şi Mai ciudate. L-am 
întrebat, dar n-a apucat să-mi răspundă - am fost cam 
ocupați. Uită-te aici! 

Turner mă condusese în camera unde se aflase 
manuscrisul. Vitrina de sticlă, care conţinuse manuscrisul 
legat în piele, era goală. 

— Aţi găsit ceva? l-a întrebat Paige pe unul dintre 


ofiţerii care examinau scena crimei. 

— Nu. 

— Mănuşi? am întrebat eu. 

Tipa din SOCO s-a ridicat şi şi-a îndreptat spatele. Nu 
descoperise nicio amprentă, de niciun fel. 

— Nu, şi ăsta e un lucru foarte bizar. Parcă n-ar fi 
atins deloc vitrina. Nici cu mănuşi, nici cu vreo cârpă - cu 
nimic. După părerea mea, vitrina n-a fost deschisă, iar 
manuscrisul încă se află înăuntru! 

M-am uitat la vitrină. Era încă încuiată zdravăn şi 
niciunul dintre celelalte obiecte expuse nu fusese atins. 
Cheile erau ţinute în altă parte şi în momentul de faţă erau 
transportate încoace de la Londra. 

— Hei, ce ciudat... am bolborosit eu, aplecându-mă să 
văd mai bine. 

— Ce-ai văzut? a întrebat Paige nerăbdătoare. 

Am arătat spre o porţiune de sticlă dintr-un panou 
lateral, care se unduia uşurel. Porțiunea era cam de 
mărimea manuscrisului. 

— Am observat asta, a zis Paige. Am crezut că e un 
defect în sticlă. 

— Într-o sticlă blindată? am întrebat-o eu. Nicio 
şansă. Şi nu era aşa când am supravegheat instalarea ei, 
poţi să fii sigură de asta. 

— Atunci ce e? 

Am bătut uşurel în sticla dură şi am simţit cum 
suprafaţa ei lucioasă se unduieşte sub degetele mele. Un 
fior m-a străbătut pe şira spinării şi am avut o senzaţie 
ciudată de familiaritate supărătoare, sentimentul pe care l- 
ai putea avea când un coleg care te teroriza la şcoală şi pe 
care l-ai uitat de mult te salută ca pe un vechi prieten. 

— Operaţiunea asta mi se pare familiară, Paige. Când 
o să găsim infractorul, sigur o să fie cineva pe care îl 
cunosc. 

— Eşti la Litera Tec de şapte ani, Thursday. 

Mi-am dat seama ce voia să spună. 

— De opt ani, şi ai dreptate - probabil că-l cunoşti şi 
tu. Oare Lamber Thwalts ar fi putut face asta? 


— Ar fi putut, dacă n-ar fi fost încă la pârnaie - încă 
patru ani pentru escrocheria aia cu Love Labour's Wonx. 

— Ce zici de Keens? El s-ar fi putut ocupa de o 
chestie atât de importantă ca asta. 

— Milton nu mai e printre noi. L-a apucat o criză de 
epilepsie în biblioteca din Parkhurst. A dat ortu' popii în 
mai puţin de două săptămâni. 

— Hmmm. 

Am arătat către cele două camere video. 

— Ce au filmat? 

— N-au filmat pe nimeni, a replicat Turner. Nici 
măcar o păsărică. Poţi să-ţi pun casetele, dar n-o să te 
ajute cu nimic. 

Mi-a arătat ce aveau. Paznicul care fusese de serviciu 
era interogat la secţie. Sperau ca hoţii să fie angajaţi ai 
muzeului, dar nu părea să fie aşa. Paznicul fusese la fel de 
dărâmat ca şi ceilalţi. 

Turner a derulat înapoi caseta şi a apăsat butonul de 
pornire. 

— Uită-te bine. Aparatul care înregistrează preia de 
pe cele cinci camere video câte cinci secunde pe rând de la 
fiecare. 

— Deci cea mai lungă pauză dintre cadre e de 
douăzeci de secunde? 

— Te-ai prins. Te uiţi? OK, ăsta e manuscrisul... A 
arătat spre carte, care se vedea clar în cadru, iar apoi 
filmarea se muta brusc la camera de lângă uşa principală. 
Nu se vedea nicio mişcare. Apoi uşa dinăuntru, prin care 
orice hoţ ar fi fost nevoit să treacă, căci toate celelalte 
intrări erau blocate. Pe urmă a apărut coridorul, apoi 
anticamera. Apoi aparatul a revenit la camera unde se afla 
manuscrisul. Turner a apăsat butonul de pauză, iar eu m- 
am aplecat ca să văd mai bine. Manuscrisul dispăruse. 

— În douăzeci de secunde a intrat, a deschis vitrina, 
a luat Chuzzlewit şi apoi a şters-o? E imposibil. 

— Crede-mă, Thursday, asta s-a întâmplat. 

Ultima remarcă a venit de la Boswell, care privise 
ecranul din spatele meu. 


— Nu ştiu cum au făcut-o, dar au reuşit. Am primit un 
telefon de la Comandantul Suprem Gale care m-a întrebat 
asta şi a fost pus de prim-ministru. Deja au apărut 
întrebări în Parlament şi cineva o să fie tras la răspundere. 
Nu eu, vă asigur! 

S-a uitat la noi două cam sever, lucru care m-a făcut 
să mă simt stânjenită - eu eram cea care dăduse 
consultanţă muzeului privind măsurile de securitate. 

— O să ne ocupăm imediat de asta, domnule, am 
replicat, apăsând butonul de pauză şi pornind filmul. 
Imaginile din clădire se schimbau periodic, dar în ele nu se 
vedea nimic ieşit din comun. Mi-am tras un scaun, am 
derulat înapoi caseta şi m-am mai uitat o dată. 

— Ce speri să descoperi? a întrebat Paige. 

— Orice. 

N-am găsit nimic. 

„Fondurile Reţelei de Operaţiuni Speciale vin direct 
de la guvern. Cea mai mare parte a activităţii acesteia se 
desfăşoară la nivel central, dar toate departamentele Spec 
Ops au filiale locale pentru a ţine sub control problemele 
din provincie. Ele sunt conduse de Comandanți regionali 
care ţin legătura cu birourile naţionale pentru a face 
schimb de informaţii, a primi îndrumări şi a lua decizii 
strategice. Ca în orice altă mare organizație 
guvernamentală, astea arată bine pe hârtie, dar în fapt 
sunt un dezastru absolut. Certurile interne meschine şi 
interesele politice, aroganţa şi agresivitatea perversă 
aproape garantează că mâna stângă nu ştie ce face mâna 
dreaptă”. 

MILLON DE FLOSS - O scurtă istorie a rețelei de 
Operaţiuni Speciale 

Două zile de chinuri zadarnice în căutarea 
manuscrisul Chuzzlewit s-au scurs fără a găsi niciun 
indiciu despre locul unde s-ar fi putut afla. Se zvonea că o 
să primesc un avertisment, dar doar dacă ne dădeam 
seama cum fusese furat manuscrisul. Ar fi fost absurd să 


fiu pedepsită aspru pentru o fisură în sistemul de 
securitate, fără să se ştie care era acea fisură. Acum, cam 
deznădăjduită, şedeam la biroul meu din sediu. Amintindu- 
mi de conversaţia cu tata, am sunat-o pe mama pentru a o 
ruga să nu zugrăvească dormitorul în mov. Telefonul n-a 
avut succes, căci ei i se părea o idee grandioasă şi a închis 
până să apuc s-o conving. Am oftat şi am aruncat o privire 
peste mesajele telefonice care se strânseseră în ultimele 
două zile. Majoritatea erau de la informatori sau de la 
cetăţeni îngrijoraţi cărora li se furase ceva sau care 
fuseseră escrocaţi şi care voiau să ştie dacă am făcut 
vreun progres. Toate erau nişte fleacuri în comparaţie cu 
Chuzzlewit - In lume existau o mulţime de oameni creduli, 
care cumpărau ediţii princeps din poeziile lui Byron la 
preţuri reduse şi care după aceea se văicăreau plini de 
amărăciune că erau falsuri. Asemenea celor mai mulţi 
detectivi, aveam o oaresce 

A e 

Idee despre cine se afla în spatele întregii poveşti, 
dar niciodată nu-l prinsesem pe bossul cel mare - doar pe 
„cei care puneau în circulaţie falsurile”, intermediarii care 
le vindeau. Mirosea a corupţie la nivel înalt, dar până 
acum nu aveam nicio dovadă. De obicei îmi citeam 
mesajele plină de interes, dar astăzi niciunul nu mi se 
părea teribil de important. În fond, poeziile lui Byron, 
Keats sau Poe sunt aceleaşi, fie că se vând la negru sau nu. 
Au acelaşi efect asupra ta când le citeşti. 

Am deschis sertarul biroului meu şi am scos o 
oglinjoară. O femeie cu trăsături relativ comune mi-a 
întors privirea. Părul ei era castaniu, de lungime medie, 
prins în grabă într-o coadă de cal. Nu avea niciun fel de 
pomeţi, iar pe faţa ei, am observat eu, începuseră să apară 
riduri destul de vizibile. M-am gândit la mama mea, care, 
la patruzeci şi cinci de ani, era deja zbârcită ca o 
smochină. M-am cutremurat, am pus oglinda la loc în 
sertar şi am scos o fotografie decolorată, cu colţurile cam 
îndoite. Era o poză a mea împreună cu un grup de prieteni, 
făcută în Crimeea pe vremea când eram un simplu caporal, 


T.E. Next, 33550336, şofer: APC, Brigada de vehicule 
blindate. Mi-am servit ţara cu sârguinţă, am fost implicată 
într-o catastrofă militară şi apoi lăsată la vatră cu o 
decorație care s-o dovedească. Se aşteptaseră de la mine 
să ţin discursuri despre recrutare şi vitejie, dar îi 
dezamăgisem. M-am dus la o reuniune a regimentului, dar 
atâta tot. M-am trezit că mă uit după chipuri despre care 
ştiam că nu se află acolo. 

În fotografie, Landen stătea în stânga mea, cu un 
braţ în jurul taliei mele şi cu celălalt ţinând un alt soldat, 
fratele meu, cel mai bun prieten al lui. Landen şi-a pierdut 
un picior, dar a venit acasă. Fratele meu era încă acolo. 

— Cine-i ăsta? a întrebat Paige, care se uitase la poză 
peste umărul meu. 

— Uau! am gemut eu. M-ai speriat de moarte! 

— Scuze! Crimeea? 

I-am dat fotografia, iar ea a privit-o cu atenţie. 

— Asta sigur e fratele tău, aveţi acelaşi nas. 

— Ştiu, obişnuiam să-l purtăm pe rând. Eu îl aveam 
luni, miere... 

— „„.înseamnă că celălalt e Landen. 

M-am încruntat şi m-am răsucit cu faţa la ea. 
Niciodată nu povestisem nimănui despre Landen. Era un 
lucru personal. M-am simţit oarecum trădată că s-a 
interesat de el fără să-mi spună. 

— Cum ai aflat de Landen? 

Mi-a simţit furia din voce, a zâmbit şi a ridicat din 
sprânceană. 

— Tu mi-ai povestit despre el. 

— Zău? 

— Sigur. Vorbeai cam dezlânat şi în mare parte doar 
tâmpenii, dar fără îndoială că te gândeai la el. 

Am tresărit. 

— La bairamul de Crăciun de anul trecut? 

— Sau de acum doi ani. Nu erai singura care vorbea 
prostii şi nu articula bine cuvintele. 

M-am uitat încă o dată la fotografie. 

— Eram logodiţi. 


Paige mi s-a părut dintr-odată stânjenită. Logodnicii 
din Crimeea puteau fi un subiect de conversaţie foarte 
nasol. 

— Aăă, şi s-a întors în ţară? 

— Cea mai mare parte a lui. Şi-a lăsat un picior pe 
acolo. Acum nu vorbim prea mult unul cu celălalt. 

— Care-i numele lui complet? a întrebat Paige, 
dorindu-şi ca în sfârşit să scoată de la mine ceva despre 
trecutul meu. 

— Parke-Laine. Landen Parke-Laine. Aproape că nici 
nu-mi mai aminteam de când nu-i mai rostisem numele. 

— Parke-Laine, scriitorul? 

Am încuviinţat din cap. 

— Arată bine tipul. 

— Mulţumesc, am replicat eu, neştiind prea bine 
pentru ce îi mulţumeam. Am pus fotografia la loc în 
sertarul meu, iar Paige a pocnit din degete. 

— Boswell vrea să te vadă, a anunţat ea, amintindu-şi 
ce venise să-mi spună. 

Boswell nu era singur. Un bărbat trecut de patruzeci 
de ani mă aştepta şi s-a ridicat în picioare când am intrat. 
Nu prea clipea şi avea o cicatrice mare într-o parte a feţei. 
Boswell s-a bâlbâit preţ de o clipă, a tuşit, s-a uitat la 
ceasul lui de mână, apoi a spus ceva de genul că ne lasă să 
ne vedem de treabă. 

— Poliţia? am întrebat eu când am rămas singuri. A 
murit vreo rudă sau aşa ceva? 

Bărbatul a tras jaluzelele pentru a fi mai feriţi de 
privirea celorlalţi. 

— Nu, din câte ştiu. 

— SO-1? am întrebat eu, aşteptându-mă la un posibil 
avertisment. 

— Eu? a replicat bărbatul sincer surprins. Nu. 

— Litera Tec? 

— De ce nu luaţi loc? 

Mi-a oferit un scaun şi apoi s-a aşezat în fotoliul mare 
rotitor, din lemn de stejar, al lui Boswell. Avea un dosar cu 
copertă din piele de bou şi numele meu gravat pe ea, pe 


care l-a aruncat pe birou, în faţa lui. Am fost uimită de cât 
de gros era. 

— Totul e despre mine? 

M-a ignorat. N-a deschis dosarul, dar în schimb s-a 
aplecat şi m-a privit fix, fără să clipească. 

— Ce părere aveţi despre cazul Chuzzlewit? 

M-am trezit că mă zgâiesc la cicatricea lui. Pornea de 
la frunte şi ajungea până la bărbie, avea dimensiunea şi 
fineţea unui aparat de sudură al unui constructor de 
vapoare. Din cauza ei, buza îi stătea în sus, dar, dacă 
făceai abstracţie de asta, chipul lui era destul de plăcut. 
Fără cicatrice probabil că ar fi fost un bărbat chipeş. Eram 
prea lipsită de tact. Instinctiv, şi-a ridicat mâna ca să şi-o 
acopere. 

— Un rus de primă mână, a murmurat el, lămurindu- 
mă. 

— Îmi pare rău. 

— N-aveţi de ce. E greu să nu te holbezi la ea. 

Preţ de o clipă a tăcut. 

— Lucrez în Spec Ops 5, m-a informat el pe o voce 
tărăgănată, arătându-mi o insignă lucioasă. 

— SO-5, am icnit eu, nereuşind să-mi ascund uimirea 
din voce. Ce faceţi voi acolo? 

— Asta-i o informaţie secretă, domnişoară Next. V-am 
arătat insigna ca să puteţi discuta cu mine fără să vă faceţi 
griji în privinţa nivelului de autorizare la care am acces. 
Poate să confirme şi Boswell, dacă vreţi... 

Bătăile inimii mi s-au accelerat. Interviurile cu ofiţerii 
aflaţi mai sus în ierarhia Spec Ops duceau uneori la 
transferuri... 

— Deci, domnişoară Next, ce credeţi despre 
Chuzzlewit? 

— Vă interesează opinia mea sau versiunea oficială? 

— Opinia dumneavoastră. Pot să obţin versiunea 
oficială şi de la Boswell. 

— Cred că-i prea devreme să mă pronunţ. Dacă 
motivul e răscumpărarea, atunci putem presupune că 
manuscrisul e încă întreg. 


Dacă l-au furat ca să-l vândă sau să-l dea la schimb, 
şi în cazul ăsta putem presupune că e întreg. Numai dacă e 
vorba de terorism ar trebui să ne facem griji. În scenariile 
unu şi trei, Litera Tec n-are câtuşi de puţin de-a face cu 
asta. Intră pe fir SO-9 şi noi ieşim din peisaj. 

Bărbatul mi-a aruncat o privire pătrunzătoare şi a 
încuviinţat din cap. 

— Nu vă place aici, nu-i aşa? 

— Hai să spunem că m-am săturat până-n gât, am 
răspuns eu puţin mai sincer decât ar fi trebuit. În orice 
caz, cine sunteţi? 

Bărbatul a râs. 

— Scuze. Foarte nepoliticos din partea mea. N-am 
vrut să fiu atât de secretos. Mă cheamă Tamworth şi sunt 
comandatul Forţelor de teren în SO-5. De fapt, a adăugat 
el, nu-i mare scofală. În prezent, nu suntem decât eu şi 
încă doi inşi. 

I-am strâns mâna pe care mi-o întinsese. 

— Doar trei oameni într-un departament din Spec 
Ops? am întrebat eu plină de curiozitate. Nu-i cam 
meschin? 

— Am pierdut câţiva ieri. 

— Îmi pare rău. 

— Nu-i aşa cum credeţi. Tocmai făcusem câteva 
progrese, dar ăsta nu-i tot timpul un lucru bun. Unii din 
SO-5 se pricep la cercetare, dar nu se dau în vânt după 
munca de teren. Au copii. Eu n-am. Dar îi înţeleg. 

Am încuviinţat din cap. Şi eu îi înţelegeam. 

— De ce aţi venit să vorbiţi cu mine? am întrebat eu 
pe un ton destul de degajat. Sunt în SO-27 şi, aşa cum îmi 
tot spun plini de amabilitate cei din comisia care se ocupă 
cu transferurile în Spec Ops, talentele mele se rezumă la a 
sta ori la birou în Litera Tec, ori lângă aragazul din 
bucătărie. 

Tamworth a zâmbit. A bătut uşurel cu degetele pe 
dosarul din faţa lui. 

— Ştiu toate astea. Cei din Comisia centrală de 
recrutare din Spec Ops nu ştiu niciodată să spună „Nu, 


pur şi simplu te aburesc. La asta se pricep cel mai bine. 
Dar lucrurile stau tocmai pe dos, sunt foarte conştienţi de 
potenţialul dumneavoastră. Adineauri am discutat cu 
Boswell şi crede că vă poate lăsa să plecaţi, dacă vreţi să 
ne daţi o mână de ajutor în SO-5. 

— Întrucât dumneavoastră sunteţi din SO-5, atunci 
nu prea are de ales, nu-i aşa? 

Tamworth a râs. 

— Aşa e. Dar dumneavoastră aveţi de ales. Nu 
recrutez niciodată pe nimeni dacă nu vrea să vină. 

M-am uitat la el. Părea că vorbeşte serios. 

— E un transfer? 

— Nu, a replicat Tamworth, nu e. Am nevoie de 
dumneavoastră pentru că deţineţi nişte informaţii care ne 
sunt utile. Dumneavoastră o să fiţi un observator, nimic 
mai mult. Când veţi înţelege în ce v-aţi băgat, o să fiți 
foarte încântată că sunteţi doar atât. 

— Deci, după ce se termină povestea asta, mă întorc 
iarăşi aici? 

A făcut o pauză şi s-a uitat la mine preţ de o clipă, 
încercând să fie cât mai convingător fără să mă mintă. Asta 
mi-a plăcut la el. 

— Nu vă pot promite, domnişoară Next, dar cine 
lucrează într-o misiune în SO-5 poate să fie destul de sigur 
că n-o să rămână în SO-27. 

— Ce vreţi să fac? 

Tamworth a scos un formular din servietă şi l-a 
împins spre mine. Era un formular standard cu clauze de 
păstrare a confidenţialităţii, care dădea Spec Ops drepturi 
asupra a aproape tot ce ştiam şi la mult mai multe dacă 
suflam vreun cuvinţel cuiva care 

y avea acces la un nivel inferior de informaţii secrete. 
L-am semnat ascultătoare şi i l-am dat înapoi. Mi-a dat în 
schimb o insignă lucioasă de SO-5 care avea deja numele 
meu pe ea. Tamworth mă cunoştea mai bine decât îmi 
închipuiam. După aceea, a început să vorbească pe o voce 
joasă: 

— Pe scurt, SO-5 e o unitate de Căutare şi Conţinere. 


Ni se plasează un om, iar noi îl căutăm până îl găsim şi îl 
conţinem, apoi ni se dă altul. SO-4 e cam la fel, doar că e 
alt tip. Persoana. Ştii tu. În orice caz, azi-dimineaţă am fost 
la Gad's Hill, Thursday - pot să-ţi spun Thursday? - şi am 
examinat personal locul unde s-a petrecut furtul. Cel care 
a luat manuscrisul Chuzzlewit n-a lăsat amprente, nu se 
vede nicio urmă care să ne sugereze pe unde a intrat şi nu 
s-a înregistrat nimic pe niciuna dintre camerele video. 

— Cam puţine indicii, nu-i aşa? 

— Din contră. E exact descoperirea pe care o 
aşteptam. 

— I-aţi spus asta lui Boswell? am întrebat eu. 

— Bineînţeles că nu. Nu ne interesează manuscrisul. 
Ne interesează omul care l-a furat. 

— Şi cine e? 

— Nu-i pot spune numele, dar îl pot scrie. 

A luat o cariocă şi a scris, Acheron Hades” pe un 
carnet, apoi l-a ridicat ca să-l pot vedea. 

— Ai auzit de el? 

— Foarte multe. Nu cred că e multă lume care n-a 
auzit de el. 

— Ştiu. Dar tu l-ai cunoscut, nu-i aşa? 

— Sigur, am replicat eu. A fost unul dintre profesorii 
mei pe vremea când studiam engleza în Swindon în 68. 
Nimeni dintre noi nu s-a mirat când a trecut la cariera de 
infractor. Era cam libidinos. A lăsat gravidă o studentă. 

— Pe Braeburn, da, ştim despre ea. Dar tu? 

— Nu m-a lăsat gravidă, dar s-a străduit. 

— Te-ai culcat cu el? 

— Nu. M-am gândit că nu-i stilul meu să mă culc cu 
profesorii. Presupun că atenţia lui mă flata, cină, chestii 
din astea. Era un tip sclipitor - dar complet lipsit de 
moralitate. Mi-amintesc că odată a fost arestat pentru jaf 
armat, în timp ce ţinea o prelegere inteligentădespre 
Diavolul Alb al lui John Webster. Atunci i-au dat drumul 
fără să fie acuzat, dar chestia cu Braeburn a fost suficientă 
pentru a fi dat afară. 


— Te-a rugat să pleci cu el, dar tu l-ai refuzat. 

— Informaţiile dumneavoastră sunt corecte, domnule 
Tamworth. 

Tamworth şi-a notat ceva în carnet. Apoi s-a uitat din 
nou la mine. 

— Dar lucrul important e că ştii cum arată, nu? 

— Bineînţeles, am replicat eu, dar vă pierdeţi 
vremea. A murit în Venezuela, în 82. 

— Nu. Doar ne-a făcut să credem că a murit. l-am 
deschis mormântul în anul următor. Nu era el. Şi-a simulat 
moartea atât de bine, încât i-a păcălit pe doctori. Au 
îngropat un coşciug care părea suficient de greu. Are 
puteri care te cam uluiesc. De aceea nu-i putem rosti 
numele. Eu îi zic Regula Numărul Unu. 

— Numele? De ce nu? 

— Pentru că îşi poate auzi propriu-i nume - spus 
chiar şi în şoaptă - pe o perioadă de o mie de ani, poate 
chiar mai mult. Se foloseşte de asta ca să ne simtă 
prezenţa. 

— Şi de ce crezi că a furat Chuzzlewitt 

Tamworth a scotocit în servieta lui şi a scos un dosar. 
Pe el scria „Foarte Secret - acces doar pentru SO-5". 
Spaţiul de pe prima copertă, de obicei rezervat pentru o 
fotografie, era gol. 

— N-avem nicio poză cu el, a zis Tamworth, pe când 
eu deschideam dosarul. Nu apare în poze sau în filme şi n- 
a stat niciodată suficient de mult în arest încât să i se facă 
portretul. Îţi aminteşti camerele video din Gad's Hill? 

— Da. 

— N-au filmat pe nimeni. M-am uitat foarte atent la 
casete. Unghiul camerei de filmat se schimba la interval de 
cinci secunde şi e imposibil ca o persoană să le fi putut 
evita pe toate cât timp a stat în clădire. Înţelegi ce vreau 
să spun? 

Am dat uşor din cap şi am răsfoit paginile din dosarul 
lui Acheron. Tamworth a continuat: 

— ÎI caut de cinci ani. În Anglia, are şapte mandate 
de arestare pentru crimă, niciunul pus în aplicare; în 


America, optsprezece. Şantaj, furt şi răpire. E rece, 
calculat şi crud. Treizeci şi şase dintre cele patruzeci şi 
două de victime cunoscute erau ori din Spec Ops, ori 
ofiţeri de poliţie. 

— Hartlepool în 75? am întrebat eu. 

— Da, a răspuns Tamworth pe o voce moale. Ai auzit 
despre asta? 

Auzisem. Majoritatea auziseră. Hades fusese încolţit 
în subsolul unei parcări cu mai multe etaje, după un jaf de 
mântuială. Unul dintre asociaţii lui zăcea mort într-o bancă 
din apropiere. Acheron îl omorâse pe bărbatul rănit pentru 
a-l împiedica să vorbească. În subsol a convins un ofiţer să- 
i dea pistolul şi a ucis încă şase persoane pe când ieşea de 
acolo. Singurul ofiţer care a supravieţuit a fost cel care îi 
dăduse pistolul. Ăsta era modul de a glumi al lui 

Acheron. Ofiţerul cu pricina n-a reuşit niciodată să 
ofere o explicaţie satisfăcătoare cu privire la motivul 
pentru care îi dăduse pistolul. S-a pensionat devreme şi a 
murit sufocat în propria-i maşină după şase ani, după o 
scurtă perioadă de alcoolism şi furturi minore. A ajuns să 
fie considerat a şaptea victimă. 

— L-am interogat pe supravieţuitorul din Hartlepool 
înainte de a se sinucide, a continuat Tamworth, după ce mi 
s-a ordonat să-l găsesc cu orice preţ... pe el. Ce am aflat 
atunci ne-a făcut să formulăm Regula Numărul Doi: dacă ai 
vreodată ghinionul să te afli faţă în faţă cu el, nu crede 
nimic din ce spune sau face. Poate să înşele cu gândul, cu 
fapta prin atitudine sau felul cum arată. Are puteri 
persuasive uluitoare asupra celor care au o minte slabă. Ţi- 
am spus că suntem autorizaţi să folosim orice mijloace? 

— Nu, dar am bănuit. 

— SO-5 vrea să-l împuşte fără avertisment pe amicul 
nostru... 

— Hei, hei, stai puţin! Sunteţi împuterniciţi să-l 
eliminaţi fără proces? 

— Bine ai venit la Spec Ops 5, Thursday - ce credeai 
că înseamnă continere? 

A izbucnit într-un râs oarecum enervant. 


— Ştii cum se spune: dacă vrei să intri în Spec Ops, 
poartă-te ciudat. Nu purtăm mănuşi. 

— E legal? 

— Nicidecum. Închid ochii când vine vorba de tot ce-i 
mai jos de Spec Ops 8. Avem o zicală: Mai jos de opt, mai 
presus de lege. Ai auzit-o vreodată? 

— Nu. 

— O s-o auzi de o grămadă de ori. În orice situaţie, 
noi îi spunem Regula Numărul Trei: nu-i deloc important 
să înţelegi. Ce pistol ai? 

I-am spus, iar el şi-a notat ceva. 

— O să-ţi fac rost de un pistol cu gloanţe cilindrice cu 
vârful crestat. 

— O s-o încasăm la greu dacă suntem prinşi cu aşa 
ceva. 

— Doar pentru autoapărare, s-a grăbit să explice 
Tamworth. Tu n-o să ai de-a face cu omul ăsta. Vreau doar 
să-l identifici dacă apare. Dar ascultă, dacă lucrurile devin 
nasoale, nu vreau ca vreunul dintre oamenii mei să se 
apere de tun cu furca. Ceva mai slab decât gloanţele 
explozibile e la fel de util ca un carton ud pe post de 
jachetă antiglonţ. Nu ştim aproape nimic despre el. N- 
avem niciun certificat de naştere, nu ştim nici măcar câţi 
ani are sau cine sunt părinţii lui. Pur şi simplu, în 54, ela 
început prin a se ocupa de infracţiuni minore legate de 
literatură şi de atunci a avansat constant până când a 
ajuns să fie pe locul al treilea pe lista celor mai căutaţi 
criminali de pe Pământ. 

— Cine e pe locul întâi sau al doilea? 

— Nu ştiu şi am aflat dintr-o sursă demnă de 
încredere că e mult mai bine să nu ştiu. 

— Şi acum ce facem? 

— O să te sun. Fii pe fază şi ia-ţi mereu pagerul cu 
tine. De acum încolo eşti în concediu de la SO-27, aşa că 
profită de timpul liber. La revedere! 

A plecat brusc, lăsându-mă cu insigna de SO-5 şi 
inima bubuindu-mi în piept. Boswell s-a întors, urmat de 
Paige, care era curioasă. Le-am arătat insigna. 


— Bravo! a exclamat Paige, îmbrăţişându-mă, dar 
Boswell părea mai puţin fericit. În fond, trebuia să se 
gândească şi la departamentul lui. 

— Cei de la SO-5 pot fi foarte duri, Next, a spus 
Boswell pe un ton părintesc. Vreau să te duci la tine în 
birou şi să te gândeşti mult şi în linişte la asta. Beao 
ceaşcă de cafea şi mănâncă o chiflă y > 

cu stafide. Nu, două chifle cu stafide. Nu lua o decizie 
pripită şi ţine seama de toate argumentele pro şi contra. 
După ce termini, o să-ţi dau aprobarea cu cea mai mare 
plăcere. Înţelegi? 

Înţelegeam. În graba mea de a pleca din secţie, a fost 
cât p-aci să uit fotografia cu Landen. Acheron Hades 

„„.. Cel mai bun motiv pentru a comite fapte 
detestabile şi dezgustătoare - şi haideţi să recunoaştem, 
sunt considerat un expert în acest domeniu - este pur şi 
simplu plăcerea de a le face. Câştigul financiar e şi el bun, 
dar diluează gustul răutăţii până la un nivel la care pot 
ajunge toţi aceia care au o tendinţă pronunţată spre 
zgârcenie. Răutatea autentică şi neîntemeiată este la fel de 
rară ca bunătatea pură - şi noi toţi ştim cât de rară este 
aceasta...” 

ACHERON HADES - Degenerescentă din plăcere şi 
pentru profit 

Tamworth n-a sunat în săptămâna respectivă şi nici 
în următoarea. Am încercat să-l sun eu, la începutul celei 
de-a treia săptămâni, dar am dat peste un revizionist 
calificat care a refuzat categoric să admită că Tamworth 
sau SO-5 existau măcar. Am profitat de timpul liber ca să 
mai citesc câte ceva, să fac fişe, să-mi repar maşina şi, de 
asemenea, mulţumită noii legislații, să-l înregistrez pe 
Pickwick ca animal de companie, nu ca pasăre sălbatică 
dodo. L-am dus la primărie, unde un medic veterinar a 
studiat cu mare atenţie pasărea pe vremuri dispărută ca 
rasă. Pickwick s-a holbat la el cu o privire oropsită, căci 
nici el, asemenea celor mai multe animale de companie, nu 
se prea dădea în vânt după veterinari. 

— Ploc-ploc, a făcut Pickwick tulburat, pe când 


inspectorul tăia cu îndemânare de expert inelul mare din 
alamă de la piciorul lui. 

— N-are aripi? a întrebat reprezentantul oficial, plin 
de curiozitate, zgâindu-se la silueta oarecum bizară a lui 
Pickwick. 

— E versiunea 1.2, i-am explicat eu. Unul dintre 
primele specimene. N-au nimerit secvenţa corectă până la 
EF: 

— Probabil că e destul de bătrân. 

— Face doisprezece ani în octombrie. 

— Am avut una dintre primele versiuni de thylacine, 
a spus reprezentantul oficial cu o voce posomorâtă. 
Versiunea 2.1. Când l-am obţinut prin decantare, am văzut 
că n-avea urechi. Complet surd. Nicio garanţie sau aşa 
ceva. Al naibii tupeu, aş zice. Citeşti Noul Genetician? 

Am fost nevoită să recunosc că nu-l citeam. 

— Săptămâna trecută au obţinut o vacă de mare 
Steller. Cum aş putea să bag pe uşă în casă una din astea? 

— Ungând-o cu ulei pe părţile laterale? am sugerat 
eu. Şi arătându-i o farfurie cu vareci? 

Dar reprezentantul oficial nu mă mai asculta, îi 
acorda atenţie altei păsări dodo, o creatură rozalie cu 
gâtul lung. Proprietarul mi-a surprins privirea şi a zâmbit 
ruşinat. 

— Spirale redundante umplute cu flamingo, a 
explicat el. Ar fi trebuit să folosească un porumbel. 

— Versiunea 2.9? 

— Mai exact 2.9.1. O amestecătură, dar pentru noi el 
e Chester. N-am renunţa la el pentru nimic în lume. 

Inspectorul s-a apucat să studieze actele de 
înregistrare ale lui Chester. 

— Îmi pare rău, a spus el într-un final, 2.9.1 intră 
într-o nouă categorie de mutanti. 

— Cum adică? 

— N-are destule gene de dodo ca să fie considerat o 
pasăre dodo. Camera Şapte, mai încolo pe coridor. Duceţi- 
vă după proprietarul vomitorului, dar aveţi grijă: azi- 
dimineaţă am trimis acolo o quarcofiară. 


I-am lăsat să se certe pe proprietarul lui Chester şi 
pe reprezentantul oficial şi l-am dus pe Pickwick la o 
plimbare legănată prin parc. l-am dat drumul din lesă, iar 
el a fugărit câţiva porumbei şi pe urmă s-a împrietenit cu 
niscaiva dodo sălbatici, care îşi răcoreau picioarele în iaz. 
S-au stropit unii pe ceilalţi plini de entuziasm şi şi-au 
adresat reciproc sunete ploc-ploc în surdină, până a venit 
vremea să plecăm acasă. 

Două zile mai târziu epuizasem toate modurile de a- 
mi rearanja mobila din casă, aşa încât a fost un noroc 
pentru mine că Tamworth m-a sunat. Mi-a spus că este 
într-o misiune de supraveghere şi că trebuia să mă duc şi 
eu acolo. Mi-am notat în grabă adresa şi am ajuns în East 
End în mai puţin de patruzeci de minute. Misiunea de 
urmărire avea loc pe o stradă dărăpănată, cu depozite 
transformate în case de locuit, care fusese propusă pentru 
demolare cu două decenii în urmă. Am stins luminile şi m- 
am dat jos din maşină, am ascuns toate obiectele de 
valoare şi am încuiat cu grijă portiera. Pontiacul ponosit 
era suficient de vechi şi de hodorogit încât să nu trezească 
suspiciuni în zona aia jegoasă. Am aruncat o privire în jur. 
Cărămizile erau pe alocuri sfărâmate şi pete mari de alge 
verzi brăzdau pereţii pe unde fuseseră mai demult 
burlanele. Ferestrele erau crăpate şi murdare, iar peretele 
de cărămidă de la parter era mânjit ori cu graffiti, ori cu 
negreala cenuşii de la un incendiu recent. O ieşire de 
incendiu ruginită traversa în zigzag clădirea întunecată şi 
arunca o umbră intermitentă pe şoseaua plină de gropi şi 
pe mai multe maşini arse. Mi-am croit drum spre o uşă 
laterală, conform instrucţiunilor lui Tamworth. Înăuntru, 
crăpături imense  brăzdau pereţii, iar umezeala şi 
putregaiul se amestecau cu mirosul de dezinfectant şi cu 
un altul, venit de la un magazin indian aflat la parter. Un 
neon se aprindea şi se stingea regulat şi am văzut mai 
multe femei în fuste strâmte, care se fâţâiau prin 
întunericul dintre uşi. Cetăţenii care locuiau în zonă 
formau un amestec ciudat. Lipsa caselor ieftine din Londra 
şi din jurul ei atrăgea o mare varietate de oameni, de la 


londonezi la  sărăntoci sau profesionişti. Nu era 
nemaipomenit din punctul de vedere al forţelor de ordine, 
dar le permitea agenţilor Spec Ops să se mişte prin jur 
fără să atragă atenţia. 

Am ajuns la etajul al şaptelea, unde doi admiratori 
fanatici ai lui Henry Fielding schimbau între ei cartonaşe 
de la guma de mestecat. 

— Îmi dai o Sophia, iar eu îţi dau o Amelia. 

— Du-te dracu’! a replicat prietenul lui plin de 
indignare. Dac-o vrei pe Sophia, atunci trebuie să-mi dai 
un Allworthy şi un Tom Jones pe lângă Amelia! 

Prietenul lui, dându-şi seama cât de rară era Sophia, 
a acceptat fără nicio tragere de inimă. Schimbul a fost 
făcut, iar ei au fugit pe scări în jos ca să caute capace de 
roţi. Am comparat numărul cu adresa pe care mi-o dăduse 
Tamworth şi am ciocănit la o uşă acoperită cu vopsea 
scorojită de culoarea piersicii. A fost deschisă cu precauţie 
de către un bărbat în vârstă de vreo optzeci de ani. Şi-a 
ascuns o parte din faţă cu o mână plină de riduri, iar eu i- 
am arătat insigna. 

— Tu trebuie să fii Next, a spus el pe o voce care 
părea cam prea vioaie pentru vârsta lui. Am ignorat gluma 
răsuflată şi am intrat. Tamworth se uita printr-un binoclu 
la o cameră din clădirea de vizavi şi mi-a făcut semn cu 
mâna în chip de salut, fără să-şi mute privirea. M-am uitat 
din nou la bătrân şi i-am zâmbit. 

— Poţi să-mi spui Thursday. 

El a părut încântat şi mi-a strâns mâna. 

— Mă cheamă Snood. Poţi să-mi spui Junior. 

— Snood? am repetat eu. Ai vreo legătură cu Filbert? 

Bătrânul a încuviinţat din cap. 

— Filbert, a, da! a mormăit el. Un tip mişto şi un fiu 
bun! 

Filbert Snood era singurul bărbat care-mi stârnise 
oarecum interesul de când îl părăsisem pe Landen, cu zece 
ani în urmă. Snood fusese în Chrono Guard. Plecase în 
misiune la Tewkesbury şi nu se mai întorsese. Am primit 
un telefon de la comandantul lui, care mi-a explicat că 


fusese iminent reţinut. Eu am considerat că asta însemna o 
altă fată. Atunci m-am simţit rănită, dar nu fusesem 
îndrăgostită de Filbert. Eram sigură de asta pentru că 
fusesem îndrăgostită de Landen. Dacă ai mai trecut prin 
aşa ceva, îţi recunoşti starea, la fel cum ai recunoaşte un 
Turner sau te-ai duce să te plimbi pe coasta de vesta 
Irlandei. 

— Deci tu eşti tatăl lui? 

Snood a luat-o spre bucătărie, dar eu n-aveam de 
gând să schimb subiectul. 

— Şi ce mai face acum? Unde locuieşte? 


Bătrânul s-a apucat să mânuiască cu stângăcie 
ibricul. 

— Mi-e greu să vorbesc despre Filbert, m-a informat 
el până la urmă, ştergându-se la colţul gurii cu o batistă. A 
fost atât de demult! 

— E mort? am întrebat eu. 

— O, nu, a murmurat bătrânul. Nu-i mort. Bănuiesc 
că ţi s-a spus că a fost iminent reţinut, nu? 

— Da. M-am gândit că şi-a găsit pe altcineva sau ceva 
de genul ăsta. 

— Am crezut că o să înţelegi. Presupun că tatăl tău a 
fost sau este încă în Chrono Guard, iar noi folosim anumite 
- să zicem - eufemisme. 

M-a țintuit cu ochii lui albaştri limpezi, care mă 
priveau pe sub pleoapele grele. Inima mi-a bubuit în piept. 

— Ce vrei să spui? l-am întrebat eu. 

Bătrânul s-a gândit să spună altceva, dar s-a refugiat 
în tăcere, a făcut o pauză de câteva clipe, apoi şi-a târât 
picioarele până în camera principală ca să scrie etichetele 
de pe casetele video. Evident că lucrurile nu se rezumau 
doar la o fată din Tewkesbury, dar mai aveam timp să 
discut despre asta. Am abandonat subiectul. 

Asta mi-a dat ocazia să studiez încăperea. O masă 
aşezată pe capre de lemn, sprijinită de un perete umed, 
era ticsită cu echipament de supraveghere. Un magnetofon 
Revox se învârtea lent lângă un mixer audio care punea 


toate cele şapte microfoane din camera de vizavi şi linia 
telefonică pe opt canale diferite ale benzii. Lângă fereastră 
erau două binocluri, un aparat de fotografiat cu lentile 
puternice şi o cameră video care înregistra cu viteză mică 
pe o casetă de zece ore. 

Tamworth şi-a luat binoclul de la ochi. 

— Bine ai venit, Thursday. Vino şi aruncă o privire! 

M-am uitat prin binoclu. În apartamentul de vizavi, 
aflat la o distanţă mai mică de treizeci de metri, se putea 
zări un bărbat de vreo cincizeci de ani, îmbrăcat cu gust, 
cu o faţă ciupită şi o expresie îngrijorată. Părea că 
vorbeşte la telefon. 

— Nu-i el. 

Tamworth a zâmbit. 

— Ştiu. E fratele lui, Styx. Am aflat de el azi- 
dimineaţă. SO-14 avea de gând să-l aresteze, dar omul 
nostru e o pradă mult mai importantă. Am sunat la SO-1, 
care a intervenit în favoarea noastră: noi răspundem 
deocamdată de Styx. Ascultă şi tu. 

Mi-a dat nişte căşti, iar eu m-am uitat iarăşi prin 
binoclu. Fratele lui Hades şedea la un birou mare din lemn 
de nuc, răsfoind un număr din revista London and District 
Car Trader. Pe când mă uitam la el, s-a oprit, a ridicat 
receptorul şi a format un număr. 

— Alo? a făcut Styx la telefon. 

— Alo? a răspuns o femeie de vârstă mijlocie, cea pe 
care o sunase. 

— Aveţi de vânzare un Chevrolet din 1976? 

— Cumpără o maşină? l-am întrebat eu pe Tamworth. 

— Ascultă mai departe. Se pare că în fiecare 
săptămână face la fel. Regulat ca un ceas. 

— Are doar o sută douăzeci de mii de kilometri la 
bord, a continuat doamna, şi funcţionează foarte bine. Şi 
toate impozitele şi taxele pentru anul ăsta au fost plătite. 

— Sună minunat, a replicat Styx. Vreau să plătesc cu 
bani gheaţă. Aţi putea să mi-o reţineţi? O să-mi ia vreo oră. 
Locuiţi în Clapham, nu? 

Femeia a confirmat şi i-a dat o adresă pe care Styx nu 


s-a obosit s-o noteze. Şi-a exprimat încă o dată interesul şi 
apoi a încheiat convorbirea, însă imediat a sunat la alt 
număr, pentru o altă maşină, în Hounslow. Mi-am dat jos 
căştile şi am scos mufa din aparat ca să putem auzi prin 
boxe respiraţia nazală a lui Styx. 

— De cât timp face asta? 

— Din dosarele SO-14, până când se plictiseşte. Şase 
ore, uneori opt. Şi nu-i singurul. Toţi cei care au vândut 
vreodată o maşină s-au trezit la telefon cu unul ca Styx, cel 
puţin o dată. Uite, astea sunt pentru tine. 

Mi-a dat o cutie cu muniţie, adică gloanţe cu vârful 
crestat, concepute să producă răni cât mai grave în 
interiorul corpului. 

— Da! ce crezi că e? Un bizon? 

Dar Tamworth n-a fost amuzat. 

— Aici ne confruntăm cu ceva destul de diferit, 
Thursday. Roagă-te la DGS să nu fii nevoită să le foloseşti, 
dar dacă o faci, nu ezita. Omul nostru nu oferă şi o a doua 
şansă. 

Am scos încărcătorul de cartuşe din pistolul meu 
automat şi l-am umplut şi pe el, şi pe cel de rezervă, pe 
care îl aveam mereu la mine, lăsând doar un glonţ 
standard la suprafaţă, în eventualitatea că m-ar verifica 
SO-1. În apartamentul de vizavi, Styx formase un alt 
număr, din Ruislip. 

— Alo? a replicat de cealaltă parte a firului 
ghinionistul proprietar al maşinii. 

— Da, în numărul de azi din Trader am văzut anunţul 
dumneavoastră pentru un Ford Granada, a continuat Styx. 
E încă de vânzare? 

Styx a aflat adresa proprietarului maşinii, a promis 
că se duce în zece minute, a pus receptorul în furcă şi apoi 
şi-a frecat bucuros mâinile, râzând ca un copil. A marcat 
anunţul cu o linie şi apoi a trecut la următorul. 

— Nici măcar nu are permis de conducere, a spus 
Tamworth din cealaltă parte a camerei. Îşi petrece restul 
timpului furând pixuri, stricând obiecte electronice după 
ce a expirat termenul de garanţie şi zgâriind discuri în 


magazinele de muzică. 

— Cam copilăresc, nu-i aşa? 

— Aşa aş zice şi eu, a replicat Tamworth. Are în el un 
soi de răutate, dar nici nu se compară cu fratele lui. 

— Deci care-i legătura între Styx şi manuscrisul 
Chuzzlewtă 

— Bănuim că e la el. Conform înregistrărilor din 
operaţiunea de supraveghere condusă de S0-14, în seara 
furtului din Gad's Hill a adus acasă un pachet. Eu sunt 
primul care recunoaşte că e doar o presupunere, dar e cel 
mai important indiciu despre locul unde s-a aflat el 
vreodată în ultimii trei ani. E timpul să iasă la lumină. 

— A cerut vreo răscumpărare pentru manuscris? am 
întrebat eu. 

— Nu, dar e încă devreme. Ar putea să nu fie atât de 
simplu cum credem noi. Omul nostru are un IQ estimat la 
180, deci un simplu şantaj s-ar putea să fie un lucru prea 
simplu pentru el. 

Snood a intrat în cameră şi s-a aşezat tremurând uşor 
lângă binoclu, şi-a pus căştile şi le-a conectat la mufa. 
Tamworth şi-a luat cheile şi mi-a dat o carte. 

— Trebuie să mă întâlnesc cu tipul care are aceeaşi 
funcţie ca mine în SO-4. O să lipsesc vreo oră. Dacă se 
întâmplă ceva, trimite-mi un mesaj pe pager. Numărul meu 
e primul din memoria telefonului. Citeşte asta dacă te 
plictiseşti. 

M-am uitat la cărticica pe care mi-o dăduse. Era Jane 
Eyre de Charlotte Brontë, legată în piele roşie groasă. 

— Cine ţi-a zis? l-am întrebat eu pe un ton tăios. 

— Cine mi-a zis ce? a replicat Tamworth sincer uimit. 

— Căă... am citit de multe ori cartea asta. Când eram 
mică. O cunosc foarte bine. 

— Şi-ţi place cum se termină? 

Preţ de o clipă, am meditat. Deznodământul cam slab 
al cărţii constituia un motiv de considerabilă amărăciune 
pentru admiratorii lui Brontë. În general, toată lumea era 
de acord că, dacă Jane s-ar fi întors la Thomfield Hall şi s- 
ar fi măritat cu Rochester, cartea ar fi fost mult mai bună. 


— Nimănui nu-i place sfârşitul, Tamworth. Dar sunt o 
mulţime de lucruri bune în ea şi fără el. 

— Atunci ar fi deosebit de instructiv s-o mai citeşti 
încă o dată, nu-i aşa? 

S-a auzit o bătaie în uşă. Tamworth a deschis uşa, iar 
în cameră a intrat un bărbat cu umeri imenşi şi fără gât. 

— Extrem de punctual! a exclamat Tamworth, 
uitându-se la ceas. Thursday Next, el e Buckett. E angajat 
temporar, până găsesc pe altcineva în locul lui. 

A zâmbit şi a plecat. 

Buckett şi cu mine ne-am strâns mâinile. A zâmbit 
melancolic, de parcă genul ăsta de slujbă nu ar fi fost pe 
gustul lui. Mi-a spus că-i face plăcere să mă cunoască, apoi 
s-a dus să discute cu Snood despre rezultatele unei curse 
de cai. 

Am bătut uşurel cu vârfurile degetelor în exemplarul 
din Jane Eyre pe care mi-l dăduse Tamworth şi l-am pus în 
buzunarul de la piept. Am strâns ceştile de cafea şi le-am 
dus dincolo, în chiuveta cu smalţul sărit. Buckett şi-a făcut 
apariţia în pragul uşii. 

— Tamworth a spus că erai în Litera Tec. 

— Avea dreptate. 

— Şi eu am vrut să fiu în Litera Tec. 

— Zău? am replicat eu, uitându-mă în frigider să văd 
dacă găsesc ceva care să nu fi expirat de mai bine de-un 
an. 

— Mda. Dar mi s-a spus că trebuie să mai şi citeşti o 
carte sau două. 

— Iţi e de folos. 

S-a auzit o bătaie în uşă, iar Buckett şi-a dus mâna 
instinctiv la pistol. Avea nervii mai întinşi decât crezusem 
eu. 

— Uşurel, Buckett. Mă duc eu să deschid uşa. 

A venit lângă mine la uşă şi a tras siguranţa 
pistolului. I-am aruncat o privire, iar el a încuviinţat din 
cap în chip de răspuns. 

— Cine-i acolo? am întrebat eu fără să deschid uşa. 

— Bună! a răspuns o voce. Numele meu e Edmund 


Capillary. V-aţi gândit vreodată dacă într-adevăr William 
Shakespeare a fost cel care a scris toate piesele alea 
minunate de teatru? 

Am respirat amândoi uşuraţi, iar Buckett a pus la loc 
siguranţa pistolului său automat, mormăind printre dinţi: 

— Nenorociţii ăştia de baconieni! 

— Calmează-te, i-am răspuns eu, nu-i ilegal. 

— Din păcate. 

— Sss! > >» 

Am deschis uşa, lăsând lanţul pus, şi am zărit un 
bărbat scund, îmbrăcat într-un costum scorţos de catifea 
reiată. inea în mână o carte de identitate uzată şi şi-a 
ridicat politicos pălăria, cu un zâmbet nervos. Baconienii 
erau destul de ţicniţi, dar de obicei inofensivi. Scopul lor în 
viaţă era să dovedească faptul că Francis Bacon, şi nu 
William Shakespeare, scrisese cele mai bune piese de 
teatru din limba engleză. Bacon, credeau ei, nu avusese 
parte de recunoaşterea la care era îndreptăţit şi, de aceea, 
duceau o campanie susţinută pentru a îndrepta această 
presupusă nedreptate. 

— Bună! a exclamat baconianul plin de veselie. Îmi 
puteţi acorda câteva secunde? 

Am răspuns cu o voce tărăgănată: 

— Dacă te aştepţi să cred că un avocat a scris Visul 
unei nopți de vară, atunci probabil că sunt mai idioată 
decât par. 

Baconianul nu s-a dat bătut. Evident că îi plăcea să 
combată argumentele slabe. Probabil că în viaţa reală era 
un avocat care se ocupa de accidente. 

— Nu atât de idioată încât să credeţi că un elev al 
şcolii Warwickshire, aproape fără niciun fel de studii, ar 
putea să scrie opere care să fie actuale oricând, nu numai 
în epoca lui. 

— Nu există nicio dovadă că n-ar fi avut studii 
formale, i-am dat şi eu replica, simţindu-mă brusc 
amuzată. Buckett voia să scap de el, dar am ignorat 
semnele pe care mi le făcea. 

— De acord, a continuat baconianul, dar v-aş putea 


aduce argumentul că Shakespeare din Stratford nu-i 
acelaşi cu Shakespeare din Londra. 

Asta era o perspectivă interesantă. Am făcut o pauză, 
iar Edmund Capillary a profitat de ocazie pentru a trece la 
atac. S-a lansat aproape instinctiv într-o tiradă pe care se 
vedea c-o repetase de multe ori. 

— Shakespeare din Stratford era un negustor de 
grâne înstărit şi cumpăra case pe vremea când 
Shakespeare din Londra era hăituit de perceptori pentru 
nişte sume mici de bani. În 1600, perceptorii l-au urmărit 
până în Sussex. De ce nu s-au dus la el în Stratford? 

— Habar n-am. 

Acum îşi intrase în mână. 

— Nu e nici urmă de cineva din Stratford care să aibă 
vreo cunoştinţă despre succesul lui literar. Nu se ştie 
despre el nici măcar că ar fi cumpărat vreo carte, ar fi 
compus vreo scrisoare sau ar fi făcut orice altceva în afară 
de a fi furnizor de produse agricole, precum grâu, malţ şi 
aşa mai departe. 

Bărbatul scund părea triumfător. 

— Şi ce legătură are Bacon cu toate astea? l-am 
întrebat. 

— Francis Bacon era un scriitor de pe vremea reginei 
Elizabeta, care fusese forţat de către familia lui să devină 
politician şi avocat, întrucât implicarea lui în ceva precum 
teatrul ar fi fost considerată o ruşine, Bacon a fost nevoit 
să apeleze la ajutorul unui actor sărac pe nume 
Shakespeare, ca el să rămână în umbră - istoria i-a asociat 
din greşeală pe cei doi Shakespeare, pentru a spori 
autenticitatea unei poveşti care altfel ar fi fost nefondată. 

— Şi dovezile? 

— Hali şi Marston - ambii scriitori de satiră de pe 
vremea reginei Elizabeta - credeam cu tărie că Bacon era 
adevăratul autor al poemelor Venus şi Adonis şi Răpirea 
Lucreţiei. Am aici un pamflet care dă şi mai multe detalii. 
Mai multe amănunte se regăsesc în întrunirile noastre 
lunare. Obişnuiam să ne întâlnim la primărie, dar aripa 
radicală a Noilor Marlovienix ne-a pus o bombă incendiară, 


care a explodat săptămâna trecută. Nu ştiu unde o să ne 
întâlnim data viitoare. Dar, dacă îmi puteţi da numele 
dumneavoastră şi numărul de telefon, ţinem legătura. 

Chipul lui exprima sinceritate şi infatuare. Credea că 
mă biruise. M-am hotărât să-mi joc atuul. 

— Cum rămâne cu testamentul? 

— Testamentul? a repetat el după mine, uşor enervat. 
Evident, spera că n-o să pomenesc de el. 

— Da, am continuat eu. Dacă Shakespeare a fost într- 
adevăr doi oameni, atunci de ce Shakespeare din Stratford 
i-ar fi trecut în testamentul lui pe Condell, Heming şi 
Burbage, colegii de teatru ai lui Shakespeare din Londra? 

Baconianului i-a picat faţa. _ 

— Speram să nu mă-ntrebi. A oftat. Imi pierd vremea, 
nu-i aşa? 

— Teamă mi-e că da. 

A mormăit ceva printre dinţi şi a plecat. Pe când 
trăgeam zăvorul, l-am auzit pe baconian cum ciocănea la 
apartamentul vecin. Poate că urma să aibă mai mult noroc 
la etajul ăsta. 

— Oricum, ce caută aici o persoană de la Litera Tec, 
Next? a întrebat Buckett pe când ne întorceam în 
bucătărie. 

— Sunt aici, am răspuns eu pe o voce tărăgănată, 
pentru că ştiu cum arată el. Nu sunt angajată permanent. 
Imediat după ce îl săltăm pe individul ăsta, Tamworth o să 
mă transfere înapoi. 

Am turnat nişte lapte brânzit în chiuvetă şi am clătit 
recipientul. 

— Ar putea fi o mană cerească. 

— Pentru mine nu-i aşa. Dar tu? Tu cum ai ajuns la 
Tamworth? 

— De fapt sunt de la antitero, SO-9. Dar Tamworth n- 
a prea reuşit să recruteze oameni. A luat pentru mine 
sabia de cavaler, îi sunt dator. 

Şi-a lăsat privirea în jos şi preţ de o clipă s-a jucat cu 
cravata. Am aruncat o scurtă privire prudentă într-un 
dulap, în căutarea unei cârpe de şters vase, am dat peste 


ceva nasol şi l-am închis rapid. 

Buckett şi-a scos portofelul şi mi-a arătat o fotografie 
cu un bebeluş căruia i se scurgea saliva din gură şi care 
arăta ca orice alt bebeluş căruia i se scurgea saliva din 
gură pe care îl mai văzusem până atunci. 

— Acum sunt căsătorit, aşa că Tamworth ştie că nu 
pot rămâne aici. Ştii, nevoile omului se mai schimbă 
uneori. 

— Arată bine puştiul. 

— Mulţumesc. A pus la loc fotografia. Eşti măritată? 

— Nici măcar n-am încercat, am replicat eu, pe când 
umpleam ibricul. Buckett a încuviinţat din cap şi a scos un 
număr din revista Fast Horse 

— Pariezi uneori pe căluţi? Am primit un pont ciudat 
despre Malabar. 

— Nu. Imi pare rău. 

Buckett a încuviinţat din cap. Nu prea mai ştia 
despre ce să vorbească. 

Peste câteva minute am venit cu cafeaua. Snood şi 
Buckett discutau despre rezultatul cursei Handicapul mizei 
de aur Cheltenham. 

— Deci ştiţi cum arată, nu, domnişoară Next? m-a 
întrebat bătrânul Snood, fără a-şi desprinde privirea de 
binoclu. _ 

— A fost unul dintre profesorii mei la facultate. Insă e 
dificil să-l descriu. 

— Nu-i nici slab, nici gras? 

— Aşa era când l-am văzut ultima oară. 

— Înalt? 

— Cel puţin unu nouăzeci şi cinci. 

— Păr negru dat pe spate şi cărunt pe la tâmple? 

Buckett şi cu mine ne-am uitat unul la altul. 

— Da! 

— Cred că e acolo, Thursday. 

Am smuls căştile din mufă. 

— ...Acheron!!! s-a auzit vocea lui Styx din boxe. 
Dragul meu frate, ce surpriză plăcută! 

M-am uitat prin binoclu şi l-am văzut pe Acheron în 


apartament, lângă Styx. Purta o pelerină largă, cenuşie şi 
era exact la fel cum mi-l aminteam. Nu părea să fi 
îmbătrânit nici cu o zi de când îl văzusem ultima oară. M- 
am cutremurat fără să vreau. 

— Rahat, am mormăit eu. Snood formase deja 
numărul de pager ca să-l anunţe pe Tamworth. 

— 'Ţânţarii au înţepat capra albastră, a mormăit el în 
telefon. Mulţumesc. Puteţi să repetaţi asta şi s-o trimiteţi 
de două ori? 

Inima a început să-mi bată mai repede. Acheron 
putea să nu stea mult, iar mie mi se oferea ocazia să 
promovez definitiv din Litera Tec. Capturarea lui Hades 
era un lucru pe care nimeni nu l-ar fi putut trece cu 
vederea. 

— Mă duc acolo, am spus eu aproape într-o doară. 

— Ceeev. 

— M-aţi auzit. Staţi aici şi chemaţi întăriri din SO-14, 
să vină înarmaţi şi să nu facă niciun zgomot. Spuneţi-le că 
noi suntem înăuntru, iar ei să înconjoare clădirea. 
Suspectul e înarmat şi extrem de periculos. Aţi înţeles? 

Snood a zâmbit în felul ăla care îmi plăcuse atât de 
mult la fiul lui şi a întins o mână spre telefon. M-am răsucit 
spre Buckett. 

— Vii cu mine? 

Buckett se făcuse niţeluş cam alb la faţă. 

— Vin... ăăă... cu tine, a răspuns el, dârdâind uşurel. 

Am zbughit-o pe uşă şi am coborât pe scări până în 
holul de la parter. 

— Next! 

Era Buckett. Se oprise şi tremura vizibil. 

— Ce-ai păţit? 

— Eu... eu... nu pot să fac asta, a anunţat el, 
slăbindu-şi nodul de la cravată şi masându-şi ceafa. Am un 
copil! N-ai idee ce poate el să facă! Mie îmi place să risc, 
Next. Şi mă încântă să risc cât mai mult. Dar, dacă 
încercăm să-l prindem, o să murim amândoi. Te implor, 
aşteaptă-i pe cei din SO-14! 

— Până atunci poată să dispară. Nu trebuie decât să-l 


reținem. 

Buckett şi-a muşcat buza, dar era îngrozit. A clătinat 
din cap şi s-a retras în grabă, fără a mai spune altceva. Îmi 
cam pierdusem curajul. M-am gândit să ţip după el, dar mi- 
am amintit de fotografia cu bebeluşul căruia i se scurgea 
saliva din gură. Mi-am scos pistolul automat, am împins 
uşa care dădea în stradă şi am traversat încet şoseaua spre 
clădirea de vizavi. Pe când făceam asta, Tamworth a oprit 
maşina lângă bordură. Nu părea prea fericit. 

— Ce naiba faci? 

— Mă duc în urmărirea suspectului. 

— Asta s-o crezi tu. Unde-i Buckett? 

— În drum spre casă. 

— Nu-l condamn. SO-14 e pe drum? 

Am încuviinţat din cap. S-a oprit, şi-a ridicat privirea 
spre clădirea întunecată şi apoi s-a uitat la mine. 

— Rahat. Bine, rămâi în spatele meu şi fii cu ochii-n 
patru. Mai întâi tragi, după aia te gândeşti. Mai puţin de 
opt... 

— ...mai presus de lege. Îmi amintesc. 

— Bine. 

Tamworth şi-a scos pistolul şi am păşit cu prudenţă în 
holul de la parterul depozitului transformat în clădire de 
locuinţe. Apartamentul lui Styx era la etajul al şaptelea. 
Surpriza, să sperăm, era în avantajul nostru. 


5 

Caută vinovatii, pedepseşte-i pe inocenți 

„... Poate a fost mai bine că a fost inconştientă vreme 
de patru săptămâni. A scăpat de consecinţe, rapoartele 
SO-1, acuzaţii, înmormântările lui Snood şi Tamworth. A 
scăpat de toate... mai puţin de vinovăţie. O aştepta când s- 
a trezit...” 

MILLON DE FLOSS - Thursday Next-o biografie 

Am încercat să mă concentrez pe raza de lumină de 
deasupra mea. Ştiam că se întâmplase ceva, dar noaptea în 
care Tamworth şi cu mine l-am atacat pe Acheron mi se 
ştersese din minte. M-am încruntat, dar doar imagini 


disparate s-au derulat prin conştientul meu. Îmi aminteam 
că împuşcasem o bătrânică de trei ori şi că am coborât în 
fugă pe o scară de incendiu. Aveam o vagă amintire a 
faptului că mi-am aruncat în aer propria maşină şi că 
fusesem împuşcată în braţ. M-am uitat la mâna mea şi, 
într-adevăr, era strâns legată cu un bandaj alb. Apoi mi-am 
amintit că mai fusesem împuşcată o dată - În piept. Am 
inspirat şi am expirat de câteva ori şi m-am simţit uşurată 
că n-am auzit nicio trosnitură sau scârţâială. În cameră era 
o infirmieră care a rostit câteva cuvinte indescifrabile şi a 
zâmbit. Mi s-a părut ciudat, iar pe urmă am căzut încă o 
dată într-un somn binefăcător. 

Următoarea dată când m-am trezit era seară, iar 
camera mi s-a părut mai friguroasă. Eram singură într-o 
rezervă de spital cu şapte paturi. Puteam să zăresc un 
ofiţer înarmat, care stătea de gardă afară, lângă uşă, iar 
înăuntru o mulţime de flori şi de felicitări se luptau să 
câştige spaţiu. Pe când stăteam întinsă în pat, mi-au 
revenit amintirile despre noaptea cu pricina, năpustindu-se 
afară din inconştientul meu. Am rezistat cât am putut, dar 
era ca şi cum aş fi încercat să opresc un potop. Tot ce se 
petrecuse în acea noapte mi-a invadat mintea cât ai bate 
din palme. Am plâns, amintindu-mi. 

Peste o săptămână am căpătat suficientă putere să 
mă dau jos din pat. Paige şi Boswell au trecut amândoi pe 
la mine şi chiar şi mama a venit din Swindon să mă vadă. 
Mi-a spus că a zugrăvit dormitorul în mov, spre 
dezamăgirea lui tata - şi că a fost vina mea că i-am sugerat 
asta. M-am gândit că n-am niciun chef să-i explic. 
Bineînţeles că m-am bucurat de compasiunea lor, dar 
gândurile îmi erau în altă parte: fusese un fiasco uriaş şi 
cineva trebuia să fie responsabil pentru el. lar eu, ca 
singura supraviețuitoare a acelei seri dezastruoase, eram 
unica şi cea mai importantă candidată. Ni s-a repartizat un 
mic birou în spital şi acolo a venit fostul comandant de 
departament al lui Tamworth, un bărbat pe care nu-l 
cunoscusem, pe nume Flanker, care părea complet lipsit de 
orice urmă de simţ al umorului sau de căldură. A adus cu 


el un casetofon dublu cu înregistrare şi mai mulţi ofiţeri de 
grad înalt din SO-1, care au refuzat să-şi spună numele. 
Am dat o declaraţie pe îndelete, sinceră, fără implicare şi 
cât mai corectă cu putinţă. Se mai auzise şi până atunci de 
puterile ciudate ale lui Acheron, dar, chiar şi aşa, Flanker 
avea rezerve să creadă tot ce-i spuneam. 

— Am citit dosarul lui Tamworth despre Hades şi mi 
s-a părut destul de bizar, domnişoară Next, a zis el. 
Tamworth a fost un ins cam impulsiv. SO-5 era al lui şi 
doar al lui. Hades era mai degrabă o obsesie decât o 
misiune. Din cercetările noastre iniţiale, se pare că 
dispreţuia principiile de bază ale Spec Ops. Contrar opiniei 
generale, noi răspundem în faţa Parlamentului, chiar dacă 
într-un mod foarte discret. 

A făcut o pauză de câteva secunde şi şi-a consultat 
notițele. S-a uitat la mine şi a pornit casetofonul. A marcat 
caseta cu data, numele lui şi al meu, dar s-a referit la 
ceilalţi ofiţeri numai prin numere. După ce a terminat cu 
asta, şi-a tras un scaun şi s-a aşezat pe el. 

— Deci ce s-a întâmplat? 

Preţ de o clipă am tăcut, apoi m-am apucat să 
povestesc ce se întâmplase, începând cu întâlnirea mea cu 
Tamworth şi terminând cu plecarea grăbită a lui Buckett. 

— Mă bucur că a existat cineva cu bun-simţ, a 
murmurat unul dintre agenţii SO-1. L-am ignorat. 

— Tamworth şi cu mine am intrat în holul de la 
parterul clădirii unde se afla apartamentul lui Styx, le-am 
spus eu. Am luat-o pe scară şi la etajul al şaselea am auzit 
împuşcătura. Ne-am oprit şi am ascultat, dar era o linişte 
deplină. Tamworth credea că ne simţise prezenţa. 

— Chiar vă simţise prezenţa, a zis Flanker. Din 
transcrierea casetei ştim că Snood a rostit cu voce tare 
numele lui Hades. Hades l-a auzit şi a reacţionat urât: l-a 
acuzat pe Styx că l-a trădat, a luat pachetul şi apoi şi-a ucis 
fratele. Atacul vostru surpriză n-a fost nicio surpriză. Știa 
că sunteţi amândoi acolo. 

Am luat o gură de apă. Dacă am fi ştiut asta, oare ne- 
am fi retras? Mira-m-aş. 


— Cine era în faţă? 

— Tamworth. Am avansat încet pe lângă scară şi am 
cercetat holul de la etajul şapte. Era gol, cu excepţia unei 
bătrânici care stătea cu faţa la uşile liftului şi bombănea 
furioasă de una singură. Tamworth şi cu mine ne-am 
apropiat încet de uşa deschisă a lui Styx şi am aruncat o 
privire înăuntru. Styx zăcea întins pe podea, iar noi am 
percheziţionat rapid micul apartament. 

— V-am văzut pe camera de supraveghere video, 
Next, a spus unul dintre ofiţerii fără nume. Percheziţia 
voastră a fost corectă. 

— L-aţi văzut pe Hades pe video? 

Bărbatul a tuşit. Cu greu dăduseră crezare raportului 
lui Tamworth, dar înregistrarea video era clară. Imaginea 
lui Hades nu apăruse deloc - doar vocea lui. 

— Nu, a zis el într-un final. Nu l-am văzut. 

— Tamworth a înjurat şi s-a dus înapoi la uşă, am 
continuat eu. Atunci am auzit a doua împuşcătură. 

M-am oprit preţ de o clipă, pentru a-mi aminti cât 
mai fidel incidentul, însă tot n-am putut înţelege pe deplin 
ce am văzut şi am simţit. Îmi aduceam aminte că îmi 
scăzuse pulsul. Totul devenise brusc limpede precum 
cristalul. Nu  simţisem panică, ci doar o dorinţă 
copleşitoare de a duce la capăt misiunea. Il văzusem pe 
Tamworth cum moare, dar n-am simţit nicio emoție; asta 
venise mai târziu. 

— Domnişoară Next? a întrebat Flanker, 
întrerupându-mi gândurile. 

— Ce? Scuze. Tamworth a fost împuşcat. M-am dus la 
el, dar o singură privire mi-a fost de ajuns să-mi dau seama 
că rana era mortală. Am fost nevoită să presupun că Hades 
se afla pe holul clădirii, aşa că am inspirat adânc şi m-am 
uitat afară, pe palier. 

— Ce aţi văzut? 

— Am văzut o bătrânică lângă lift. N-am auzit pe 
nimeni coborând în fugă scara, aşa încât am presupus că 
Hades era pe acoperiş. M-am uitat iarăşi pe palier. 
Bătrânica renunţase să mai aştepte şi a trecut pe lângă 


mine în drum spre scară, stropindu-mă cu apă dintr-o baltă 
în timp ce o făcea. A ţâţâit când a trecut pe lângă trupul lui 
Tamworth. Mi-am îndreptat privirea spre holul clădirii şi 
spre scara care ducea pe acoperiş. Pe când mă îndreptam 
către ieşirea spre acoperiş, o îndoială mi s-a strecurat în 
minte. M-am răsucit să mă uit la bătrâna care începuse să 
coboare treptele şi care bodogănea despre frecvenţa 
scăzută a tramvaielor. Mi-au atras privirea urmele paşilor 
ei care ieşiseră din apă. Deşi avea picioare mici, urmele 
fuseseră lăsate de pantofi bărbăteşti. Nu mi-au trebuit mai 
multe dovezi. Era Regula Numărul Doi: Acheron putea să 
mintă cu gândul, fapta, acţiunea şi înfățișarea. Pentru 
prima oară în viaţa mea, am tras cu pistolul din furie. 

Toţi au rămas tăcuţi, aşa că am continuat. 

— Mi-am dat seama că cel puţin trei dintre cele patru 
gloanţe au nimerit în silueta care se mişca greoi pe scară. 
Bătrâna - adică cel puţin imaginea ei - s-a rostogolit în 
afara razei mele vizuale, iar eu am înaintat cu precauţie 
până în capul scării. Catrafusele ei se împrăştiaseră peste 
tot pe treptele din beton, iar căruciorul pentru 
cumpărături se afla cu un etaj mai jos. Mâncarea 
cumpărată se răsturnase şi mai multe conserve cu 
mâncare pentru pisici se rostogoleau încet pe scară în jos. 

— Deci aţi împuşcat-o? 

— Fără nicio îndoială. 

Flanker a scos din buzunar o punguţă de adunat 
dovezile şi mi-a arătat-o. Conţinea trei gloanţe de-ale mele, 
turtite de parcă ar fi lovit partea laterală a unui tanc. 

Când Flanker a vorbit din nou, vocea lui era 
încărcată de îndoieli. 

— Spuneţi că Acheron s-a deghizat într-o bătrână? 

— Da, domnule, am replicat eu, cu fruntea sus. 

— Cum a făcut asta? 

— Nu ştiu, domnule. 

— Cum ar putea un bărbat de peste un metru 
nouăzeci şi cinci să se îmbrace cu hainele unei femei 
scunde? 

— Nu cred că a făcut-o fizic. Cred că doar a proiectat 


ce-şi dorea el ca eu să văd. 

— Asta pare o tâmpenie. 

— Nu ştim o mulţime de lucruri despre Hades. 

— Cu asta sunt de acord. Numele bătrânei era 
doamna Grimsworld. Am găsit-o înghesuită pe hornul din 
apartamentul lui Styx. A fost nevoie de trei bărbaţi s-o 
scoată de acolo. 

Flanker s-a gândit un moment, apoi l-a lăsat pe unul 
dintre oamenii lui să-mi pună o întrebare. 

— Mă interesează să aflu de ce aveaţi amândoi 
muniţie cu vârful crestat, a zis unul dintre ceilalţi ofiţeri, 
cu privirea îndreptată nu către mine, ci spre perete. Era 
scund, brunet şi avea un tic enervant la ochiul stâng. 
Gloanţe cilindrice cu vârful crestat şi încărcătoare 
puternice. Ce plănuiaţi să împuşcaţi? Bizoni? 

Am inspirat adânc. 

— În 77, Hades a fost împuşcat de şase ori fără 
niciun efect, domnule. Tamworth ne-a dat muniţie cu vârful 
crestat, cu care să tragem în el. A spus că are aprobare de 
la SO-1. 

— Ei bine, n-o avea. Dacă chestia asta ajunge în 
ziare, situaţia n-o să fie deloc roz. Spec Ops nu are o 
relaţie bună cu presa, domnişoară Next. Cârtiţa ne tot cere 
să colaborăm cu unul dintre jurnaliştii lor. În vremurile 
astea, când toată lumea e trasă la răspundere, politicienii 
se bizuie pe noi din ce în ce mai mult. Muniţie cu vârful 
crestat! Rahat, nici măcar Cavaleria Specială nu foloseşte 
aşa ceva pentru ruşi. 

— Asta am spus şi eu, am replicat, dar, văzând în ce 
stare sunt astea - am scuturat punga cu gloanţele turtite - 
Imi dau seama că Tamworth a fost foarte cuminte. Ar fi 
trebuit să avem la noi gloanţe perforante. 

— Nici să nu vă gândiţi la aşa ceva. 

Atunci am luat o pauză. Flanker şi ceilalţi au dispărut 
în camera de alături pentru a se contrazice între ei, în timp 
ce o infirmieră mi-a schimbat bandajul de la braţ. Fusesem 
norocoasă, nu făcusem nicio infecţie. Mă gândeam la 
Snood când s-au întors pentru a relua interviul. 


— Pe când coboram cu prudenţă pe scară, a devenit 
evident faptul că Acheron nu mai era înarmat, am 
continuat eu. Un pistol Beretta de nouă milimetri zăcea pe 
treptele de beton, lângă o conservă cu praf de budincă. Nu 
se zărea nici urmă de Acheron sau bătrânică. Pe palier am 
dat peste un apartament a cărui uşă fusese deschisă cu 
forţa, brutal, retezându-i-se balamalele şi zăvorul Chubb. I- 
am interogat succint pe cei care locuiau în apartament, 
clar amândoi mureau de râs. Se pare că Acheron le 
spusese un fel de banc cu doi ursi furnicari într-o cârciumă 
şi n-am reuşit să j) 

scot nimic de la ei. 

Unul dintre ofiţeri clătina încet din cap. 

— Acum ce mai e? am întrebat eu indignată. 

— Niciunul din cei doi oameni despre care vorbiţi nu- 
şi aminteşte ca dumneavoastră sau Hades să fi intrat la ei 
în apartament. Nu-şi aduc aminte decât că uşa s-a deschis 
brusc, fără niciun motiv aparent. Ce explicaţie aveţi? 

Am reflectat preţ de o clipă. 

— Evident că niciuna. E posibil să poată controla 
minţile mai slabe. Încă nu ştim decât foarte puţine lucruri 
despre puterile individului. 

— Hmmm, a replicat meditativ ofiţerul. Sincer să fiu, 
cuplul chiar a încercat să ne spună bancul cu urşii 
furnicari. Ne-am tot gândit la asta. 

— Nu era Comic, nu-i aşa? 

— Deloc. Dar lor aşa li se părea. 

Incepeam să mă înfurii şi nu-mi plăcea cum decurgea 
interviul. Mi-am adunat gândurile şi am continuat, 
spunându-mi în sinea mea că, cu cât se termina mai 
repede, cu atât mai bine. 

— Am cercetat cu atenţie apartamentul şi am găsit o 
fereastră deschisă în dormitor. Dădea într-o scară de 
incendiu şi, uitându-mă pe geam, am văzut silueta lui 
Acheron cum fugea pe treptele ruginite cu patru etaje mai 
jos. Mi-am dat seama că nu-l mai pot prinde din urmă şi 
atunci l-am văzut pe Snood. A ieşit împleticindu-se din 
spatele unei maşini parcate şi şi-a îndreptat pistolul spre 


Hades, aruncându-se la pământ. În momentul ăla n-am 
înţeles ce căuta acolo. 

— Dar acum ştiţi? 

Inima mi-a sărit din piept. 

— Era acolo din cauza mea. 

Am simţit cum mă podideşte plânsul, dar mi-am 
reţinut lacrimile. A naibii să fiu dacă aveam de gând să 
plâng ca un bebeluş în faţa adunăturii ăsteia, aşa că, 
aidoma unui cunoscător, mi-am transformat smiorcăiala în 
tuse. 

— Era acolo pentru că ştia ce făcuse, a zis Flanker. 
Ştia că, rostind numele lui Hades, vă compromisese pe 
dumneavoastră şi pe Tamworth. Noi credem că încerca să 
se revanşeze. La optzeci şi nouă de ani, încerca să prindă 
un bărbat mai puternic, mai hotărât şi mai inteligent. A 
fost curajos. A fost prost. Aţi auzit ceva din discuţia lor? 

— Nu din prima. Am luat-o în jos pe scara de 
incendiu şi l-am auzit pe Snood ţipând „Poliţia!” şi „La 
pământ!” Când am ajuns la etajul al doilea, Hades îl 
convinsese deja pe Snood să-i predea arma şi îl împuşcase. 
Am tras de două ori din locul unde mă aflam. Hades s-a 
împleticit puţin, dar şi-a revenit repede şi a fugit la cea mai 
apropiată maşină. Maşina mea. 

— Ce s-a întâmplat atunci? 

— M-am agăţat de scară şi mi-am dat drumul să cad 
pe pământ. Am aterizat cam nasol pe nişte gunoaie şi mi- 
am scrântit glezna. Mi-am ridicat privirea şi l-am văzut pe 
Acheron cum loveşte în geamul maşinii mele şi deschide 
portiera. Nu i-a luat mai mult de două secunde să smulgă 
siguranţa de pe volan şi să pornească motorul. Ştiam că 
strada e o fundătură. Dacă Acheron voia să scape, atunci 
trebuia să treacă pe lângă mine. Am şchiopătat până în 
mijlocul şoselei şi am aşteptat. Am început să trag de 
îndată ce el a dat înapoi, dându-se jos de pe bordură. Toate 
gloanţele mele şi-au atins ţinta. Două în parbriz şi unul în 
grătarul radiatorului. Maşina a continuat să accelereze, iar 
eu am continuat să trag. O oglindă retrovizoare şi celălalt 
far din faţă s-au făcut ţăndări. Maşina m-ar fi lovit dacă îşi 


păstra direcţia, dar mie nu-mi mai păsa. Misiunea era dată 
peste cap. Acheron îi ucisese pe Tamworth şi pe Snood. I- 
ar fi omorât pe mulţi alţii dacă n-aş fi dat tot ce-aveam mai 
bun din mine. Ultimul meu glonţ a nimerit în roata din 
faţă, iar Acheron a pierdut în sfârşit controlul volanului. 
Maşina a lovit un Studebaker parcat şi s-a răsturnat, s-a 
izbit de mai multe ori cu capota de asfalt şi până la urmă s- 
a oprit legănându-se la mai puţin de un metru de locul 
unde eram eu. Preţ de o clipă s-a bălăngănit într-un 
echilibru precar, apoi s-a oprit, cu apa din radiator 
amestecându-se cu benzina care se scurgea pe stradă. 

Am luat încă o gură de apă şi m-am uitat la feţele lor. 
Îmi urmăriseră fiecare cuvânt, dar partea cea mai grea 
încă nu o auziseră. 

— Mi-am încărcat pistolul, apoi am deschis portiera 
din partea şoferului a maşinii răsturnate. Mă aşteptam ca 
Acheron să se rostogolească din ea rănit, dar Hades, nu 
pentru prima oară în seara aia, mi-a înşelat aşteptările. 
Maşina era goală. 

— L-aţi văzut când a fugit? 

— Nu. Tocmai mă gândeam la asta, când am auzit o 
voce familiară venind din spatele meu. Era Buckett. Se 
întorsese. „Unde e?” a urlat Buckett. „Nu ştiu”, am 
răspuns eu, bâlbâindu-mă şi cercetând partea din spate a 
maşinii. „Era aici!” „Stai aici!” a zbierat Buckett. „Mă duc 
să mă uit ce-i în faţa maşinii!” M-am bucurat că primesc 
ordine şi că sunt scutită de povara de a lua iniţiativa. Dar, 
pe când Buckett se răsucea să plece, am observat o licărire 
şi mi-am dat seama că ceva nu era în regulă. Fără nicio 
ezitare, l-am împuşcat pe Buckett în spate de trei ori. S-a 
prăbuşit... 

— Aţi mai împuşcat un ofiţer? a întrebat una din 
şleahta SO-1 pe un ton incredul. În spatel Am ignorat-o. 

— ...doar că, evident, nu era Buckett. Silueta care s-a 
ridicat de pe asfalt în faţa mea era a lui Acheron. S-a frecat 
pe spate, unde îl împuşcasem, şi a zâmbit blajin. „N-ai 
jucat tocmai cinstit!” a zis el, zâmbind. „Nu-s aici ca să joc 
cinstit”, l-am asigurat eu. 


Unul dintre ofiţerii SO-1 m-a întrerupt. 

— Se pare că împuşcaţi o grămadă de oameni în 
spate, Next. De la o distanţă mică, cu gloanţe cu vârful 
crestat, şi a supraviețuit? îmi pare rău, asta-i imposibil! 

— Aşa s-a întâmplat. 

— Minte! a spus el plin de indignare. Mi-a ajuns câte 
am auzit până acum! 

Dar Flanker i-a pus o mână pe braţ, pentru a-l face să 
tacă. 

— Continuaţi, domnişoară Next. 

Am procedat întocmai. 

— „Bună, Thursday”, a zis Hades. „Bună, Acheron”, 
am replicat eu. El a zâmbit. „Sângele lui Tamworth se 
răceşte la etaj, pe treptele din beton, şi asta doar din vina 
ta. Dă-mi pistolul ca să terminăm cu toate astea şi să 
putem merge acasă”. Hades a întins mâna, iar eu am simţit 
un impuls puternic să-i dau arma. Dar îl mai refuzasem şi 
altă dată, când folosise metode şi mai convingătoare - pe 
vremea când eu eram studentă, iar el profesor. Poate că 
Tamworth ştiuse că eu sunt suficient de puternică să-i 
opun rezistenţă şi poate că ăsta era încă un motiv pentru 
care dorise să fac parte din echipa lui. Nu ştiu. Hades şi-a 
dat seama de asta şi a spus pe o voce prietenoasă: „A 
trecut multă vreme de când nu ne-am văzut. Cincisprezece 
ani, nu-i aşa?” „Din vara lui 69”, am replicat eu sumbru. N- 
aveam niciun chef de jocurile lui. „ 69?” a întrebat el, după 
ce s-a gândit un moment. „Atunci, sunt șaisprezece ani. 
Din câte-mi amintesc, ne înţelegeam binişor”. „Tu erai un 
profesor strălucit, Acheron. N-am întâlnit pe nimeni la fel 
de inteligent ca tine. De ce faci asta?” „Şi eu aş putea 
spune acelaşi lucru despre tine”, mi-a răspuns Acheron, 
zâmbind. „Ai fost singura mea studentă despre care aş 
putea să spun că era strălucită, şi totuşi uite unde ai ajuns, 
munceşti ca un salahor în Litera Tec. Un lacheu al Reţelei. 
Ce te-aduce în SO-5?” „Destinul”. A urmat o pauză. 
Acheron a zâmbit. „Întotdeauna mi-a plăcut de tine, 
Thursday. M-ai refuzat şi, după cum ştie toată lumea, nimic 
nu-i mai seducător decât rezistenţa. Deseori m-am întrebat 


ce aş face dacă o să ne întâlnim. Studenta mea cea mai 
bună, protejata mea. A fost cât p-aci să fâm iubiţi”. 
„Niciodată n-am fost protejata ta, Hades”. A zâmbit încă o 
dată. „Ţi-ai dorit vreodată o maşină nouă?” m-a întrebat el 
pe neaşteptate. Bineînţeles că-mi dorisem şi i-am spus 
asta. „Ce zici de o casă spațioasă? Dar de două case 
spaţioase? La ţară. Cu curte. Și un Rembrandt”. M-am 
prins ce punea la cale. „Dacă vrei să mă plăteşti ca să-ţi 
fâu lacheu, Acheron, va trebui să găseşti plata corectă”. 
Lui Acheron i-a picat faţa. „Eşti puternică, Thursday. 
Lăcomia ţine la cei mai mulţi”. Acum eram deja furioasă. 
„Ce-ai de gând să faci cu manuscrisul Chuzzlewit, 
Acheron? Să-l vinzi?” „Să-l fur ca să-l vând? Ce trivial’, a 
rânjit el. „Îmi pare rău de cei doi prieteni ai tăi. Gloanţele 
cu vârful crestat fac atâta mizerie, nu-i aşa?” Stăteam 
acolo în picioare, înfruntându-ne reciproc. Nu mai putea să 
treacă multă vreme până când SO-14 avea să apară la faţa 
locului. „La pământ”, i-am ordonat eu, „altfel jur că trag!” 
Brusc, Hades s-a mişcat ca prin ceaţă. S-a auzit o 
bubuitură puternică şi am simţit că ceva mă înţeapă în 
partea de sus a braţului. M-a copleşit o senzaţie de căldură 
şi mi-am dat seama cu un vag interes că fusesem 
împuşcată. Ai nimerit-o la fix, Thursday. Ce-ai zice să 
încerci cu cealaltă mână?” Fără să-mi dau seama, eu 
trimisesem un glonţ în direcţia lui. Pentru asta mă felicita. 
Ştiam că am cel mult treizeci de secunde până când aveam 
să ameţesc din cauza sângelui pierdut. Mi-am mutat 
pistolul automat în mâna stângă şi l-am ridicat din nou. 
Acheron a zâmbit admirativ. Şi-ar fi continuat jocul brutal 
cât de mult ar fi putut, dar urletele îndepărtate ale 
sirenelor poliţiei l-au grăbit să treacă la acţiune. M-a 
împuşcat cu un glonţ în piept şi a plecat, crezând că sunt 
moartă. 

Ofițerii din SO-1 se foiau uşurel când mi-am încheiat 
povestirea. S-au uitat unul la altul, dar pe mine nu mă 
interesa dacă mă crezuseră sau nu. Hades presupusese că 
sunt moartă, dar mie încă nu-mi sunase ceasul. Volumul 
Jane Eyre pe care mi-l dăduse Tamworth îmi salvase viaţa. 


Îl pusesem în buzunarul de la piept. Glonţul lui Hades 
pătrunsese prin coperta din spate, dar nu intrase în mine. 
Coaste rupte, un plămân care cedase şi o vânătaie 
zdravănă - dar am supravieţuit. A fost un noroc sau mâna 
destinului, credeţi ce vreţi. 

— Asta-i tot? a întrebat Flanker. 

Am încuviinţat din cap. 

— Asta-i tot. 

Bineînţeles că nu era totul, se mai întâmplaseră 
multe lucruri, dar niciunul dintre ele nu era relevant 
pentru ei. Nu le spusesem că Hades se folosise de moartea 
lui Filbert Snood pentru a mă răvăşi emoţional. În felul 
ăsta izbutise să mă împuşte prima oară. 

— Asta-i tot ce trebuie să ştim, domnişoară Next. Vă 
puteţi întoarce la SO-27 de îndată ce sunteţi în stare. V-aş 
aminti că e necesar să respectaţi contractul de 
confidenţialitate pe care l-aţi semnat. Orice cuvânt care vă 
scapă ar putea avea consecinţe nefericite. Mai aveţi ceva 
de adăugat? 

Am inspirat adânc. 

— Ştiu că mult din ce v-am povestit pare exagerat, 
dar ăsta-i adevărul. Sunt primul martor care a văzut ce 
anume face Hades pentru a rămâne în viaţă. Pe viitor, cine 
o să-l urmărească ar trebui să fie foarte conştient de ce e 
capabil. 

Flanker s-a sprijinit de spătarul scaunului. S-a uitat 
la bărbatul cu ticul, care a încuviinţat din cap în chip de 
răspuns. 

— Foarte educativ, domnişoară Next. 

— Cum adică? 

— Hades e mort. SO-14 nu sunt chiar nişte ratati, 
deşi se cam grăbesc să apese pe trăgaci. În seara aia l-au 
urmărit pe M4 până când a făcut un accident de maşină la 
intersecţia doisprezece. Maşina s-a rostogolit oprindu-se la 
parapet şi a izbucnit în flăcări. N-am vrut să vă spunem 
până nu vă auzeam declaraţia. 

Vestea m-a lovit puternic şi direct. Răzbunarea fusese 
cea mai importantă emoție care mă ţinuse întreagă în 


ultimele două săptămâni. Fără dorinţa arzătoare de a-l 
vedea pe Hades ispăşindu-şi pedeapsa, probabil că nici n- 
aş fi supravieţuit. Fără Acheron, declaraţia mea era lipsită 
de dovezi. Nu mă aşteptasem deloc să mă creadă cineva, 
dar măcar ardeam de nerăbdare să fiu răzbunată când s-ar 
fi răfuit cu alţii. 

— Poftim? am întrebat eu brusc. 

— Am spus că Hades a murit. 

— Nu, am spus eu fără să mă gândesc. 

Flanker a presupus că reacţia mea era efectul şocului 
traumatic. 

— Poate fi dificil să acceptaţi asta, dar aşa e. A fost 
ars şi e de nerecunoscut. A trebuit să-l identificăm după 
fişa stomatologică, încă mai avea la el pistolul lui Snood. 

— Dar manuscrisul Cbuzzlewit? 

— Nici urmă de el, credem că a fost distrus. 

Am privit în jos. Întreaga misiune fusese un fiasco. 

— Domnişoară Next, a spus Flanker, ridicându-se în 
picioare şi punându-mi o mână pe umăr, vă va face plăcere 
să auziţi că nimic din toate acestea nu se va afla la un nivel 
de autorizare sub cel al SO-8. Vă puteţi întoarce în 
departamentul dumneavoastră fără nicio pată la dosar. S- 
au făcut greşeli, dar nimeni n-are nicio idee despre cum ar 
fi ieşit lucrurile în alte condiţii. Iar în ce ne priveşte pe noi, 
n-o să ne mai vedeţi vreodată. 

A oprit casetofonul cu înregistrarea, mi-a urat 
însănătoşire grabnică şi a ieşit din cameră. Ceilalţi ofiţeri l- 
au urmat, în afară de bărbatul cu ticul. Ela aşteptat până 
când colegii lui nu-l mai puteau auzi, apoi mi-a şoptit la 
ureche: 

— Cred că declaraţia dumneavoastră e o aiureală, 
domnişoară Next. Organizaţia suportă cu greu pierderea 
cuiva precum Fillip Tamworth. 

— Mulţumesc. 

— Pentru ce? 

— Pentru faptul că mi-aţi spus numele lui mic. 

Tipul a mai vrut să spună ceva, apoi s-a răzgândit şi a 
plecat. 


M-am ridicat de la masa din camera unde avusese loc 
interviul ad-hoc şi m-am uitat pe fereastră. Afară era soare 
şi cald, iar copacii se legănau uşurel sub adierea vântului. 
Lumea părea să nu aibă loc pentru oameni precum Hades. 
Le-am permis gândurilor despre acea seară să-mi revină în 
minte. Partea pe care nu le-o povestisem se referea la 
Snood. Acheron spusese mai multe lucruri în seara aia. 
Arătase spre trupul ostenit şi bătrân al lui Snood şi zisese: 

— Filbert m-a rugat să-ţi spun că-i pare rău. 

— Adică tatăl lui Filbert! l-am corectat eu. 

— Nu, a chicotit el. Era Filbert. 

M-am uitat încă o dată la Snood. Zăcea pe spate cu 
ochii deschişi şi asemănarea era de necontestat, în pofida 
diferenţei de şaizeci de ani. 

— O, Doamne, nu! Filbert? El era? 

Acheron părea că se distrează. 

„Iminent reţinut” este un eufemism folosit de 
Chrono Guard pentru agregare temporală, Thursday. Mă 
mir că nu ştiai asta. Prins în afara lui aici-şi-acum. Şaizeci 
de ani s-au scurs pentru el în mai puţin de un minut. Nu-i 
de mirare că n-a vrut ca tu să-l vezi. 

Până la urmă, nu existase nicio fată în Tewkesbury. 
Auzisem despre dilatarea timpului şi instabilitatea 
temporală de la tatăl meu. În lumea Evenimentului, 
Fusului şi Orizontului, Filbert Snood fusese iminent 
reţinut. Tragedia era că niciodată nu simţise nevoia să-mi 
spună. Atunci când moralul meu era la pământ, Acheron s- 
a răsucit şi m-a împuşcat. Aşa şi plănuise să facă. 

Am mers încet spre camera mea şi m-am aşezat pe 
pat, simţindu-mă complet descurajată. Îmi dau uşor 
lacrimile când nu e nimeni prin preajmă. Am plâns în 
hohote vreo cinci minute şi m-am simţit mult mai bine, mi- 
am suflat zgomotos nasul şi apoi am deschis televizorul ca 
să-mi distrag gândurile. Am schimbat în viteză canalele 
până când am ajuns la Postul de Ştiri Broasca Râioasă. 
Bineînţeles, se vorbea despre Crimeea. 

— Tot despre subiectul Crimeea, a anunţat crainica, 
Departamentul de Armament Special al Corporaţiei Goliath 


a dezvelit în mod solemn ultima armă destinată luptei 
împotriva agresorilor ruşi. Există speranţa că noua 
Carabină cu Plasmă şi Energie Balistică - cu numele de 
cod  „Bombardierul'” - va fi arma decisivă pentru 
deznodământul războiului. Corespondentul nostru militar, 
James Backbitter, ne va vorbi despre ea. 

Pe ecran a apărut imaginea în prim-plan a unei arme 
exotice, ţinută în mână de un soldat în uniformă de Spec 
Ops Militari. 

— Aceasta este noua carabină cu plasmă Bombardier, 
dezvelită astăzi în mod solemn de către Departamentul de 
Armament Special al Corporaţiei Goliath, a declarat 
Backbitter, care stătea în picioare lângă soldat, pe ceea ce 
era fără îndoială o platformă de testare. Din motive 
evidente nu vă putem spune prea multe despre ea, dar vă 
putem arăta cât de eficientă este. Vă aducem la cunoştinţă 
că foloseşte un fascicul de energie concentrată, pentru a 
distruge vehicule blindate şi personalul aferent pe o 
distanţă de un kilometru şi jumătate. 

Am privit cu oroare cum soldatul făcea o 
demonstraţie cu noua armă. Raze invizibile de energie 
sfâşiau tancul-ţintă cu puterea a zece tunuri. Ca o armă de 
artilerie grea, ce poate fi ţinută în mână. Tragerile s-au 
terminat, iar Backbitter i-a adresat colonelului câteva 
întrebări evident aranjate dinainte, în timp ce în fundal 
soldaţii defilau cu noua armă. 

— Când credeţi că Bombardierul va ajunge la trupele 
din prima linie? 

— Primele arme sunt expediate chiar acum. Restul 
vor fi trimise de îndată ce vom putea să amenajăm fabricile 
necesare. 

— Şi ultima întrebare: ce efect va avea asupra 
conflictului? 

Emoţia a licărit pe chipul colonelului. 

— Previziunea mea este că Bombardierul îi va face pe 
ruşi să înceapă tratativele de pace într-o lună. 

— Of, rabat, am mormăit eu cu voce tare. Auzisem 
fraza asta de multe ori în timpul serviciului meu militar. 


Înlocuise străvechiul „se termină până la Crăciun” din 
pură infatuare. Întotdeauna, fără nicio excepţie, fusese 
urmată de pierderi teribile de vieţi omeneşti. 

Chiar înainte de primul transport de arme noi, simpla 
ei existenţă tulburase balanţa de forţe din Crimeea. 
Nemaidorindu-şi să se retragă, guvernul Angliei încerca să 
negocieze o capitulare a tuturor trupelor ruseşti. Ruşii nici 
nu voiau s-audă de aşa ceva. UN pretinsese ca ambele 
părţi să se întoarcă la masa tratativelor în Budapesta, dar 
totul se anulase. Armata Imperială Rusă se simţise la 
adăpost în faţa atacului violent la care se aştepta. Mai 
devreme în acea zi, purtătorul de cuvânt al 
Departamentului de Armament Special al Corporaţiei 
Goliath a fost chemat în faţa Parlamentului pentru a da 
explicaţii cu privire la întârzierea noilor arme, întrucât 
deja depăşiseră cu o lună termenul de predare. 

Scrâşnetul unor cauciucuri m-au smuls din meditaţie. 
Mi-am ridicat privirea. În mijlocul camerei de spital era o 
maşină sport, vopsită în culori vii. Am clipit de două ori, 
dar n-a dispărut. Nu exista niciun motiv imaginabil pentru 
care să fie în cameră şi nici vreun indiciu despre cum 
ajunsese acolo, căci pe uşă nu putea să intre decât un pat, 
şi totuşi se afla acolo. Puteam să miros gazul de eşapament 
şi auzeam huruitul ritmic al motorului, dar, dintr-un motiv 
sau altul, nu mi s-a părut deloc ieşit din comun. Cei din 
maşină se zgâiau la mine. Şoferul era o femeie în jur de 
treizeci şi cinci de ani, care mi se părea oarecum 
cunoscută. 

— Thursday! a tipat şoferiţa pe o voce alarmată. 

M-am încruntat. Totul părea real, iar eu eram sigură 
că o mai văzusem pe şoferiţă undeva. Pasagerul, un tânăr 
pe care nu-l ştiam, îmbrăcat la costum, mi-a făcut vesel cu 
mâna. 

— N-a murit! a spus femeia, de parcă n-ar fi avut 
decât puţin timp ca să vorbească cu mine. Accidentul de 
maşină a fost praf în ochi! Indivizii ca Acheron nu mor atât 
de uşor! Acceptă slujba la Litera Tec din Swindon! 

— Swindon? am repetat eu. Aş fi crezut că scăpasem 


de oraşul ăla, îmi stârnea prea multe amintiri dureroase. 

Am deschis gura ca să vorbesc, dar s-a auzit alt 
scrâşnet de cauciucuri, iar maşina a plecat, mai degrabă 
estompându-se decât îndepărtându-se, până când din ea n- 
a mai rămas nimic în afară de ecoul cauciucurilor şi de 
mirosul slab al gazului de eşapament. Foarte repede au 
dispărut şi ele, laolaltă cu orice indiciu al ciudatei ei 
apariţii. Mi-am prins capul în mâini. Şoferiţa mi se păruse 
foarte cunoscută. Eu fusesem. 

Braţul aproape că mi se vindecase când raportul cu 
rezultatele anchetei interne a fost pus în circulaţie. Nu mi 
s-a permis să-l citesc, dar asta nu m-a deranjat. Dacă aş fi 
ştiut ce era în el, probabil că aş fi fost şi mai nemulțumită, 
şi mai iritată decât eram deja. Boswell mi-a mai făcut o 
vizită pentru a-mi spune că mi s-a acordat un concediu 
medical de şase luni, dar asta nu m-a ajutat. Nu voiam să 
mă întorc în biroul de la Litera Tec. Cel puţin nu în cel de 
la Londra. 

— Ce-ai de gând să faci? m-a întrebat Paige. Venise 
pentru a mă ajuta să-mi fac bagajul înainte de a fi 
externată din spital. 

— Şase luni ţi s-ar putea părea un timp foarte lung, 
dacă n-ai niciun hobby, familie sau iubit, a continuat ea. 
Uneori putea să fie foarte directă. 

— Am o grămadă de hobby-uri. 

— Zi-mi unul. 

— Pictez. 

— Zău? 

— Da, zău. Acum pictez un peisaj marin. 

— De cât timp te-ai apucat de el? 

— De vreo şapte ani. 

— Probabil că e foarte bun. 

— E o porcărie. 

— Serios vorbind, a zis Turner, care în ultimele 
săptămâni devenise mai apropiată de mine decât în tot 
timpul care se scursese de când ne cunoscusem, ce-ai de 
gând să faci? 

I-am dat gazeta scoasă de S0-27. Conţinea descrieri 


sumare ale ofertelor de slujbe din toată ţara. Paige s-a 
uitat la anunţul pe care îl încercuisem cu cerneală roşie. 

— Swindon? 

— De ce nu? Acolo m-am născut. 

— Poate că te-oi fi născut tu acolo, a replicat Turner, 
dar fără îndoială că-i ciudat. A bătut uşurel în descrierea 
postului. E pentru un ofiţer simplu - tu ai grad de 
inspector de mai mult de trei ani! 

— De trei ani jumate. Nu contează. Mă duc. 

Nu i-am spus lui Paige motivul real. Bineînţeles că ar 
fi putut să fie o coincidenţă, dar sfatul şoferiţei din maşină 
fusese foarte precis: Acceptă slujba la Litera Tec din 
Swindon! Poate că halucinaţia mea fusese de fapt reală. 
Gazeta cu oferta de slujbă sosise după vizita maşinii. Dacă 
nu greşise în privinţa slujbei din Swindon, era de aşteptat 
ca şi vestea despre Hades să fie corectă. Fără să mă mai 
gândesc, am trimis o cerere de transfer. Nu puteam să-i 
spun lui Paige despre maşină. Dacă ar fi ştiut, n-ar fi ţinut 
cont de prietenia dintre noi şi m-ar fi raportat lui Boswell. 
Boswell ar fi vorbit cu Flanker şi s-ar fi putut întâmpla tot 
felul de lucruri neplăcute. Începeam să mă pricep binişor 
să ascund adevărul şi mă simţeam mai fericită acum decât 
în ultimele luni de zile. 

— Eu şi colegii mei de departament o să-ţi ducem 
dorul, Thursday. 

— O să vă treacă. 

— Mie o să-mi fie dor de tine. 

— Mersi, Paige. Apreciez asta. Şi mie o să-mi fie dor 
de tine. 

Ne-am îmbrăţişat, mi-a spus să ţin legătura cu ea, 
apoi a ieşit din cameră, cu pagerul ţiuind. 

Mi-am terminat bagajul şi le-am mulţumit 
infirmierelor, care exact înainte de a pleca mi-au dat un 
pachet înfăşurat în hârtie maro. 

— Ce-i asta? am întrebat eu. 

— l-a aparţinut persoanei care ţi-a salvat viaţa în 
seara aia. 

— Cum adică? 


— Un trecător s-a ocupat de tine înainte de a veni 
salvarea. Rana de la braţ era legată strâns şi te-a învelit 
într-o haină de-a lui ca să-ţi ţină de cald. Fără intervenţia 
lui ai fi putut să sângerezi până la moarte. 

Intrigată, am deschis pachetul. În primul rând am 
văzut o batistă care, în ciuda faptului că fusese spălată de 
mai multe ori, încă mai era pătată de propriu-mi sânge. 
Într-un colţ era o monogramă brodată cu literele EFR. în al 
doilea rând, pachetul conţinea o jachetă, un soi de sacou 
de seară sport, care probabil că fusese în vogă la 
jumătatea secolului trecut. Am scotocit prin buzunare şi 
am găsit o chitanţă de la o modistă. Era pe numele de 
Edward Fairfax Rochester, Esq, şi data din 1833. M-am 
trântit pe pat şi m-am holbat la cele două articole de 
îmbrăcăminte şi la chitanţă, în mod normal n-aş fi crezut 
că Rochester ar fi putut ieşi din paginile romanului Jane 
Eyre ca să-mi vină în ajutor în seara aia. Un asemenea 
lucru este, bineînţeles, absolut imposibil. Aş fi putut 
considera toată chestia o farsă grotesc de complicată, dacă 
n-ar fi fost un singur lucru: Edward Rochester şi cu mine 
ne mai întâlniserăm o dată în trecut... 

Jane Eyre: o scurtă excursie în roman 

„Afară, lângă apartamentul lui Styx, n-a fost prima 
oară când m-am întâlnit cu Rochester şi nici n-avea să fie 
ultima. Prima oară ne-am văzut la Haworth House, în 
Yorkshire, când mintea mea era tânără, iar bariera dintre 
realitate şi fantezie încă nu se întărise pentru a forma 
carapacea care ne înfăşoară, aidoma unui cocon, în viaţa 
adultă. Bariera era moale, maleabilă şi, preţ de o clipă, 
datorită bunătăţii unei necunoscute şi a puterii unei voci 
talentate de narator, am făcut o scurtă călătorie - şi apoi 
m-am întors”. 

THURSDAY NEXT - O viață în Spec Opseră 1958. 
Unchiul şi mătuşa mea - care chiar şi pe atunci păreau 
bătrâni - mă duseseră în vizită la Haworth House, vechea 
locuinţă a familiei Brontë. Învăţasem la şcoală despre 


William Thackeray şi, întrucât surorile Brontë trăiseră în 
aceeaşi perioadă cu el, asta li se păruse o bună ocazie să- 
mi dezvolte interesul pentru asemenea lucruri. Unchiul 
meu, Mycroft, ţinea o prelegere la Bradford University 
despre descoperirile lui remarcabile în domeniul 
matematicii despre teoria jocurilor; cea mai practică dintre 
ele îţi permitea să câştigi întotdeauna la Şerpi şi Scări. 
Bradford era lângă Haworth, aşa încât părea o idee bună 
să vizităm ambele locuri. 

Acolo am fost conduşi de către o ghidă, o femeie 
superficială de vreo şaizeci de ani, care purta ochelari cu 
ramă din oţel şi un pulover din angora şi care călăuzea 
turiştii prin camere, cu o voce tăioasă, de parcă ar fi crezut 
că niciunul dintre ei n-ar fi putut sub nicio formă să ştie la 
fel de multe ca ea, dar că în silă îi ajuta să se ridice din 
hăul propriei lor ignoranţe. Spre finalul turului, când deja 
mă gândeam la cărţi poştale şi la îngheţată, exponatul cel 
mai important, adică manuscrisul original Jane Eyre, i-a 
întâmpinat pe vizitatorii osteniţi ai muzeului. 

Deşi paginile se îngălbeniseră odată cu trecerea 
timpului, iar cerneala neagră se decolorase, ajungând 
maro deschis, un ochi antrenat putea citi textul, iar scrisul 
cursiv şi delicat, aidoma unei plase de păianjen, curgea pe 
pagină într-un şuvoi neîntrerupt de proză ingenioasă. La 
două zile se întorcea câte o pagină, permiţând discipolilor 
mai fanatici ai lui Brontë, care veneau des la muzeu, să 
citească romanul în original. 

În ziua când m-am dus la muzeul Brontë, manuscrisul 
era deschis la partea în care Jane şi Rochester se întâlnesc 
pentru prima oară, o întâlnire întâmplătoare lângă un 
pârleaz. 

— „care-l face unul dintre cele mai mari romane 
romantice scrise vreodată, şi-a continuat ghida superficială 
şi totuşi arogantă monologul deseori repetat, ignorând mai 
multe mâini ridicate pentru a pune întrebări pertinente. 

— Personajul Jane Eyre, o eroină tenace şi plină de 
energie, s-a diferențiat de eroinele obişnuite în acea 
vreme, iar Rochester, un bărbat respingător, şi totuşi cu un 


fond cumsecade, a ieşit şi el din şabloane prin umorul său 
melancolic şi faptul că era un personaj imperfect. Romanul 
Jane Eyre a fost scris de Charlotte Bronte în 1847, sub 
pseudonimul Currer Bell. Thackeray l-a descris ca fiind 
„capodopera unui mare geniu”. In continuare vom merge 
la magazin, de unde puteţi cumpăra cărţi poştale ilustrate, 
plăci comemorative, mici figurine din plastic care-l 
reprezintă pe Heathcliff şi alte suveniruri. Mulţumesc 
pentru... 

Cineva din grup avea mâna ridicată şi era hotărât să 
spună ce-avea de zis. 

— Mă scuzaţi, a început tânărul cu accent american. 
Un muşchi al obrazului ghidei a zvâcnit, pe când se 
străduia să asculte şi opinia altcuiva. 

— Da? a întrebat ea cu o politeţe glacială. 

— Păi, a continuat tânărul, eu sunt nou în chestia 
asta cu Brontë, dar am avut probleme cu sfârşitul din Jane 
Eyre. 

— Probleme? 

— Mda. Că Jane pleacă din Thomfield Hall şi se duce 
la verii ei, familia Rivers. 

— Ştiu cine sunt verii ei, băiete! 

— Mda, păi, acceptă să plece cu individul ăsta 
plicticos, St. John Rivers, dar nu şi să se mărite, se duc în 
India şi ăsta-i sfârşitul cărţii? Hei! Cum rămâne cu happy- 
end-ul? Ce se întâmplă cu Rochester şi nevasta lui ţicnită? 

Ghida i-a aruncat o privire sumbră. 

— Şi ce-ai prefera? Forţele binelui şi forţele răului să 
se lupte pe viaţă şi pe moarte pe coridoarele din Thomfield 
Hall? 

— Nu la asta mă refer, a continuat tânărul, începând 
să se enerveze. Ci la faptul că romanul are nevoie de un 
deznodământ mai puternic, care să lege naraţiunea şi să 
încheie povestirea. Din ce a scris ea, eu am căpătat 
impresia că a cam dat bir cu fugiţii la sfârşit. 

Preţ de o clipă, ghida s-a zgâit la el prin ochelarii săi 
cu ramă din oţel şi s-a întrebat de ce vizitatorii nu seamănă 
puţintel mai mult cu oile. Din păcate, opinia lui era validă. 


Ea însăşi reflectase deseori la sfârşitul diluat, dorindu-şi, 
aidoma altor milioane de oameni, ca circumstanţele să le fi 
permis lui Jane şi lui Rochester să se căsătorească până la 
urmă. 

— Unele lucruri n-o să se afle niciodată, a replicat ea 
pe un ton neutru. Charlotte nu se mai află printre noi, aşa 
că întrebarea este dificilă. Trebuie să studiem şi să ne 
bucurăm de ce ne-a lăsat ea. Pura exuberanţă a scrisului 
compensează cu uşurinţă micile neajunsuri. 

Tânărul american a încuviinţat din cap, iar micul 
grup şi-a continuat turul, cu unchiul şi mătuşa mea 
aflându-se printre membrii lui. Eu am stat pe loc până 
când în cameră am mai rămas doar o turistă japoneză şi cu 
mine. Apoi am încercat să mă uit la manuscrisul original, 
ridicându-mă pe vârful picioarelor. Era cam greu, căci 
eram cam scundă pentru vârsta mea. 

— Ai vrea să-ţi citesc eu? a zis o voce blajină de lângă 
mine. Era turista japoneză. Mi-a zâmbit, iar eu i-am 
mulţumit pentru propunere. 

S-a uitat în jur pentru a verifica dacă eram singure, 
şi-a desfăcut ochelarii de citit, apoi a început să vorbească. 
Engleza ei era excelentă şi citea cu o voce minunată. 
Cuvintele se desprindeau de pe pagină şi îmi pătrundeau 
în imaginaţie, pe măsură ce ea vorbea. 

„„„Pe vremea aceea eram tânără şi tot felul de fantezii 
minunate şi sumbre îmi umpleau mintea. Amintirile 
poveştilor pentru copii erau şi ele acolo, printre alte 
vechituri, iar când se trezeau la viaţă, maturitatea tinereții 
le adăuga o vigoare şi o vioiciune pe care copilăria nu le 
putea dărui... 

Mi-am închis ochii şi o răceală densă a umplut dintr- 
odată aerul care mă înconjura. Vocea turistei era acum 
limpede, de parcă ar fi vorbit în aer liber, iar când mi-am 
deschis ochii, muzeul dispăruse. In locul lui apăruse o 
potecă îngustă de ţară, dintr-un cu totul alt loc. Era o 
seară plăcută de iarnă, iar soarele tocmai se scufunda sub 
orizont. Văzduhul era încremenit, iar culorile se ştergeau 
din peisaj. În afară de câteva păsări care făceau tufişurile 


să freamete din când în când, nicio mişcare nu tulbura 
priveliştea desăvârşit de frumoasă. Am tremurat, zărindu- 
mi respiraţia în aerul proaspăt, mi-am închis fermoarul 
jachetei şi am regretat că-mi lăsasem pălăria şi mănuşile 
cu un singur deget în cuierul de la parter. Uitându-mă prin 
preajmă, mi-am dat seama că nu eram singură. La mai 
puţin de trei metri, o tânără femeie, îmbrăcată cu o 
pelerină şi o bonetă, şedea pe un pârleaz şi contempla luna 
care tocmai se ridica în spatele nostru. Când s-a răsucit, 
am văzut că avea un chip urât şi aparent şters, dar şi un 
aer care sugera forţă interioară şi dârzenie. Am privit-o 
concentrată, având sentimente amestecate. Nu demult îmi 
dădusem seama că nu eram o frumuseţe şi, chiar la nouă 
ani, câţi aveam, observasem că acei copii mai arătoşi 
obțineau mai uşor favoruri. Dar acum, văzând-o pe tânăra 
asta, îmi dădeam seama că principiile puteau fi inversate. 
M-am trezit că stau mai dreaptă şi îmi încordez maxilarul, 
imitându-i inconştient postura. 

Tocmai mă gândeam s-o întreb unde dispăruse 
muzeul, când un sunet care venea dinspre potecă ne-a 
făcut pe amândouă să întoarcem capul. Era un cal care se 
apropia, iar tânăra femeie a părut că se sperie preţ de o 
clipă. Poteca era îngustă, iar eu m-am dat un pas în spate 
pentru a-i face calului loc să treacă. Pe când aşteptam, un 
câine mare, alb cu negru, a fugit de-a lungul tufişurilor, 
adulmecând pământul în căutarea vreunui obiect demn de 
interesul lui. Câinele a ignorat silueta de pe pârleaz, dar a 
încremenit când m-a văzut. Dădea din coadă plin de 
entuziasm şi s-a năpustit asupra mea, mirosindu-mă 
indiscret, respiraţia lui fierbinte m-am învăluit într-o 
mantie caldă, iar mustăţile lui m-au gâdilat pe gât. Am 
chicotit, iar câinele a dat şi mai viguros din coadă. 
Adulmecase de-a lungul tufişurilor de fiecare dată când 
cineva a citit cartea vreme de o sută treizeci de ani, dar 
niciodată nu mai dăduse peste ceva ce mirosea atât de... ei 
bine, de real. M-a lins de câteva ori cu mare afecţiune. Am 
chicotit încă o dată şi l-am dat la o parte, aşa că a fugit în 
căutarea unui băț. 


Citind ulterior de mai multe ori romanul, aveam să- 
mi dau seama că Pilot, câinele, nu avusese niciodată ocazia 
să aducă un băț, căci apăruse de prea puţine ori în carte, 
aşa încât era evident nerăbdător să profite când i se oferea 
ocazia. Probabil că ştia, aproape instinctiv, că fetiţa care 
apăruse pentru o clipă la sfârşitul paginii 81 nu era 
încătuşată de rigiditatea naraţiunii. Ştiuse că putea să 
depăşească puţin limitele povestirii, adulmecând de-o 
margine sau alta a potecii, căci nu era specificată care 
anume. Dar dacă în text scria că trebuie să latre sau să 
fugă de colo-colo ori să sară în sus, atunci era obligat să se 
supună. Era o viaţă lungă şi repetitivă, de aceea se bucura 
şi mai mult când, rareori, apăreau oameni ca mine. 

Mi-am ridicat privirea şi am remarcat că între timp 
calul şi călăreţul trecuseră pe lângă tânăra femeie. 
Călărețul era un bărbat înalt, cu trăsături distinse şi un 
chip ros de griji, încruntat de gândurile care păreau să-l 
înfăşoare într-o detaşare meditativă. Nu zărise silueta mea 
mică, iar direcţia în care o luase pe potecă ducea exact 
spre locul unde stăteam. Vizavi de mine era o bucată 
înşelătoare de gheaţă. Peste câteva clipe calul năvălise 
peste mine, cu copitele grele lovind în pământul tare, 
respiraţia fierbinte din nasul lui catifelat lovindu-mă în 
faţă. Brusc, călăreţul, zărind pentru prima oară fetiţa din 
drumul lui, a murmurat: „Unde dracu' ...” şi şi-a mânat 
rapid calul spre stânga, departe de mine, însă pe gheaţa 
alunecoasă. Calul a alunecat şi s-a prăbuşit la pământ. Am 
făcut un pas în spate, ruşinată din cauza accidentului pe 
care îl provocasem. Calul se chinuia să-şi recapete 
echilibrul, iar câinele, auzind gălăgie, s-a întors la faţa 
locului, mi-a adus un băț şi apoi a lătrat plin de surescitare 
la cei doi care căzuseră, ecoul mârâiturilor lui răsunând în 
seara tihnită. Tânăra femeie s-a apropiat de omul care 
căzuse, cu o profundă îngrijorare zugrăvită pe chip. Era 
dornică să dea o mână de ajutor şi, pentru prima oară, a 
glăsuit: 

— Sunteţi rănit, domnule? 

Călărețul a mormăit ceva de neînțeles şi a ignorat-o 


complet. 

— Pot să vă ajut cu ceva? a întrebat ea încă o dată. 

— Trebuie doar să vă daţi la o parte, a răspuns 
călăreţul pe un ton mânios, pe când se ridica tremurând în 
picioare. Tânăra femeie a făcut un pas în spate, iar 
călăreţul l-a ajutat să-şi revină pe calul care bocănea şi 
lovea din copite. Cu un strigăt a redus câinele la tăcere, iar 
apoi s-a oprit să-şi palpeze piciorul. Era evident că se 
rănise destul de rău. Eram convinsă că un bărbat cu o 
asemenea conduită aproape sigur că era furios pe mine, şi 
totuşi, când m-a privit din nou, mi-a zâmbit binevoitor şi 
mi-a făcut cu ochiul, ducându-şi un deget la buze pentru a 
fi sigur că o să tac. l-am zâmbit şi eu, iar călăreţul s-a 
întors spre tânăra femeie, cu chipul strâmbându-se într-o 
grimasă pe când intra din nou în pielea personajului. 

Din înaltul văzduhului în amurg puteam să aud din 
depărtare o voce care mă striga pe nume. Vocea a răsunat 
mai puternic, iar cerul s-a întunecat. Aerul rece s-a încălzit 
pe faţa mea pe când poteca se dizolva, calul, călăreţul, 
tânăra femeie şi câinele întorcându-se în paginile cărţii de 
unde îşi făcuseră apariţia. Camera de muzeu a recăpătat 
contur în jurul meu, iar imaginile şi mirosurile s-au 
preschimbat iarăşi în cuvintele rostite de femeia care 
termina propoziţia. 

„„Ccăci el s-a oprit lângă pârleazul de pe care eu 
tocmai mă ridicasem şi s-a aşezat... _ 

— Thursday! a răcnit mătuşa Polly supărată. Încearcă 
te rog să stai pe lângă noi. Mai târziu o să vorbim despre 
asta! 

M-a luat de mână şi m-a dus de acolo. M-am întors şi 
i-am făcut cu mâna turistei japoneze, care mi-a răspuns 
printr-un zâmbet cordial. 

Am revenit la muzeu de câteva ori după aceea, dar 
vraja n-a mai funcţionat. Mintea mea se astupase prea 
mult la doisprezece ani, când eram deja o tânără femeie. 
N-am vorbit despre asta decât cu unchiul meu, care a 
încuviinţat solemn din cap şi m-a crezut. Niciodată n-am 
povestit nimic altcuiva. Adulţilor obişnuiţi nu le place să-i 


audă pe copii vorbindu-le despre lucruri pe care propriile 
lor minţi cenuşii le resping. 

Odată cu trecerea vremii, am început să mă îndoiesc 
de autenticitatea amintirilor mele, iar înainte de a împlini 
optsprezece ani, am considerat întâmplarea un produs al 
imaginaţiei mele prea fertile. A doua apariţie a lui 
Rochester din acea seară, în faţa apartamentului lui Styx, 
n-a făcut decât să-mi creeze confuzie. În mod cert, 
realitatea începuse să se modifice. 


7 

Corporaţia Goliath 

„... Nimeni nu ar putea nega faptul că trebuie să fim 
recunoscători Corporaţiei Goliath. Ne-au ajutat să ne 
revenim după cel de AI Doilea Război şi nu trebuie să 
uităm acest lucru. Insă, în ultima vreme, se pare că 
Corporația Goliath nu-şi mai respectă aproape deloc 
legământul de integritate şi altruism. Acum ne-am trezit în 
postura inconfortabilă de a continua să plătim o datorie 
care a fost de mult achitată - cu dobândă...” 

Discurs în Parlament al Goliath-scepticului englez 
Samuel Prigătăteam în Cimitirul comemorativ al Spec Ops 
din Highgate şi mă uitam la monumentul funerar al lui 
Snood. Pe el scria: 

FILBERT R. SNOOD Un ofiţer minunat care şi-a 
pierdut viaţa la datorie 

— Timpul nu aşteaptă pe nimeni - 

SO-12 & SO-5 1953-1985 

Se spune că slujba te îmbătrâneşte - iar pe Filbert îl 
îmbătrânise mult. Poate fusese mai bine că nu mă sunase 
după accident. N-ar fi mers, iar despărţirea care ar fi 
urmat - aşa cum sigur s-ar fi petrecut - ar fi fost probabil 
prea dureroasă. Am pus o pietricică pe monumentul lui 
funerar şi mi-am luat adio de la el. 

— Aţi fost norocoasă, a zis o voce. M-am întors şi am 
văzut un bărbat scund, îmbrăcat cu un costum scump, 
închis la culoare, care şedea pe banca de vizavi. 

— Poftim? am întrebat eu, uimită de apariţia lui 


nedorită în gândurile mele. Bărbatul scund a zâmbit şi şi-a 
aţintit privirea asupra mea. 

— Aş vrea să discut cu dumneavoastră despre 
Acheron, domnişoară Next. 

— E unul dintre râurile care duc în lumea subterană 
a morţilor, i-am spus eu. Mergeţi la biblioteca locală şi 
căutaţi la secţiunea de mitologie greacă. 

— Mă refeream la persoana în sine. 

M-am holbat la el preţ de o clipă, încercând să-mi 
dau seama cine era. Purta o pălărie mică şi cu bor îngust, 
care stătea în echilibru pe un cap rotund, cu părul tuns 
foarte scurt, aidoma unei mingi de tenis. Avea trăsături 
ascuţite, buzele subţiri şi nu era ceea ce s-ar putea numi o 
fiinţă umană atrăgătoare. Purta în mod ostentativ bijuterii 
grele din aur şi un ac de cravată cu diamant, care sclipea 
asemenea unei stele. Pantofii lui din piele lăcuită aveau 
deasupra ghetre albe şi lanţul unui ceas de aur îi ieşea din 
buzunarul vestei, bălăngănindu-se. Nu era singur. Lângă el 
stătea un tânăr îmbrăcat şi el cu un costum de culoare 
închisă şi cu o umflătură în locul unde ar fi trebuit să fie un 
pistol. Fusesem atât de cufundată în gândurile mele, încât 
nu observasem când veniseră lângă mine. Am presupus că 
erau din Departamentul de Afaceri Interne al Spec Ops sau 
aşa ceva. Bănuiam că Flanker & Co nu terminaseră încă cu 
mine. 

— Hades e mort, am răspuns eu simplu, nedorindu-mi 
să mă implic. 

— Nu mi se pare că aţi crede asta. 

— Mda, păi, mi s-a dat un concediu de şase luni pe 
motiv de stres profesional. Psihoterapeutul are impresia că 
sufăr de sindromul amintirilor false şi de halucinaţii. În 
locul dumneavoastră n-aş crede nimic din ce spun - iar 
asta include şi ceea ce tocmai v-am zis. 

Bărbatul scund a zâmbit încă o dată, dezvăluind un 
dinte mare din aur. 

— Nu cred că suferiţi din cauza stresului, domnişoară 
Next. Cred că sunteţi la fel de sănătoasă ca şi mine. Dacă 
cineva care a supravieţuit în Crimeea, în poliţie, şi apoi a 


rezistat la opt ani de muncă delicată în Litera Tec ar veni 
la mine şi mi-ar spune că Hades e încă în viaţă, eu l-aş 
crede. 

— Şi cine sunteţi dumneavoastră? 

Mi-a dat o carte de vizită cu marginile aurite şi cu 
logoul bleumarin al Corporaţiei Goliath tipărit în relief pe 
ea. 

— Numele meu e Schitt, a replicat el. Jack Schitt. 

Am ridicat din umeri. În cartea de vizită scria că este 
şeful serviciului de securitate internă din Goliath, o 
organizaţie misterioasă aflată în afara statului. Prin decret 
constituţional, ei nu  răspundeau în faţa nimănui. 
Corporaţia Goliath avea membri onorifici în ambele 
Camere din Parlament şi consultanţi financiari în 
Trezorerie. Şi în domeniul juridic erau bine reprezentaţi, 
Goliath având oameni înscrişi pe lista de selecţie a 
judecătorilor, iar în majoritatea universităţilor exista câte 
un supraveghetor din Goliath, care locuia în incinta 
facultăţii. Nimeni nu observase niciodată cât de multă 
influenţă aveau ei în conducerea ţării, fapt care dovedeşte 
poate cât de pricepuţi erau. Totuşi, cu toată bunăvoința 
aparentă a lui Goliath, existau voci nemulţumite de 
privilegiile permanente ale Corporaţiei. Funcţionarii lor 
publici nu erau aleşi de cetăţeni sau de guvern, iar 
activităţile lor respectau cu sfinţenie statutul Corporaţiei. 
Doar politicienii foarte curajoşi îndrăzneau să-şi exprime 
frământările. 

M-am aşezat pe bancă, lângă el. Şi-a alungat acolitul. 

— Deci ce vă interesează la Hades, domnule Schitt? 

— Vreau să ştiu dacă e viu sau mort. 

— Aţi citit raportul medicului legist, nu-i aşa? 

— Acolo scria doar că un bărbat de greutatea, 
înălţimea şi cu dinţii lui Hades a fost incinerat într-o 
maşină. Hades a scăpat teafăr din belele mult mai nasoale 
decât asta. Am citit raportul dumneavoastră. Mult mai 
interesant. De ce anume bufonii ăia din SO-1 l-au respins 
imediat n-am idee. Întrucât Tamworth e mort, 
dumneavoastră ați rămas singurul ofițer care ştie câte 


ceva despre el. Nu mă preocupă de fapt a cui a fost vina în 
seara aia. Vreau să ştiu ce are de gând să facă Acheron cu 
manuscrisul Martin Chuzzlewit. 

— O răscumpărare poate? mi-am dat eu cu părerea. 

— Posibil. Unde e acum? 

— Nu era la el? 

— Nu, a răspuns Schitt impasibil. În declaraţia 
dumneavoastră spuneţi că l-a luat cu el într-o servietă din 
piele. În maşina arsă n-a fost găsită nicio urmă a lui. Dacă 
el a supravieţuit, atunci la fel s-a întâmplat şi cu 
manuscrisul. 

I-am aruncat o privire lipsită de expresie, întrebându- 
mă unde voia să ajungă. 

— Atunci poate că i l-a dat unui complice. 

— Posibil. Manuscrisul ar putea valora aproape cinci 
milioane pe piaţa neagră, domnişoară Next. O grămadă de 
bani, nu credeţi? 

— Ce sugeraţi? am întrebat eu pe un ton tăios, 
începând să mă înfurii. 

— Absolut nimic, dar declaraţia dumneavoastră nu se 
prea potriveşte cu cadavrul lui Acheron, nu-i aşa? Aţi spus 
că l-aţi împuşcat după ce l-a omorât pe ofiţerul cel tânăr. 

— Numele lui era Snood, am punctat eu. 

— Nu contează. Dar cadavrul ars nu avea urme de 
gloanţe, deşi l-aţi împuşcat de multe ori când se deghizase 
în Buckett sau în bătrână. 

— Numele ei era doamna Grimswold. 

M-am uitat lung la el. Schitt a continuat. 

— Am văzut cartuşele turtite. Ar fi avut acelaşi efect 
dacă le-aţi 


fi tras într-un zid. 

— Dacă vreţi să ajungeţi undeva, de ce n-o faceţi? 

Schitt a deşurubat capacul unui termos şi mi l-a 
oferit. L-am refuzat. Şi-a turnat o băutură şi a continuat: 

— Cred că ştiţi mai multe decât spuneţi. Noi avem 
doar declaraţia dumneavoastră despre evenimentele din 
seara aia. Spuneţi-mi, domnişoară Next, la ce plănuia 


Hades să folosească manuscrisul? 

— V-am zis: n-am idee. 

— Atunci de ce aveţi de gând să lucraţi la Litera Tec 
în Swindon? 

— Doar acolo am reuşit să găsesc de lucru. 

— Nu-i adevărat. Munca dumneavoastră a fost 
întotdeauna apreciată ca fiind peste medie, iar din dosarul 
dumneavoastră reiese că n-aţi mai fost în Swindon de zece 
ani, deşi familia dumneavoastră locuieşte acolo. Într-o notă 
ataşată la dosar se pomeneşte de „tensiuni romantice”. Aţi 
avut necazuri cu bărbaţii în Swindon? 

— Nu-i treaba dumneavoastră. 

— În meseria mea, mi-am dat seama că foarte puţine 
lucruri nu sunt treaba mea. Sunt o mulţime de lucruri pe 
care o femeie cu talentul dumneavoastră le-ar putea face, 
de ce să vă întoarceţi în Swindon? Am senzaţia că aveţi şi 
alt motiv. 

— Chiar scrie despre toate astea în dosarul meu? 

— Da. 

— Ce culoare au ochii mei? 

Schitt m-a ignorat şi a luat o gură de cafea. 

— Din Columbia. Cea mai bună. Credeţi că Hades e 
în viaţă, Next. Am impresia că aveţi idee pe unde se află, 
iar eu pot să bănuiesc că e în Swindon şi că de aia vă 
duceţi acolo. Am dreptate? 

L-am privit fix în ochi. 

— Nu. Mă duc acasă să-mi revin. 

Jack Schitt nu părea prea convins. 

— Eu nu cred că există stres, Next. Doar oameni slabi 
şi oameni puternici. Doar oamenii puternici rezistă în faţa 
celor de genul lui Hades. Dumneavoastră sunteţi o 
persoană puternică. 

A făcut o pauză. 

— Dacă vă răzgândiţi, aţi putea să mă sunati. Şi aveţi 
grijă, o să fiu cu ochii pe dumneavoastră. 

— Faceţi cum credeţi, domnule Schitt, dar am o 
întrebare pentru dumneavoastră. 

— Da? 


— De ce vă interesează pe dumneavoastră Hades? 

Jack Schitt a zâmbit încă o dată. 

— Mi-e teamă că asta e o informaţie secretă, 
domnişoară Next. O zi bună. 

Şi-a atins uşor pălăria, s-a ridicat în picioare şi a 
plecat. Un Ford negru, cu geamuri fumurii, a oprit în faţa 
cimitirului şi l-a dus repede de acolo. _ 

Am rămas pe bancă şi m-am gândit. Il minţisem pe 
psihiatrul poliţiei când spusesem că eram în stare să 
muncesc şi îl minţisem pe Jack Schitt când îi spusesem că 
nu eram în stare. Probabil că pe cei din Goliath îi interesau 
Hades şi manuscrisul Chuzzlewit doar din motive 
financiare. Corporaţia Goliath era faţă de altruism ceea ce 
Gingis Han era faţă de mobila confortabilă. Pentru cei din 
Goliath banii erau pe primul plan şi nimeni nu se putea 
bizui pe ei când venea vorba de asta. Poate că reclădiseră 
Anglia după Al. Doilea Război, poate că reechilibraseră 
economia. Dar, mai devreme sau mai târziu, națiunea 
reînnoită ar fi trebuit să stea pe picioarele ei, aşa încât 
Goliath trecea acum mai degrabă drept un tată vitreg 
despotic decât un unchi binevoitor. 


8 

Dirijabilul spre Swindon 

„... N-are rost să cheltuim bani în căutarea unui 
motor care să propulseze avioane fără elice. În orice caz, 
de ce n-ar fi bune dirijabilele? Au purtat omenirea în 
înalturi de mai bine de o sută de ani, fără a avea aproape 
niciun accident, şi nu văd niciun motiv pentru care le-am 
contesta popularitatea...” 

Doamna parlamentar Kelly, ţinând un discurs 
împotriva fondurilor parlamentare destinate unei noi forme 
de propulsie, august, 1972 

Am luat un mic dirijabil de douăzeci de locuri spre 
Swindon. Era doar pe jumătate plin şi un bine-venit vânt 
puternic ne-a permis să ajungem repede la destinaţie. Ar fi 
fost mai ieftin cu trenul, dar, aidoma multor oameni, îmi 
place la nebunie să zbor cu balonul. Pe vremea când eram 


mică, părinţii mei m-au dus în Africa cu un imens dirijabil 
de viteză. Am zburat încet peste Franţa, peste Turnul 
Eiffel, peste Lyon, ne-am oprit în Nisa, apoi am călătorit 
deasupra  sclipitoarei Mediterane, făcând cu mâna 
pescarilor şi pasagerilor din transatlantice, care ne 
răspundeau la salut. Ne-am oprit la Cairo, după ce am 
făcut plini de graţie înconjurul piramidelor, cu căpitanul 
manevrând profesionist enorma navă, cu ajutorul 
specializat a douăsprezece elice reglabile. Am zburat în 
continuare de-a lungul Nilului şi am ajuns peste trei zile în 
Luxor, unde am luat un vapor de croazieră, care ne-a dus 
înapoi pe litoral. Acolo am urcat la bordul vaporului 
Ruritania pentru a ne întoarce în Anglia, trecând prin 
strâmtoarea Gibraltar şi prin golful Vizcaya. Nu-i de mirare 
că încercam de câte ori puteam să reînvii amintirile dragi 
ale copilăriei mele. 

— Doriţi o revistă, doamnă? m-a întrebat un steward. 

Am refuzat. Revistele din dirijabile erau întotdeauna 
plictisitoare, iar pe mine mă încânta doar să privesc cum 
defilează sub mine peisajul Angliei. Era o splendidă zi 
însorită, iar aerostatul trecea alene pe lângă norişorii 
pufoşi presăraţi pe cer, aidoma unei turme de oi diafane. 
Dealurile Chiltems s-au ridicat în picioare să ne întâmpine, 
apoi au căzut pe când zburam peste Wallingford, Dideot şi 
Wantage. Calul Alb Uffington a plutit sub mine, amintindu- 
mi de picnicuri şi ritualuri de curtare. Landen şi cu mine 
fuseserăm deseori acolo. 

— Caporal Next? a întrebat o voce familiară. M-am 
răsucit şi am văzut un bărbat de vârstă mijlocie, care 
stătea în picioare pe coridor, cu un zâmbet mijindu-i pe 
chip. Mi-am dat seama instantaneu cine era, deşi nu ne 
mai întâlniserăm de doisprezece ani. 

— Domnule maior! i-am răspuns eu, înţepenind puţin 
în prezenţa celui care fusese odată ofiţerul meu 
comandant. Numele său era Phelps, iar eu fusesem sub 
comanda lui în ziua când Brigada de infanterie uşoară a 
înaintat din greşeală sub bătaia armelor ruseşti, în 
încercarea de a respinge un atac asupra Balaclavei. Eu 


eram şoferul transportorului blindat de trupe aflat sub 
comanda lui Phelps. Nu era o amintire fericită. 

Nava a început să se apropie încet de pământ. 

— Ce-ai mai făcut, Next? a întrebat el, fosta noastră 
relaţie impunându-ne modul în care ne adresam unul 
altuia. 

— Bine, domnule. Dumneavoastră? 

— Nu mă pot plânge. A râs. Ei bine, aş putea, dar nu 
mi-ar folosi la nimic. Tâmpiţii ăia m-au făcut colonel, ca să 
vezi! 

— Felicitări, am zis eu, un pic stânjenită. 

Stewardul ne-a rugat să ne punem centurile de 
siguranţă, iar Phelps s-a aşezat lângă mine şi şi-a închis cu 
zgomot catarama. A continuat să vorbească puţin mai 
încet. 

— Sunt un pic îngrijorat din cauza Crimeii. 

— Cine nu e? am replicat eu, întrebându-mă dacă 
Phelps îşi schimbase opiniile politice de când nu ne mai 
văzuserăm. 

— Aşa e. Tipii ăştia din UN îşi bagă nasul unde nu le 
fierbe oala. Fac ca toate vieţile alea să fie irosite dacă le-o 
dăm acum înapoi. 

Am oftat. Opiniile lui nu se schimbaseră şi nu voiam 
să mă cert cu el. Am vrut ca războiul să se termine 
aproape imediat după ce am ajuns acolo, pe front. Nu se 
potrivea cu ideea mea de război corect. Alungarea 
naziştilor din Europa fusese un lucru corect. Lupta pentru 
Peninsula Crimeea era doar mândrie xenofobă şi 
patriotism nechibzuit. 

— Ce vă face mâna? am întrebat eu. 

Phelps mi-a arătat o mână stângă foarte 
asemănătoare cu una reală. Şi-a rotit încheietura şi apoi a 
mişcat din degete. Am fost impresionată. 

— Remarcabil, nu-i aşa? a spus el. Preia impulsurile 
de la un fel de senzor prins de muşchii mei din partea 
superioară a braţului. 

Dacă aş fi pierdut şi partea de deasupra cotului, 
atunci aş fi arătat ca o sulă. 


A tăcut preţ de o clipă, apoi s-a întors la primul 
subiect. 

— Sunt puţin îngrijorat că presiunea opiniei publice 
ar putea face guvernul să oprească atacul. 

— Atacul? 

Colonelul Phepis a zâmbit. 

— Bineînţeles. Am prieteni sus-puşi care spun că e 
doar o chestiune de zile până când ajunge primul transport 
de carabine cu plasmă. Crezi că ruşii o să fie în stare să se 
apere de Bombardier? 

— Sincer, nu. Adică dacă nu au şi ei o versiune 
similară. 

— Nicio şansă. Goliath e cea mai avansată companie 
de armament din lume. Crede-mă, sper şi eu, la fel ca toată 
lumea, că nu va trebui s-o folosim niciodată, dar 
Bombardierul e avantajul care ne era necesar în conflictul 
ăsta. 

A cotrobăit în servietă şi a scos un pliant. 

— Fac un turneu prin Anglia ca să ţin discursuri pro 
Crimeea. Mi-ar plăcea să vii şi tu. 

— Nu cred... am început eu să spun, luând totuşi 
pliantul. 

— Aiureli! a replicat colonelul Phelps. E de datoria ta, 
ca veteran sănătos şi plin de succes în campanie, să 
vorbeşti în locul celor care au făcut sacrificiul suprem. 
Dacă dăm înapoi peninsula, toate vieţile alea s-au pierdut 
de pomană. 

— Eu cred, domnule, că vieţile alea s-au pierdut şi că 
nicio decizie pe care am lua-o nu poate schimba asta. S-a 
prefăcut că nu aude, iar eu am tăcut. Faptul că sprijinea cu 
fanatism conflictul era modul lui de a înfrunta dezastrul. Ni 
se ordonase să atacăm ceea ce ni s-a spus că ar fi „o forţă 
neglijabilă de rezistenţă”, dar care s-a dovedit a fi artilerie 
rusească masivă. Phelps condusese transportorul blindat 
de trupe din afara caroseriei, până când ruşii au atacat cu 
tot ce aveau. Explozia unei bombe i-a smuls partea 
inferioară a mâinii şi l-a împroşcat în spate cu şrapnel. L- 
am încărcat laolaltă cu cât de mulţi soldaţi am putut într- 


un transportor, un morman de oameni care gemeau şi cu 
care ne-am întors pe teritoriul englezesc. Eu, nerespectând 
ordinele, m-am întors la locul măcelului şi am condus 
printre bucăţile de metal sfărâmat în căutare de 
supraviețuitori. Din cele şaptezeci şi şase de transportoare 
blindate de trupe şi tancuri uşoare care înaintaseră sub 
bătaia armelor ruseşti, doar două s-au întors. Din cei cinci 
sute treizeci şi patru de soldaţi care au participat la luptă, 
cincizeci şi unu au supravieţuit şi doar opt dintre ei n-au 
fost răniţi. Unul dintre morţi fusese Anton Next, fratele 
meu. Dezastru e un cuvânt prea blând pentru a descrie ce 
s-a întâmplat atunci. 

Din fericire pentru mine, aerostatul a aterizat destul 
de repede după aceea, iar eu am reuşit să-l evit pe 
colonelul Phelps în salonul aerodromului. Mi-am luat valiza 
de pe banda cu bagaje şi am stat încuiată în toaleta 
femeilor până când am crezut că a plecat. Am rupt pliantul 
în fâşii şi le-am aruncat în closet, apoi am tras apa. Salonul 
aerodromului era gol când am ieşit. Era mai mare decât ar 
fi fost necesar pentru numărul de pasageri care soseau în 
oraş, o construcţie inutilă care reflecta speranţele distruse 
ale arhitectului urban din Swindon. Spaţiul de afară era la 
fel de pustiu, nu erau decât doi studenţi care ţineau o 
pancartă contra Războiului Crimeii. Aflaseră de sosirea lui 
Phelps şi speraseră că-l vor putea convinge să renunţe la 
campania lui prorăzboi. Aveau două şanse: slabă şi nulă. 

S-au uitat la mine, iar eu m-am îndepărtat în grabă. 
Dacă ştiau cine e Phelps, atunci ar fi putut foarte bine să 
ştie şi cine eram eu. Am aruncat o privire în parcarea 
goală. Vorbisem la telefon cu Victor Analogy - şeful 
Departamentului Litera Tec din Swindon - iar el se oferise 
să trimită o maşină care să mă ia. Nu ajunsese. Era foarte 
cald, aşa că mi-am scos jacheta. Din difuzoarele de afară s- 
a auzit o înregistrare care sfătuia şoferii inexistenţi să nu 
parcheze în zona pustie marcată cu alb, iar un muncitor 
care părea plictisit a recuperat de lângă mine câteva 
cărucioare de bagaje. M-am aşezat lângă un aparat 
Shakespune de la capătul cel mai îndepărtat al parcării. 


Ultima oară când fusesem în Swindon, parcarea 
aerodromului era o simplă pajişte cu un stâlp ruginit în 
mijloc. Bănuiam că de atunci se schimbaseră multe alte 
lucruri. 

Am aşteptat cinci minute, apoi m-am ridicat şi am 
început să merg nerăbdătoare de colo-colo. Aparatul 
Shakespune - cunoscut oficial sub numele de Automatul cu 
Monologuri ale lui 

Shakespeare - Îl avea pe Richard al III-lea. Era o 
cutie simplă, din sticlă în jumătatea superioară, iar 
înăuntru avea o marionetă realistă, vizibilă de la brâu în 
sus şi înveşmântată într-un costum adecvat rolului. 
Aparatul distribuia un mic citat din Shakespeare contra 
sumei de zece penny. Nu se mai fabricau din anii '30 şi 
acum deveniseră o raritate. Vandalismele baconienilor şi 
lipsa oamenilor calificaţi care să le ţină în funcţiune le 
grăbeau dispariţia. 

Am scos o monedă de zece penny şi am vârât-o în 
aparat. Din interiorul lui s-au auzit un huruit şi un păcănit 
când acesta a intrat în funcţiune. Când eram mică, în colţul 
Străzii Comerciale fusese un aparat cu Hamlet. Fratele 
meu şi cu mine o băteam la cap pe mama să ne dea 
mărunţiş şi ascultam marioneta cum vorbea despre lucruri 
pe care nu le puteam înţelege. Ne povestea despre „ţara 
nedescoperită”. Fratele meu, în naivitatea lui copilărească, 
spunea că vrea să viziteze un asemenea loc şi a şi făcut-o 
şaptesprezece ani mai târziu, cu un curaj nebun, la două 
mii cinci sute de kilometri de casă, singurele sunete care-l 
însoţiseră fiind huruitul motoarelor şi ţăcănitul armelor 
ruseşti. 

Au a mai fost femeie curtenită? a întrebat marioneta, 
rostogolindu-şi nebuneşte ochii, împungând aerul cu un 
deget şi bălăngănindu-se. 

Astfel, şi-nfelu-acesta dobândită? 

A făcut o pauză pentru a produce impresie. 

A mea va fi, dar nu pe lung Soroc... 

— Mă scuzi... 

Mi-am ridicat privirea. Unul dintre studenţi venise 


lângă mine şi mă atinsese pe braţ. Purta o insignă cu 
simbolul păcii pe rever şi avea un monoclu care stătea într- 
un echilibru precar pe nasul lui mare. 

— Eşti Next, nu-i aşa? 

— Următoarea la ce? 

— Caporalul Next din Brigada de infanterie uşoară. 

Mi-am frecat fruntea. 

— N-am venit aici cu domnul colonel. E o 
coincidenţă. 

— Nu cred în coincidente. 

— Nici eu. Asta-i o coincidenţă, nu-i aşa? 

Studentul s-a uitat neîncrezător la mine, pe când 
prietena lui i s-a alăturat. El i-a spus cine eram. 

— Dumneata eşti cea care s-a dus înapoi, s-a minunat 
ea, de parcă aş fi fost o specie rară de papagal împăiat. N- 
ai respectat un ordin direct. Aveau de gând să te trimită la 
curtea marţială. 

— Păi, n-au făcut-o, nu-i aşa? 

— Nu, pentru că Bufnița de Duminică a aflat 
întâmplător de povestea ta. i-am citit declaraţia din 
anchetă. Eşti antirăzboi. 

Cei doi studenţi s-au uitat unul la celălalt, de parcă 
nu le-ar fi venit să creadă ce noroc dăduse peste ei. 

— Avem nevoie de cineva care să vorbească la 
mitingul colonelului Phelps. Cineva cu altă opinie decât el. 
Cineva care a fost acolo. Cineva cu muşchi pe el. Faci asta 
pentru noi? 

— Nu. 

— De ce nu? 

M-am uitat în jur să văd dacă, printr-o minune, nu 
cumva îmi venise maşina. Nu venise. 

„„„Pe cine, a continuat marioneta, Nu-s nici trei luni 
de când turbat, l-am înjunghiat la Tewkesbury? 

— Ştiţi, măi, mi-ar plăcea la nebunie să vă ajut, dar 
nu pot. Mi-am petrecut doisprezece ani încercând să uit. 
Vorbiţi cu alt veteran. Sunt mii ca mine. 

— Nu sunt ca dumneata, domnişoară Next. 
Dumneata ai supravieţuit atacului. Dumneata te-ai întors 


să-i iei de acolo pe camarazii tăi răniţi. Unul din cei 
cincizeci şi unu. E de datoria dumitale să vorbeşti în 
numele celor care n-au supravieţuit. 

— Aiurea. Am o datorie faţă de mine. Am supravieţuit 
atacului şi am trăit cu asta în fiecare zi care a trecut de 
atunci. În fiecare seară mă întreb în sinea mea: de ce eu? 
De ce eu trăiesc, iar ceilalţi, chiar şi fratele meu, au murit? 
Nu există niciun răspuns la întrebarea asta şi e doar 
sămânța suferinţei. Nu vă pot ajuta. 

— Nu trebuie să ţii un discurs, a insistat fata, dar mai 
bine să redeschizi o rană decât să capeţi o mie de alte răni 
noi, nu? 

— Nu mă învăţa pe mine ce-i morala, mucoasă ce 
eşti! am exclamat eu, ridicând tonul. 

Asta a avut efectul pe care mi-l doream. Mi-a dat un 
pliant, şi-a luat prietenul de braţ şi au plecat. 

Am închis ochii. Inima îmi bubuia aidoma păcănitului 
tunurilor ruseşti. N-am auzit când maşina de serviciu a 
oprit lângă mine. 

— Ofiţer Next? a întrebat o voce veselă. 

M-am răsucit şi am încuviinţat din cap, plină de 
recunoştinţă, mi-am luat valiza şi m-am dus la maşină. 
Ofiţerul dinăuntru mi-a zâmbit. Avea părul lung, prins în 
codițe împletite şi o pereche de ochelari cu lentile excesiv 
de mari, de culoare închisă. Uniforma lui avea nasturii de 
la guler descheiaţi, o ţinută relaxată neobişnuită pentru un 
ofiţer al Spec Ops, şi purta o cantitate considerabilă de 
bijuterii, de asemenea nerespectând deloc indicaţiile Spec 
Ops. 

— Bine aţi venit în Swindon, doamnă ofiţer Next! 
Oraşul unde se poate întâmpla orice şi probabil aşa o să şi 
fie! 

Mi-a adresat un zâmbet larg şi a arătat cu degetul 
mare spre spatele maşinii. 

— Portbagajul e deschis. 

Acesta conţinea o mulţime de ţepuşe din fier, mai 
multe ciocane, un crucifix mare, un târnăcop şi o lopată. 
Mai simţeam şi un miros de mucegai, mirosul acela de 


ţărână şi de cadavre de mult îngropate - mi-am aruncat 
repede geanta şi am închis brutal portbagajul. M-am dus la 
portiera din partea pasagerului şi m-am suit în maşină. 

— Rahat! am ţipat eu, observând brusc că pe 
bancheta din spate, îndărătul unei plase solide din sârmă, 
era un lup siberian mare. Ofiţerul a râs zgomotos. 

— Nu vă faceţi griji din cauza căţeluşului, doamnă! 
Doamnă ofiţer Next, vi-l prezint pe domnul Meakle. 
Domnule Meakle, ea e doamna ofiţer Next. 

Vorbea despre lup. M-am holbat la el, iar el s-a zgâit 
la mine cu o privire atât de fixă, încât m-a tulburat. 
Ofiţerul a râs de parcă ar fi gâlgâit şi a demarat cu o 
zgâlţâitură şi un scrâşnet de cauciucuri. Uitasem cât de 
ciudat poate să fie Swindon. 

Pe când se îndepărta, aparatul Shakespune a 
sucombat, recitând de unul singur ultima parte a 
monologului: 

„„„Oglindă până-mi cumpăr, la picioare vreau umbra 
să-mi privesc. Scânteie, soare! 

S-au auzit un huruit şi un păcănit, pe urmă marioneta 
s-a oprit brusc, iarăşi neînsufleţită până la următoarea 
monedă. 

— Ce zi frumoasă, am observat eu după ce ne-am pus 
în mişcare. 

— Toate zilele sunt frumoase, domnişoară Next. 
Numele meu e Stoker... 

A luat-o prin pasajul din Stratton. 

— ...Spec Ops 17. Operaţiuni de capturare a 
vampirilor şi vârcolacilor. Ni se spune Cei care sug şi 
muşcă. Prietenii mei îmi spun Spike. Iar tu, a adăugat el, 
cu un zâmbet larg, poţi să-mi spui Spike. 

În chip de explicaţie, a bătut uşurel într-un ciocan şi 
o ţepuşă, care erau prinse de plasa despărţitoare. 

— Cum te cheamă, domnişoară Next? 

— Thursday. 

— Mă bucur să te cunosc, Thursday. 

Mi-a întins o mână uriaşă, pe care eu am strâns-o cu 
recunoştinţă. Îmi plăcuse instantaneu de el. S-a rezemat 


de stâlpul portierei pentru a prinde cât mai mult din vântul 
răcoros şi a bătut uşurel pe volan ritmul unei melodii. 
Dintr-o zgârietură recentă de pe gâtul lui curgea un pic de 
sânge. 

— Sângerezi, am observat eu. 

Spike s-a şters cu mâna. 

— E un fleac. A trebuit să mă lupt puţin cu el... 

M-am uitat încă o dată pe bancheta din spate. Lupul 
şedea, scărpinându-se după ureche cu o labă din spate. 

— ...dar sunt imun la licantropie. Domnul Meakle pur 
şi simplu nu vrea să-şi ia medicamentele. Nu-i aşa, 
domnule Meakle? 

Lupul şi-a ciulit urechile, în vreme ce ultima rămăşiţă 
de umanitate din el îi amintea cum îl cheamă. A început să 
gâfâie de căldură. Spike a continuat: 

— Au sunat vecinii lui. Toate pisicile din zonă 
dispăruseră. Când l-am găsit, cotrobăia prin lăzile de gunoi 
din spatele Burgerului Zâmbitor. O să facă un tratament, o 
să se transforme la loc şi va ajunge iarăşi în misiune cel 
târziu vineri. Are drepturi, mi se tot spune. Unde te 
transferi? 

— Păi, mă duc în Spec Ops 27. 

Spike a râs încă o dată zgomotos. 

— Eşti Litera Tec!? Mereu mă bucur să cunosc pe 
cineva care lucrează într-un departament cu un buget la 
fel de mic ca al meu. Sunt câţiva foarte cumsecade în 
biroul ăla. Şeful tău e Victor Analogy. Nu te lăsa păcălită 
de părul lui cărunt - are mintea la fel de ascuţită precum 
un cuţit. Ceilalţi sunt cu toţii agenţi Al. Sunt nişte 
sedentari un picuţ cam prea deştepţi pentru gustul meu, 
dar n-ai ce face. Unde te duc? 

— La hotelul Finis. 

— Eşti pentru prima oară în Swindon? 

— Nu, din păcate, am răspuns eu. E oraşul meu natal. 
Am lucrat în forţele de ordine de aici până în 75. Tu? 

— La grănicerii de la graniţa cu Ţara Galilor, vreme 
de zece ani. Am avut puţin de-a face cu creaturile 
întunericului la Oswestry, în 79, şi am descoperit că am 


talent pentru rahaturi de genul ăsta. M-am mutat aici din 
Oxford, când au fuzionat cele două hardughii. Sunt 
singurul ţepuşar la sud de Leeds. Am propriu-mi birou, dar 
mă simt foarte singur. Dacă ai pe cineva care să ştie cum 
să mânuiască un ciocan... 

— Mi-e teamă că nu, am replicat eu, întrebându-mă 
de ce şi-ar dori cineva să se lupte cu forţele supreme ale 
întunericului, pe salariul minim din Spec Ops, dar dacă 
dau peste cineva, o să te anunţ. Ce s-a întâmplat cu 
Chesney? Când am fost aici ultima oară, el conducea 
departamentul. 

Un nor a întunecat expresia de obicei senină de pe 
chipul lui Spike, care a oftat adânc. 

— Mi-a fost prieten bun, dar a trecut de partea 
umbrelor. A devenit servitorul Celui întunecat. Am fost 
nevoit să-l vânez chiar eu. Ţepuşa şi decapitarea au fost 
partea uşoară a trebii. Chestia spinoasă a fost să-i spun 
soţiei lui - n-a fost prea bucuroasă. 

— Probabil că şi eu aş fi fost puţin cam şucărită. 

— Oricum, a continuat Spike, înveselindu-se aproape 
imediat, nu trebuie să-mi spui nimic, dar ce caută un ofiţer 
atât de mişto din Spec Ops în Litera Tec din Swindon? 

— Am avut oareşce probleme în Londra. 

— Aha, a făcut Spike cu un aer de cunoscător. 

— De asemenea, caut pe cineva. 

— Pe cine? 

M-am uitat la el şi am evaluat pe loc situaţia. Dacă 
era să am încredere în cineva, atunci Spike era acela. 

— Hades. 

— Acheron? A mierlit-o, soro. Omu-i terminat. Rănit 
şi ars în accident la J-12 pe M4. 

— Aşa am fost lăsaţi să credem. Dacă auzi ceva... 

— Nicio problemă, Thursday. 

— Şi ai putea să ţii chestia asta doar pentru tine? 

A zâmbit. 

— Pe lângă treaba cu ţepuşa, la secrete mă pricep cel 
mai bine. 

— Stai puţin... 


Zărisem o maşină sport viu colorată în parcarea unui 
magazin care vindea maşini la mâna a doua de cealaltă 
parte a şoselei. Spike a încetinit. 

— Care-i treaba? 

— Ăăă, am nevoie de o maşină. Mă poţi lăsa acolo? 

Spike a făcut o întoarcere ilegală, forțând maşina din 
spatele nostru să frâneze brusc, şi a intrat pe sens opus. 
Şoferul a început să urle înjurături, apoi a văzut că era o 
maşină alb-negru a Spec Ops, a tăcut cuminte şi şi-a 
continuat drumul. Mi-am luat valiza. 


— Mersi că m-ai luat de la aerodrom. Ne mai vedem. 

— Sau mai bine o să te văd eu primul! a exclamat 
Spike. O să văd ce pot afla despre prietenul tău dispărut. 

— Mi-ar plăcea să faci asta. Mersi. 

— La revedere. 

— Pe curând. 

— Pa, a zis o voce timidă din spate. Amândoi ne-am 
răsucit şi ne-am uitat pe bancheta din spate a maşinii. 
Domnul Meakle se transformase. Un bărbat slăbănog, cu o 
înfăţişare cam jalnică, şedea pe scaunul din spate, gol 
puşcă şi plin de noroi. Îşi ţinea mâinile împreunate peste 
organele genitale. 

— Domnule Meakle! Bine ai revenit printre noi! a 
exclamat Spike, cu un rânjet larg pe chip, adăugând pe un 
ton de zeflemea: Nu ţi-ai luat pastilele, nu-i aşa? 

Domnul Meakle a clătinat amărât din cap. 

I-am mulţumit încă o dată lui Spike. Pe când maşina 
se îndepărta, l-am văzut pe domnul Meakle cum îmi făcea 
cu mâna prin geamul din spate, cu un aer cam cretin. 
Spike a făcut încă o întoarcere la o sută optzeci de grade, 
obligând încă o maşină să frâneze brusc, apoi dus a fost. 

M-am holbat la maşina sport din primul rând al 
parcării, deasupra căreia era o pancartă pe care scria 
„Chilipir”. Nu încăpea nicio îndoială: fără doar şi poate, 
asta era maşina care îşi făcuse apariţia în camera de 
spital. lar eu o conduceam. Eu fusesem cea care îmi 
spusese să vin în Swindon. Eu fusesem cea care îmi 


spusese că Acheron nu era mort. Dacă n-aş fi venit în 
Swindon, atunci n-aş fi văzut maşina şi n-aş fi putut s-o 
cumpăr. Nu se înţelegea mare lucru din asta, dar ştiam 
măcar că trebuie s-o iau. 

— Vă pot ajuta cu ceva, doamnă? a întrebat mieros 
un agent de vânzări, care apăruse din senin lângă mine, 
frecându-şi mâinile de emoție şi transpirând abundent din 
cauza zăpuşelii. 

— Maşina asta. De când o aveţi? 

— Speetister-ul 356? De vreo şase luni. 

— Şi a fost vreodată la Londra de atunci? 

— La Londra? a repetat agentul de vânzări, puţintel 
cam buimac. Nici gând. De ce? 

— Nu contează. O iau. 

Agentul de vânzări părea uşor zguduit. 

— Sunteţi sigură? Nu v-ar plăcea ceva mai practic? 
Am câteva Buick-uri bunicele, care abia au venit. Au fost 
ale Corporaţiei Goliath, dar au puţini kilometri la bord, 
ştiţi... 

— Pe asta o vreau, am spus eu cu hotărâre. 

Agentul de vânzări a zâmbit cam jenat. Maşina avea 
un preţ de nimic şi nu mai avea ce să negocieze. A 
mormăit ceva imperceptibil şi s-a grăbit să se ducă după 
chei. 

M-am aşezat înăuntru. Interiorul era excesiv de 
spartan. Nu mă considerasem niciodată prea interesată de 
maşini, dar asta era diferită. Era teribil de ţipătoare, fiind 
vopsită bizar în roşu, albastru şi verde, dar mi-a plăcut 
instantaneu. Agentul de vânzări s-a întors cu cheile, iar 
motorul a pornit la a doua încercare. A completat actele 
necesare şi, jumătate de oră mai târziu, am ieşit din 
parcare pe şosea. Maşina a accelerat rapid, cu un uşor 
zornăit al ţevii de eşapament. După vreo două sute de 
metri, ea şi cu mine deveniserăm de nedespărţit. 


9 
Familia Next 
„... M-am născut într-o joi, de aici şi numele meu. 


Fratele meu s-a născut luni şi i-au pus numele Anton - vă 
daţi seama. Pe mama o cheamă Wednesday, dar s-a născut 
într-o duminică - nu ştiu de ce - iar tata nu are niciun 
nume - identitatea şi existenţa i-au fost desfiinţate de către 
Chrono Guard, după ce s-a răzvrătit şi s-a apucat să 
lucreze pe cont propriu. Din toate punctele de vedere, n-a 
existat niciodată. Dar nu contează. Pentru mine a fost 
întotdeauna Tata. 

THURSDAY NEXT - O viaţă în Spec Ops 

M-am dus să mă plimb cu noua mea maşină prin 
satele din jur, cu capota deschisă. Curentul de aer era o 
alinare răcoroasă în zăpuşeala verii. Peisajul familiar nu se 
schimbase prea mult, încă mai era la fel de frumos ca în 
amintirile mele. Pe de altă parte, Swindon se schimbase 
enorm. Oraşul se extinsese şi pe orizontală, şi pe verticală. 
Industria uşoară îl lăţise, iar blocurile-turn din sticlă ale 
marilor firme îl înălţaseră în centru. Zona rezidenţială se 
dezvoltase şi ea la fel; satele se îndepărtaseră şi mai tare 
de centrul oraşului. 

Se înserase când am parcat în faţa unei case 
modeste, cu un perete lipit de clădirea vecină, pe o stradă 
unde se mai aflau încă vreo patruzeci sau cincizeci de 
locuinţe identice. Am tras la loc capota şi am încuiat 
maşina. Aici  copilărisem eu. Dormitorul meu avea 
fereastra deasupra uşii din faţă. Casa îmbătrânise. 
Lemnăria vopsită a ferestrelor se  decolorase, iar 
pietricelele tencuite de pe faţadă păreau să fie pe punctul 
de a cădea de pe perete pe mai multe porţiuni. Am împins 
poarta din faţă cu o oarecare greutate, căci opunea destulă 
rezistenţă, apoi am închis-o la loc cu la fel de multe 
eforturi şi broboane de sudoare - o sarcină pe care 
varietatea de păsări dodo care se înghesuiseră curioase, 
special pentru a vedea cine venise, şi care se apucaseră să 
scoată sunete entuziaste când îşi dăduseră seama că era 
cineva vag cunoscut, o făcuse şi mai dificilă. 

— Bună, Mordacai! m-am adresat eu celei mai 
bătrâne dintre ele, care şi-a înclinat capul şi s-a legănat în 
chip de salut. După aceea, toate au vrut să li se acorde 


atenţie, aşa că am rămas acolo o vreme şi le-am gâdilat 
sub bărbie, pe când ele au scotocit pline de curiozitate prin 
buzunarele mele după vreo fărâmiţă de bezea, un aliment 
care păsărilor dodo li se pare cu adevărat irezistibil. 

Mama mea a deschis uşa ca să vadă de ce era atâta 
hărmălaie şi a fugit pe potecă până la mine. Păsările dodo 
au fost îndeajuns de deştepte încât să se împrăştie care- 
ncotro, căci mama mea poate să fie periculoasă când 
depăşeşte viteza mersului vioi. M-a îmbrăţişat îndelung. 
Plină de recunoştinţă, am îmbrăţişat-o şi eu pe ea. 

— Thursday! a exclamat ea, cu ochi scânteietori. De 
ce nu ne-ai zis că vii? 

— E o surpriză, mamă. Am fost transferată aici în 
oraş. 

Mă vizitase în spital de mai multe ori şi mă plictisise 
într-o manieră încântătoare, care îmi abătuse gândurile, cu 
toate detaliile histerotomiei lui Margot Vishler şi cu bârfele 
Federaţiei Femeilor. 

— Ce-ţi mai face braţul? 

— E cam ţeapăn uneori, iar când dorm pe el 
amorţeşte de tot. Grădina arată bine. Pot să intru? 

Mama şi-a cerut scuze şi m-a condus în casă, mi-a 
luat jacheta şi a atârnat-o în vestiar. A aruncat o privire 
stingherită spre pistolul automat din tocul de pe umărul 
meu, aşa că l-am înghesuit în valiză. Am observat 
instantaneu că locuinţa era exact la fel: aceeaşi dezordine, 
aceeaşi mobilă, acelaşi miros. Mi-am acordat un răgaz să 
mă uit prin jurul meu, să absorb totul şi să mă scald în 
siguranţa amintirilor dragi. Ultima oară când fusesem cu 
adevărat fericită mă aflam în Swindon, iar casa asta fusese 
centrul vieţii mele vreme de douăzeci de ani. În minte mi s- 
a insinuat o îndoială: făcusem un lucru înţelept plecând din 
oraş? 

Am mers în camera de zi, la fel de urât decorată, în 
nuanţe de maro şi verde şi arătând ca muzeul Dralon. 
Fotografia de la paradă, când absolvisem academia de 
poliţie, se afla pe poliţa de deasupra şemineului, lângă una 
cu Anton şi cu mine în uniforme militare, zâmbind sub 


soarele necruţător al Crimeii. Pe canapea şedea un cuplu 
în vârstă, care se uita la televizor. 

— Polly! Mycroft! Uitaţi-vă cine a venit! 

Mătuşa mea a reacţionat bine, ridicându-se ca să mă 
întâmpine, dar Mycroft era mai preocupat să se uite ia 
Spune ce fruct f/de la televizor. A scos un râset fornăit şi 
tâmp la o glumă insipidă şi a fluturat o mână în direcţia 
mea, fără a-mi arunca nicio privire. 

— Bună, Thursday, draga mea, a spus Polly. Ai grijă, 
sunt fardată. 

Ne-am apropiat obrajii şi am scos sunete guturale de 
plăcere. 

Mătuşa mea mirosea puternic a lavandă şi avea atât 
de mult fard pe ea, încât chiar şi mărinimoasa regină Bess 
ar fi fost şocată. 

— Eşti bine, mătuşică? 

y 

— Cum nu se poate mai bine! I-a tras un şut dureros 
în gleznă soțului ei. Mycroft, a venit nepoata ta. 

— Bună, pisicuţo, a spus el fără să-şi ridice privirea şi 
masându-şi piciorul. Polly şi-a coborât vocea. 

— Mă îngrijorează. Nu face decât să se uite la 
televizor şi să cârpăcească în atelier. Uneori am senzaţia 
că nu-i nimeni acasă. 

A aruncat o privire sumbră cefei lui şi apoi şi-a 
îndreptat atenţia asupra mea. 

— Stai mult pe aici? 

— A fost transferată, a intervenit mama. 

— Ai slăbit? 

— Fac sport. 

— Ai vreun iubit? 

— Nu, am replicat eu. Imediat o să mă întrebe despre 
Landen. 

— L-ai sunat pe Landen? 

— Nu, nu l-am sunat. Şi nu vreau să-l sunati nici voi. 

— Un băiat atât de cumsecade. Broasca Râioasă a 
făcut o recenzie nemaipomenită a ultimei lui cărţi, Pe 
vremea când eram ticăloşi. Ai citit-o? 


Am ignorat-o. 

— Vreo veste de la tata? am întrebat eu. 

— Nu i-a plăcut vopseaua mov din dormitor, a zis 
mama. N-am idee de ce mi-ai propus-o! 

Mătuşa Polly mi-a făcut semn cu ochiul să vin mai 
aproape de ea şi a şuierat foarte strident şi lipsită de tact 
în urechea mea: 

— Ar trebui s-o scuzi pe mama ta. Crede că tatăl tău 
s-a combinat cu altă femeie! 

Sub o scuză neîntemeiată, mama a părăsit în grabă 
camera. 

M-am încruntat. 

— Ce fel de femeie? 

— Una pe care a cunoscut-o la serviciu - lady Emma 
sau aşa ceva. 

Mi-am amintit ultima mea conversaţie cu tata. 
Chestia aia despre Nelson şi revizioniştii francezi. 

— Emma Hamilton? 

Mama mea şi-a iţit capul pe uşa de la bucătărie. 

— O cunoşti? a întrebat ea pe un ton jignit. 

— Nu personal. Cred că a murit pe la mijlocul 
secolului al XIX-lea. 

Mama şi-a mijit ochii. 

— Ăsta-i un truc răsuflat. 

A făcut un efort de voinţă şi a izbutit să zâmbească 
radios. 

— Rămâi la cină? 

Am acceptat, iar ea s-a dus să găsească un pui pe 
care să-l fiarbă până-şi pierdea toată aroma, uitând pentru 
moment de furia pe tata. După ce i s-a terminat emisiunea, 
Mycroft a venit să se fâţâie prin bucătărie ca o curcă 
chioară, purtând un pulover cenuşiu cu fermoar în faţă şi 
ţinând în mână un număr al revistei Noul Genetician. 

— Ce-avem la cină? a întrebat el, stând în drumul 
nostru. Mătuşa Polly s-a uitat la el de parcă ar fi fost un 
copil răsfăţat. 

— Mycroft, în loc să te fâţâi de colo-colo şi să tai 
frunze la câini, mai bine o pui pe Thursday să le taie, 


arătându-i cu ce te mai ocupi în atelierul tău. 

Mycroft ne-a aruncat amândurora o privire lipsită de 
orice expresie. A ridicat din umeri şi m-a condus spre uşa 
din spate, punându-şi în loc de papuci o pereche de cizme 
din cauciuc şi în loc de pulover o jachetă absolut oribilă 
din tartan. 

— Hai, atunci, fătucă, a mormăit el, alungând 
păsările dodo de lângă uşa din spate, unde se adunaseră în 
speranţa de a primi o gustare, apoi s-a îndreptat către 
atelier. 

— Ai putea să repari poarta aia din curte, unchiule - 
e mai rău ca niciodată! 

— Ba nu, a replicat el, făcându-mi cu ochiul. De 
fiecare dată când intră sau iese cineva pe ea, produce 
destulă energie pentru ca televizorul să funcţioneze o oră. 
Nu te-am mai văzut pe aici în ultima vreme. Ai fost 
plecată? 

— Păi, da. Zece ani. 

Mi-a aruncat o privire pe deasupra ochelarilor, 
oarecum surprins. 

— Zău? 

— Da. Owens mai e la tine? 

Owens era asistentul lui Mycroft. Era un moşneag 
care fusese lângă Rutherford când acesta fisionase atomul. 
Mycroft şi el fuseseră colegi de şcoală. 

— E un pic tragic, Thursday. Construiam un aparat 
care folosea albuş de ou, căldură şi zahăr pentru a 
sintetiza metanol, când o suprasarcină a provocat o 
implozie. Owens a fost făcut bezea. Când am reuşit să-l 
scoatem de acolo, deja se prăpădise sărăcuţul de el. Acum 
mă ajută Polly. 

Ajunsesem la atelier. Un buştean cu un topor înfipt în 
el era singurul lucru care ţinea uşa închisă. Mycroft a 
bâjbâit după întrerupătorul electric, iar reflectoarele au 
pâlpâit şi s-au aprins, umplând atelierul cu o lumină 
fluorescentă puternică. Laboratorul părea cam la fel ca 
ultima oară când îl văzusem în ce priveşte dezordinea şi în 
general vechiturile, dar invențiile erau diferite. Aflasem 


din mulţimea de scrisori ale mamei mele că Mycroft 
inventase o metodă prin care trimitea pizza prin fax şi un 
creion 2B cu un cititor de coduri încorporat, dar n-aveam 
nici cea mai mică idee la ce lucra acum. 

— A funcţionat aparatul de şters memoria, unchiule? 

— Ce? _ 

— Aparatul de şters memoria. Îl testai când te-am 
văzut ultima oară. 

— Nu ştiu despre ce vorbeşti, fată dragă. Ce crezi că- 
i asta? 

Un Rolls Royce alb şi mare trona în mijlocul 
încăperii. M-am dus până la el, în vreme ce Mycroft bătea 
uşurel într-un reflector pentru a-l face să nu mai pâlpâie. 

— O maşină nouă, unchiule? 

— Nu, nu, s-a grăbit Mycroft să spună. Nu am permis 
de conducere. Un prieten de-al meu care închiriază chestii 
din astea se văicărea că-l costă foarte mult să întreţină 
două maşini, una neagră pentru înmormântări şi o alta 
albă pentru nunţi - aşa că am reuşit să fac asta. 

Şi-a vârât mâna în maşină şi a răsucit un mâner mare 
de pe bord. S-a auzit un vuiet surd, iar culoarea maşinii s-a 
transformat lent în alb murdar, gri, gri-închis şi în cele din 
urmă în negru. 

— Impresionant, unchiule! 

— Crezi? Folosesc tehnologie pe bază de cristale 
lichide. Dar am mers şi mai departe. Uite. 

A răsucit cadranul mai multe grade la dreapta, iar 
maşina a devenit albastră, apoi mov şi, într-un final, verde 
cu buline galbene. 

— Maşinile vopsite într-o singură culoare sunt de 
domeniul trecutului! Dar asta nu-i totul. Dacă pornesc 
Pigmenţizorul maşinii, aşa, ar trebui să... da, da, uită-te! 

Am privit cu o uimire crescândă cum maşina a 
început să dispară din faţa ochilor mei. Învelişul de cristale 
lichide emula nuanțele de cenuşiu şi de maro din atelierul 
lui Mycroft. În câteva secunde, maşina s-a camuflat 
perfect, confundându-se cu mediul. M-am gândit la cât 
bine m-aş fi putut distra pe seama poliţiştilor de la 


circulaţie. 

— Eu îi spun Maşinalameleon. Distractiv, nu crezi? 

— Foarte. 

Am întins mâna şi am atins suprafaţa caldă a Rolls 
Royce-ului camuflat. Aveam de gând să-l întreb pe Mycroft 
dacă poate să-mi monteze aparatul la Speetister, dar a fost 
prea târziu. Entuziasmat de interesul pe care îl 
manifestam, el s-a dus la o masă de lucru cu pupitru şi, 
plin de surescitare, m-a chemat lângă el. 

— Hârtie indigo care traduce, a zis el cu respiraţia 
tăiată, arătând spre mai multe mormane de filme metalice 
ţipător colorate. Eu îi spun Rossetionerie. Dă-mi voie să fac 
o demonstraţie. O să începem cu o foaie albă de hârtie, 
apoi punem un indigo spaniol, altă foaie de hârtie - trebuie 
să le punem cu faţa în sus! - apoi un indigo polonez, altă 
hârtie, germană, şi încă o foaie, apoi, în sfârşit, franceză şi 
ultima hârtie... gata! 

A mutat teancul de foi, punându-l pe birou, pe când 
eu mi-am tras un scaun. 

— Scrie ceva pe prima foaie. Orice vrei. 

— Orice? 

Mycroft a încuviinţat din cap, aşa că am scris: Ai 
văzut pasărea, mea dodo? 

— Şi acum? 

Mycroft părea triumfător. 

— Aruncă o privire, fată dragă. 

Am ridicat indigoul de deasupra, iar acolo, cu 
propriu-mi scris, am găsit cuvintele: iHa visto mi dodo? 

— E uluitor! 

— Mulţumesc, a răspuns unchiul meu. Uită-te la 
următoarea! 

Am procedat întocmai. Sub indigoul polonez scria: 
Gdziejest moje dodo? 

— Încă mai lucrez la hieroglife şi demonice, a 
explicat Mycroft pe când eu extrăgeam traducerea 
germană şi citeam: Haben Sie mein Dodo gesehen? Am 
avut probleme cu versiunea codexului maya şi nu mă 
descurc deloc cu esperanto. Nu-mi dau seama de ce. 


— Asta ar putea avea zeci de aplicaţii! am exclamat 
eu ajungând la ultima foaie pe care, spre dezamăgirea 
mea, scria: Mon aardvark n’a pas de nez. 

— Stai o clipă, unchiule. Aardvark-ul meu nu are nas? 

Mycroft s-a uitat peste umărul meu şi a mârâit. 

— Probabil că n-ai apăsat destul de tare. Eşti în 
poliţie, nu-i aşa? 

— In Spec Ops, de fapt. 

— Atunci asta te-ar putea interesa, a anunţat el, 
conducându-mă printre jucării tehnice minunate, a căror 
funcţie o puteam doar bănui. Miercuri am făcut o 
demonstraţie cu aparatul ăsta în faţa Comitetului de 
inovaţii tehnice al poliţiei. 

S-a oprit lângă un dispozitiv care avea un corn 
gigantic, aidoma unui gramofon. Şi-a dres vocea. 

— Eu îi spun Olfactograf. E foarte simplu. Întrucât 
orice ogar care se respectă ti-ar spune că mirosul fiecărei 
persoane e unic, la fel ca amprenta degetului mare, atunci 
consecinţa e că un aparat care recunoaşte mirosul 
particular al unui criminal poate fi folosit când celelalte 
metode de identificare dau greş. Un hoţ poate purta 
mănuşi şi mască, dar nu-şi poate camufla mirosul. 

A arătat spre corn. 

— Mirosurile sunt absorbite pe aici şi descompuse în 
părţi elementare, cu ajutorul unui Olfactroscop inventat de 
mine. Apoi părţile componente sunt analizate pentru a 
obţine graficul duhorii infractorului. Poate să distingă 
mirosurile a zece oameni diferiţi dintr-o cameră şi poate 
să-l izoleze pe cel mai nou sau cel mai vechi. Poate detecta 
pâinea prăjită arsă şi la şase luni după incident şi poate 
distinge între treizeci de mărci diferite de trabucuri. 

— Ar putea fi util, am zis eu cu îndoială în voce. Ce-i 
aia de acolo? 

Arătam spre un obiect care semăna cu o pălărie de 
fetru făcută din alamă şi acoperită cu sârme şi luminiţe. 

— A, da, a spus unchiul meu, asta cred că o să-ți 
placă. 

A pus pălăria din alamă pe capul meu şi a apăsat un 


întrerupător mare. S-a auzit un vuiet surd. 

— Ar trebui să se întâmple ceva? am întrebat eu. 

— Închide ochii şi respiră adânc. Încearcă să-ţi 
goleşti mintea de gânduri. 

Mi-am închis ochii şi am aşteptat răbdătoare. 

— Funcţionează? a întrebat Mycroft. 

— Nu, am replicat eu, apoi am adăugat: Stai! pe când 
un peştişor colorat cu ţepi pe spate trecea, înotând prin 
faţa ochilor mei. Văd un peşte. Aici, în faţa mea. Stai, mai e 
încă unul! 

Şi chiar aşa era. În curând am ajuns să mă holbez la 
un întreg banc de peşti viu colorați, care înotau cu toţii 
prin faţa ochilor mei închişi. Respectau un ciclu de vreo 
cinci secunde. Din când în când săreau înapoi la punctul 
de plecare şi îşi repetau acţiunile. 

— Remarcabil! 

— Stai relaxată sau o să dispară, a spus Mycroft pe o 
voce liniştitoare. Încearcă şi asta. 

Mişcările s-au dizolvat într-o ceaţă, iar imaginea s-a 
transformat într-un cer de cerneală neagră. Mi se părea că 
fac o călătorie prin spaţiu. 

— Sau ce zici de asta? a întrebat Mycroft, schimbând 
imaginea cu o sumedenie de aparate de prăjit pâine care 
zburau prin faţa mea. Am deschis ochii, iar imaginea s-a 
evaporat. Mycroft mă privea cu o expresie serioasă pe 
chip. 

— Ţi-a plăcut? m-a întrebat el. 

Am încuviinţat din cap. 

— Eu îi spun Screen-Saver Retinal. Foarte util când ai 
o slujbă plictisitoare. În loc să te uiţi cu o privire absentă 
pe geam, îţi poţi transforma mediul din jur în tot felul de 
imagini liniştitoare. Iar când sună telefonul sau intră şeful 
peste tine, clipeşti şi - bingo! - revii în lumea reală. 

I-am dat înapoi pălăria. 

— S-ar vinde bine la Burgerul Zâmbitor. Când crezi 
că o poţi scoate pe piaţă? 

— Încă nu-i gata, mai sunt câteva probleme pe care 
încă nu le-am rezolvat. 


— Adică? am întrebat eu, oarecum suspicioasă. 
— Închide ochii şi o să-ţi dai seama. 


Am făcut ce m-a rugat şi un peşte a trecut înotând pe 
lângă mine. Am clipit încă o dată şi am zărit un aparat de 
prăjit pâine, într-adevăr, mai era nevoie să muncească la 
aparat. 

— Nu-ţi face griji, m-a asigurat el. O să-ţi treacă în 
câteva ore. 

— Prefer Olfactroscopul. 

— Încă n-ai văzut mare lucru! a exclamat Mycroft, 
ţopăind cu agilitate până la o masă mare de lucru, plină de 
unelte şi aparatură. Dispozitivul ăsta e probabil cea mai 
mare descoperire a mea de până acum. E apogeul a 
treizeci de ani de muncă şi încorporează biotehnologie de 
ultimă oră. Când o să vezi ce e, sunt convins că o să sari în 
sus! 

Cu un gest dramatic, a dat la o parte un şervet din 
pânză de pe un acvariu rotund şi mi-a arătat ceva ce părea 
a fi o mare cantitate de larve de musculiţe. 

— Larve? 

Mycroft a zâmbit. 

— Nu sunt larve, Thursday, ci molii de cărții 

A pronunţat cuvântul cu atâta cutezanţă şi mândrie 
pompoasă, încât mi s-a părut că îmi scăpase ceva. 

— E un lucru bun? 

— Foarte bun, Thursday. Moliile astea pot părea doar 
o gustărică ispititoare pentru domnul Păstrăv, dar oricare 
dintre micuţii ăştia are atât de multe secvenţe genetice, 
încât codul înscris în pasărea ta dodo ar părea un bilet de 
la lăptar pe lângă ele! 

— Stai o clipă, unchiule, am zis eu. Nu ţi s-a retras 
licenţa de genetician după incidentul ăla cu creveţii? 

— O mică neînțelegere, a spus el, alungând gândul cu 
o mişcare a mâinii. Cretinii ăia de la Spec Ops 13 n-au nici 
cea mai mică idee despre cât de valoroasă e munca mea. 

— Adică? am întrebat eu, mereu curioasă. 

— Metode de stocare a informaţiei pe suporturi din 


ce în ce mai mici. Am strâns cele mai bune dicţionare, 
lexicoane şi enciclopedii, plus studii de etimologie, 
morfologie şi gramatică a limbii engleze, apoi le-am înscris 
pe toate în ADN-ul trupuşorului moliei. Eu le spun Hiper 
molii de cărţi. Eşti de acord, cred, că sunt o descoperire 
remarcabilă. 

— Sunt de acord. Dar cum accesezi informaţia? 

Lui Mycroft i-a căzut faţa. 

— După cum ţi-am zis, e o descoperire remarcabilă, 
cu un mic defect. Însă se întâmplă lucruri la care nu te 
aştepţi: o parte dintre moliile mele au evadat şi s-au 
împerecheat cu altele, în care fusese înscris codul unui set 
complet de manuale de referinţă, biografice, istorice şi 
enciclopedice. Rezultatul a fost o nouă specie, pe care am 
numit-o Hiper MoliiDeCărţi Duble Plusbune. Indivizii ăştia 
sunt adevăratele vedete ale spectacolului. 

A scos o foaie de hârtie din birou, a rupt un colţ şi a 
scris cuvântul „remarcabil” pe hârtiuţă. 

— Asta doar ca să ai o idee despre ce pot face 
creaturile astea. 

Cu aceste cuvinte, a aruncat hârtiuţa în acvariul 
rotund. Moliile n-au pierdut vremea şi au înconjurat-o 
rapid. Dar, în loc s-o mănânce, ele doar s-au înghesuit în 
jurul ei, s-au agitat pline de entuziasm şi au cercetat 
intrusul cu mare interes. 

— Am avut şi eu o crescătorie de viermi în Londra, 
unchiule, şi nici lor nu le plăcea hârtia... 

— Şşşt! a murmurat unchiul meu şi m-a condus şi mai 
aproape de molii. 

Uimitor! 

— Ce e? am întrebat eu puţintel cam perplexă. Dar 
de îndată ce am văzut chipul zâmbitor al unchiului meu, 
mi-am dat seama că nu el vorbise. 

Uluitor! a spus vocea încă o dată în şoaptă. 
Incredibil! Nemaipomenit! Ameţitor! 

M-am încruntat şi m-am uitat la molii, care se 
strânseseră într-un mic ghem în jurul hârtiuţei şi acum 
vibrau uşurel. 


Minunat! au  bolborosit  moliile. Extraordinar! 
Fantastic! 

— Ce părere ai? a întrebat Mycroft. 

— Larve de enciclopedie! Unchiule, întotdeauna mă 
surprinzi! 

Dar Mycroft a devenit dintr-odată serios. 

— E mai mult decât o bioenciclopedie, Thursday. 
Micuţii ăştia pot face lucruri incredibile. 

A deschis un dulap şi a scos o carte mare, legată în 
piele, cu un „PP” gravat cu auriu pe cotor. Coperta era 
somptuos decorată şi avea curele solide care o ţineau 
închisă. Pe partea din faţă erau mai multe cadrane şi 
mânere, valve şi comutatoare cu cuţit. Fără îndoială, arăta 
impresionant, dar nu toate aparatele lui Mycroft aveau o 
utilitate pe măsura înfăţişării. La începutul anilor '70, 
concepuse o maşinărie nemaipomenit de frumoasă, care 
nu făcea altceva mai interesant decât să prognozeze cu o 
acuratețe discutabilă numărul de seminţe dintr-o portocală 
nedesfăcută încă. 

— Ce e? am întrebat eu. 

— Asta, a început Mycroft să spună, zâmbind cu toată 
faţa şi umflându-şi pieptul de mândrie, este... 

Dar n-a apucat să termine. În acel moment, Polly a 
anunţat „Cina!” din pragul uşii, iar Mycroft a fugit repede 
afară, bolborosind ceva despre faptul că spera să fie 
cârnaţi, şi mi-a zis să sting lumina în drum spre ieşire. Am 
rămas singură în atelierul pustiu. Realmente, Mycroft se 
depăşise pe el însuşi. 

Mirific! m-au aprobat moliile de cărţi. 

Cina a fost o treabă cordială. Aveam să ne 
împărtăşim o mulţime de noutăţi, iar maică-mea avea să-mi 
povestească o grămadă de lucruri despre Federaţia 
Femeilor. 

— Am strâns aproape şapte mii de lire anul trecut 
pentru orfanii celor din Chrono Guard, a spus ea. 

— Asta-i foarte bine, am replicat eu. Spec Ops e 
întotdeauna recunoscătoare pentru contribuţii, deşi, ca să 
fiu cinstită, sunt şi alte departamente care o duc mai rău 


decât Chrono Guard. 

— Păi, ştiu, a răspuns mama, dar totul e atât de 
secret. Cu ce se ocupă celelalte? _ 

— Crede-mă, nu ştiu mai multe decât tine. Îmi dai şi 
mie peştele? 

— Nu avem peşte, a observat mătuşa mea. Doar nu 
ţi-ai folosit nepoata pe post de cobai, nu, Crofty? 

Unchiul meu s-a prefăcut că nu aude. Eu am clipit, 
iar peştele a dispărut. 

— Singurul mai mic de S0 - 20 despre care ştiu câte 
ceva e SO-6, a adăugat Polly. Era Securitatea Naţională. Şi 
am aflat asta doar pentru că au avut grijă atât de bine cu 
toţii de Mycroft. 

L-a împuns uşor în coaste, dar el n-a băgat de seamă. 
Era preocupat să născocească o reţetă pentru ouă 
nejumări pe un şerveţel. 

— Nu cred că în anii '60 trecea o săptămână fără ca 
vreo putere străină să nu-l răpească, a oftat ea melancolic, 
gândindu-se cu o undă de nostalgie la trecutul palpitant. 

— Unele lucruri trebuie să fie ţinute secret e din 
motive operaţionale, am recitat eu ca un papagal. Secretul 
e cea mai mare armă a noastră. 

— Am citit în Cârtita că Spec Ops e ciuruită de 
societăţi secrete. Mai ales de Marsupialii, a murmurat 
Mycroft, punându-şi ecuaţia rezolvată în buzunarul 
jachetei. E adevărat? 

Am ridicat din umeri. 

— Nu mai mult decât orice altă alegere pe care o faci 
în viaţă, cred. Eu personal n-am observat nimic, dar sunt 
femeie şi oricum Marsupialii n-ar veni la mine să-mi 
propună să mă înscriu în societatea lor. 

— Mie mi se pare un pic incorect, a spus Polly pe o 
voce mustrătoare. Eu susţin toate societăţile secrete - cu 
cât mai multe, cu atât mai bine - dar cred că ar trebui ca 
toată lumea să poată avea acces la ele, şi bărbaţii, şi 
femeile. 

— Mie îmi surâde că sunt doar bărbaţi, am replicat 
eu. Asta înseamnă că cel puţin jumătate din populaţie nu 


trebuie să se facă de râs. Mă surprinde că nu ţi-au propus 
să li te alături, unchiule. 

Mycroft a mârâit. 

— Acum mulţi ani am fost membru în ea, la Oxford. O 
pierdere de vreme. Totul era o tâmpenie. Din marsupiu 
ieşea mereu o chestie îngrozitoare, şi tot mestecatul ăsta 
îmi făcea ca naiba de rău la dinţi. 

A urmat o pauză. 

— Maiorul Phelps e în oraş, am zis eu, schimbând 
subiectul. M-am întâlnit cu el în dirijabil. Acum e colonel, 
dar încă îşi mai susţine vechile opinii. 

Printr-o regulă nescrisă, acasă nimeni nu vorbea 
niciodată despre Crimeea sau despre Anton. S-a aşternut o 
tăcere îngheţată. 

— Zău? a replicat mama, aparent fără nicio emoție. 

— Joffy are acum o parohie la Wanborough, ne-a 
informat Polly, sperând să schimbe subiectul. A deschis 
prima biserică DGS din Wessex. Am vorbit cu el săptămâna 
trecută. Spune că a devenit foarte popular. 

Joffy era celălalt frate al meu. Devenise credincios la 
o vârstă fragedă şi a încercat tot felul de religii până când 
a ajuns la DGS. 

— DGS? a murmurat Mycroft. Ce mama dracu' mai e 
şi asta? 

— Divinitatea Globală Standard, a răspuns Polly. E o 
amestecătură din toate religiile. Cred că are ca scop 
desfiinţarea războaielor religioase. 

Mycroft a mârâit încă o dată. 

— Religia nu e motivul războaielor, e pretextul. Care-i 
punctul de topire a beriliului? 

— 180, 57 grade Celsius, a murmurat Polly fără să 
stea pe gânduri. Cred că Jofify face o treabă minunată. Ar 
trebui să-l suni, Thursday. 

— Poate c-o s-o fac. 

Jofify şi cu mine nu fuseserăm niciodată apropiaţi. El 
mă poreclise Fraiera şi îmi trăsese câte o palmă peste 
ceafa în fiecare zi vreme de cincisprezece ani. Am fost 
nevoită să-i sparg nasul ca să-l fac să se oprească. 


— Dacă tot te apuci să dai telefoane, de ce nu-l suni... 

— Mamă! 

— Acum are succes, din câte am înţeles, Thursday. 
Poate ţi-ar face bine să-l vezi. _ 

— Landen şi cu mine am terminat-o, mamă. În plus, 
am un iubit. 

Pentru mama mea asta era o veste nemaipomenit de 
bună. Era un motiv de mare tulburare pentru ea că nu-mi 
petreceam mai mult timp având gleznele umflate, 
hemoroizi şi dureri de spate, turnându-i nepoți şi punându- 
le nume de rude îndepărtate. Joffy nu era genul de 
persoană care să facă copii, iar asta părea să arunce toată 
responsabilitatea pe umerii mei. lar Landen fusese ultimul 
bărbat care m-ar fi putut interesa cât de cât din postura de 
potenţial partener de viaţă. 

— Un iubit? Cum îl cheamă? 

Am rostit primul nume care mi-a venit în minte. 

— Snood. Filbert Snood. 

— Ce nume frumos. Mama mea a zâmbit. 

— Un nume idiot, a mormăit Mycroft. Ca şi Landen 
Parke-Laine, dacă tot veni vorba. Pot să mă duc jos? începe 
Agenda lui Jack Spratt. 

Polly şi Mycroft s-au ridicat amândoi şi au plecat. Nu 
s-a mai pomenit de Landen şi nici de Anton. Mama mi-a 
propus să mă mut în fosta mea cameră, dar eu m-am grăbit 
s-o refuz. Ne certaserăm crâncen pe vremea când locuiam 
în aceeaşi casă. Pe lângă asta, eu aveam aproape treizeci 
şi şase de ani. Mi-am terminat cafeaua şi m-am dus 
împreună cu mama la uşa de la intrare. 

— Să-mi spui dacă te răzgândeşti, draga mea, a spus 
ea. Camera ta a rămas exact la fel ca altă dată. 

Dacă ăsta era adevărul, atunci afişele oribile din 
adolescenţă, când mereu mă îndrăgosteam de câte cineva, 
încă mai erau pe perete. Era un gând prea hidos ca să-l pot 
suporta. 

„Miltonii erau în general cei mai entuziaşti discipoli 
ai vreunui poet. Dacă ai fi răsfoit cartea de telefoane a 
Londrei, ai fi găsit cam patru mii de John Milton, două mii 
de William Blake, în jur de o mie de Samuel Coleridge, 
cinci sute de Peter Shelley, tot atâţia Wordsworth şi Keats, 
şi câţiva Dryden. Schimbarea asta de nume în masă putea 
să creeze probleme forţelor de ordine. După un incident 
dintr-o cârciumă, unde agresorul, victima, martorul, 
proprietarul, ofițerul care a efectuat arestările şi 
judecătorul se numeau cu toţii Alfred Tennyson, a fost 
promulgată o lege care îi obliga pe toţi cei care preluaseră 
numele altora să poarte un număr de înregistrare tatuat în 
spatele urechii. Legea nu fusese bine primită - puţine 
măsuri cu adevărat practice ale forţelor de ordine sunt 
vreodată bine primite”. 

MILLON DE FLOSS - O scurtă istorie a rețelei de 
Operaţiuni Speciale 

Am oprit maşina în parcarea din faţa unei clădiri 
mari, luminată de reflectoare, şi am încuiat-o. Hotelul 
părea destul de plin şi, de îndată ce am intrat în salonul de 
recepţie, mi-am dat seama de ce. Cel puţin douăzeci şi 
cinci de bărbaţi şi femei se fâţâiau pe acolo, îmbrăcaţi în 
cămăşi şi pantaloni albi şi lăbărţaţi. Mi s-au înmuiat 
genunchii. Un afiş mare de lângă recepţie îi saluta pe toţi 
cei care veniseră la al o sută doisprezecelea Congres Anual 
John Milton. Am inspirat adânc şi am dat din coate până la 
recepţie. O recepţioneră de vârstă mijlocie, cu cercei 
supradimensionaţi, mi-a adresat cel mai radios zâmbet al 
ei în chip de salut. 

— Bună seara, doamnă, bine aţi venit la Finis, ultimul 
răcnet în materie de confort şi stil. Suntem un hotel de 
patru stele, cu multe servicii moderne. Nutrim dorinţa 
sinceră ca dumneavoastră să aveţi un sejur fericit! 

A recitat asta ca pe o mantră. Puteam să mi-o 
închipui la fel de bine lucrând la Burgerul Zâmbitor. 

— Numele meu e Next. Am o rezervare. 

Recepţionera a încuviinţat din cap şi s-a uitat pe 
cârdurile cu rezervări. 


— Să vedem. Milton, Milton, Milton, Milton, Milton, 
Next, Milton, Milton, Milton, Milton, Milton, Milton. Nu, 
îmi pare rău. Se pare că nu avem nimic rezervat pentru 
dumneavoastră. 

— Vă mai puteţi uita o dată? 

S-a mai uitat o dată şi a găsit-o. 

— Aici era. Cineva a pus-o din greşeală printre 
Miltoni. Îmi trebuie o copie a unei cărţi de credit 
cunoscute. Acceptăm Babbage, Goliath, Newton, Pascal, 
Breakfast Club şi Jam Roly-Poly. 

— Jam Roly-Poly? 

— Scuze, a zis ea cu o voce sfioasă, am citit altă listă. 
Astea-s deserturile de diseară. A zâmbit încă o dată pe 
când îi dădeam cârdul meu de credit Babbage. 

— Aveţi camera 8128, a spus ea înmânându-mi cheia 
ataşată de un breloc atât de mare, încât abia am putut să-l 
ridic. Toate camerele noastre au aer condiţionat, minibar şi 
aparatură pentru preparat ceai. V-aţi dus maşina în 
parcarea noastră spațioasă de trei sute de locuri, cu 
canalizare automată? 

Mi-am reţinut un zâmbet. 

— Da. Mulţumesc. Aveţi vreun serviciu destinat 
animalelor de companie? 

— Bineînţeles. Toate hotelurile Finis sunt dotate cu 
coteţe. Despre ce animal de companie e vorba? 

— O pasăre dodo. 

— Ce drăguţ! Vărul meu, Arnold, a avut odată un 
albatros nordic pe care-l chema Beany - era versiunea 4.1, 
aşa că n-a trăit mult. Din câte am înţeles, acum sunt mult 
mai OK. O să-i rezerv un loc micului dumneavoastră 
prieten. Sper că vă interesează poeţii lirici din secolul al 
XVII-lea. 

— Doar din punct de vedere profesional. 

— Sunteţi lector? 

— Litera Tec. 

— Aha. 

Recepţionista s-a aplecat spre mine şi şi-a coborât 
vocea. 


— Sinceră să fiu, domnişoară Next, eu îl detest pe 
Milton. Primele lui poezii sunt OK, presupun, dar şi-a dat 
singur în cap după ce Charlie a fost decapitat. Asta arată 
cât de bine îţi face prea mult republicanism. 

— Mda. 

— Era cât p-aci să uit. Astea sunt pentru 
dumneavoastră. 

A scos un buchet de flori de sub tejgheaua recepţiei, 
de parcă ar fi executat o scamatorie. 

— De la un domn pe nume Landen Parke-Laine... 

La dracu”. Fir-ar să fie! 

— ...şi doi gentlemani vă aşteaptă în Cheshire Cât. 

— Cheshire Cât? 

— Este barul nostru bine aprovizionat şi plin de viaţă. 
Personalul din bar este profesionist şi serviabil, iar locul 
este cald şi primitor, perfect pentru a vă relaxa. 

— Cine sunt? 

— Angajaţii din bar? 

— Nu, cei doi gentlemani. 

— Nu mi-au spus cum îi cheamă. 

— Mulţumesc, domnişoară?... 

— Barett-Browning, a zis recepţionera. Liz Barrett- 
Browning. 

— Ei bine, Liz, păstrează tu florile. Fă-ţi iubitul gelos. 
Dacă mă mai caută domnul Parke-Laine, spune-i că am 
murit de febră hemoragică sau ceva de genul ăsta. 

Mi-am croit drum prin gloata de Miltoni ca să ajung 
la Cheshire Cât. A fost uşor să-l găsesc. Deasupra uşii era 
o mare pisică roşie luminoasă, într-un copac verde din 
neon. La fiecare două minute, pisica roşie din neon pâlpâia 
şi se stingea, lăsându-şi doar rânjetul în copac. Am auzit 
muzica unei formaţii de jazz pe când traversam holul 
principal, şi un zâmbet mi-a apărut pe buze când am 
recunoscut pianul inconfundabil al lui Holroyd Wilson. Se 
născuse şi crescuse în Swindon. Dând un singur telefon, ar 
fi putut cânta în orice bar din Europa, dar hotărâse să 
rămână în Swindon. Barul avea multe mese ocupate, dar 
nu era plin, majoritatea clienţilor erau Miltoni, care 


stăteau acolo ca să bea şi să glumească, văicărindu-se din 
cauza  Reinstaurării şi adresându-se unul altuia cu 
apelativul de John. Í 

M-am dus la bar. In Cheshire Cât era o ofertă 
specială, orice băutură costa 52, 5 penny. 

— Bună seara, a spus barmanul. Care-i asemănarea 
dintre un corb şi un birou? 

— Poe a scris pe amândoi? 

— Foarte bine. A râs. Ce să fie? 

— O sticlă de Vorpal special, vă rog. Numele meu e 
Next. Mă aşteaptă cineva? 

Barmanul, care era îmbrăcat ca un pălărier, a arătat 
spre un separeu din cealaltă parte a încăperii, unde şedeau 
doi bărbaţi, parţial ascunşi în întuneric. Mi-am luat 
băutura şi m-am dus la ei. Camera era prea plină ca vreo 
persoană să pornească vreun scandal. Pe măsură ce mă 
apropiam, am putut să-i disting mai clar pe cei doi. 

Cel mai în vârstă din ei era un gentleman cu părul 
cărunt, de vreo şaptezeci şi cinci de ani. Avea perciuni 
lungi şi era îmbrăcat într-un costum simplu, dar elegant, 
din tweed, cu papion din mătase. Ţinea în mână o pereche 
de mănuşi şi un baston, iar pe scaunul de lângă el am 
văzut o şapcă de vânătoare. Avea o faţă rumenă şi, pe când 
mă apropiam de ei, şi-a dat capul pe spate şi a râs aidoma 
unei foci la ceva ce zisese tânărul. 

Bărbatul aşezat în faţa lui avea vreo treizeci de ani. 
Şedea pe marginea scaunului şi părea un pic cam nervos. 
Sorbea dintr-un gin cu apă tonică şi purta un costum în 
dungi subţiri care era scump, dar nu foarte nou. Mi-am dat 
seama că-l mai văzusem până atunci, dar nu ştiam unde. 

— Voi, domnilor, pe mine mă căutaţi? 

Amândoi s-au ridicat în picioare. Cel mai în vârstă a 
vorbit primul. 

— Domnişoară Next? Mă bucur să vă cunosc. Numele 
meu e Analogy. Victor Analogy. Sunt şeful Departamentului 
Litera Tec din Swindon. Am vorbit la telefon. 

Mi-a întins mâna, iar eu i-am strâns-o. 

— Îmi pare bine de cunoştinţă, domnule. 


— Ele ofiţerul Bowden Cable. Veţi lucra împreună. 

— Mă bucur foarte mult să vă cunosc, doamnă, a zis 
Bowden pe un ton solemn, puţin stânjenit şi foarte ţeapăn. 

— Ne-am mai întâlnit cumva până acum? am întrebat 
eu, strângându-i mâna întinsă. 

— Nu, a spus Bowden cu fermitate în voce. Mi-aş fi 
amintit. 

Victor mi-a oferit scaunul de lângă Bowden, care s-a 
foit, scoțând sunete politicoase. Am sorbit din băutura 
mea. Avea gust de pături vechi puse pe cal şi înmuiate în 
urină. Am tuşit exploziv. Bowden mi-a oferit batista lui. 

— Vorpal special? a întrebat Victor, ridicându-şi o 
sprânceană. Ce fată curajoasă. 

— M-mulţumesc. i 

— Bine ai venit în Swindon, a continuat Victor. În 
primul rând, aş vrea să spun cât de rău ne-a părut când am 
auzit de micul tău incident. Hades a fost un monstru din 
toate punctele de vedere. Nu-mi pare rău că a murit. Sper 
că ţi-ai revenit, nu? 

— Eu da, dar alţii n-au fost la fel de norocoşi. 

— Îmi pare rău să aud asta, dar aici eşti binevenită. 
Nimeni de calibrul tău nu s-a deranjat vreodată să ni se 
alăture aici, în sihăstria asta. 

M-am uitat la Analogy şi m-am simţit uşor buimacă. 

— Nu înţeleg la ce vă referiţi. 

— Vreau să zic - şi de ce să n-o spunem p-aia dreaptă 
- că noi toţi cei din departament suntem mai academici 
decât agenţii obişnuiţi din Spec Ops. Postul tău a fost 
ocupat până acum de Jim Crometty. A fost împuşcat mortal 
în oraşul vechi, în timpul unei tranzacţii literare care a 
ieşit prost. Era partenerul lui Bowden. Jim a fost un 
prieten deosebit pentru noi toţi. Avea o soţie şi trei copii. 
Îmi doresc... nu! îmi doresc foarte mulțik prind persoana 
care l-a luat de lângă noi pe Crometty. 

M-am holbat la feţele lor oneste, neînţelegând nimic, 
până când mi-a picat fisa. Credeau că sunt ofiţer plin şi 
autentic în SO-5, venit într-o misiune de odihnă şi 
recuperare. Nu era un lucru neobişnuit. In SO-27 primeam 


mereu personaje extenuate din SO-9 şi SO-7. Fuseseră 
toţi, fără excepţie, nebuni de legat. 

— Mi-aţi citit dosarul? am întrebat eu cu o voce 
moale. 

— Nu mi l-au dat, a replicat Analogy. Nu se întâmplă 
prea des ca un ofiţer să se transfere în mica noastră ceată 
din înălțimile ameţitoare ale SO-5. Aveam nevoie de un 
înlocuitor cu experienţă în munca de teren, dar şi de 
cineva care poate... ei bine, cum să zic?... 

Analogy a făcut o pauză, aparent fiindcă nu-şi găsea 
cuvintele. Bowden a continuat în locul lui. 

— Avem nevoie de cineva căruia să nu-i fie teamă să 
recurgă la măsuri extreme, dacă socoteşte că e necesar. 

M-am uitat la amândoi, întrebându-mă dacă n-ar fi 
mai bine să le spun adevărul. În fond, singurul lucru pe 
care îl împuşcasem în ultima vreme fusese propria-mi 
maşină şi un presupus criminal maestru, imun la gloanţe. 
Oficial, eu eram SO-27, nu SO-5. Dar, ţinând seama de 
probabilitatea mare ca Acheron să mai fie încă în viaţă şi 
cu răzbunarea încă pe ordinea mea de zi, poate că era mai 
bine să le ţin isonul. 

Analogy s-a foit agitat. 

— Crima lui Crometty e investigată de Omucideri, 
bineînţeles. Neoficial, nu putem face mare lucru, dar Spec 
Ops s-a bucurat întotdeauna de o anumită independenţă. 
Dacă am descoperi dovezi în timpul altor anchete, nimeni 
nu s-ar supăra. Înţelegi? 

— Sigur. Aveţi vreo idee cine l-a ucis pe Crometty? 

— Cineva a zis că are să-i arate ceva, să-i vândă. Un 
manuscris rar din Dickens. S-a dus să-l vadă şi... ei bine, 
ştii, nu era înarmat. 

— Foarte puţini din Litera Tec ştiu măcar cum se 
foloseşte un pistol, a adăugat Bowden, şi pentru mulţi 
dintre ei nici nu se pune problema să înveţe. Anchetele 
literare şi armele de foc nu prea merg mână-n mână. 
Peniţa e mai puternică decât o sabie şi aşa mai departe. 

— Cuvintele sunt foarte bune, am replicat eu pe un 
ton glacial, brusc încântată de povestea cu femeia- 


misterioasă din SO-5, dar un glonţ de nouă milimetri 
rezolvă mult mai bine problemele. 

S-au zgâit la mine în tăcere preţ de o clipă sau două. 
Victor a scos o fotografie dintr-un plic gălbui şi a pus-o pe 
masă în faţa mea. 

— Am vrea să ştim ce părere ai despre asta. A fost 
făcută ieri. 

M-am uitat la fotografie. Cunoşteam bine chipul ăla. 

— Jack Schitt. 

— Şi ce ştii despre el? 

— Nu prea multe. E directorul Serviciului de 
Securitate Internă de la Goliath. Voia să ştie ce plănuia 
Hades să facă cu manuscrisul Chuzzlewit. 

— O să-ţi spun un secret. Ai dreptate că Schitt e în 
Goliath, dar nu e în Securitatea Internă. 

— Atunci unde? 

— Departamentul de Arme Evoluate. Buget anual de 
opt miliarde şi el controlează totul. 

— Opt miliarde? 

— Și ceva mărunţiş. Se zvoneşte că a depăşit chiar şi 
bugetul ăsta ca să dezvolte carabina cu plasmă. E 
inteligent, ambițios şi destul de rigid. A sosit aici acum 
două săptămâni. N-ar fi venit în Swindon dacă n-ar fi 
existat aici ceva care să-i intereseze foarte mult pe cei din 
Goliath. Noi credem că Crometty s-a dus să vadă 
manuscrisul original Chuzzlewit, iar dacă aşa stau 
lucrurile... 

— ...Schitt e aici din cauza mea, am vorbit eu brusc. I 
s-a părut dubios că eu vreau un post în SO-27 tocmai în 
Swindon - nu vreau să vă supăr. 

— Nici nu ne supărăm, a replicat Analogy. Dar faptul 
că Schitt a venit aici mă face să cred că Hades e încă în 
viaţă - sau cel puţin aşa îşi închipuie cei din Goliath. 

— Ştiu, am replicat eu. Ingrijorător, nu-i aşa? 

Analogy şi Cable s-au uitat unul la altul. Spuseseră 
tot ce aveau de zis: eu eram binevenită aici, ei ardeau de 
nerăbdare să răzbune moartea lui Crometty şi nu le plăcea 
Jack Schitt. Mi-au urat să am o seară plăcută, şi-au pus 


pălăriile şi pardesiele pe ei şi au plecat. 

Concertul de jazz a luat sfârşit. Eu am aplaudat 
alături de ceilalţi, pe când Holroyd s-a ridicat tremurând în 
picioare şi a salutat mulţimea înainte de a pleca. Barul s-a 
golit rapid, de îndată ce muzica s-a terminat, iar eu am 
rămas aproape singură. M-am uitat la dreapta, unde doi 
Miltoni îşi făceau ochi dulci, apoi la bar, unde mai mulţi 
oameni de afaceri, îmbrăcaţi la costum, beau cât îi ţineau 
curelele pe banii de diurnă. M-am dus la pian şi m-am 
aşezat. Am atins câteva clape, mai întâi testându-mi 
îndemânarea, apoi am căpătat mai multă îndrăzneală şi am 
început să cânt partea din octava inferioară a unui duet pe 
care mi-l aminteam. Am aruncat o privire barmanului, cu 
intenţia să comand încă o băutură, dar era preocupat să 
şteargă un pahar. Când introducerea duetului a început 
pentru a treia oară, o mână de bărbat mi s-a alăturat şi a 
cântat prima notă din partea sa în octava superioară, exact 
la momentul potrivit. Am închis ochii. Mi-am dat seama 
imediat cine era, dar n-aveam de gând să-mi ridic privirea. 
Îi simţeam loţiunea de după bărbierit şi i-am remarcat 
cicatricea de pe mâna stângă. Părul de pe ceafă mi s-a 
zbârlit niţel şi am simţit cum mă înroşesc. M-am mutat 
instinctiv mai la stânga, permițându-i să se aşeze. Degetele 
lui pluteau deasupra clapelor odată cu ale mele, amândoi 
cântam aproape fără greşeală. Barmanul ne-a aruncat o 
privire aprobatoare şi chiar şi agentul de vânzări îmbrăcat 
în costum a tăcut şi s-a uitat în preajmă-i ca să vadă cine 
cântă. Tot nu mi-am ridicat privirea. Pe măsură ce degetele 
mi se obişnuiau cu melodia aceea, pe care n-o mai 
interpretasem de mult, am căpătat mai multă încredere în 
mine şi am cântat mai repede. Partenerul nevăzut a ţinut 
pasul cu tempoul meu. 

Am cântat aşa probabil vreo zece minute, dar nu mi- 
am putut lua inima-n dinţi să mă uit la el. Ştiam că, dacă aş 
fi făcut asta, aş fi zâmbit, şi nu voiam asta. Imi doream să 
ştie că încă mai eram supărată. Atunci m-ar fi putut 
împăca. Când în sfârşit s-a terminat cântecul, am continuat 
să privesc în faţă. Bărbatul de lângă mine nu s-a mişcat. 


— Bună, Landen, am zis eu până la urmă. 

— Bună, Thursday. 

Am cântat absentă două acorduri, dar tot nu mi-am 
ridicat privirea. 

— E multă vreme de când nu ne-am văzut, am spus 
eu. ă 

— S-a scurs mult nisip în clepsidră, a replicat el. În 
zece ani. 

Vocea îi suna la fel. Căldura şi sensibilitatea pe care 
le cunoscusem cândva mai erau încă acolo. Mi-am ridicat 
privirea, i-am surprins-o pe a lui şi m-am uitat rapid în altă 
parte. Simţeam cum mi se umezesc ochii. Eram stânjenită 
din cauza sentimentelor mele şi m-am scărpinat 
emoţionată pe nas. Incărunţise puţin, dar avea cam 
aceeaşi tunsoare. Câteva riduri i se conturau în jurul 
ochilor, dar puteau să fie la fel de bine de la râs, şi nu din 
cauza vârstei. El avea treizeci de ani când l-am părăsit, iar 
eu douăzeci şi şase. M-am întrebat dacă şi eu îmi arătam la 
fel de puţin vârsta ca şi el. Oare eram prea bătrână ca să-i 
port încă pică? În fond, chiar dacă îi făceam scandal lui 
Landen, asta nu-l aducea pe Anton înapoi. Am simţit nevoia 
să-l întreb dacă nu era prea târziu să mai facem o 
încercare, dar de îndată ce am deschis gura, lumea s-a 
zgâlţâit şi a încremenit. Clapa re diez pe care tocmai o 
apăsasem a continuat să răsune, iar Landen s-a zgâit la 
mine, cu ochii pe jumătate deschişi, care au înlemnit în 
timp ce clipea. Tata nu şi-ar fi putut alege un moment mai 
prost. 

— Bună, scumpete! a exclamat el, făcându-şi brusc 
apariţia lângă mine din întuneric. Te deranjez? 

— Categoric. Da. 

— Atunci nu stau mult. Ce părere ai despre asta? 

Mi-a dat un obiect galben curbat, cam de 
dimensiunea unui morcov mare. 

— Ce e? am întrebat eu, mirosindu-l cu prudenţă. 

— E fructul unei noi plante care o să fie proiectată de 
la zero peste şaptezeci de ani. Uite... 

L-a curăţat de coajă şi mi-a dat să gust din el. 


— E bun, nu? îl poţi culege mult înainte de a se 
coace, îl poţi transporta mii de kilometri dacă e necesar şi 
rămâne proaspăt în ambalajul lui biodegradabil şi închis 
ermetic. Nutritiv şi gustos pe deasupra. A fost sintetizat de 
către un inginer sclipitor, pe nume Anna Bannon. Încă nu 
prea ştim ce nume să-i punem. Ai vreo idee? 

— Sunt sigură că o să-ţi dea prin cap ceva. Ce ai de 
gând să faci cu el? 

— M-am gândit să-l introduc cândva prin mileniul al 
zecelea înainte de cel actual şi să văd cum merge - hrană 
pentru omenire, ceva de genul ăsta. Ei bine, timpul nu 
aşteaptă pe nimeni, cum s-ar zice. Te las să te întorci la 
Landen. 

Lumea a pâlpâit şi a luat-o iarăşi din loc. Landen a 
deschis ochii şi s-a zgâit la mine. 

— Banană, am spus eu, dându-mi brusc seama ce 
anume îmi arătase tatăl meu. 

— Poftim? 

— Banană. l-au pus numele după cea care a creat-o. 

— Thursday, vorbeşti complet în dodii, a zis Landen 
cu un rânjet buimac. 

— Tatăl meu tocmai a fost aici. 

— Alia. Încă mai e peste tot în istorie? 

— Da, la fel. Ascultă, îmi pare rău de ce s-a 
întâmplat. 

— Şi mie, a răspuns Landen, apoi s-a cufundat în 
tăcere. Am vrut să-i ating obrazul, dar am preferat să 
spun: 

— Mi-a fost dor de tine. 

Am dat-o în bară cu cuvintele astea şi m-am înjurat în 
sinea mea: prea mult şi prea repede. Landen s-a foit jenat. 

— Ar trebui să fii atentă la ce spui. Şi mie mi-a fost 
tare dor de tine. Primul an a fost cel mai greu. 

Landen a tăcut preţ de o clipă. A cântat câteva 
acorduri la pian, apoi a zis: 

— Mi-am construit aici o viaţă care-mi place. Uneori 
am senzaţia că Thursday Next a fost doar un personaj 
dintr-un roman de-al meu, cineva care a prins viaţă într-o 


imagine a femeii pe care îmi doream s-o iubesc. Acum... ei 
bine, acum mi-a trecut. 

Nu era chiar ce-mi doream să aud, dar, ţinând seama 
de toate lucrurile care se petrecuseră, nu puteam să-l 
condamn. 

— Dar m-ai căutat. 

Landen mi-a zâmbit. 

— Eşti la mine în oraş, Thurs. Când un prieten vine în 
oraşul tău, iei legătura cu el. Nu aşa merg lucrurile? 

— Şi îi cumperi flori? Şi colonelul Phelps a primit 
trandafiri? 

— Nu, el a primit crini. Vechile obiceiuri cu greu 
dispar. _ 

— Înţeleg. Ai avut o mulţime de succese. 

— Mersi, a replicat el. Nu mi-ai răspuns la scrisori. 

— N-am citit niciodată vreo scrisoare de-a ta. 

— Eşti căsătorită? 

— Nu văd de ce ar fi treaba ta. 

— Înţeleg că nu eşti. 

Conversaţia devenise neplăcută. Era timpul s-o şterg. 

— Ascultă, sunt ruptă de oboseală, Landen. lar mâine 
mă aşteaptă o zi foarte grea. 

M-am ridicat în picioare. Landen a şchiopătat în 
urma mea. Îşi pierduse un picior în Crimeea, dar deja se 
obişnuise cu asta. M-a ajuns din urmă la bar. 

— Luăm cina într-o seară? 

M-am întors cu faţa la el. 

— Sigur. 

— Marţi? 

— De ce nu? 

— Bine, a spus Landen, frecându-şi mâinile una de 
cealaltă. Am putea să adunăm vechiul regiment... 

Eu n-aveam asta în minte. 

— Stai puţin. Marţi nu-i bine, de fapt. 

— De ce nu? Era OK acum trei secunde. Între timp a 
mai fost tatăl tău pe aici? 

— Nu, pur şi simplu am o mulţime de lucruri de 
făcut, trebuie să-l duc pe Pickwick în coteţ. E nevoie să-l 


iau de la gară, pentru că îl deranjează să meargă cu 
dirijabilul. Îţi aminteşti când l-am dus la Mull şi a vomitat 
pe steward? : 

M-am stăpânit. Incepeam să spun verzi şi uscate ca o 
cretină. 

— Şi nu-mi spune că trebuie să te speli pe cap, a 
adăugat Landen. 

— Foarte amuzant. 

— Ce slujbă ai în Swindon? 

— Spăl pe jos la Burgerul Zâmbitor. 

— Sunt convins. Spec Ops? 

Am încuviinţat din cap. 

— M-am transferat în Departamentul Litera Tec. 

— Permanent? a întrebat el. Adică te-ai întors 
definitiv în Swindon? 

— Nu ştiu. _ 

Mi-am pus mâna pe a lui. Îmi doream să-l îmbrăţişez 
şi să izbucnesc în plâns, să-i spun că îl iubesc, că l-am iubit 
tot timpul şi că întotdeauna o să-l iubesc ca o fetişcană 
prostuţă şi teribil de emotivă, dar nu era momentul 
potrivit, aşa cum ar spune tata. M-am hotărât ca, în loc de 
asta, să trec la atac şi să-l chestionez, aşa că am întrebat: 

— Tu eşti căsătorit? 

— Nu. 

— Te-ai gândit vreodată s-o faci? 

— M-am gândit mult la asta. 

Ne-am cufundat în tăcere. Erau atât de multe de 
spus, încât niciunul din noi nu ştia cum să înceapă. Landen 
a trecut pe un alt front de luptă: 

— Vrei să vezi Richard al III-lea? 

— Încă se mai joacă? 

— Bineînţeles. 

— Îmi surâde ideea, dar încă nu ştiu când o să am 
timp. Lucrurile sunt... volatile deocamdată. 

Mi-am putut da seama că nu mă credea. Nu aveam 
cum să-i spun că eram pe urmele unui criminal maestru 
care era în stare să fure gânduri şi să proiecteze imagini 
după cum îi poftea inima. Un om care nu apărea pe filme şi 


care era capabil să ucidă râzând. Landen a oftat, a scos o 
carte de vizită şi a pus-o pe tejgheaua barului. 

— Sună-mă când ai timp. Îmi promiţi? 

— Îţi promit. 

M-a sărutat pe obraz, şi-a terminat băutura, mi-a mai 
aruncat o privire şi a ieşit şchiopătând din bar. Am rămas 
cu ochii pironiţi pe cartea de vizită. N-am luat-o. N-aveam 
nevoie. Numărul lui era tot cel pe care mi-l aminteam. 

Camera mea era exact la fel ca toate celelalte camere 
din hotel. Tablourile erau prinse cu şuruburi în perete, iar 
sticlele din minibar fuseseră destupate, băute, şi apoi 
resigilate, cu apă sau ceai rece în ele, de către cei aflaţi în 
delegaţie, prea zgârciţi ca să plătească pentru ele. Camera 
avea vedere spre nord. Se putea zări aerodromul. O navă 
mare, de patruzeci de locuri, era legată de un stâlp, cu 
aripile argintii luminate de  reflectoare în noaptea 
întunecată. Micul dirijabil care mă adusese pe mine îşi 
continuase drumul spre Salisbury. M-a bătut gândul să mă 
urc în el peste două zile, când se întorcea. Am pornit 
televizorul exact când a început Azi în Parlament. 
Dezbaterea aprinsă despre Crimeea ţinuse toată ziua şi 
încă nu se încheiase. Mi-am golit buzunarele de mărunţiş, 
mi-am scos pistolul automat din tocul de pe umăr şi am 
deschis sertarul noptierei. În afară de Biblia lui Gideon, 
mai erau acolo învăţăturile lui Buddha şi o versiune în 
engleză a Coranului. De asemenea, mai erau o carte de 
rugăciuni DGS şi un pamflet Wesiwyan, două amulete ale 
Societăţii pentru Conştiinţă Creştină, gândurile lui St Zvlks 
şi, obligatoriu în prezent, Operele complete ale lui William 
Shakespeare. Am scos toate cărţile, le-am dus în dulap şi 
în locul lor am pus pistolul automat. Am deschis fermoarul 
valizei şi m-am apucat să-mi aranjez lucrurile prin cameră. 
Nu-mi închiriasem apartamentul din Londra, pentru că nu 
ştiam dacă aveam să rămân aici sau nu. Într-un mod 
ciudat, oraşul începea să mi se pară confortabil şi nu eram 
sigură dacă-mi plăcea sau nu asta. Le-am întins pe toate pe 
pat, apoi le-am aranjat cu grijă. Am pus câteva cărţi pe 
birou şi volumul din Jane Eyre, care îmi salvase viaţa, pe 


noptieră. Am luat fotografia lui Landen şi m-am dus cu ea 
până la masa de scris, m-am gândit preţ de o clipă, apoi 
am pus-o cu faţa în jos în sertarul cu bikini. Când 
versiunea în carne şi oase era prin preajma mea, nu mai 
aveam nevoie de vreo imagine. Din televizor se auzea o 
voce monotonă: 

— ...în pofida intervenţiei francezilor şi a faptului că 
ruşii au garantat că coloniştii englezi vor putea locui în 
siguranţă acolo, se pare că guvernul englez nu-şi va relua 
locul la masa tratativelor din Budapesta. Întrucât Anglia 
este neclintită în decizia de a porni atacul cu aşa-zisa 
carabină cu plasmă Bombardier, pacea nu se va aşterne 
peste peninsula de la Marea Neagră... Crainicul a răsfoit 
nişte hârtii. 

— Acum, ştiri interne. Violenţa a răbufnit încă o dată 
în Chichester, când un grup de neosuprarealişti s-a adunat 
pentru a sărbători cea de-a patra aniversare a legalizării 
suprarealismului. La faţa locului se află Henry Grubb, 
corespondent al Ştirilor Broasca Râioasă. Henry, ce se mai 
întâmplă pe acolo? 


O imagine tremurândă în direct a apărut pe ecran, 
iar eu m-am oprit puţin să mă uit. In spatele lui Grubb era 
o maşină răsturnată căreia i se dăduse foc şi mai mulţi 
ofiţeri purtau echipament antirevoltă. Henry Grubb, care 
se califica pentru postul de corespondent în Crimeea şi 
spera în sinea lui că războiul n-o să se termine până când 
avea şi el norocul să ajungă pe acolo, purta jacheta 
bleumarin a artileriei antiaeriene. A început să vorbească 
pe tonul crispat şi poticnit al unui corespondent de război. 

— Lucrurile sunt cam fierbinţi pe aici, Brian. Mă aflu 
la o sută de metri de locul revoltei şi pot zări mai multe 
maşini răsturnate şi în flăcări. Poliţia a încercat toată ziua 
să ţină la distanţă cele două facţiuni, dar numărul foarte 
mare de persoane n-a fost de partea lor. În această seară 
câteva sute de rafaeliţi au înconjurat N'est pas une pipe, 
restaurantul unde se  baricadaseră o sută de 
neosuprarealişti. Manifestanţii de afară au scandat lozinci 


italieneşti pro-Renaştere, iar apoi au aruncat cu pietre şi 
cu alte proiectile. Neosuprarealiştii au ripostat forțând 
barajul poliţiei, protejaţi de ceasuri uriaşe, gonflabile şi 
cred că ar fi câştigat dacă n-ar fi intervenit poliţia. Staţi 
puţin, tocmai văd un bărbat arestat de poliţie, încerc să-i 
iau un interviu. 

Am clătinat cu tristeţe din cap şi am pus nişte pantofi 
în partea de jos a dulapului. Violenţă a fost când 
suprarealismul a fost interzis şi violenţă a fost şi când s-a 
ridicat interdicţia. Grubb şi-a continuat emisiunea, 
abordând un poliţist care îl ducea de acolo pe un tânăr 
îmbrăcat în veşminte din secolul al XVI-lea şi având tatuată 
pe frunte o reproducere fidelă a Mâinii lui Dumnezeu din 
Capela Sixtină. 

— Scuzaţi-mă, domnule, cum aţi putea contrazice 
acuzaţia că sunteţi un grup intolerant, fără niciun respect 
pentru schimbare şi experimente în toate formele de artă? 

Renascentistul a aruncat o privire furioasă camerei 
de luat vederi. 

— Lumea spune că aici doar renascentiştii creează 
probleme, dar am văzut prin preajmă şi puşti baroci, 
rafaeliţi, romantici şi mannerişti. Este o demonstraţie 
masivă, în care forţele artistice clasice se unesc împotriva 
ticăloşilor ăstora frivoli care se ascund în spatele 
progresului cuvântului. Nu-i numai o... 

Ofiţerul de poliţie a intervenit şi l-a luat de acolo. 
Grubb s-a ferit de o cărămidă care zbura spre el, iar pe 
urmă şi-a încheiat reportajul. 

— Sunt Henry Grubb şi acestea e o transmisiune în 
direct din Chichester pentru Postul de Ştiri Broasca 
Râioasă. 

Am închis televizorul cu o telecomandă prinsă cu un 
cablu de noptieră. M-am aşezat pe pat, mi-am scos 
elasticul din cap, mi-am despletit părul şi mi-am masat 
scalpul. Mi-am mirosit părul plină de scepticism, apoi m- 
am hotărât să nu fac duş. Fusesem mai dură decât aş fi 
vrut cu Landen. Cu toate divergenţele noastre, aveam prea 
multe în comun ca să nu fim prieteni buni. 

Pe Polly o străfulgera ochiul interior 

„Cred că Wordsworth a fost la fel de surprins ca şi 
mine când m-a văzut. Nu-i un lucru obişnuit să te întorci la 
amintirea ta favorită şi să găseşti acolo pe cineva care 
admiră priveliştea ce se întinde în faţa ochilor tăi”. 

POLLY NEXT - dintr-un interviu în exclusivitate 
pentru 

Bufnița de duminică în vreme ce eu mă purtam în 
stilul meu grosolan cu Landen, unchiul şi mătuşa mea 
munceau pe brânci în atelierul lui Mycroft. După cum 
aveam să aflu mai târziu, lucrurile păreau să meargă ca pe 
roate. Cel puţin la început. 

Mycroft îşi hrănea moliile de carte în atelier, când 
mătuşa Polly a intrat pe uşă. Tocmai terminase de rezolvat 
nişte calcule matematice complexe, aproape de neînțeles 
pentru el. 

— Am găsit răspunsul pe care ţi-l doreai, Crofiy, 
iubirea mea, a spus ea, sugând capătul unui creion tocit. 

— Adică? a întrebat Mycroft, preocupat să presare 
prepoziţii peste moliile de carte, care devorau pline de 
lăcomie hrana abstractă. 

— Nouă. 

Mycroft a bolborosit ceva şi a mâzgălit cifra într-un 
blocnotes. A deschis cartea aceea mare, legată cu curele 
din alamă, despre care, cu o seară în urmă, nu-mi prea 
dăduse explicaţii, dezvăluind o cavitate în care pusese un 
exemplar din ediţia tipărită cu font mare a poeziei lui 
Wordsworth Am hoinărit răzleţ ca un nor. A adăugat peste 
ea moliile de carte, care s-au pus pe treabă. S-au târât pe 
text, cu  trupuşoarele şi inconştientul lor colectiv 
insondabil, cercetând în profunzime fiecare propoziţie, 
cuvânt, vocală şi silabă. Au pătruns adânc în aluziile 
geografice, biografice şi istorice, apoi au explorat 
semnificaţiile profunde ascunse în spatele ritmului şi 
metrului şi au jonglat cu ingeniozitate cu subtextul, 
conţinutul şi morfemele. Pe urmă au născocit câteva 


versuri proprii şi au convertit rezultatul în sistem binar. 

Lacuri!  Narcise! Solitudine! Amintire! au şoptit 
surescitate moliile, pe când Mycroft a închis cu grijă 
cartea şi a încuiat-o. A conectat cablul gros de alimentare 
pe coperta din spate a cărţii şi a pus întrerupătorul pe 
poziţia  „deschis”. Apoi s-a apucat să aranjeze 
nenumăratele mânere şi cadrane care acopereau prima 
copertă a cărţii voluminoase. În pofida faptului că Portalul 
de Proză era la bază un biomecanism, mai era nevoie de 
multe proceduri delicate cărora trebuia să le fixeze 
parametrii înainte ca dispozitivul să poată funcţiona. Şi 
întrucât Portalul era de o complexitate absurdă, Mycroft 
fusese obligat să noteze succesiunea exactă a combinației 
comenzilor de pornire într-un caiet de matematică pentru 
copii, din care - speriat ca de obicei de spioni străini - 
avea o singură copie, doar a lui. Preţ de câteva clipe a 
studiat  caieţelul, apoi a răsucit cadrane, a fixat 
întrerupătoare şi a mărit uşurel puterea de alimentare, 
bolborosind în acelaşi timp pentru el şi pentru Polly: 

—  Binametrie, trigonometrie sferică, algoritmi 
numerici. Sunt... 

— Merge? 

— Nu merge! a replicat Mycroft amărât. Nu, stai... 
Aşa! 

A zâmbit bucuros când s-a stins ultima lumină de 
avertizare. A luat-o pe soţia lui de mână şi i-a strâns-o 
uşurel, plin de afecţiune. 

— Ai vrea să ai tu onoarea asta? a întrebat el. Prima 
fiinţă umană care păşeşte într-o poezie a lui Wordsworth? 

Polly s-a uitat neliniştită la el. 

— Eşti sigur că nu păţesc nimic? 

— Eşti tot atât de în siguranţă ca la tine acasă, a 
liniştit-o el. Eu am intrat în Epava lui Hesperus acum o oră. 

— Zău? Şi cum a fost? 

— Umezeală... şi cred că mi-am lăsat acolo jacheta. 

— Cea pe care ţi-am făcut-o cadou de Crăciun? 

— Nu, cealaltă. Cea albastră cu carouri mari. 

— Pe asta ţi-am făcut-o cadou de Crăciun, l-a 


muştruluit ea. Mi-aş dori să fii mai atent. Ce voiai să fac? 

— Stai acolo. Dacă totul merge bine, de îndată ce o 
să apăs butonul ăsta mare şi verde, moliile o să deschidă 
un Portal spre narcisele pe care William Wordsworth le-a 
cunoscut şi le-a iubit. 

— Şi dacă totul nu merge bine? a întrebat Polly, puţin 
tulburată. Dispariţia lui Owens în adâncurile unei bezele 
gigantice nu-i ieşea niciodată din minte când trebuia să 
testeze vreun aparat de-al soţului ei, dar, în afară de faptul 
că se pârlise uşor încercând un cal de pantomimă 
alimentat cu butan, pentru o persoană, niciunul dintre 
dispozitivele lui Mycroft n-o rănise în vreun fel până acum. 

— Hmm, a făcut Mycroft meditativ, e posibil, deşi 
improbabil să pornesc o reacţie în lanţ care va fuziona 
materia şi va anihila întregul univers. 

— Zău? 

— Nu, deloc. O mică glumă de-a mea. Eşti gata? 

Polly a zâmbit. 

— Sunt gata. 

Mycroft a apăsat butonul mare şi verde, iar dinspre 
carte s-a auzit un huruit. Felinarele de afară au pâlpâit şi 
şi-au micşorat luminozitatea, căci aparatul utiliza o 
cantitate uriaşă de energie electrică pentru a converti 
informaţia binametrică a moliilor de carte. În faţa ochilor 
lor, în atelier, a apărut o fantă de lumină, de parcă s-ar fi 
deschis o uşă între o zi de iarnă şi una de vară. Praful 
scânteia în raza de lumină, care s-a mărit din ce în ce mai 
mult până când se putea trece prin ea. 

— Nu-i nevoie decât să păşeşti în ea! a răcnit 
Mycroft, acoperind zgomotul scos de maşinărie. E 
necesară o grămadă de energie electrică pentru a deschide 
uşa, trebuie să te grăbeşti! 

Voltajul ridicat făcea ca aerul să devină apăsător. 
Obiectele metalice din apropiere începuseră să danseze şi 
să scârţâie de la electricitatea statică. 

Polly s-a apropiat de uşă şi i-a zâmbit neliniştită 
soţului ei. Suprafaţa luminoasă şi pâlpâitoare s-a unduit 
când a întins mâna şi a atins-o. A inspirat adânc şi a păşit 


prin Portal. Au urmat un fulger strălucitor şi o descărcare 
de energie electrică puternică. Două sfere mici de plasmă 
gazoasă cu o mare încărcare electrică s-au format spontan 
lângă aparat şi au ţâşnit în direcţii diferite. Mycroft a fost 
nevoit să se ferească de una, care a trecut pe lângă el şi s- 
a izbit de Rolls Royce fără a produce vreo pagubă. Cealaltă 
a explodat pe Olfactograf, producând o mică flamă. La fel 
de brusc, lumina şi zgomotul s-au diminuat şi s-au stins, 
Portalul s-a închis, iar felinarele de pe stradă au pâlpâit şi 
au revenit la intensitate normală. 

Nori! Companie veselă! Dans sprințar! trăncăneau 
moliile mulţumite, pe când indicatoarele se smuceau şi se 
răsuceau pe coperta cărţii, căci numărătoarea inversă de 
două minute până la redeschiderea Portalului deja 
începuse. Mycroft a zâmbit plin de încântare şi s-a bătut 
uşurel pe buzunare în căutarea pipei, până când şi-a dat 
seama îngrozit că şi ea rămăsese în Hesperus, aşa că, în 
schimb, s-a aşezat pe prototipul unui aparat de detecție a 
sarcasmului incipient şi a aşteptat. Până acum, totul 
mersese extrem de bine. 

De cealaltă parte a Portalului de Proză, Polly stătea 
în picioare pe malul plin de iarbă al unui lac mare, unde 
apa se izbea uşurel de țărm. Soarele strălucea puternic şi 
norişori pufoşi pluteau alene pe cerul azuriu. De-a lungul 
malului apei se puteau zări zeci de mii de narcise de un 
galben aprins. Toate crescuseră la umbra tremurătoare a 
unui crâng de mesteceni. O adiere de vânt, purtând cu ea 
mireasma dulce a primăverii, făcea florile să se unduiască 
şi să danseze. Peste tot în jurul ei domneau liniştea şi 
pacea. Lumea în care se afla acum era nepângărită de 
răutatea şi invidia omenească. Într-adevăr, aici era un 
paradis. 

— E frumos! a exclamat într-un final, gândurile ei 
zămislindu-i până la urmă cuvintele. Florile, culorile, 
parfumul... parcă aş respira şampanie! 

— Vă place, doamnă? 

Un bărbat de vreo optzeci de ani stătea în picioare 
lângă ea. Era îmbrăcat cu o pelerină neagră, iar pe chipul 


lui ros de vreme se schiţa un zâmbet. Se uita la flori. 

— Deseori vin aici, a spus el. Ori de câte ori toanele 
proaste ale melancoliei îmi zdruncină prea tare starea de 
spirit. 

— Sunteţi foarte norocos, a zis Polly. Noi trebuie să 
ne mulţumim cu Spune ce fruct e! 

— Spune ce fruct e? 

— E o emisiune-concurs. Ştii tu. La televizor. 

— La televizor? 

— Da, ca un film, dar cu reclame. 

S-a încruntat la ea fără să înţeleagă şi şi-a îndreptat 
privirea spre lac. 

— Deseori vin aici, a spus el încă o dată. Ori de câte 
ori toanele proaste ale melancoliei îmi zdruncină prea tare 
starea de spirit. 

— Ai mai spus asta o dată. 

Bătrânul a privit-o de parcă tocmai se trezise dintr-un 
somn adânc. 

— Ce faci aici? 

— M-a trimis soţul meu. Mă cheamă Polly Next. 

— Ştii, eu vin aici când vreau să meditez sau când am 
mintea goală. 

A fluturat o mână în direcţia florilor. 

— Narcisele, înţelegi? 

Polly a privit înspre florile de un galben aprins, care 
au fremătat spre ea în chip de răspuns sub adierea 
călduţă. 

— Mi-aş dori să am şi eu amintiri aşa de frumoase, a 
murmurat ea. 

Silueta înveşmântată în negru i-a zâmbit. 

— Ochiul interior e tot ce mi-a mai rămas, a spus el 
cu nostalgie în voce, iar zâmbetul i s-a şters de pe chipul 
sumbru. Tot ce am fost eu odată acum se află aici. Viaţa 
mea e conținută în operele mele. O viaţă în şiruri de 
cuvinte. E poetic. 

A oftat adânc şi a adăugat: 

— Dar solitudinea nu e tot timpul o fericire, ştii? 

Şi-a aţintit privirea undeva mai în apropiere, unde 


soarele sclipea pe apa lacului. 

— Cât timp a trecut de când am murit? a întrebat el 
dintr-odată. 

— Mai mult de o sută cincizeci de ani. 

— Zău? Spune-mi, cum s-a terminat revoluţia din 
Franţa? 

— Încă nu se ştie. 

Wordsworth s-a încruntat când soarele s-a vârât în 
spatele unui nor. 

— Hei, a murmurat el, nu-mi aduc aminte să fi scris 
despre asta... 

Polly a privit într-acolo. Un nor de ploaie uriaş şi 
foarte închis la culoare acoperise soarele. 

— Ce crezi... a început ea să spună, dar, când s-a 
uitat în jur, Wordsworth dispăruse. Cerul s-a întunecat şi 
un tunet a bubuit ameninţător în depărtare. Un vânt 
puternic s-a stârnit, iar lacul a părut să încremenească, 
devenind o suprafaţă împietrită, în vreme ce narcisele s-au 
oprit din mişcare şi au devenit o masă amorfă de galben şi 
verde. Ea a ţipat înfricoşată când cerul şi lacul s-au 
contopit. Narcisele, copacii şi norii s-au întors la locul lor 
în poezie, cuvinte disparate, sunete, mâzgălituri pe hârtie, 
fără alt înţeles în afara celui cu care le înfăşoară 
imaginaţia noastră. A mai scos un țipăt de groază când 
întunericul s-a pogorât peste ea, iar poezia i s-a prăbuşit în 
cap. Spec Ops 27: Detectivii Literari 

„+...  Azi-dimineaţă, Thursday Next a început să 
lucreze în departamentul nostru, Litera Tec”, în locul lui 
Crometty. Nu pot să nu cred că nu-i absolut deloc potrivită 
pentru o asemenea muncă şi mă întreb dacă e la fel de 
sănătoasă mintal pe cât are ea impresia. O bântuie mulţi 
demoni mai noi sau mai vechi şi îmi pun întrebarea dacă 
Swindon e locul potrivit unde să încerce să-i exorcizeze...” 

Din jurnalul lui Bowden Cable 

În sediul din Swindon al Spec Ops îşi avea sediul şi 
poliţia locală. Clădirea, cu o arhitectură tipic germanică, 
practică şi în unghiuri ascuţite, fusese construită în timpul 
Ocupaţiei pentru a fi tribunal. In plus, era şi mare, de altfel 


un lucru bun. Accesul în clădire era protejat de detectoare 
de metal şi, după ce mi-am arătat legitimaţia, am intrat în 
holul spaţios de la intrare. Ofiţeri şi civili cu ecusoane de 
identitate mergeau grăbiţi prin hărmălaia asurzitoare din 
sediu. Am primit unul sau două ghionturi în puhoiul de 
oameni şi am salutat câteva feţe cunoscute, apoi am dat 
din coate ca să ajung până la recepţie. Când am ajuns 
acolo, am găsit un bărbat îmbrăcat cu o cămaşă albă şi 
lăbărţată cu bretele, care se ciondănea cu sergentul. 
Ofiţerul se holba la el fără să spună nimic. Pentru el nu era 
ceva nou. 

— Numele? l-a întrebat sergentul de la recepţie cu o 
voce plictisită. 

— John Milton. 

— Care John Milton? John Milton a oftat. 

— Patru sute nouăzeci şi şase. Sergentul a notat ceva 
în registru. 

— Ce au luat? 

— Două sute în bani gheaţă şi toate cărţile mele de 
credit. 

— V-aţi anunţat banca? 

— Bineînţeles. 

— Şi credeţi că agresorul a fost Percy Shelley? 

— Da, a replicat Milton. Mi-a dat pamfletul ăsta 
despre respingerea dogmei religioase actuale înainte s-o ia 
la fugă. 

— Bună, Ross, am spus. 

Sergentul s-a uitat la mine, a tăcut preţ de o clipă, 
apoi a zâmbit larg. 

— Thursday! Am auzit că te-ai întors! Am mai auzit şi 
că ai avansat până în SO-5. 

I-am zâmbit şi eu. Ross fusese sergent la recepţie 
când m-am angajat în poliţia din Swindon. 

— Ce faci aici? a întrebat el. Înfiinţezi un 
departament local? SO-9 sau aşa ceva? Aduci un pic de 
sare şi de piper în bătrânul şi ostenitul Swindon? 

— Nu chiar. M-am transferat în Departamentul Litera 
Tec. O expresie neîncrezătoare i s-a aşternut pe chip, dar 


şi-a reţinut-o imediat. 

— Minunat! s-a entuziasmat el, puţin stânjenit. Bem 
ceva mai târziu? 

Am acceptat bucuroasă şi, după ce mi-a explicat cum 
să ajung la Departamentul Litera Tec, l-am lăsat pe Ross să 
se contrazică cu Milton 496. 

Am urcat pe scara în spirală până la etaj şi apoi am 
luat-o pe unde îmi spusese Ross că pot să ajung până la 
marginea clădirii, întreaga aripă de vest era ocupată de 
Spec Ops şi de departamentele lor locale. Spec Ops al 
Mediului îşi avea birourile aici, la fel şi Furturile de Artă 
sau Chrono Guard. Până şi Spike avea aici biroul, deşi 
rareori stătea în el. Prefera o cămăruţă întunecoasă şi urât 
> > 

mirositoare din parcarea subterană. Coridorul era 
plin de rafturi cu cărţi şi de dulapuri cu sertare. Mocheta 
veche se tocise aproape de tot în centru. Locul era foarte 
diferit de birourile Litera Tec din Londra, unde aveam la 
dispoziţie cele mai noi sisteme de stocare a informaţiilor. 
Până la urmă am ajuns la uşa care trebuia şi am ciocănit. 
N-am primit niciun răspuns, aşa încât am intrat. 

Încăperea era ca o bibliotecă dintr-o casă oarecare 
de la ţară. Avea rafturi doldora de cărţi pe două niveluri şi 
acoperea fiecare centimetru pătrat de perete. O scară în 
spirală ducea până la o platformă îngustă, care trecea pe 
lângă perete, permiţând accesul la rafturile superioare. 
Centrul camerei era un spaţiu deschis cu birouri, care 
semăna mult cu zona de studiu dintr-o bibliotecă. Birourile 
şi podeaua erau pline de mormane de cărţi şi ziare, iar eu 
m-am întrebat cum de mai izbuteau să facă vreodată ceva. 
Vreo cinci ofiţeri veniseră deja la serviciu, dar nu păreau 
să mă fi remarcat. Un telefon a sunat, iar un tânăr a ridicat 
receptorul. 

— Departamentul Litera Tec, a spus el cu o voce 
politicoasă. A tresărit auzind o tiradă de partea cealaltă a 
firului. 

— Îmi pare foarte rău că nu v-a plăcut Titus 
Andronicus, doamnă, a spus el într-un final, dar teamă mi-e 


că n-are nimic de-a face cu noi - poate că ar trebui să citiţi 
doar comediile pe viitor. 

Il puteam zări pe Victor Analogy, care se uita pe un 
dosar împreună cu alt ofiţer. M-am dus până într-un loc 
unde să mă poată vedea şi l-am aşteptat să termine. 

— A, Next! Bine ai venit la noi în departament. Mai 
lasă-mă o secundă, bine? 

Am încuviinţat din cap, iar Victor a continuat. 

— „cred că Keats ar fi scris într-un stil mult mai 
înflorit decât ăsta, iar a treia strofă e construită cam 
grosolan. Impresia mea este că-i inteligent contrafăcută, 
dar verific-o şi cu Analizorul de Metru al Versurilor. 

Ofiţerul a încuviinţat din cap şi a plecat. Victor mi-a 
zâmbit şi mi-a strâns mâna. 

— El e Finisterre. Se ocupă de falsificarea de poezii 
din secolul al XIX-lea. Dă-mi voie să-ţi arăt ce mai e pe aici. 

A fluturat o mână în direcţia rafturilor cu cărţi. 

— Cuvintele sunt ca frunzele, Thursday. De fapt, ca 
oamenii, le place să stea doar cu cele asemenea lor. 

A zâmbit. 

— Aici avem peste un miliard de cuvinte. Mai mult 
texte de referinţă. O colecţie bunicică de opere majore, dar 
şi mai puţin importante, pe care nu le găseşti nici în 
biblioteca din Oxford, în subsol avem un depozit. Şi el e 
plin. Avem nevoie de un spaţiu nou, dar Litera Tec nu 
primeşte prea multe fonduri, ca să zic aşa. 

M-a condus până la biroul unde Bowden stătea cu 
spatele drept, cu jacheta împăturită cu grijă pusă pe 
spătarul scaunului. Biroul lui era atât de ordonat, încât 
părea de-a dreptul obscen. 

— L-ai cunoscut pe Bowden. Un tip mişto. E la noi de 
doisprezece ani şi se ocupă de proza din secolul al XIX-lea. 
O să-ţi explice cum stau lucrurile pe aici. Biroul ăla de- 
acolo e al tău. 

A tăcut preţ de o clipă, holbându-se la biroul gol. 
Numărul membrilor echipei lor nu fusese mărit prin 
venirea mea. Unul dintre ei murise recent, iar eu îi luam 
locul. Înlocuiam un mort, stăteam pe scaunul de la biroul 


lui. De partea cealaltă a biroului şedea un alt ofiţer, care 
mă privea plin de curiozitate. 

— El e Fisher. O să-ţi dea o mână de ajutor cu tot ce 
vrei să ştii despre drepturile legale de autor şi despre 
literatura contemporană. 

Fisher era un bărbat îndesat, cu o privire ciudată, 
care părea să fie mai mult lat decât lung. Şi-a ridicat 
privirea spre mine şi a rânjit, dezvăluind un rest de 
mâncare rămas printre dinţi de la micul dejun. 

Victor a continuat, ducându-se la următorul birou. 

— Helmut Bight se ocupă de proza şi poezia din 
secolele al XVII-lea şi al XVIII-lea, şi ne-a fost împrumutat 
prin amabilitatea omologilor noştri de cealaltă parte a 
Canalului. A venit aici să rezolve o problemă cu o 
traducere proastă din Goethe şi s-a implicat într-un conflict 
cu o mişcare neonazistă care încearcă să-i promoveze lui 
Friedrich Nietzsche o imagine de sfânt fascist. 

Herr Bight avea cam cincizeci de ani şi mă privea 
oarecum suspicios. Purta costum, dar îşi scosese cravata 
din cauza căldurii. 

— SO-5, ei? a întrebat Herr Bight de parcă ar fi fost 
vorba despre o formă de boală venerică. 

— Sunt S0-27, la fel ca tine, am replicat eu cu 
sinceritate. Opt ani în departamentul din Londra, sub 
comanda lui Boswell. 

Bight a luat o carte care părea foarte veche, legată în 
piele de porc decolorată, şi mi-a dat-o. 

— Ce părere ai de asta? 

Am luat volumul prăfuit şi m-am uitat la cotorul lui. 

— Trufia dorințelor umane, am citit eu. Scrisă de 
Samuel Johnson şi publicată în 1749, prima operă apărută 
sub numele lui. 

Am deschis cartea şi am răsfoit paginile îngălbenite. 

— Prima ediţie. Ar fi foarte valoroasă dacă... 

— Dacă? a repetat Bight. 

Am mirosit hârtia şi am pipăit cu degetul pagina, apoi 
l-am pus pe limbă. M-am uitat la cotor şi am bătut uşurel 
în copertă. Într-un final am trântit cartea grea pe birou. 


— ...dacă ar fi autentică. 

— Sunt impresionat, domnişoară Next, a recunoscut 
Herr Bight. Noi doi trebuie să discutăm cândva despre 
Johnson. 

— Nu a fost atât de dificil pe cât ţi s-a părut, am fost 
eu nevoită să recunosc. În Londra aveam două vagoane 
pline de falsuri ca astea după Johnson, evaluate pe piaţă la 
trei sute de mii de lire. 

— Şi la Londra?! a exclamat Bight uluit. Am urmărit 
banda asta şase luni. Credeam că e de prin partea locului. 

— Sună-l pe Boswell la departamentul din Londra. O 
să te ajute cu tot ce poate. Spune-i că suni din partea mea. 

Herr Bight a luat telefonul şi a rugat operatorul să 
formeze un număr. Victor m-a condus printr-una dintre 
uşile din sticlă opacă care se deschideau din camera 
principală către birourile laterale. A deschis puţin o uşă, 
doar cât să dezvăluie doi ofiţeri îmbrăcaţi în cămaşă, care 
interogau un bărbat în pantaloni mulaţi şi cu o jachetă 
brodată. 

— Mălin şi Sole se ocupă de infracţiuni legate de 
Shakespeare. 

A închis uşa. 

— Sunt cu ochii-n patru după falsuri, comerţ ilegal şi 
interpretări dramatice deplasate, sancţionate de guvern. 
Actorul care e cu ei este Graham Huxtable. Montase un 
spectacol ilegal după A douăsprezecea noapte, în care juca 
un singur actor. E un infractor recidivist. O să primească o 
amendă şi o să fie pus sub supraveghere. Felul cum îl joacă 
pe Malvolio e cu adevărat îngrozitor. 

A deschis uşa unui alt birou lateral. Doi gemeni 
identici lucrau la un motor imens, operat pe computer. In 
cameră era prea cald de la miile de valve, iar ţăcănitul 
releelor era aproape asurzitor. Era singurul aparat cu 
tehnologie modernă pe care îl văzusem până atunci în 
sediu. 

— Ei sunt fraţii Forty, Jeff şi Geoff. Cei doi Forty 
lucrează la Analizorul de Metru al Versurilor. Descompune 
orice proză sau poezie în părţi componente - cuvinte, 


punctuație, gramatică şi aşa mai departe - apoi compară 
acea semnătură literară cu un eşantion al scriitorului-ţintă 
care se află în memoria lui. Optzeci şi nouă la sută 
precizie. Foarte util pentru identificarea falsurilor. Am avut 
ceva ce se presupune că ar fi fost o pagină dintr-o versiune 
iniţială a lui Antoniu şi Cleopatra. A fost respinsă pe motiv 
că avea prea multe verbe pe unitatea de paragraf. 

A închis uşa. 

— Ăştia suntem toţi. Omul care conduce întregul 
Spec Ops din Swindon e comandantul Braxton Hicks. El e 
subordonat Comandantului regional din Salisbury. Ne lasă 
de capul nostru în cea mai mare parte a timpului, chestie 
care ne convine. De asemenea, îi place să cunoască ofiţerii 
noi în prima lor dimineaţă aici, aşa că îţi recomand să te 
duci şi să vorbeşti cu el. E în Camera douăzeci şi opt, pe 
coridor. 

Ne-am întors la biroul meu. Victor mi-a urat încă o 
dată toate cele bune şi apoi a plecat să se consulte cu 
Helmut în legătură cu nişte copii piratate din Faust, care 
apăruseră pe piaţă cu sfârşitul modificat astfel încât să fie 
unul fericit. 

M-am aşezat pe scaun şi am deschis sertarul biroului. 
Nu era nimic în el, nici măcar o rămăşiţă de creion ascuţit. 
Bowden se uita la mine. 

— Victor l-a golit a doua zi dimineaţă după ce 
Crometty a fost ucis. 

— James Crometty, am murmurat eu. Ce-ai zice să-mi 
povesteşti despre el? 

Bowden a luat un creion şi a încercat să-l aşeze în 
echilibru pe vârful ascuţit. 

— Crometty se ocupa mai ales de proza şi poezia 
secolului al XIX-lea. Era un ofiţer excelent, dar cam 
impulsiv. Nu prea avea răbdare cu procedurile. A dispărut 
într-o seară, când a spus că are o informaţie despre un 
manuscris rar. L-am găsit o săptămână mai târziu, în 
clădirea publică abandonată Corbul, de pe Morgue Street. 
Il împuşcaseră de şase ori în faţă. 

— Îmi pare rău să aud asta. 


— Până acum am mai pierdut şi alţi prieteni, a zis 
Bowden, cu vocea neabătându-i-se nicio secundă de la 
intonaţia reţinută cu care vorbea de obicei, dar îmi era 
coleg şi prieten apropiat şi aş fi acceptat bucuros să mor în 
locul lui. S-a frecat uşurel pe nas. Era singurul semn de 
emoție făţişă pe care-l arătase până acum. 

— Mă consider o persoană spirituală, domnişoară 
Next, deşi nu sunt religios. Când spun spiritual mă refer la 
faptul că simt că am un suflet bun şi că am tendinţa să 
acţionez corect într-un set prestabilit de circumstanţe. 
Înţelegi? 

Am încuviinţat din cap. 

— Deşi spun asta, mi-ar plăcea foarte mult să-i curm 
viaţa persoanei care a săvârşit fapta asta mârşavă. M-am 
antrenat să trag la tir şi acum am tot timpul la mine un 
pistol. Uite... 

— Îmi arăţi mai târziu, domnule Cable. Ai vreun 
indiciu? 

— Niciunul. Absolut nimic. Nu ştim cu cine s-a 
întâlnit şi nici de ce. Am relaţii la Omucideri. Nici ei n-au 
nimic. 

— Cine împuşcă pe cineva în faţă de şase ori este o 
persoană care simte o pasiune vie de a-şi duce treaba la 
bun sfârşit, i-am spus eu. Chiar dacă Crometty ar fi avut un 
pistol la el, nu cred că ar fi fost bun la ceva. 

— Poate că ai dreptate, a oftat Bowden. Nu-mi vine în 
minte nici măcar o ocazie când să se fi folosit vreun pistol 
într-o anchetă Litera Tec. 

Am fost de acord cu el. Cu zece ani în urmă şi în 
Londra fusese la fel. Dar afacerile importante şi sumele 
mari de bani din vânzările şi distribuţia operelor literare 
atrăseseră criminali mai înrăiţi. Auzisem de cel puţin patru 
ofiţeri Litera Tec din Londra care muriseră la datorie. 

— Lumea devine din ce în ce mai violentă. Nu-i ca în 
filme. Ai auzit de protestul neosuprarealiştilor din 
Chichester de aseară? 

— Sigur, am răspuns eu. Prevăd că în curând şi în 
Swindon o să apară incidente de genul ăsta. Universitatea 


de Arte a fost la un pas de rebeliune anul trecut, când 
guvernul a concediat un profesor care încuraja pe ascuns 
studenţii să devină adepţi ai expresionismului abstract. Au 
vrut să-l acuze că a încălcat Interpretarea Legii mediului 
vizual. Cred că a fugit în Rusia. 

M-am uitat la ceas. 

— Trebuie să mă duc la o întâlnire cu comandantul 
Spec Ops. 

Un zâmbet căruia rareori îi dădea voie să-i destindă 
trăsăturile serioase s-a insinuat pe chipul lui Bowden. 

— Îţi urez să ai baftă. Dacă îmi permiţi să-ţi ofer un 
sfat, nu-ţi lăsa la vedere pistolul automat. În ciuda morţii 
premature a lui James, domnul comandant Hicks nu vrea 
să vadă că oamenii din Litera Tec sunt tot timpul înarmaţi. 
Crede că locul nostru e pe scaun, în faţa biroului. 

l-am mulţumit, mi-am lăsat pistolul automat în 
sertarul biroului şi am luat-o pe coridor. Am ciocănit de 
două ori şi am fost invitată să intru în anticameră de către 
un tânăr funcţionar. l-am spus cum mă cheamă, iar el m-a 
rugat să aştept. 

— Domnul comandant nu mai întârzie mult. Vreţi o 
cafea? 

— Nu, mulţumesc. 

Funcţionarul mi-a aruncat o privire plină de 
curiozitate. 

— Lumea spune că aţi venit de la Londra ca să 
răzbunaţi moartea lui Jim Crometty. Lumea spune că aţi 
omorât doi bărbaţi. Lumea spune că tatăl dumneavoastră 
are o faţă de stă timpu-n loc. E adevărat? 

— Depinde cum pui problema. Zvonurile de la 
serviciu apar cam repede, nu-i aşa? 

Braxton Hicks a deschis uşa biroului său şi mi-a făcut 
semn să intru. Era un bărbat înalt şi slab, cu o mustață 
mare şi tenul cenuşiu. Avea cearcăne. Nu părea să fi 
dormit prea mult. Încăperea era mult mai austeră decât 
biroul oricărui alt comandant pe care-l cunoscusem 
vreodată. Mai mulţi saci de golf erau rezemaţi de perete şi 
mi-am dat seama că o mochetă de golf portabilă fusese 


dată la o parte în grabă. 

Mi-a zâmbit cordial şi mi-a zis să stau jos, apoi s-a 
aşezat şi el. 

— O ţigară? 

— Nu fumez, mulţumesc. 

— Nici eu. 

S-a zgâit la mine preţ de o clipă şi a bătut darabana 
cu degetele lui lungi pe biroul extrem de curat. A deschis 
un dosar care se afla în faţa lui şi a citit în tăcere câteva 
secunde. Îmi citea dosarul din SO-5. Evident că el şi 
Analogy nu se înțelegeau suficient de bine încât să 
schimbe informaţii între ei fără a ţine seama de nivelul de 
autorizare. 

— Ofiţer Thursday Next, nu? Ochii lui au zburat peste 
momentele importante din cariera mea. Ce dosar! Poliţie, 
Crimeea, revenirea în poliţie, apoi transferul la Londra din 
75. De ce s-a întâmplat asta? 

— Promovare, domnule. 

Braxton Hicks a mârâit, apoi a continuat să citească. 

— Spec Ops vreme de opt ani, de două ori lăudată 
oficial. De curând transferată temporar în SO-5. 
Activitatea ta de acolo a fost aproape complet cenzurată, 
deşi aici scrie că ai fost rănită în misiune. 

M-a privit pe deasupra ochelarilor. 

— Ai tras în legitimă apărare? 

— Nu. 

— Bine. 

— Eu am tras prima. 

— Asta nu-i atât de bine. 

Braxton şi-a mângâiat mustaţa meditativ. 

— Ai fost ofiţer de gradul în departamentul din 
Londra şi ai lucrat la Shakespeare, nici mai mult, nici mai 
puţin. Foarte impresionant. Şi totuşi ai renunţat la asta 
pentru un post de ofiţer de gradul al II-lea într-o 
fundătură ca Swindon. De ce? 

— Vremurile se schimbă, iar noi ne schimbăm odată 
cu ele, domnule. 

Braxton a mârâit şi a închis dosarul. 


— Aici, în Spec Ops, eu răspund nu numai de Litera 
Tec, ci şi de Furturi de artă, Vampirism şi Licantropie, 
Chrono Guard, Antiterorism, Linişte Civilă şi Ecarisaj. Joci 
golf? 

— Nu, domnule. 

— Ruşine să-ţi fie. Unde rămăsesem? A, da. Dintre 
toate departamentele astea, ştii de care mi-e cel mai tare 
frică? 

— Habar n-am, domnule. 

— Îţi spun eu. De niciunul. Chestia de care mi-e frică 
cel mai mult sunt şedinţele regionale de fixare a bugetului 
din Spec Ops. Îţi dai seama ce înseamnă asta, Next? 

— Nu, domnule. 

— Asta înseamnă că de fiecare dată când careva 
dintre voi face ore suplimentare sau are o cerere specială, 
eu depăşesc bugetul, iar asta îmi dă dureri de cap fix aici. 

A arătat spre tâmpla lui stângă. 

— Şi nu-mi place asta. Înţelegi? 

— Da, domnule. 

A luat iarăşi dosarul meu şi l-a fluturat înspre mine. 

— Am auzit că ai avut niscaiva necazuri în metropolă. 
Alţi ofiţeri omorâţi. Aici e o cu totul altă mâncare de peşte, 
să ştii. Noi ne câştigăm pâinea lucrând cu informaţii. Dacă 
vrei să arestezi pe cineva, atunci trebuie să pui pe cineva 
în uniformă s-o facă. Nu umbli de colo-colo împuşcând 
oameni, fără ore suplimentare şi fără misiuni de 
supraveghere non-stop. Înţelegi? 

— Da, domnule. 

— Şi acum să vorbim despre Hades. 

Inima mi-a sărit în piept. Mă gândisem că ăsta ar fi 
fost primul lucru pe care l-au cenzurat. 

— Din câte înţeleg, crezi că e încă în viaţă? 

Am cugetat preţ de o clipă. Ochii mi-au zburat către 
dosarul din mâna lui Hicks. El mi-a intuit gândurile. 

— O, asta nu scrie aici, draga mea. Poate că oi fi eu 
un comandant ţărănoi într-un loc unde-a înţărcat mutu’ 
iapa, dar am şi eu sursele mele. Crezi că e încă în viaţă? 

Ştiam că pot avea încredere în Victor şi în Bowden, 


dar nu eram chiar atât de sigură de cum stăteau lucrurile 
cu Hicks. N-aveam chef să risc. 

— E un simptom al stresului, domnule. Hades e mort. 

A trântit dosarul meu în tăviţa cu dosare rezolvate, s- 
a lăsat pe spătarul scaunului şi şi-a mângâiat mustaţa, gest 
care evident îi plăcea. 

— Deci n-ai venit aici ca să-l cauţi? 

— De ce ar fi Hades în Swindon dacă mai e în viaţă, 
domnule? 

Braxton a părut tulburat o secundă. 

— Mda, mda. 

A zâmbit şi s-a ridicat în picioare, sugerându-mi că 
întrevederea s-a încheiat. A 

— Bine, bine, atunci poţi să pleci. Iţi dau un sfat. 
Învață să joci golf, o să vezi că e un joc foarte relaxant, 
care-ţi dă multe satisfacţii. Asta e o copie a bugetului 
departamentului, iar asta e o listă cu toate terenurile de 
golf de prin partea locului. Studiază-le bine. Baftă. 

Am ieşit din birou şi am închis uşa după mine. 

Funcţionarul a ridicat privirea. 

— A vorbit despre buget? 

— Nu cred că a vorbit despre altceva. Ai vreun coş de 
gunoi? 

Funcţionarul a zâmbit şi l-a împins cu piciorul. Eu am 
azvârlit în el documentul voluminos fără nicio jenă. 

— Bravo, a spus el. 

Tocmai voiam să deschid uşa şi să plec, când un 
bărbat scund, îmbrăcat într-un costum albastru, a intrat 
val-vârtej în cameră fără să se uite. Citea un fax şi s-a lovit 
de mine mergând spre biroul lui Braxton, dar n-a scos un 
cuvânt. Funcţionarul s-a uitat la mine ca să-mi vadă 
reacţia. 

— Măi să fie, am murmurat eu. Jack Schitt. 

— Îl cunoşti? 

— Nu mi-e prieten. 

— E la fel de fermecător ca un mormânt deschis, a 
spus funcţionarul, care începuse să mă placă de când îi 
bârfisem bugetul. Stai departe de el. Adică de Goliath, ştii 


tu. 

M-am uitat spre uşa închisă de la biroul lui Braxton. 

— De ce a venit aici? 

Secretarul a ridicat din umeri, mi-a făcut complice cu 
ochiul şi a spus foarte încet şi răspicat: 

— Îţi aduc cafeaua aia pe care o vrei şi parcă era cu 
două lingurite de zahăr, nu-i aşa? 

— Nu, mulţumesc, nu vreau. 

— Nu, nu, a replicat el. Două linguriţe de zahăr, 
DOUĂ linguriţe de zahăr. 

Arăta spre interfonul de pe biroul lui. 

— Doamne sfinte! a izbucnit el. Chiar trebuie să-ţi 
dau totul mură-n gură? 

Mi-a picat fisa. Funcţionarul mi-a adresat un zâmbet 
firav şi a zbughit-o pe uşă. Eu m-am grăbit să mă aşez, am 
tras de mânerul pe care scria Doi de pe interfon şi m-am 
aplecat ca să aud mai bine. 

— Nu-mi place că nu bateţi la uşă, domnule Schitt. 

— Sunt distrus, Braxton. Ea ştie ceva despre Hades? 

— Zice că nu. 

— Minte. A venit aici cu un scop. Dacă îl găsesc eu 
primul pe Hades, putem scăpa de ea. 

— Nu noi, Jack, a zis el pe un ton acru. Aminteşte-ţi, 
te rog, că am acceptat să cooperez cu Goliath, dar că tu 
activezi în jurisdicţia mea şi ai doar puterea pe care eu ţi-o 
permit. Iar orice putere poate fi oricând luată înapoi. Ori 
facem aşa cum vreau eu, ori nu mai facem deloc. Ai 
înţeles? 

Schitt era impasibil. A replicat cu amabilitate: 

— Bineînţeles, Braxton, dar trebuie să înţelegi că, 
dacă toată chestia asta îţi explodează sub nas, Corporaţia 
Goliath te va considera personal responsabil. 

M-am aşezat din nou la biroul meu cel gol. În 
departament păreau să se petreacă o grămadă de lucruri 
cu care eu n-aveam nimic de-a face. Bowden şi-a pus mâna 
pe umărul meu, făcându-mă să sar în sus. 

— Îmi pare rău, n-am vrut să te sperii. Ai avut parte 
de discursul despre buget al comandantului? 


— Chiar mai mult decât atât. Jack Schitt a intrat în 
biroul lui de parcă ar fi fost proprietarul clădirii. 

Bowden a ridicat din umeri. 

— "Ţinând cont că-i de la Goliath, sunt mari şanse să 
fie aşa. 

Bowden şi-a luat jacheta de pe spătarul scaunului, a 
împăturit-o cu grijă şi şi-a pus-o pe braţ. 

— Unde mergem? am întrebat eu. 

— Mai întâi să mâncăm de prânz, apoi am un indiciu 
referitor la furtul manuscrisului Chuzzlewit. O să-ţi explic 
pe drum. A maşină? 

Bowden n-a fost prea impresionat când a văzut 
Porsche-ul multicolor. 

— Ăsta e cam greu să nu-ţi sară-n ochi. 

— Din contră, am replicat eu, cine ar crede că un 
Litera Tec poate să conducă aşa ceva? In plus, eu sunt 
nevoită s-o conduc. 

S-a aşezat pe scaunul pasagerului şi s-a uitat cam 
dispreţuitor în jur, la interiorul spartan. 

— E vreo problemă, domnişoară Next? Te uiţi cam fix 
la mine. 

Acum, că Bowden era în scaunul pasagerului, îmi 
dădusem brusc seama că-l mai văzusem undeva. El fusese 
pasagerul din maşina care apăruse lângă mine în spital. 
Evenimentele începeau să-şi urmeze cursul. 

Prânzul cu Bowden 

„Bowden Cable face parte din tagma ofiţerilor oneşti, 
pe care te poţi bizui şi care formează coloana vertebrală a 
Spec Ops. Nu primesc niciodată vreo decorație sau vreo 
medalie, iar publicul nu ştie nimic despre ei. Toţi valorează 
cât zece ca mine”. 

THURSDAY NEXT - O viaţă în Spec Ops 

Bowden mi-a spus cum să ajung la o cafenea 
frecventată mai ales de şoferii de camioane, pe vechea 
şosea spre Oxford. Mi s-a părut că era o alegere ciudată 
pentru masa de prânz, scaunele erau din plastic 


portocaliu, iar muşamalele îngălbenite de pe mese 
începuseră deja să se umfle pe la colţuri. Ferestrele erau 
aproape opace din cauza mizeriei de pe ele, iar perdelele 
din nailon atârnau greu din cauza depunerilor de grăsime. 
Mai multe hârtii de prins muşte se bălăngăneau atârnând 
de tavan şi de multă vreme nu mai erau bune de nimic, 
căci muştele care se lipiseră de ele se făcuseră de mult 
praf şi pulbere. Cineva făcuse un efort să înveselească un 
pic încăperea, punând pe pereţi câteva poze tăiate 
neglijent dintr-un calendar vechi. O fotografie semnată a 
echipei de fotbal a Angliei din 1978 se afla deasupra unui 
şemineu care fusese zidit şi apoi decorat cu o vază plină de 
flori din plastic. 

— Eşti sigur? am întrebat eu, aşezându-mă plină de 
vioiciune la o masă de lângă fereastră. 

— Mâncarea e bună, a răspuns Bowden, de parcă 
lucrul ăsta era tot ce conta. 

O chelneriţă care mesteca gumă a venit la masă şi a 
pus nişte tacâmuri uzate în faţa noastră. Avea în jur de 
cincizeci de ani şi purta o uniformă care ar fi putut şi a 
mamei ei. 

— Bună, domnule Cable, a spus ea pe o voce 
monotonă cu o mică scânteie de interes în ea. Totu-i bine? 

— Foarte bine, mulţumesc, Lottie. Fă cunoştinţă cu 
noua mea parteneră, Thursday Next. 

Lottie mi-a aruncat o privire curioasă. 

— Sunteţi cumva rudă cu căpitanul Next? 

— Era fratele meu, am zis eu răspicat, de parcă aş fi 
vrut ca Lottie să ştie că nu-mi era ruşine de faptul că 
fusesem rudă cu el, şi n-a făcut ce zic ei c-ar fi făcut. 

Chelneriţa s-a zgâit la mine preţ de o clipă, ca şi cum 
şi-ar fi dorit să spună ceva, dar îi lipsea curajul. 

— Bine, ce vreţi să mâncaţi? a întrebat ea până la 
urmă, cu o veselie forţată. Pierduse pe cineva în Atac, îmi 
puteam da seama de asta. 

— Ce meniu special aveţi? a întrebat Bowden. 

— Soupe dăuverge au Fromage, a răspuns Lottie, iar 
după aia Rojoes Cominho. 


— Ce-i asta? am întrebat eu. 

— E porc înăbuşit cu chimen, coriandru şi lămâie, a 
replicat Bowden. 

— Sună bine. 

— Două meniuri speciale şi o carafă cu apă minerală. 

A încuviinţat din cap, şi-a notat ce comandasem şi mi- 
a adresat un zâmbet trist înainte de a pleca. 

Bowden m-a privit cu interes. Oricum ar fi aflat până 
la urmă că fusesem în armată. Mi-era greu s-o ascund. 

— Eşti veteran din Crimeea, nu? Ştiai că colonelul 
Phelps a fost aici în oraş? 

— Am dat nas în nas cu el ieri în aerostat. Voia să 
particip la un miting de-al lui. 

— Şi o s-o faci? 

— Sper că glumeşti. Crede că sfârşitul ideal al 
conflictului din Crimeea este să luptăm întruna până când 
nu mai rămâne nimeni în viaţă, peninsula se umple de 
otravă şi pământul plin de mine nu mai e bun de nimic. 
Sper că Naţiunile Unite vor izbuti să le bage minţile-n cap 
ambelor guverne. 

— Eu am fost convocat în 78, a spus Bowden. Am 
trecut chiar şi de instrucţia militară de bază. Din fericire, 
asta s-a întâmplat în anul când a murit ţarul şi prinţul 
regent a preluat conducerea. Tânărul împărat a avut alte 
priorităţi atunci, aşa că ruşii s-au retras. N-au mai avut 
nevoie de mine. 

— Am citit pe undeva că, de când a început războiul, 
doar în şapte ani din o sută treizeci şi unu au avut loc 
bătălii. 

— Dar când au loc, a adăugat Bowden, fără doar şi 
poate că se recuperează timpul pierdut. 

M-am uitat la el. A luat o sorbitură de apă, după ce 
mi-a oferit mie întâi carafa. 

— Eşti căsătorit? Ai copii? 

— Nu, a replicat Bowden. N-am avut timp să-mi 
găsesc o soţie, deşi, în principiu, nu resping ideea asta. 
Doar că Spec Ops nu e tocmai locul unde să cunoşti 
oameni, iar eu recunosc, nu sunt prea sociabil. Am fost 


propus pentru un post în versiunea lor de Litera Tec din 
Ohio. Mi se pare o ocazie perfectă să-mi iau o soţie. 

— Se câştigă bine acolo şi există multe avantaje. Eu, 
în locul tău, m-aş gândi la varianta asta, dacă mi s-ar oferi 
ocazia, am replicat eu. Nu minţeam. 

— Zău? Chiar aşa? a întrebat Bowden, înroşindu-se 
de emoția care, într-un mod ciudat, nu se potrivea cu 
atitudinea lui puţin cam glacială. 

— Sigur. O schimbare de peisaj, m-am bâlbâit eu, 
dorind să schimb subiectul, ca nu cumva Bowden să-şi 
închipuie altceva. Eşti... ăăă... de multă vreme în Litera 
Tec? 

Bowden a reflectat preţ de o clipă. 

— De zece ani. Am venit de la Cambridge după ce am 
absolvit secţia de literatură de secol XIX şi m-am angajat 
imediat la Litera Tec. Jim Crometty a avut grijă de mine 
din clipa în care am început să lucrez. 

S-a uitat plin de melancolie pe geam. 

— Poate că, dacă aş fi fost acolo... 

— „atunci aţi fi fost amândoi morţi. Cine împuşcă pe 
cineva de şase ori în faţă nu trece prea des pe la biserică. 
Te-ar fi omorât fără să mai stea pe gânduri. Nu câştigi 
nimic cu „dacă aş fi...” Crede-mă că ştiu. Hades mi-a ucis 
doi colegi ofiţeri. M-am gândit la ce s-a întâmplat de o sută 
de ori şi, totuşi, probabil că lucrurile s-ar petrece exact la 
fel dacă mi s-ar mai oferi o şansă. 

Lottie a pus supa în faţa noastră, iar alături un coş cu 
pâine abia scoasă din cuptor. 

— Poftă bună, a spus ea, e din partea casei. 

— Dar... am început eu să spun. Lottie m-a întrerupt. 

— Nu vă mai chinuiţi, a zis ea cu o voce impasibilă. 
După atac. După ce rahatul a ajuns până-n tavan. După 
primul val de morţi - dumneavoastră v-aţi întors şi aţi Scut 
tot ce-aţi putut. Dumneavoastră v-aţi întors. Eu pun preţ 
pe asta. S-a răsucit şi a plecat. 

Supa era bună. lar Rojoes Cominho, chiar şi mai 
bună. 

— Victor mi-a spus că ai lucrat la Shakespeare în 


Londra, a zis Bowden. 

Era secțiunea cea mai prestigioasă din 
Departamentul Litera Tec. Pe locul al doilea erau Poeţii 
Lacurilor, iar după aceea veneau comediile Restauraţiei. 
Chiar şi în cele mai egalitariste departamente, tot se 
stabilea o uşoară ierarhie. 

— În departamentul din Londra nu prea puteai să 
promovezi, aşa că, după vreo doi ani, am fost pusă să 
lucrez la Shakespeare, am răspuns eu, rupând o bucată de 
pâine. În Londra avem o mulţime de necazuri cu 
baconienii. 

Bowden şi-a ridicat privirea. 

— Ce părere ai despre teoriile baconienilor? 

— Nu prea am. Ca mulţi alţii, sunt destul de sigură că 
mai e şi altceva legat de Shakespeare, nu doar ce se ştie. 
Dar Sir Francis Bacon să folosească un actor obscur drept 
paravan? Pe asta pur şi simplu n-o cred. 

— Era avocat calificat, a afirmat Bowden. Multe 
dintre piese conţin jargon juridic. 

— Asta nu înseamnă nimic, am replicat eu, Greene, 
Nashe şi mai ales Ben Johnson folosesc termeni juridici şi 
niciunul dintre ei n-are studii de drept. Şi nu mă pune să 
vorbesc despre aşa-zisele coduri. 

— Nu-ţi face griji în privinţa asta, a răspuns Bowden. 
Eu nu-mi fac. Nici eu nu sunt baconian. Nu el le-a scris. 

— Şi ce te face să fii atât de convins? 

— Dacă ai citit de Augmentis Scientarium, ai văzut că 
Bacon chiar critică teatrul popular. Mai mult, când trupa 
din care făcea parte Shakespeare i-a cerut regelui să 
formeze un teatru, a fost trimisă la comitetul juridic. Ghici 
cine era membru şi s-a opus cel mai vehement cererii? 

— Francis Bacon? am întrebat eu. 

— Întocmai. Chiar dacă altcineva a scris piesele alea, 
sigur n-a fost Bacon. Mi-am formulat şi eu câteva teorii ale 
mele de-a lungul timpului. Ai auzit vreodată de Edward de 
Vere, al şaptesprezecelea Duce de Oxford? 

— Vag. 

— Există anumite dovezi că, spre deosebire de Bacon, 


el chiar putea să scrie, şi încă foarte bine - stai puţin. 

Lottie adusese la masă un telefon. Era pentru 
Bowden. S-a şters la gură cu un şerveţel. 

— Da? 

Şi-a ridicat privirea spre mine. 

— Da, e aici. Venim imediat. Mersi. 

— Vreo problemă? 

— Mătuşa şi unchiul tău. Nu ştiu cum să-ţi spun, 
dar... au fost răpiți! 

Mai multe maşini de poliţie şi ale Spec Ops erau 
parcate pe lângă intrarea în casa mamei când am ajuns 
acolo. O mică mulţime se adunase şi se uita peste gard. 
Păsările dodo se strânseseră de partea cealaltă a gardului 
şi se uitau la mulţime, întrebându-se de ce era atâta 
hărmălaie. Mi-am arătat insigna ofițerului de gardă. 

— Litera Tec? a întrebat el dispreţuitor. Nu vă pot 
lăsa să intraţi, doamnă. Doar poliţia şi Spec Ops 9. 

— E unchiul meu! am exclamat eu furioasă, iar 
ofiţerul, fără nicio tragere de inimă, m-a lăsat să intru. Şi 
în Swindon era la fel ca în Londra: insigna de Litera Tec 
avea la fel de multă autoritate ca un permis de transport în 
comun. Am găsit-o pe mama în sufragerie, înconjurată de 
şerveţele umede de hârtie. M-am aşezat lângă ea şi am 
întrebat-o ce s-a întâmplat. 

Şi-a suflat zgomotos nasul. 

— La ora unu i-am chemat la masă. Aveam cârnăciori 
Palethorpe, mâncarea preferată a lui Mycroft. N-am primit 
niciun răspuns, aşa că m-am dus până la atelier. 
Dispăruseră amândoi, iar uşa dublă era larg deschisă. 
Mycroft n-ar fi ieşit în oraş fără să anunţe. 

Era adevărat. Mycroft nu ieşea din casă decât dacă 
era absolut necesar. Iar de când Owens fusese transformat 
în bezea, Polly îi făcea toate comisioanele. 

— S-a furat ceva? l-am întrebat eu pe un ofiţer Spec 
Ops 9, care s-a holbat la mine cu o privire îngheţată. Nu-l 
încânta deloc că un Litera Tec îi punea întrebări. 

— Nu se ştie, a răspuns el pe o voce plată. Din câte 
înţeleg, aţi fost de curând în atelierul lui, nu? 


— Aseară. 

— Atunci poate aruncaţi o privire pe acolo şi ne 
spuneţi dumneavoastră dacă lipseşte ceva. 

Am fost condusă până la atelierul lui Mycroft. Uşa 
din spate fusese forţată, iar eu m-am uitat cu atenţie 
înăuntru. Masa pe care Mycroft îşi ţinea moliile de cărţi 
fusese golită. Nu se mai vedea decât cablul masiv cu două 
mufe, care intra în partea din spate a Portalului de Proză. 

— Aici era ceva. Mai multe acvarii rotunde pline cu 
viermişori şi o carte mare, cam ca o Biblie dintr-o biserică 
din Evul Mediu... 

— Ai putea s-o desenezi? a întrebat o voce familiară. 
M-am răsucit şi l-am văzut pe Jack Schitt, care pândise din 
umbră, fumând o ţigaretă şi supraveghind un tehnician de 
la Goliath, care trecea un senzor ce huruia înfundat pe 
deasupra solului. 

— Măi să fie, am spus eu. Nimeni altul decât Jack 
Schitt. Şi de ce ar fi interesată compania Goliath de 
unchiul meu? 

— Ai putea s-o desenezi? a repetat el. 

Am încuviinţat din cap, iar unul dintre oamenii de la 
Goliath mi-a dat hârtie şi un creion. Am schiţat ce 
văzusem, combinaţia complexă de cadrane şi mânere de pe 
coperta din faţă a cărţii şi curelele groase din alamă. Jack 
Schitt a luat hârtia de la mine şi a studiat-o plin de 
curiozitate. Tehnicianul de la Goliath a venit înăuntru. 

— Ei bine? a întrebat Jack Schitt. 

Agentul a salutat regulamentar şi i-a arătat lui Schitt 
două menghine mari şi puţin topite. 

— Domnul profesor Next şi-a legat ilegal propriu-i set 
de cabluri la tabloul de înaltă tensiune din apropiere. Am 
vorbit cu angajaţii care supraveghează fluxul de consum 
de electricitate. Mi-au spus că au fost trei scurgeri 
inexplicabile de electricitate, fiecare de vreo 1, 8 
megawati, târziu noaptea trecută. 

Jack Schitt s-a răsucit spre mine. 

— Ai face bine să laşi asta în seama noastră, Next, a 
zis el. Răpirile şi furturile nu fac parte din 


responsabilităţile Departamentului Litera Tec. 

— Cine a făcut asta? am întrebat eu, dar Schitt n- 
avea chef să asculte pe nimeni - cu atât mai puţin pe mine. 
A agitat un deget în direcţia mea. 

— Ancheta asta n-are nimic de-a face cu tine. O să te 
anunţăm dacă o să găsim ceva. Sau nu. După cum cred eu 
de cuviinţă. 

S-a răsucit şi a dat să plece. 

— A fost Acheron, nu-i aşa? am spus eu răspicat, cu 
un plan în minte. Schitt s-a oprit cu piciorul în aer şi s-a 
întors cu faţa la mine. 

— Acheron e mort, Next. A ars în intersecţia a 
douăsprezecea. Nu umple oraşul cu teoriile tale, fătucă. 
Te-ar face să pari şi mai dezechilibrată decât eşti. 

A zâmbit fără nici cea mai mică urmă de căldură şi a 
ieşit din atelier, ducându-se la maşina care îl aştepta. 

Bună şi adio, domnule Quaverley 

„Doar câţiva îşi mai amintesc de domnul Quaverley. 
Dacă aţi citit Martin Chuzzlewit înainte de anul 1985, 
atunci poate că aţi dat peste un personaj secundar, care 
locuia în pensiunea doamnei Todger. El discuta nonşalant 
cu familia Pecksniff despre fluturi, subiect despre care nu 
ştia nimic. Din nefericire, nu mai există. Pălăria lui se află 
în cuier în partea de jos a paginii 233, dar doar atât a 
rămas. 

MILLON DE FLOSS - Cazurile lui Thursday Next, 
volumul 6 

—  Uluitor! exclamă în şoaptă Acheron, studiind 
Portalul de Proză al lui Mycroft. Cu adevărat uluitor! 

Mycroft n-a spus nimic. Fusese prea preocupat să se 
întrebe dacă Polly mai era încă în viaţă şi dacă se simţea 
bine după ce poezia i se prăbuşise în cap. In pofida 
protestelor sale, ei scoseseră cablul din priză înainte ca 
Portalul să se deschidă din nou. Nu ştia dacă vreo fiinţă 
umană ar putea supravieţui într-un asemenea mediu. Il 
legaseră la ochi în timpul călătoriei, iar acum se afla în 


salonul pentru fumat din ceea ce fusese odată un hotel 
mare şi luxos. Deşi încă avea un interior grandios, decorul 
era ponosit şi uzat. Părea că de ani de zile nimeni nu mai 
acordase pianul încrustat cu perle, iar barul cu oglindă, 
aflat în spate, nu mai avea din nefericire nicio băutură. 
Mycroft s-a uitat pe geam ca să-şi facă o idee despre locul 
unde era ţinut captiv. Nu i-a fost greu să ghicească. Marea 
cantitate de automobile Griffin de culoare maro-gălbui şi 
absenţa panourilor de afişaj pentru reclame i-au sugerat 
lui Mycroft răspunsul. Se afla în Republica Populară a Ţării 
Galilor, undeva în afara razei de acţiune a forţelor de 
ordine convenţionale. Avea şanse foarte mici să evadeze, 
iar dacă ar fi reuşit să scape, tot n-ar fi fost mare scofală. 
Chiar dacă ar fi avut posibilitatea să treacă graniţa înapoi, 
n-ar fi putut să plece niciodată fără Polly - ea era încă 
prizonieră în poezie, adică în cele câteva cuvinte scrise pe 
bucata de hârtie pe care Hades o pusese în buzunarul de la 
piept. Slabe şanse să capete poezia fără o luptă crâncenă 
şi, pe lângă asta, fără moliile de cărţi şi Portalul de Proză, 
Polly rămânea pentru totdeauna în închisoarea ei 
wordsworthiană. Mycroft şi-a muşcat buza tulburat şi şi-a 
îndreptat atenţia către ceilalţi oameni din cameră. În afară 
de el şi de Hades, mai erau încă patru, iar doi dintre ei 
aveau pistoale. 

— Bine aţi venit, domnule profesor Next, a spus 
Hades rânjind cu gura până la urechi, vă zic eu aşa, ca 
între două genii. 

A aruncat o privire plină de afecţiune spre aparat. Şi- 
a trecut un deget peste buza unui acvariu pentru peşti 
exotici. Moliile erau ocupate să ci teasc & Mansfield Park 
şi discutau de unde făcuse rost de bani Sir Thomas. 

— Nu pot să fac asta de unul singur, ştiţi, a spus 
Hades fără să-şi ridice privirea. Unul dintre ceilalţi bărbaţi 
s-a foit ca să se aşeze mai confortabil într-unul dintre 
fotoliile care mai avea încă tapiţeria originală. 

— Următorul meu pas e să obţin ajutorul 
dumneavoastră. S-a uitat la Mycroft cu o expresie serioasă 
pe chip. Mă veți ajuta, nu-i aşa? 


— Mai bine mor! a replicat Mycroft pe un ton glacial. 
Acheron s-a uitat la el, apoi a mai rânjit odată cu gura 
până la urechi. 

— Nu am nicio îndoială, dar sunt nepoliticos! V-am 
răpit şi v-am furat munca de o viaţă şi nici măcar nu m-am 
prezentat! S-a dus la Mycroft şi i-a scuturat mâna cu 
căldură, gest la care Mycroft nu i-a răspuns. 

— Numele meu e Hades, Acheron Hades. Poate aţi 
auzit de mine. 

— Acheron, hoţul? a întrebat Mycroft cu o voce 
firavă. Acheron, şantajistul care răpeşte oameni? 

Lui Acheron nu i-a dispărut zâmbetul de pe buze. 

— Da, da şi da. Dar aţi uitat că sunt şi ucigaş. Am 
ucis de patruzeci şi două de ori, prietene. Prima oară e 
întotdeauna cel mai greu. Pe urmă nu mai contează cu 
adevărat, te pot spânzura doar o singură dată. E cam ca 
atunci când mănânci un pachet cu turtă dulce. Nu poţi 
mânca niciodată doar o bucată. A râs din nou. Ştiţi, am 
avut un mic conflict cu nepoata dumneavoastră. A 
supravieţuit, deşi, a adăugat el în caz că Mycroft ar fi 
crezut în mod eronat că în sufletul lui întunecat mai exista 
vreo urmă de bunătate, nu ăsta era planul meu. 

— De ce faci asta? a întrebat Mycroft. 

— De ce? a repetat Acheron. De ce? Păi, pentru 
faimă, bineînţeles! a exclamat el cu o voce tunătoare. 
Vedeţi dumneavoastră, domnilor? Ceilalţi au încuviinţat din 
cap, umili. Faimă! a repetat el. Iar tu ai putea s-o împărţi 
cu mine! 

L-a condus pe Mycroft până la biroul lui şi a scos un 
dosar cu tăieturi din ziare. 

— Uite ce spun ziarele despre mine! 

A ridicat plin de mândrie un articol decupat. 

HADES: 74 DE SĂPTĂMÂNI PE PRIMUL LOC PE 
LISTA CELOR MAI CĂUTAŢI OAMENI 

— Impresionant, nu? a întrebat el plin de mândrie. Ce 
zici de asta? 

CITITORII BROAŞTEI RÂIOASE ÎL VOTEAZĂ PE 
HADES DREPT CEA MAI INDEZIRABILĂ PERSOANĂ 


— Bufnița spune că o execuţie ar fi prea bună pentru 
mine, iar Cârtiţa vrea ca Parlamentul să reintroducă trasul 
pe roată. 

I-a arătat fragmentul lui Mycroft. 

— Ce zici? 

— Cred, a început Mycroft să spună, că ţi-ai fi putut 
folosi inteligenţa ta vastă într-un mod mult mai util, 
punând-o în slujba omenirii, în loc să furi de la ea. 

Acheron a părut jignit. 

— Şi care-i plăcerea în asta? Bunătatea e slăbiciune, 
amabilitatea e otrăvitoare, seninătatea e mediocritate, iar 
compasiunea e pentru rataţi. Cel mai bun motiv pentru a 
comite acţiuni detestabile şi dezgustătoare - şi, hai să 
recunoaştem, sunt considerat un expert în domeniul ăsta - 
e doar plăcerea de-a le face. Câştigul material e şi el bun, 
dar diluează gustul răutăţii, aducându-l la nivelul pe care-l 
poate atinge oricine cu o tendinţă supradezvoltată spre 
avariţie. Răul adevărat şi nefondat e la fel de rar ca 
bunătatea pură... 

— Aş vrea să mă duc acasă. 

— Bineînţeles! a zis Acheron, zâmbind. Hobbes, 
deschide uşa. 

Bărbatul care se afla cel mai aproape de uşă a 
deschis-o şi a făcut un pas lateral. Uşa înaltă dădea în 
recepţia vechiului hotel. 

— Nu vorbesc limba galeză, a murmurat Mycroft. 

Hobbes a închis uşa şi a încuiat-o din nou. 

— Un mic dezavantaj în Merthyr, bătrâne, a spus 
Acheron, zâmbind. N-ajungi prea departe fără să ştii limba. 

Mycroft s-a uitat stânjenit la Hades. 

— Dar Polly? 

— A, da! a replicat Hades. Fermecătoarea ta soţie. A 
scos copia poeziei Am hoinărit răzleț ca un nor apoi o 
brichetă mare din aur, pe care a aprins-o cu un gest 
dramatic. 

— Nuuu! a ţipat Mycroft, făcând câţiva paşi spre el. 
Acheron şi-a arcuit o sprânceană, cu flacăra aproape 
atingând hârtia. 


— Rămân aici să te ajut, a spus Mycroft pe o voce 
obosită. 

Un rânjet larg a apărut pe chipul lui Hades. A pus 
poezia la loc în buzunar. 

— Ce curajos eşti! N-ai să regreti. 

A meditat preţ de o clipă. 

— De fapt, probabil că o s-o faci. 

Mycroft s-a aşezat şovăind pe un scaun de lângă el. 

— Apropo, a continuat Hades, te-am prezentat 
tuturor tovarăşilor mei malefici? 

Mycroft a clătinat cu tristeţe din cap. 

— Nu? Câtă neglijenţă. Bărbatul de acolo cu pistolul 
este domnul Delamare. Supunerea lui e egalată doar de 
prostia sa. Face tot ce-i spun şi ar muri pentru mine, dacă 
ar fi nevoie. Un soi de setter irlandez sub formă umană, 
dacă vrei. Are coeficientul de inteligenţă mai mic decât al 
unui om de Neanderthal şi crede doar ce citeşte în 
Musculiţa. Domnule Delamare, prietene, ai făcut fapta rea 
pe ziua de azi? 

— Da, domnule Hades. Am condus cu o sută de 
kilometri la oră. 

Hades s-a încruntat. 

— Asta nu pare prea rău. 

Delamare a chicotit. 

— Prin Centrul Amdale. 

Hades a fluturat un deget aprobator şi a afişat un 
zâmbet răutăcios. 

— Foarte bine. 

— Mulţumesc, domnule Hades. 

— Acolo este domnul Hobbes. Este un actor cu 
renume, dar Compania englezească Shakespeare a făcut 
tâmpenia să-i ignore talentul. Noi o să încercăm să 
rezolvăm problema asta. Nu-i aşa, domnule Hobbes? 

— Aşa e, Înălţimea Ta, a răspuns domnul Hobbes, 
înclinându-se afectat. Era îmbrăcat în pantaloni mulaţi pe 
corp, vestă din piele şi, pe deasupra pantalonilor, nişte 
chiloţi care se purtau prin secolul al XVI-lea. Fusese 
respins de CES pentru toate rolurile principale din ultimii 


zece ani şi degradat în postul de dublură sau figurant. 
Devenise atât de periculos de dezechilibrat, încât chiar şi 
ceilalţi actori o remarcaseră. I se alăturase lui Acheron 
imediat după ce evadase dintr-o închisoare unde ispăşea o 
sentinţă lungă. Dacă am duce la extrem o interpretare 
dramatică, el îl omorâse pe Laertes în viaţa reală, pe când 
interpreta rolul lui Hamlet. 

— Al treilea om de acolo este Muller, un doctor cu 
care m-am împrietenit după ce a fost pus pe linie moartă. 
Amănuntele sunt un pic cam sordide. O să discutăm despre 
asta odată la cină, dacă nu mâncăm biftec tartar. Al 
patrulea om e Felix7, care este unul dintre cei mai de 
încredere asociaţi ai mei. Nu are amintiri mai vechi de o 
săptămână şi nu are nicio aspirație. Se gândeşte doar cum 
să-şi ducă la bun sfârşit sarcina primită. N-are niciun strop 
de conştiinţă, compasiune sau milă. Un om minunat. Ar 
trebui să fie mai mulţi ca el. 

Hades a bătut fericit din palme. 

— Ne-apucăm de treabă? De aproape o oră n-am 
comis nicio faptă depravată. 

Mycroft s-a dus fără niciun chef la Portalul de Proză 
şi a început să-l pregătească. A hrănit, a spălat moliile de 
cărţi şi apoi le-a dat apă, a aranjat cablurile de alimentare 
şi a pus în aplicare toate instrucţiunile din caietul de 
şcolar. Pe când Mycroft lucra, Acheron s-a aşezat şi a 
răsfoit un manuscris vechi plin cu un scris foarte mărunt, 
împânzit de corecturi mâzgălite şi legat cu o panglică roşie 
decolorată. A trecut de mai multe capitole, până a ajuns la 
ce căuta. 

— Perfect! a râs el pe înfundate. 

Mycroft a încheiat procedura de testare şi a făcut un 
pas în spate. 

— E gata, a oftat el. 

— Excelent! a zâmbit Acheron, dându-i manuscrisul 
învechit. 

— Deschide Portalul exact aici. 

A bătut uşurel pe pagină şi a zâmbit. Mycroft a luat 
manuscrisul cu un gest lent şi s-a uitat la titlu. 


— Martin Chuzzlewit! 'Ticălosule! 

— Laudele n-o să-ţi folosească la nimic, dragul meu 
profesor. 

— Dar, a continuat Mycroft, dacă schimbi ceva în 
manuscrisul original... 

— Tocmai ăsta-i şpilul, nu-i aşa, dragul meu Mycroft, 
a zis Hades, prinzând unul dintre obrajii lui Mycroft între 
degetul mare şi arătător şi zgâlţâindu-l uşurel. Asta-i... 
şpilul. Ce rost are să şantajezi, dacă nu le arăţi tuturor ce 
pagube uriaşe poţi provoca dacă vrei? Şi oricum, care-i 
distracţia când spargi bănci? Bang, bang, dă-mi banii? Mai 
mult, să omori civili nu-i niciodată prea amuzant. Cam ca 
atunci când împuşti iepuri care au fost ţintuiţi la pământ. 
Aş prefera oricând să mă lupt cu o echipă antitero. 

— Dar pagubele... a continuat Mycroft. Eşti nebun? 

Ochii lui Acheron au scăpărat de mânie pe când l-a 
înşfăcat de gât pe Mycroft. 

— Ce? Ce-ai zis? Nebun ai spus? Hmm? Ei? Ce? Ce? 

Degetele s-au încleştat pe beregata lui Mycroft, iar 
profesorul simţea că începe să transpire temându-se să nu 
se sufoce. Acheron aştepta un răspuns pe care Mycroft nu- 
l putea rosti. 

— Ce? Ce-ai spus? 

Pupilele lui Acheron au început să se dilate, pe când 
Mycroft simţea cum un văl negru îi înfăşoară mintea. 

— Crezi că-i amuzant să fii botezat cu un nume ca al 
meu? Să fii nevoit să trăieşti ridicându-te la nivelul 
aşteptărilor? Să te naşti atât de inteligent, încât toţi ceilalţi 
oameni să fie nişte cretini pe lângă tine? 

Mycroft a izbutit să scoată un horcăit, iar Acheron şi- 
a slăbit strânsoarea. Mycroft s-a prăbuşit pe podea, icnind 
pentru a-şi recăpăta suflul. Acheron s-a aplecat deasupra 
lui şi a fluturat un deget mustrător. 

— Nu-mi mai spune niciodată că-s nebun, Mycroft. 
Nu-s nebun, sunt doar... ei bine, moralmente diferit, asta-i 
tot. 

Hades i-a dat încă o dată Chuzzlewit, iar Mycroft n-a 
mai zăbovit nicio clipă ca să se tocmească. A pus moliile şi 


manuscrisul în volumul vechi şi masiv. După o jumătate de 
oră de activitate febrilă, aparatul a fost gata să intre în 
funcţiune. 

— E gata, a anunţat Mycroft cu mâhnire în voce. 
Trebuie doar să apăs butonul ăsta şi uşa se va deschide. O 
să rămână deschisă cel mult zece secunde. 

A oftat adânc şi a clătinat din cap. 

— Dumnezeu să mă ierte... 

— Eu te iert, a replicat Acheron. Mulţumeşte-te cu 
atât! 

Hades s-a dus la Hobbes, care acum era îmbrăcat în 
echipament negru de luptă. În jurul taliei purta un suport 
de plasă din care atârnau tot felul de ustensile folositoare 
într-un jaf armat neprevăzut - o lanternă mare, cuțite 
pentru sârmă, sfoară, cătuşe şi un pistol automat. 

— Ştii pe cine urmăreşti? 

— Pe domnul Quaverley, domnule. 

— Minunat. Îmi vine să ţin un discurs. 

S-a suit pe o masă din stejar sculptat. 

— Dragi prieteni! a început el. Astăzi e o zi mare 
pentru ştiinţă şi foarte rea pentru literatura lui Dickens. 

A făcut o pauză dramatică. 

— Tovarăşi, suntem la un pas de o acţiune barbară 
atât de sinistră în domeniul artistic, încât mi-e aproape 
ruşine de mine. Toţi m-aţi slujit cu credinţă vreme de mulţi 
ani şi, deşi niciunul dintre voi nu are un suflet atât de 
ticălos ca al meu, iar chipurile pe care le am în faţa ochilor 
mei sunt neatrăgătoare şi tâmpe, eu ţin mult la voi. 

Cei patru tovarăşi au mormăit mulţumiri. 

— Linişte! Cred că merită să spun că sunt cel mai 
corupt individ de pe glob şi categoric cea mai strălucită 
minte de criminal din acest secol. Planul pe care îl vom 
pune acum în aplicare este pe puţin cel mai diabolic dintre 
cele concepute de mintea umană şi, nu numai că o să vă 
pună în capul listei cu cei mai căutaţi oameni de pe glob, 
dar o să vă îmbogăţească mai mult decât în orice vis 
nebunesc pe care l-aţi avut până acum. A bătut o dată din 
palme. Deci haideţi să purcedem în aventura noastră şi 


succes în cea mai sinistră dintre infracțiunile noastre! 


— Domnule? 

— Ce e, domnule doctor Muller? 

— Toţi banii ăia... Nu sunt prea sigur. M-aş mulţumi 
cu un Gainsborough. Ştii, cea cu puştiul în costum 
albastru. 

Acheron s-a holbat la el preţ de o clipă, iar un zâmbet 
s-a format încet pe chipul lui. 

— De ce nu? Odios şi iubitor de artă. Ce dihotomie 
divină! O să ai şi Gainsborough-ul ăla al tău! lar acum, 
daţi-ne voie... Ce e, Hobbes? 

— N-o să uiţi să-i faci pe cei din ESC să pună în scenă 
versiunea mea îmbunătăţită a piesei scoțiene - Macbeth: 
Fără „Domnul Cumsecade ? 

— Bineînţeles că nu. 

— Să aibă reprezentații vreme de opt săptămâni? 

— Da, da, şi Visul unei nopţi de vară cu ferăstraie 
electrice. Domnule Delamare, ai şi dumneata vreo 
doleanţă? 

— Păi, a spus bărbatul cu creier de câine, frecându- 
se meditativ pe ceafă, aş putea să pun unor servicii rutiere 
numele lui mami? 

— Insuportabil de obtuz, a remarcat Acheron. Nu 
cred că ar fi prea dificil. Felix7? 

— Eu nu vreau să fiu plătit, a spus Felix7 cu stoicism. 
Până la urmă sunt de bunăvoie slujitorul tău. Să slujeşti un 
stăpân bun şi înţelept e cel mai minunat lucru pe care-l 
poate face o fiinţă inteligentă. 

— Il iubesc pe omul ăsta! le-a spus Hades celorlalţi. A 
chicotit în barbă şi apoi s-a răsucit înspre Hobbes, care 
aştepta să facă saltul. 

— Deci ştii ce ai de făcut, nu? 

— Perfect. 

— Atunci, Mycroft, deschide Portalul, iar tu, dragul 
meu Hobbes, bagă viteză! 

Mycroft a apăsat butonul verde, pe care scria 
Deschis. Au urmat un fulger strălucitor şi un impuls 


electromagnetic puternic, care a făcut ca toate 
instrumentele de măsură pe o rază de mulţi kilometri să se 
învârtească bezmetic. Portalul s-a deschis rapid, iar 
Hobbes a inspirat adânc şi a păşit prin el. Imediat Mycroft 
a apăsat butonul roşu, pe care scria închis, Portalul a 
dispărut, iar în cameră s-a aşternut tăcerea. Acheron s-a 
uitat la Mycroft, care s-a zgâit la cronometrul de pe 
volumul cel mare. Doctorul Muller citea dintr-o ediţie 
ieftină a lui Martin Chuzzlewit ca să vadă ce progrese 
făcea Hobbes, Felix7 stătea cu ochii pe Mycroft, iar 
Delamare se uita la o chestie lipicioasă pe care şi-o găsise 
în ureche. 

Două minute mai târziu, Mycroft a apăsat încă o dată 
butonul verde, pe care scria Deschis, iar Hobbes s-a întors, 
târând după el un bărbat de vârstă mijlocie, îmbrăcat într- 
un costum prost croit, cu guler înalt şi cravată. Hobbes 
respira greoi şi s-a aşezat pe un scaun din apropiere 
gâfâind. Bărbatul de vârstă mijlocie s-a uitat nedumerit în 
jurul lui. 

— Dragii mei prieteni, a început el, uitându-se la 
chipurile lor pline de curiozitate, mă aflu într-o poziţie 
neprielnică. Rogu-vă, explicaţi-mi care-i sensul acestei 
situaţii primejdioase care mă uimeşte... 

Acheron s-a dus până la el şi i-a pus o mână cordială 
pe umeri. 

— Ah, gustul cel dulce al succesului. Bine ai venit în 
secolul al XX-lea şi în viaţa reală. Numele meu e Hades. 

Acheron a întins o mână. Bărbatul s-a înclinat şi i-a 
strâns-o plin de recunoştinţă, închipuindu-şi, eronat, că 
nimerise printre prieteni. 

— Sluga dumneavoastră, domnule Hades. Numele 
meu este domnul Quaverley, rezident în pensiunea 
doamnei Todger, de profesie inspector. Mă simt nevoit să 
mărturisesc că n-am nici cea mai mică idee despre 
minunea de care aţi pomenit. Rogu-vă spuneţi-mi dară, 
căci sunteţi stăpânul acestui paradox, ce s-a întâmplat şi 
cum vă pot fi de ajutor. 

Acheron a zâmbit şi l-a bătut uşurel pe umăr cu 


afecţiune pe domnul Quaverley. 

— Dragă domnule Quaverley! Mi-aş putea petrece 
multe ore minunate discutând cu dumneata despre esenţa 
naraţiunii dickensiene, dar, de fapt, ar fi o pierdere de timp 
pentru mine. Felix7, întoarce-te în Swindon şi lasă 
cadavrul domnului Quaverley într-un loc unde să fie găsit 
mâine-dimineaţă. 

Felix7 l-a înşfăcat cu hotărâre de braţ pe domnul 
Quaverley. 

— Da, domnule. 

— A, Felix7... 

— Da, domnule. 

— Fiindcă tot pleci, n-ai vrea să-l reduci la tăcere pe 
individul ăla, Sturmey Archer? Acum nu ne mai foloseşte la 
absolut nimic. 

Felix? l-a târât pe domnul Quaverley afară din 
cameră. Mycroft plângea. Sturmey Archer & Felix7 

„... Criminalii cu minţile cele mai rafinate au nevoie 
să aibă lângă ei asociaţii cei mai rafinaţi. Altfel n-are sens. 
Mi-am dat seama că niciodată n-aş putea să-mi pun în 
aplicare cele mai demenţiale planuri fără să am lângă mine 
pe cineva care să le aprecieze şi să mă susţină. Aşa sunt 
eu. 

Foarte generos...” 

ACHERON HADES - Degenerescentă din plăcere şi 
pentru profit 

— Deci cine-i tipul ăsta la care mergem? 

— Un individ pe nume Sturmey Archer, a răspuns 
Bowden, pe când eu parcam maşina lângă bordură. Ne 
aflam peste drum de o fabricuţă, la ferestrele căreia 
licărea o lumină blândă. 

— Acum câţiva ani, Crometty şi cu mine am avut 
marele noroc să arestăm mai mulţi membri ai unei bande, 
care încercau să comercializeze o continuare cam prost 
falsificată a poeziei lui Coleridge Balada bătrânului 
marinar. Se intitula Balada II - marinarul se întoarce, dar 
n-ar fi păcălit pe nimeni. Sturmey a scăpat de închisoare 
dând informaţii guvernului. Am aflat de la el nişte lucruri 


compromiţătoare despre o escrocherie cu Cardenio. Nu 
vreau să mă folosesc de asta, dar, dacă e nevoie, o s-o fac. 

— De ce crezi că are vreo legătură cu moartea lui 
Crometty? 

— N-am niciun motiv, a spus Bowden. Pur şi simplu e 
următorul de pe listă. 

Am traversat aleea sub amurgul care se lăsa. 
Felinarele de pe stradă se aprindeau şi stele începeau să 
apară pe cerul crepuscular. În jumătate de oră avea să fie 
noapte. 

Bowden s-a gândit să bată la uşă, dar nu s-a mai 
obosit. A deschis uşa fără a face niciun zgomot şi ne-am 
strecurat înăuntru. 

Sturmey Archer era un personaj plăpând, care-şi 
petrecuse prea mulţi ani prin sanatorii şi nu era în stare 
să-şi poarte singur de grijă. Dacă nu avea orele fixate 
pentru baie, dacă nu se spăla şi dacă nu avea orele fixate 
pentru masă, rămânea înfometat. Purta ochelari cu lentile 
groase şi hainele de pe el nu se asortau, iar faţa îi era 
ciuruită de craterele cicatrizate ale unei acnee. Acum se 
întreținea parţial din vânzarea busturilor turnate în ghips 
ale unor scriitori faimoşi, dar avea un cazier prea încărcat 
încât să n-o mai ia pe alături. Ceilalţi criminali îl şantajau 
să-i ajute, iar Sturmey, oricum un om slab, nu prea era în 
stare să reziste. Nu era un lucru surprinzător că, din cei 
patruzeci şi şase de ani ai lui, doar douăzeci nu fuseseră 
petrecuţi în închisoare. 

În atelier am văzut o masă mare de lucru, pe care 
erau puse vreo cinci sute de busturi înalte de vreo treizeci 
de centimetri, ale lui William Shakespeare, în diferite 
stadii de finisare. O cadă mare pentru ghips, goală, se afla 
lângă un raft cu douăzeci de matrițe din cauciuc. Se părea 
că Sturmey primise o comandă mare. 

Archer era în partea din spate a atelierului, 
delectându-se cu cea de-a doua profesie a lui: repara 
aparate Shakespune. Pe când noi ne furişam prin spatele 
său, el stătea cu mâna vârâtă în spatele unui Othello. 

Vocea grosolană a manechinului a scârţâit prin 


difuzor, în vreme ce Sturmey făcea nişte mici reglaje: 

Aceasta-i pricina! (clic) Dar n-am să-mprăştii nici 
sângele-i (clic), nici n-am să-i vatăm trupul mai alb ca 
neaua... 

— Bună, Sturmey, a spus Bowden. 

Sturmey a sărit şi a mişcat comenzile lui Othello. 
Marioneta a deschis ochii, a tipat îngrozită ALABASTRU 
MONUMENTAL! apoi a devenit inertă. Sturmey s-a zgâit la 
Bowden. 

— Vă furişaţi pe aici în timpul nopţii, domnule Cable? 
Nu prea e în stilul celor din Litera Tec, nu-i aşa? 

Bowden a zâmbit. 

— Hai să spunem că descopăr deliciile muncii de 
teren. Ea e noua mea parteneră, Thursday Next. 

Archer a înclinat suspicios capul spre mine. Bowden 
a continuat: 

— Sturmey, ai auzit de Jim Crometty? 

— Am auzit, a răspuns Sturmey cu o tristeţe 
prefăcută. 

— Mă întrebam dacă ai vreo informaţie pe care ai 
vrea să ne-o împărtăşeşti. 

— Eu? 

A arătat spre busturile din ghips ale lui Will 
Shakespeare. 

— Uitaţi-vă la astea. Fiecare costă cinci lire şi le vând 
pe toate unei companii japoneze care vrea zece mii. 
Japonezii au construit o copie în miniatură a lui Stanford- 
upon-Avon lângă Yokohama şi se dau în vânt după toate 
porcăriile astea. Cincizeci de mii, Cable, asta-i literatura 
care-mi place mie. 

— Dar manuscrisul Chuzzlewifi am întrebat eu. Asta 
îţi place? 

A tresărit vizibil pe când vorbeam. 

— Nu, a ridicat din umeri Sturmey, dar fără să ne 
convingă. 

— Ascultă, Sturmey, a zis Bowden, care observase 
tulburarea lui Archer. Mi-ar părea teribil de rău să fiu 
nevoit să te aduc la interogatoriu în legătură cu 


escrocheria aia cu Cardenio. 

Buza de jos a lui Archer a început să tremure. Ochii 
lui au zburat neliniştiţi de la unul la altul. _ 

— Nu ştiu nimic, domnule Cable, a scâncit el. În plus, 
nu ştii ce ar face. 

— Cine să facă ce, Sturmey? 

Atunci l-am auzit. Un țăcănit slab în spatele nostru. 
L-am împins pe Bowden în faţa mea. El s-a împiedicat şi a 
căzut peste Sturmey, care a scos un țipăt firav, acoperit de 
bubuitura asurzitoare a unei puşti cu care se trăgea de 
undeva din apropiere. Am fost norocoşi. Rafala a lovit 
peretele lângă care tocmai stătusem. I-am spus lui Bowden 
să rămână la podea, iar eu m-am repezit în spatele mesei 
de lucru, încercând să mă îndepărtez de cel care ne ataca. 
Când am ajuns în cealaltă parte a camerei, mi-am ridicat 
privirea şi am văzut un bărbat îmbrăcat cu un pardesiu 
negru, care ţinea în mână o mitralieră. M-a zărit, iar eu m- 
am ghemuit pe când o rafală a armei m-a împroşcat cu 
bucățele de ghips din Shakespeare. Gloanţele loviseră o 
marionetă Romeo, care a recitat pe un ton rugător: De răni 
îşi bate joc cel neatins. Uşor! Ce lumină de acolo... până 
când un al doilea glonţ l-a redus la tăcere. M-am uitat spre 
Bowden, care şi-a scuturat ghipsul din păr şi şi-a scos 
pistolul. Am fugit până la peretele cel mai îndepărtat, 
lăsându-mă la pământ când agresorul nostru a tras din 
nou, făcând ţăndări încă o dată statuile din ghips pictate 
cu grijă de Archer. Am auzit pistolul lui Bowden bubuind 
de două ori. M-am ridicat în picioare şi am tras în cel care 
ne ataca, care se ascunsese într-un birou. Gloanţele mele 
n-au reuşit decât să ciobească lemnul cadrului uşii. 
Bowden a tras din nou, iar glonţul lui a ricoşat într-o scară 
spiralată din fier forjat şi a lovit aparatul Shakespune cu 
Lordul şi Lady Macbeth. Cei doi au început să-şi şoptească 
unul altuia cuvinte despre cât de inteligent ar fi să-l ucidă 
pe rege. L-am zărit pe individ cum traversa în fugă camera 
ca să ne ia prin surprindere. Când s-a oprit, am avut o 
imagine clară a lui în faţa mea, dar Sturmey Archer s-a pus 
între noi, împiedicându-mă să-l împuşc. Nu-mi venea să 


cred. 

— Felix7! a tipat Archer disperat. Trebuie să m-ajuţi! 
Domnul doctor Muller a spus... 

Din nefericire, Archer interpretase greşit intenţiile 
lui Felix7, dar nici n-a avut timp să regrete, căci agresorul 
l-a executat rapid de la mică distanţă, pe urmă s-a răsucit 
să fugă. Probabil că Bowden şi cu mine am tras deodată. 
Felix7 a izbutit să mai facă trei paşi până când s-a 
împleticit sub bătaia gloanţelor şi s-a prăbuşit grămadă 
peste nişte cutii. 

— Bowden! am urlat eu. Eşti bine? 

Mi-a răspuns cu o mică ezitare în voce, dar afirmativ. 
M-am dus încet spre silueta de pe podea, care respira 
gemând, uitându-se tot timpul la mine cu o expresie 
tulburător de calmă pe faţă. Am tras un şut în mitralieră, 
apoi am trecut o mână peste pardesiul său, ţinându-mi în 
acelaşi timp pistolul la câţiva centimetri de capul lui. Am 
găsit un pistol automat într-un toc şi un Walther PPK într- 
un buzunar interior. In celelalte buzunare ale lui mai erau 
un cuţit de treizeci de centimetri şi un pistol foarte mic. 
Bowden a ajuns lângă mine. 

— Archer? am întrebat eu. 

— Mort. 

— Îl ştia pe ţărănoiul ăsta. I-a zis numele: Felix7. A 
mai spus ceva şi despre doctorul Muller. 

Felix7 mi-a zâmbit pe când îi scoteam portofelul din 
buzunar. 

— James Crometty! s-a răstit Bowden. L-ai ucis? 

— Ucid o mulţime de oameni, a şoptit Felix7. Nu-mi 
amintesc numele lor. 

— L-ai împuşcat de şase ori în faţă. 

Asasinul muribund a zâmbit. 

— Asta mi-aduc aminte. 

— De şase ori! De ce? 

Felix7 s-a încruntat şi a început să tremure. 

— Doar şase am avut, a răspuns el simplu. 

Bowden a tras siguranţa pistolului său la cinci 
centimetri de faţa lui Felix7. Din fericire pentru Bowden, 


ţeava a căzut pe partea din spate a unui cartuş folosit, fără 
a produce niciun rău. A aruncat pistolul pe jos, l-a înşfăcat 
pe muribund de reverele hainei şi l-a zgâlţâit. 

— CINE EŞTI? s-a răstit el. 

— Nici eu nu ştiu cine sunt, a spus Felix7 cu o voce 
placidă. Cred că am fost însurat odată. Şi aveam o maşină 
albastră. Era un măr lângă casa unde am crescut şi cred că 
aveam un frate pe nume Tom. Amintirile sunt vagi şi 
amestecate. Nu mi-e frică de nimic, pentru că nu valorez 
nimic. Archer e mort. Misiunea mea e încheiată. Mi-am 
slujit bine stăpânul, altceva nu contează. 

A izbutit să zâmbească firav. 

— Hades a avut dreptate. 

— İn legătură cu ce? 

— În legătură cu tine, domnişoară Next. Eşti un 
adversar de temut. 

— Mori liniştit, i-am spus eu. Unde-i Hades? 

A zâmbit pentru ultima oară şi a clătinat încet din 
cap. Eu încercasem să-i opresc sângerarea din răni, pe 
când el stătea întins pe jos, dar n-a folosit la nimic. Respira 
din ce în ce mai anevoios şi până la urmă s-a oprit de tot. 

— Rahat! 

— Pentru tine, domnule Schitt, Next! a exclamat o 
voce din spatele nostru. M-am răsucit şi i-am văzut pe 
omul aflat pe locul al doilea pe lista mea de antipatii şi pe 
doi dintre acoliţii lui. Nu părea prea bine dispus. Am 
împins pe furiş cu piciorul portofelul lui Felix7 sub o masă 
de lucru şi m-am ridicat în picioare. 

— Daţi-vă la o parte. 

Am făcut ce ni s-a zis. Unul dintre oamenii lui Schitt 
s-a aplecat şi i-a luat pulsul lui Felix7. Şi-a ridicat privirea 
către Schitt şi a clătinat din cap. 

— Vreun act de identitate? 

Acolitul s-a apucat să-l percheziţioneze. 

— Ai buşit de tot lucrurile pe aici, Next, a zis Schitt 
abia izbutind să-şi reţină furia. N-aveam decât o pistă care 
se înfundă. După ce termin cu tine, o să fii norocoasă dacă 
mai găseşti o slujbă să aranjezi conuri de semnalizare pe 


M4. 

Am pus lucrurile cap la cap. 

— Ştiai că noi suntem aici, nu-i aşa? 

Mi-a aruncat o privire amenințătoare. 

— Bărbatul ăla ne putea duce la şeful bandei, iar el 
are ceva ce ne trebuie, a afirmat Schitt. 

— Hades? 

— Hades e mort, domnişoară Next. 

— Rahat, Schitt. Ştii la fel de bine ca mine că Hades 
e viu şi nevătămat. Ce are Hades îi aparţine unchiului meu. 
lar cum îl ştiu eu pe unchiul, mai degrabă l-ar distruge 
definitiv decât să-l vândă Corporaţiei Goliath. 

— Goliath nu cumpără, Next. Ei îşi insușesc. Dacă 
unchiul tău a inventat un aparat care ne poate ajuta să 
apărăm ţara asta, atunci e de datoria lui să ni-l dea şi 
nouă. 

— Merită viaţa a doi ofiţeri? 

— Cu siguranţă. Ofițerii Spec Ops mor de pomană în 
fiecare zi. Dacă putem, ar trebui să facem în aşa fel încât 
moartea lor să folosească la ceva. 

— Dacă Mycroft moare din cauza neglijenţei tale, jur 
pe ce am mai sfânt... 

Jack Schitt nu s-a lăsat impresionat. 

— Chiar n-ai nicio idee cu cine vorbeşti, nu-i aşa, 
Next? 

— Vorbesc cu cineva a cărui ambiţie i-a distrus 
moralitatea. 

— Greşeşti. Vorbeşti cu Goliath, o companie care 
pune pe primul plan bunăstarea Angliei. Tot ce vezi în jurul 
tău a fost dat prin bunăvoința Corporaţiei Goliath. Nu-i de 
mirare că Goliath se aşteaptă la puţină recunoştinţă, nu? 

— Dacă Goliath e atât de altruistă pe cât sugerezi, 
domnule Schitt, atunci n-ar trebui să se aştepte la nimic în 
schimb. 

— Frumoase cuvinte, domnişoară Next, dar banii 
sunt întotdeauna un factor care cântăreşte greu în 
probleme din astea de politică morală. Niciodată nu se 
face nimic dacă nu există motive legate de comerţ sau de 


lăcomie. 

Auzeam cum se apropie sirenele. Schitt şi cei doi 
acoliţi ai lui au tulit-o rapid, lăsându-ne singuri cu 
cadavrele lui Felix7 şi al lui Archer. Bowden s-a răsucit 
spre mine. 

— Mă bucur că e mort şi mă bucur că eu sunt cel 
care a apăsat pe trăgaci. Credeam că o să-mi fie greu, dar 
n-am avut nici cea mai mică ezitare. 

A vorbit de parcă ar fi fost o experienţă interesantă, 
nimic mai mult. De parcă tocmai s-ar fi dat într-un 
montagne russe din Alton Towers şi îşi descria experienţa 
unui prieten. 

— ȚŢi se pare că sună urât ce spun? a adăugat el. 

— Nu, l-am liniştit eu. Deloc. Ar fi continuat să 
omoare până când l-ar fi oprit cineva. Nu te mai gândi la 
asta. 

M-am aplecat şi am luat portofelul lui Felix7. I-am 
studiat conţinutul. Avea în el tot ce te-ai fi aşteptat să 
găseşti, ca de pildă bancnote, timbre, chitanţe şi cărţi de 
credit - dar erau doar hârtii albe. Cărţile de credit erau din 
plastic alb simplu, cu un rând de zerouri unde se aflau de 
obicei numerele. 

— Hades are simţul umorului. 

— Uită-te la asta, a spus Bowden, arătând spre 
vârfurile degetelor lui Felix7. Au fost şterse complet cu 
acid. Şi uită-te aici, la cicatricea asta, care coboară sub 
linia părului. 

— Da, poate că nici nu e chipul lui. 

De jos s-au auzit scrâşnete de cauciucuri. Ne-am pus 
armele pe podea şi ne-am ridicat insignele pentru a evita 
orice neînțelegere. Ofiţerul comandant era un bărbat lipsit 
de simţul umorului, pe nume Franklin, care auzise poveşti 
inventate despre noua angajată din Litera Tec. 

— Dumneavoastră probabil că sunteţi Thursday Next. 
Am auzit multe despre dumneavoastră. Litera Tec, nu? Un 
pas înapoi din SO-5, ei? 

— Bine măcar că am ajuns până aici. 

Franklin a mârâit şi s-a uitat la cele două cadavre. 


— Morți? 

— De tot. 

— Voi ăştia aţi ajuns să fiţi foarte activi. Nu-mi aduc 
aminte ca vreun angajat în Litera Tec să fi tras vreodată un 
glonţ din furie. Sper să nu devină un obicei, da? N-am vrea 
ca Swindon să se transforme într-un câmp de luptă. Iar 
dacă vreţi să auziţi un sfat de la mine, luaţi-o mai uşor cu 
Jack Schitt. Am auzit că individul e psihopat. 

— Mersi că ne-ai vândut pontul, Franklin, am spus 
eu. N-aş fi observat asta niciodată. 

Abia după ora nouă am fost lăsaţi să plecăm. Victor a 
venit să ne pună câteva întrebări fără să-l audă poliţiştii. 

— Ce dracu' se întâmplă? a întrebat el. Braxton a 
urlat la mine prin telefon o jumătate de oră. E nevoie de 
ceva foarte grav ca să-l scoată din clubul lui de golf AGM. 
Vrea un raport complet despre incident mâine-dimineaţă la 
prima oră. 

— A fost Hades, am spus eu. Jack Schitt a venit aici 
cu intenţia de a-l urmări pe unul dintre asasinii lui 
Acheron, după ce ne-ar fi omorât pe amândoi. 

Victor s-a uitat la mine preţ de o clipă şi era pe cale 
să mai facă un comentariu, când a primit un apel prin 
staţie de la un ofiţer care cerea ajutor. Era vocea 
inconfundabilă a lui Spike. M-am dus să iau microfonul, 
dar Victor m-a înhăţat de încheietura mâinii cu o viteză 
surprinzătoare. M-a privit sumbru. 

— Nu, Thursday. Nu cu Spike. 

— Dar un ofiţer care are nevoie de ajutor... 

— Nu te băga. Spike lucrează pe cont propriu şi e 
mai bine aşa. 

I-am aruncat o privire lui Bowden, care a încuviinţat 
din cap şi a zis: 

— Forţele întunericului nu sunt pentru oricine, 
domnişoară Next. Cred că Spike înţelege asta. Auzim din 
când în când apelurile lui, dar îl vedem la cantină în 
dimineaţa următoare la fel de punctual ca soarele. Ştie ce 
face. 

Staţia  amuţise. Canalul era unul dintre cele 


permanent deschise şi probabil că vreo şaizeci sau 
şaptezeci de ofiţeri îi auziseră apelul. Niciunul n-a răspuns. 

Vocea lui Spike s-a auzit iarăşi din eter: 

— Pentru numele lui Dumnezeu, băieţi... 

Bowden s-a dus să închidă staţia, dar eu l-am oprit. 
M-am suit în maşină şi am pornit microfonul. 

— Spike, aici Thursday. Unde eşti? Victor a clătinat 
din cap. 

— Mi-a făcut plăcere să te cunosc, domnişoară Next. 
M-am încruntat spre amândoi şi m-am afundat cu maşina 
în noapte. 

Bowden s-a dus lângă Victor. 

— Ce fată! a murmurat Victor. 

— O să ne căsătorim, a replicat Bowden cu o voce 
plină de naturaleţe. 

Victor s-a încruntat şi s-a uitat la el. 

— Iubirea e ca oxigenul, Bowden. Când e ziua cea 
mare? 

— O, ea încă nu ştie, a răspuns Bowden, oftând. E 
exact cum ar trebui să fie o femeie. Puternică, plină de 
resurse, loială şi inteligentă. 

Victor a ridicat din sprânceană. 

— Când crezi că o s-o ceri în căsătorie? Bowden se 
holba la luminile din spate ale maşinii. 

— Nu ştiu. Dacă Spike are probleme la fel de mari pe 
cât cred eu, atunci probabil că niciodată. 

Spec Ops 17: cei care sug şi muşcă 

„... Am chemat ajutoare din obişnuinţă. Aşa am făcut 
de când Chesney a fost înghiţit de lumea întunericului. 
Niciodată nu m-am aşteptat să vină cineva. Era doar modul 
meu de-a spune: «Hei, băieţi! încă mai sunt şi eu pe aici!» 
No, nu m-am aşteptat niciodată la aşa ceva. Nu m-am 
aşteptat deloc...” 

OFIȚERUL „SPIKE” STOKER - interviu în Van 
Helsing's Gazette 

— Unde eşti, Spike? 


A urmat o pauză, apoi: 

— Thursday, gândeşte-te bine înainte să faci asta... 

— M-am gândit, Spike. Zi-mi unde eşti. 

Mi-a spus, şi după un sfert de oră am parcat lângă 
liceul din Haydon. 

— Am ajuns, Spike. Ce-ţi trebuie? 

Vocea lui s-a auzit prin staţie, dar de data asta puţin 
cam crispată. N 

— Sala de lectură 4, şi grăbeşte-te. In torpedoul din 
maşina mea de serviciu o să găseşti o trusă medicală... 

A urmat un țipăt şi transmisia s-a întrerupt. 

Am fugit până la maşina de poliţie a lui Spike, care se 
afla lângă intrarea întunecată a bătrânului liceu. Luna s-a 
ascuns în spatele unui nor şi bezna s-a aşternut. Am simţit 
cum o gheară îmi încleştează inima. Am deschis portiera 
maşinii şi am scotocit în torpedou. Am găsit ce căutam: o 
husă mică cu fermoar, care pe partea din faţă avea gofrat 
„Stoker” cu litere aurii decolorate. Am înşfăcat-o şi am 
luat-o la goană pe treptele bătrânului liceu. Interiorul era 
slab luminat de sistemul de urgenţă. Am umblat la un 
panou cu întrerupătoare, dar curentul electric fusese 
întrerupt. În lumina chioară am găsit un panou cu o hartă 
a clădirii şi am urmat indicatoarele până la Sala de lectură 
4. Pe când alergam pe coridor, am simţit un miros 
puternic. Semăna cu mirosul covârşitor al morţii, pe care îl 
sesizasem în portbagajul maşinii lui Spike când îl 
cunoscusem. M-am oprit brusc, iar ceafa mi s-a contractat 
când m-a lovit o rafală de vânt rece. M-am răsucit 
instantaneu şi am încre 

y 

menit când am observat silueta unui bărbat care se 
contura în strălucirea slabă a unor lumini care indicau o 
ieşire. 

— Spike? am murmurat eu, cu gâtul uscat şi vocea 
scârţâită. 

— Mi-e teamă că nu, a spus silueta, venind alene 
înspre mine şi jucându-se cu lumina lanternei pe faţa mea. 
Sunt Frampton, paznicul. Ce cauţi aici? 


— Thursday Next, Spec Ops. În Sala de lectură 4 este 
un ofiţer care are nevoie de ajutor. 

— Zău? a făcut paznicul. Probabil că a urmărit nişte 
copii până acolo. Păi, mai bine ai veni cu mine. 

L-am studiat cu atenţie. O rază a uneia dintre 
luminile care indicau ieşirea a surprins auriul metalic al 
unui crucifix din jurul gâtului său. Am oftat uşurată. 

Mergea repede de-a lungul coridorului. L-am urmat 
îndeaproape. 

— Clădirea asta e atât de veche, că mi-e ruşine, a 
murmurat Frampton, conducându-mă pe alt coridor care 
dădea în primul. Pe cine spuneai că vrei să găseşti? 

— Un ofiţer pe nume Stoker. 

— Cu ce se ocupă? 

— Caută vampiri. 

— Zău? Ultima invazie a fost în 78. Un student pe 
nume Parkes. S-a dus în excursie cu cortul în Pădurea 
Vicarului şi s-a întors alt om. 

— O excursie cu cortul în Pădurea Vicarului? am 
repetat eu, nevenindu-mi să cred. Cine l-a pus să facă una 
ca asta? 

Paznicul a râs. 

— Bine zis. Symonds Yat nu era la fel de sigură ca 
acum. Am luat măsuri de siguranţă. Întregul liceu era o 
biserică sfinţită. 

Şi-a îndreptat lanterna spre un mare crucifix de pe 
perete. 

— N-o să mai avem aici o problemă ca asta. Am 
ajuns, Sala de lectură 4. 

A împins uşa şi am intrat într-o cameră spațioasă. 
Lanterna lui Frampton a măturat pereţii cu lambriuri de 
stejar, dar nu se zărea nicio urmă de Spike. 

— Eşti sigură că a spus numărul patru? 

— Sunt sigură, am replicat eu. El... 

Din apropiere s-au auzit un sunet de sticlă spartă şi o 
înjurătură înăbuşită. 

— Ce-a fost asta? 

— Probabil şobolani, a spus Frampton. 


— Şi înjurătura? 

— Şobolani inculti. Haide, vino... 

Dar eu mă dusesem la o uşă din spatele sălii de 
lectură, luând şi lanterna lui Frampton cu mine. Am 
deschis uşa larg şi m-a întâmpinat o duhoare oribilă de 
formol. Camera era un laborator de anatomie, fără nicio 
lumină în afară de razele lunii care veneau prin fereastră. 
Pe pereţi erau multe rafturi cu mostre: mai mult organe de 
animale, dar şi câteva de oameni, chestii cu care băieţii le 
sperie pe fete în timpul orei de biologie din clasa a şasea. 
S-a auzit sunetul unui borcan care se sparge şi mi-am 
îndreptat lanterna spre partea opusă a camerei. Inima mi-a 
îngheţat. Spike, pierzându-şi aparent orice stăpânire de 
sine, tocmai aruncase pe jos un borcan cu o mostră şi 
acum  cotrobăia prin conţinutul împrăştiat. In jurul 
picioarelor lui erau cioburile multor borcane. Evident că 
fusese un adevărat ospăț. 

— Ce faci? am întrebat eu, simțind cum mi se face 
greață. 

Spike s-a răsucit spre mine, cu ochii larg deschişi şi 
gura tăiată de sticlă, având întipărită pe faţă o expresie 
înfricoşată şi plină de oroare. 

— Mi-era foame! a urlat el. Şi n-am putut să găsesc 
niciun şoarece! 

A închis ochii preţ de o clipă, şi-a adunat gândurile cu 
un efort supraomenesc, apoi s-a bâlbâit: 

— Medicamentele mele! 

Mi-am reţinut impulsul scârbos de a vomita şi am 
deschis trusa medicală, unde am găsit o seringă. I-am scos 
capacul şi m-am dus spre Spike, care se prăbuşise la podea 
şi plângea în tăcere. Am simţit o mână pe umăr şi m-am 
răsucit fulgerător. Era Frampton, care  zâmbea 
ameninţător. 

— Lasă-l aşa. E mai fericit, crede-mă. 

I-am dat la o parte mâna şi, preţ de o clipă, l-am 
atins. Era rece ca gheaţa şi am simţit cum mă străbate un 
fior. Am făcut repede un pas înapoi şi m-am împiedicat de 
un scaun, am căzut şi am scăpat din mână seringa lui 


Spike. Mi-am scos pistolul şi l-am îndreptat către 
Frampton, care părea că alunecă spre mine fără să 
păşească. N-am strigat niciun avertisment. Pur şi simplu 
am apăsat pe trăgaci şi un fulger strălucitor a luminat 
laboratorul. Frampton a fost catapultat până la tablă şi s-a 
prăbuşit la podea. Am cotrobăit prin preajmă după seringă, 
am găsit-o şi am fugit spre Spike, care luase un borcan mai 
mare decât celelalte, cu o mostră uşor de recunoscut şi 
absolut oribilă. Am îndreptat raza lanternei spre ochii lui 
înfricoşaţi, iar el a bolborosit: 

— Ajută-mă! 

Am tras de capacul seringii şi i-am înfipt-o în picior, 
administrându-i două doze. I-am luat borcanul. S-a aşezat 
părând buimăcit. 

— Spike? Zi ceva. 

— Asta chiar m-a durut. 

Dar nu vorbise Spike. Ci Frampton. Se ridicase în 
picioare şi îşi lega ceva ce semăna cu o bavetă pentru 
homar în jurul gâtului. 

— E timpul să ne mâncăm cina, domnişoară Next. N- 
o să te plictisesc cu meniul, pentru că... ei bine, tu eşti în 
el. 

Uşa laboratorului de biologie s-a trântit, iar eu m-am 
uitat la pistolul din mâna mea. Acum era la fel de util ca un 
pistol cu apă. 

M-am ridicat în picioare şi am făcut câţiva paşi 
înapoi, îndepărtându-mă de Frampton, care iarăşi părea să 
alunece spre mine. Am tras încă o dată, dar Frampton era 
pregătit. Pur şi simplu a tresărit, fără să se oprească. 

— Dar crucifixul! am tipat eu, retrăgându-mă spre 
perete. Şi liceul ăsta... e biserică! 

— Prostuţă mică! a replicat Frampton. Chiar crezi că 
creştinismul are monopol asupra celor ca mine? 

M-am uitat disperată în jur după vreo armă, ceva, dar 
în afară de un scaun - pe care n-am izbutit să-l înşfac când 
m-am întins după el - n-am găsit nimic. 

— Imeşşiat o să se termine totul, a rânjit Frampton. 
Un singur dinte neobişnuit de mare din faţă îi crescuse 


peste buza de jos şi asta îl făcea să şuiere. 

— Imeşgşiat o şşă i te alături lui Şşpike pentru o mică 
guşştărică. $şupă ce termin eu! 

A zâmbit şi şi-a deschis larg gura. Imposibil de larg: 
părea că umple toată camera. Brusc Frampton s-a oprit, 
părând confuz şi şi-a rostogolit ochii în orbite. S-a făcut 
cenuşiu, apoi negru, apoi a părut că se scofâlceşte aidoma 
unor pagini arse dintr-o carte. Am simţit un miros fetid de 
putreziciune care aproape că a acoperit duhoarea 
formolului şi imediat n-a mai rămas nimic în afară de 
Spike, care încă mai ţinea ţepuşa ascuţită cu care-l 
distrusese atât de rapid pe scârboşenia de Frampton. 

— Eşti OK? a întrebat el cu o expresie triumfătoare 
pe chip. 

— Sunt bine, am răspuns eu cu o voce tremurată. În, 
mă simt bine. Adică acum, în orice caz. 

Şi-a coborât ţepuşa şi a tras un scaun pe care să mă 
aşez, pe când luminile au pâlpâit şi s-au aprins. 

— Mersi pentru asta, am murmurat eu. Sângele meu 
e proprietate personală şi îmi doresc să rămână aşa. 
Presupun că îţi sunt datoare. 

— În niciun caz, Thursday. Fu îţi sunt dator ţie. 
Nimeni n-a mai răspuns până acum la vreun apel de-al 
meu. Simptomele au apărut pe când îl adulmecam aici pe 
Dinţosul ăsta. N-am putut să ajung la seringă la timp... 

Vocea i-a pierit când a remarcat abătut cioburile şi 
formolul vărsat pe jos. 

— N-o să creadă o iotă din raportul ăsta, am 
murmurat eu. 

— Nici măcar nu citesc vreun raport de-al meu, 
Thursday. Ultima persoană care şi-a aruncat ochii pe unul 
face acum terapie. Aşa că doar le înregistrează şi uită de 
ele. Ca mine, cred. Duc o viaţă singuratică. 

L-am îmbrăţişat dintr-un impuls de moment. Mi s-a 
părut că asta trebuie să fac. Mi-a răspuns şi el, plin de 
recunoştinţă. Probabil că în ultimul timp nu mai atinsese 
altă fiinţă umană. Mirosea a mucegai - dar nu neplăcut. 
Cam ca ţărâna umedă după o ploaie de primăvară. Era 


musculos şi cu cel puţin treizeci de centimetri mai înalt ca 
mine şi, aşa cum stăteam unul în braţele celuilalt, m-am 
gândit că nu m-ar deranja să se dea puţin la mine. Poate că 
experienţa pe care o trăisem împreună ne apropiase. Nu 
ştiu, de obicei nu mă port în felul ăsta. Mi-am mişcat mâna 
de-a lungul spatelui său, până la gât, dar am judecat greşit 
şi omul, şi situaţia. S-a desprins încet din îmbrăţişare şi mi- 
a zâmbit, clătinând uşurel din cap. Momentul trecuse. 

Am rămas nemişcată preţ de o clipă, apoi mi-am pus 
cu grijă în toc pistolul automat. 

— Ce-i cu Frampton? 

— Era bun, a recunoscut Spike, foarte bun. Nu se 
hrănea cu localnici şi nu era niciodată lacom, doar cât să-şi 
potolească setea. 

Am ieşit din laborator şi am ajuns pe hol. 

— Deci cum ai ajuns la el? am întrebat eu. 

— Dintr-un noroc chior. Era în spatele meu în maşina 
lui la semafor. M-am uitat în oglinda retrovizoare - maşina 
goală. L-am urmărit şi uau, mi-am dat seama că e dintre 
cei care sug de îndată ce deschid gura să vorbească. L-aş fi 
străpuns cu ţepuşa mai devreme dacă nu dădeam de belea. 

Ne-am oprit lângă maşina lui. 

— Dar tu? Ai vreo şansă să te vindeci? 

—  Virologii cei mai buni îşi fac treaba, dar 
deocamdată îmi ţin seringa la îndemână şi evit lumina 
soarelui. 

S-a oprit, şi-a scos pistolul automat şi a extras din 
încărcător un singur glonţ lucios. 

— Argint, mi-a explicat el, pe când mi-l dădea. 
Niciodată nu folosesc altceva. S-a uitat în sus, la nori. Se 
coloraseră în portocaliu în jurul felinarelor şi se mişcau 
repede pe cer. Se pot întâmpla tot felul de porcării ciudate. 
Ia-l, ca să-ţi poarte noroc. 

— Încep să cred că nu există aşa ceva. 

— Exact asta zic şi eu. Domnul să te aibă-n pază, 
Thursday, şi încă o dată îţi mulţumesc. 

Am luat glonţul lucios şi am dat să spun ceva, dar el 
deja se dusese să cotrobăie în portbagajul maşinii lui după 


un aspirator şi o pungă de gunoi. Mai avea mult de lucru în 
noaptea asta. 

Din nou Landen 

„Când am auzit prima oară că Thursday s-a întors în 
Swindon, am fost încântat. Niciodată nu crezusem cu 
adevărat că n-o să mai vină deloc înapoi. Auzisem despre 
problemele ei din Londra şi mai ştiam şi cum reacţionează 
la stres. Noi, toţi cei care ne-am întors din peninsulă, 
devenisem experţi în domeniul ăsta, fie că ne plăcea, fie că 
nu...” 

LANDEN PARKE-LAINE - Memoriile unui veteran din 
Crimeea 

— lam spus domnului Parke-Laine că ai febră 
galbenă, dar nu m-a crezut, a spus Liz în recepţia hotelului 
Finis. 

— Ar fi fost mai plauzibilă o gripă. 

Liz era neîndurătoare. 

— "Ţi-a trimis asta. 

Mi-a dat un plic. M-a bătut gândul să-l arunc pur şi 
simplu la gunoi, dar m-am simţit puţin vinovată că-i 
făcusem zile fripte când ne întâlniserăm cu o seară în 
urmă. Plicul conţinea un bilet înregistrat la Richard al II- 
lea, care juca în fiecare zi de vineri la Ritz Theatre. 
Obişnuiam să mergem aproape în fiecare săptămână pe 
vremea când eram împreună. Era un spectacol bun, iar 
publicul îl făcea să fie şi mai bun. 

— Când ai ieşit ultima oară cu el? a întrebat Liz, 
sesizându-mi ezitarea. 

Mi-am ridicat privirea. 

— Acum zece ani. 

— Zece ani?! Du-te, dragă! Majoritatea iubiţilor mei 
ar avea probleme să-şi amintească de mine după atâta 
vreme. 

M-am uitat iarăşi la bilet. Spectacolul începea peste o 
oră. 

— Din cauza asta ai plecat din Swindon? a întrebat 


Liz, dornică să-mi sară în ajutor. 

Am încuviinţat din cap. 

— Şi în toţi anii ăştia ai păstrat o fotografie de-a lui? 

Am încuviinţat încă o dată. 

— Înţeleg, a replicat meditativ Liz. Chem un taxi, iar 
între timp tu te duci şi te schimbi. 

Era un sfat bun, aşa că am şters-o la mine în cameră, 
am făcut repede un duş şi am probat aproape tot ce aveam 
în garderobă. Mi-am strâns părul, apoi l-am lăsat iarăşi 
liber, apoi mi l-am prins din nou, am murmurat „Prea 
masculin” unei perechi de pantaloni şi mi-am pus o rochie. 
Am ales nişte cercei pe care mi-i dăruise Landen şi mi-am 
încuiat pistolul automat în seiful din cameră. Cu greu am 
mai avut timp să-mi fardez un pic ochii înainte să fiu târâtă 
pe străzile din Swindon de către un taximetrist, un fost 
soldat de infanterie marină care participase la recucerirea 
provinciei Balaclava în 61. Am trăncănit despre Crimeea. 
Nici el nu ştia unde o să-şi ţină discursul colonelul Phelps, 
dar când o să afle, a spus el, o să-l şicaneze cât poate. 

Ritz-ul părea mult mai părăginit. M-aş fi mirat dacă 
fusese măcar zugrăvit de când trecusem pe acolo ultima 
oară. Mulajele din ghips, vopsite în auriu, din jurul scenei 
erau prăfuite şi murdare, iar cortina era pătată cu apă de 
la ploaia care se scurgea prin tavan. De mai bine de 
cincisprezece ani nu se jucase aici nimic altceva decât 
Richard al III-lea, iar teatrul nu deţinea vreo companie, ci 
doar o echipă de culise şi un sufleur. Toți actorii erau aleşi 
din publicul care venise la piesa asta de atât de multe ori, 
încât o ştiau pe dinafară. Distribuţia se alegea de obicei cu 
doar jumătate de oră înainte de ridicarea cortinei. 

Uneori actori şi actriţe îşi făceau apariţia temporar în 
piesă, deşi niciodată nu se ştia dinainte. Dacă nu aveau 
nimic de făcut vineri seara târziu, poate după ce jucau la 
unul dintre celelalte trei teatre din Swindon, se întâmpla 
să vină aici şi erau selectaţi de către manager, o surpriză 
pentru public şi pentru ceilalţi oameni de pe scenă. Cu 
doar o săptămână în urmă, un Richard al II-lea de prin 
partea locului se trezise că joacă alături de Lola Vavoom, 


care apărea acum în muzicalul Liber şi fără obligaţii în 
Ludlow la Creuzetul Swindon. A fost o surpriză plăcută 
pentru el, a mâncat pe gratis la cină o lună întreagă. 

Landen mă aştepta în faţa teatrului. Mai erau cinci 
minute până la ridicarea cortinei, iar actorii fuseseră deja 
aleşi de către manager, plus unul de rezervă, în cazul când 
cineva ar fi făcut o criză nasoală de nervi şi s-ar fi apucat 
să borască în toaletă. 

— Mersi că ai venit, a spus Landen. 

— Mda, am replicat eu, sărutându-l pe obraz şi 
inspirându-i profund loţiunea de după bărbierit. Era 
Bodmin. Îi recunoscusem mirosul de pământ. 

— Cum a fost prima ta zi de lucru? a întrebat el. 

—  Răpiri, vampiri, împuşcat mortal un suspect, 
pierdut un martor din cauza unui asasin plătit, Goliath a 
încercat să mă omoare, gaură în maşină. Porcăriile 
obişnuite. 

— O gaură? Chiar aşa? 

— Nu chiar, pe asta am inventat-o. Ascultă, îmi pare 
rău pentru ieri. Cred că îmi iau munca puţin prea în serios. 

— Dacă n-ai face-o, a încuviinţat Landen cu un 
zâmbet aprobator, atunci chiar mi-aş face griji. Haide, 
imediat se ridică cortina. 

M-a luat de mână cu un gest familiar, care îmi plăcea, 
şi m-a condus înăuntru. Spectatorii trăncăneau zgomotos, 
iar costumele colorate strident ale actorilor care nu 
fuseseră aleşi din public confereau un aer solemn adunării. 
Simţeam scântei în atmosferă şi mi-am dat seama cât de 
mult îmi lipsise asta. Ne-am găsit locurile. 

— Când ai fost ultima oară aici? am întrebat eu după 
ce ne-am făcut comozi. 

— Cu tine, a replicat Landen, ridicându-se în picioare 
şi aplaudând energic când cortina s-a ridicat cu un vuiet 
răguşit. Şi eu am făcut la fel. 

Un comper înveşmântat într-o pelerină neagră cu 
căptuşeală roşie s-a strecurat pe scenă. 

— Bine aţi venit, voi, toţi iubitori ai lui R3 de 
Shakespeare, la Ritz în Swindon, unde în această seară (se 


aud tobe), spre DELECTAREA voastră, spre SATISFACŢIA 
voastră, pentru EDIFICAREA voastră, spre BUCURIA 
voastră, spre SHAKESPEARIA voastră, vom juca Richard 
al II-lea al lui Will, pentru public, în faţa publicului, NOI, 
CEI DIN PUBLIC! 

Mulțimea a aplaudat, iar el şi-a ridicat mâinile pentru 
a o reduce la tăcere. 

— Dar, înainte de a începe, haideţi să-i aplaudăm pe 
Ralph şi pe Thea Swanavon, care au venit aici pentru a 
doua suta oară! 

Mulțimea a aplaudat energic, pe când Ralph şi Thea 
au venit în faţă. Erau îmbrăcaţi în Richard şi Lady Anne. S- 
au înclinat şi au făcut o plecăciune pentru publicul care a 
aruncat flori pe scenă. 

— Ralph l-a jucat pe Dick jegosu de douăzeci şi şapte 
de ori şi pe Creepy Clarence de douăsprezece ori. Thea a 
fost Lady Anne de treizeci şi una de ori şi Margaret de opt 
ori! 

Publicul a bătut din picioare şi a fluierat. 

— Deci, pentru a sărbători bicentenarul lor, pentru 
prima oară vor juca în rolurile principale! 

Încă o dată amândoi s-au înclinat şi au făcut o 
plecăciune, în vreme ce publicul aplauda, apoi cortina a 
coborât, s-a înţepenit, s-a ridicat puţin şi apoi iarăşi a 
coborât. 

A urmat o pauză de o secundă, pe urmă cortina s-a 
ridicat, dezvăluindu-l pe Richard într-o parte a scenei. 
Şchiopăta de colo-colo pe duşumea, uitându-se urât la 
public peste o proteză de nas deosebit de urâtă. 

— Ham! a zbierat cineva din spate. 

Richard a deschis gura să vorbească şi întreaga 
audienţă a izbucnit în unison: 

— Când s-z schimbat iarna vrajbei noastre? 

— Azi, a replicat Richard cu un zâmbet crud, iarna 
vrajbei noastre s-a schimbat... 

Aplauzele au ajuns până la candelabrul din tavanul 
înalt. Piesa de teatru începuse. Landen şi cu mine am 
aplaudat laolaltă cu ceilalţi. Richard al III-lea era una 


dintre piesele de teatru care nu respectă legea 
reprezentaţiilor multiple: încântă de fiecare dată. 

— ...Prin soarele lui York, în toi de vară, a continuat 
Richard, şchiopătând spre partea laterală a scenei. La 
auzul cuvântului „vară”, şase sute de oameni şi-au pus 
ochelarii de soare şi au privit în sus, la un soare imaginar. 

— „Jar norii toţi, ce casa ne-o striveau, sunt 
îngropați în sânu-adânc al mării... 

— Ce purtăm pe frunţi? a răcnit publicul. 

— Purtăm pe frunţi cununi de biruinţă, a continuat 
Richard,  ignorându-i complet. Cred că venisem la 
spectacolul ăsta pentru a treizecea oară, şi chiar şi acum 
m-am trezit că pronunţam cuvintele împreună cu actorul 
de pe scenă. 

— ...La mângâiosul cântec al lăutei... a continuat 
Richard, spunând răspicat „lăută”, în vreme ce mai mulţi 
membri ai audienței au dat sugestii alternative. 

— Pian! a ţipat cineva de lângă noi. „Cimpoi!” a spus 
altcineva. Un om din spate, neînţelegând deloc ce se 
întâmplă, a zbierat cu o voce piţigăiată „Tubă!” la mijlocul 
următorului vers şi a tăcut doar când publicul a răcnit 
„Alege o carte!” pe când Richard le spunea că nu-s 
strunjiptentru hârjoane... 

Landen s-a uitat la mine şi a zâmbit. Instinctiv i-am 
zâmbit şi eu. Mă distram. 

— Eu, crunt ciuntit, ce... a. murmurat Richard, pe 
când publicul a înţeles aluzia şi a bătut cu piciorul în 
podea cu un zgomot asurzitor, ce a făcut ca întreaga sală 
să se cutremure. 

Landen şi cu mine n-am vrut niciodată să jucăm în 
piesă şi nu ne-am obosit niciodată să ne îmbrăcăm în 
costume. Doar spectacolul ăsta se ţinea la Ritz, în restul 
săptămânii era gol. Tespieni fanatici amatori şi admiratori 
ai lui Shakespeare veneau din toată ţara să participe şi 
sala era întotdeauna plină. Cu câţiva ani în urmă, o trupă 
de francezi a jucat piesa în franceză şi a fost răsplătită cu 
aplauze frenetice. Câteva luni mai târziu, o trupă s-a dus la 
Sauvignon pentru a întoarce favoarea. 


— ...Aşa pocit, scălâmb, că pân” şi câinii mă latră... 

Publicul a lătrat strident, de parcă ar fi fost ora de 
masă la o crescătorie de câini. Afară pe alee, mai multe 
pisici venite de curând prin zonă s-au înfiorat, pe când alte 
mâţe mai bine adaptate s-au uitat una la alta cu un zâmbet 
complice. 

Piesa de teatru a continuat, actorii au jucat excelent, 
publicul a intervenit cu remarce usturătoare, unele dintre 
ele inteligente, iar altele mediocre sau chiar vulgare. Când 
Clarence a explicat că regele era convins că Gpe-ai să-i 
urmaşi îi va dezmoşteni... publicul a ţipat: 

— Gloucester începe cu G, idiotule! 

Când Lady Anne l-a pus pe Richard să îngenuncheze 
în faţa ei şi i-a pus sabia pe gât, publicul a încurajat-o să-l 
înjunghie. Iar exact înainte ca unul dintre nepoţii lui 
Richard, tânărul Duce de York, să facă o aluzie la cocoaşa 
lui Richard - Vezi, frate-meu îşi râde de-amândoi, căci 
fiindcă sunt micut, ca o maimuţă, în cârcă cică trebuie să 
mă porți!!! - publicul a zbierat „Nu pomeni de cocoaşă, 
puştiule!”, iar după ce a amintit de ea „Turnul! Turnul!” 

Se juca versiunea mai scurtă, a lui Garrick, care a 
durat două ore şi jumătate. La câmpul de bătălie Bosworth, 
cea mai mare parte a publicului s-a urcat pe scenă ca să 
ajute la luptă. Richard, Catesby şi Richmond au fost nevoiţi 
să termine piesa pe coridor, pe când bătălia vuia în jurul 
lor. Un cal roz de pantomimă a apărut când Richard a 
propus să-şi dea regatul în schimbul unui asemenea 
animal, iar lupta s-a sfârşit până la urmă în foaier. Pe urmă 
Richmond a luat-o pe una dintre fetele de la magazinul de 
îngheţată ca să joace rolul Elizabetei şi şi-a continuat 
monologul final în balcon, cu publicul sub el întâmpinându- 
l] cu urale pe noul rege al Angliei, iar soldaţii care 
luptaseră de partea lui Richard s-au declarat de partea lui. 
Piesa de teatru s-a încheiat cu Richmond, care a spus: lar 
pacea: tine-o, Doamne, pururi vie! 

— Amin! a exclamat mulţimea printre aplauze 
fericite. Fusese un spectacol bun. Actorii făcuseră o treabă 
bună şi, din fericire, de data asta nimeni nu fusese rănit în 


bătălia din Bosworth. Landen şi cu mine ne-am strecurat 
repede afară şi am găsit o masă liberă la o cafenea de 
peste drum. Landen a comandat două cafele, apoi ne-am 
uitat unul la celălalt. 

— Arăţi bine, Thursday. Ai îmbătrânit mai frumos ca 
mine. 

— Aiurea, am replicat eu. Uită-te la ridurile astea! 

— De la râs, a declarat Landen. 

— Nimic nu-i chiar atât de comic. 

— Rămâi definitiv aici? a întrebat el pe neaşteptate. 

— Nu ştiu, am răspuns eu. Mi-am lăsat privirea în jos. 
Îmi promisesem că n-o să mă simt vinovată dacă plec, 
dar... 

— Depinde. 

— De?... 

M-am uitat la el şi am ridicat din sprânceană. 

— ...de Spec Ops. 

Exact atunci a sosit cafeaua, iar eu am zâmbit radios. 

— Deci, ce ai mai făcut? 

— Am fost bine, a zis el, apoi a adăugat cu o voce mai 
joasă. Şi am fost singur. Foarte singur. Şi nici nu 
întineresc. Tu ce-ai Scut? 

Am vrut să-i zic că şi eu m-am simţit singură, dar 
unele lucruri sunt greu de spus. Voiam să ştie că încă nu 
mă încânta ce făcuse. 

E minunat să uiţi şi să ierţi, dar nimeni n-avea să-l 
uite şi să-l 

ie 

lerte pe fratele meu. Numele lui Anton, fratele meu 
mort, fusese târât în mocirlă, şi asta doar din cauza lui 
Landen. 

— Am fost bine. M-am gândit la asta. De fapt, n-am 
fost bine. 

— Te ascult. 

— Acum o duc nasol. Doi colegi din Londra au murit. 
Urmăresc un ţicnit pe care cei mai mulţi îl cred mort, 
Mycroft şi Polly au fost răpiți, Goliath îmi suflă-n ceafă, iar 
Comandantul local al Spec Ops ar putea să-mi confişte 


insigna. După cum vezi, lucrurile sunt minunate. 
— În comparaţie cu Crimeea, asta e apă de ploaie, 
Thursday. Eşti mai puternică decât toate porcăriile astea. 
Landen a amestecat trei cuburi de zahăr în cafeaua 
lui, iar eu m-am uitat iarăşi la el. 


— Speri să fim din nou împreună? 

A fost surprins de întrebarea mea directă. A ridicat 
din umeri. 

— Nu cred că ne-am despărţit vreodată cu adevărat. 

Înţelegeam ce spunea. Spiritual nu fusesem niciodată 
despărțiți. 

— Nu mai pot să-mi cer iertare, Thursday. Tu ţi-ai 
pierdut fratele, eu mi-am pierdut câțiva prieteni buni, tot 
plutonul şi un picior. Ştiu cât de mult însemna pentru tine 
Anton, dar l-am văzut arătându-i o altă vale colonelului 
Frobisher, exact înainte ca acea coloană de blindate să se 
pună în mişcare. A fost o zi dementă şi circumstanţele au 
fost demente, dar aşa s-a întâmplat şi trebuia să spun ce 
am văzut! 

L-am privit fix în ochi. 

— Înainte să merg în Crimeea, credeam că moartea e 
cel mai rău lucru care i se poate întâmpla cuiva. Mi-am dat 
seama repede că e doar începutul. Anton a murit: pot 
accepta asta. Oamenii sunt ucişi în război, e inevitabil. OK, 
deci a fost un dezastru militar de proporții 
cutremurătoare. Şi astea se mai întâmplă uneori. S-a mai 
întâmplat de multe ori în Crimeea. 

— Thursday! m-a implorat Landen. Ce am spus eu e 
adevărat! 

L-am atacat furioasă. 

— Cine poate spune care a fost adevărul? Adevărul 
este cel care ne convine cel mai mult. Praful, arşiţa, 
zgomotul! Indiferent ce s-a întâmplat în ziua aia, acum 
adevărul e cel pe care toată lumea îl citeşte în cărţile de 
istorie. Ce le-ai zis tu în ancheta militară! Poate că Anton a 
făcut o greşeală, dar n-a fost singurul în ziua aia. 

— L-am văzut cum arăta spre o altă vale, Thursday. 


— N-ar fi făcut niciodată o asemenea greşeală! 

Am simţit o furie pe care n-o mai simţisem de zece 
ani. Pur şi simplu, Anton fusese găsit vinovat pentru acel 
atac. Comandanții armatei au izbutit încă o dată să se 
descotorosească de orice 


responsabilitate, iar numele fratelui meu a intrat în 
memoria naţională şi în cărţile de istorie ca omul care a 
dus la moarte Brigada de infanterie uşoară. Ofiţerul 
comandant şi Anton au murit amân)) 

doi în acel atac. Doar Landen putea să povestească 
ce s-a întâmplat. 

M-am ridicat în picioare. 

— Iarăşi pleci, Thursday? a spus Landen pe un ton 
sarcastic. Aşa o să faci mereu? Speram că te-ai liniştit, că 
am putea scoate amândoi ceva din impasul ăsta, că între 
noi mai există destulă iubire încât să facem lucrurile să 
meargă. 

I-am aruncat o privire mânioasă. 

— Cum rămâne cu loialitatea, Landen? Era cel mai 
bun prieten al tău! 

— Şi totuşi am zis ce-am avut de zis, a oftat Landen. 
Într-o bună zi o să accepţi faptul că Anton a dat-o în bară. 
Se întâmplă, Thursday. Se mai întâmplă. 

L-am pironit cu privirea, iar el a făcut la fel. 

— Oare o să putem vreodată să trecem peste asta, 
Thursday? Trebuie să ştiu cât mai repede. 

— Repede? Cum adică repede? Nu, am replicat eu, 
nu, nu, nu putem. Îmi pare rău că ţi-ai irosit timpul tău 
preţios cu mine! 

Am fugit afară din cafenea, cu lacrimile curgându-mi 
şi furioasă pe mine însămi, furioasă pe Landen şi furioasă 
pe Anton. M-am gândit la Snood şi la Tamworth. Toti ar fi 
trebuit să aşteptăm întăriri. Tamworth şi cu mine am dat 
cu bâta-n baltă intrând în clădire, iar Snood a comis-o când 
s-a hotărât să se confrunte cu un adversar cu care ştia că 
nu e pregătit nici fizic, nici psihic să se descurce. Cu toţii 
fusesem surescitaţi de urmărire. Era exact genul de 


acţiune impulsivă pe care ar fi săvârşit-o Anton. Îmi 
dădusem seama de acest lucru în Crimeea şi m-am 
detestat atunci pentru asta. 

M-am întors la Finis cam pe la unu noaptea. 
Weekendul John Milton se încheia cu o seară de dans. Am 
luat liftul până la etajul unde era camera mea, iar ritmul 
distorsionat al muzicii s-a estompat pe măsură ce urcam. 
M-am rezemat de oglinda din lift, în speranţa că răceala 
sticlei mă va linişti. Era evident că n-ar fi trebuit să mă 
întorc în Swindon. Mă gândeam să vorbesc cu Victor a 
doua zi dimineaţă şi să mă transfer cât mai curând cu 
putinţă. 

Am deschis uşa camerei şi mi-am aruncat pantofii din 
picioare, m-am întins pe pat şi m-am zgâit la plăcile din 
polistiren de pe tavan, încercând să accept lucrul pe care-l 
bănuisem dintotdeauna, dar cu care nu-mi dorisem să mă 
confrunt. Fratele meu o făcuse lată. Nimeni nu catadicsise 
s-o spună aşa, pe şleau. Tribunalul militar vorbise despre 
„erori tactice în  vâltoarea bătăliei” şi despre 
„incompetenţă extremă”. Într-un fel, „a o da în bară” părea 
mai credibil. Toţi facem uneori greşeli în vieţile noastre, 
iar unii mai multe decât alţii. Doar când preţul constă în 
vieţi omeneşti, oamenii le dau cu adevărat importanţă. 
Dacă Anton ar fi fost brutar şi ar fi uitat să pună drojdie, 
asta n-ar fi avut nicio consecinţă, deşi tot ar fi dat-o în 
bară. 

Cum stăteam eu aşa şi meditam, m-a cuprins încet 
somnul şi, odată cu el, au venit şi visele urâte. Eram în 
apartamentul lui Styx de la bloc, doar că de data asta 
stăteam lângă intrarea din spate, alături de maşina 
răsturnată şi de comandantul Flanker împreună cu ceilalţi 
din comisia de anchetă a SO-1. Era şi Snood acolo. Avea o 
gaură nasoală în fruntea-i ridată şi stătea cu mâinile 
împreunate, uitându-se la mine de parcă i-aş fi luat mingea 
de fotbal, iar el ar fi apelat la Flanker pentru a îndrepta 
lucrurile într-un fel sau altul. 

— Eşti sigură că nu i-ai spus lui Snood să se ducă şi 
să stea de pază în spate? a întrebat Flanker. 


— Sunt sigură, am zis eu, uitându-mă mai întâi la 
unul, apoi la celălalt. 

— Dar aşa a făcut, ştii? a spus Acheron, trecând pe 
lângă noi. Am auzit eu. 

Flanker l-a oprit din drum. 

— Zău? Şi ce-a zis mai exact? 

Acheron mi-a zâmbit, apoi a înclinat din cap spre 
Snood, care i-a răspuns la salut. 

— Stai! i-am întrerupt eu. Cum poţi să crezi ce 
spune? E un mincinos! 

Acheron a părut jignit, iar Flanker s-a răsucit spre 
mine cu o privire îngheţată. 

— Nu putem verifica ce spui tu, Next. 

Am simţit că furia din mine dă în clocot pentru că mi 
se părea foarte nedrept. Eram cât p-aci să tip şi să mă 
trezesc, când am simţit o bătaie uşoară pe umăr. Era un 
bărbat îmbrăcat într-un pardesiu de culoare închisă. Avea 
un păr negru, care-i cădea greoi peste trăsăturile 
puternice şi aspre. Mi-am dat seama imediat cine era. 

— Domnul Rochester? 

A încuviinţat din cap în chip de răspuns. Dar acum nu 
ne mai aflam lângă depozitele din East End, ci într-un 
salon frumos mobilat, luminat de razele discrete ale 
lămpilor cu ulei şi de flăcările tremurânde ale focului dintr- 
un şemineu mare. 

— Vi s-a vindecat braţul, domnişoară Next? a întrebat 
el. 

— Da, mulţumesc, am spus eu, mişcându-mi mâna şi 
încheietura ca să-i demonstrez. 

— N-ar trebui să vă necăjesc cu ei, a adăugat el 
arătând spre Flanker, Acheron şi Snood, care începuseră 
să se certe în colţul camerei, lângă bibliotecă. Fac parte 
din visul dumneavoastră şi, fiind doar o iluzie, nu contează. 

— Dar dumneavoastră? 

Rochester a afişat un zâmbet forţat şi melancolic. Se 
sprijinea de polita de deasupra şemineului şi s-a uitat în 
paharul lui, amestecându-şi delicat vinul de Madeira. 

— În primul rând, eu n-am fost niciodată real. 


A pus paharul pe polita din marmură şi a scos un 
ceas mare din argint, l-a deschis, s-a uitat ce oră e şi l-a 
pus la loc în buzunarul vestei cu o singură mişcare 
degajată şi elegantă. 

— Situaţia devine din ce în ce mai presantă, o simt. 
Mă pot bizui pe curajul dumneavoastră când o să fie cazul? 

— Cum adică? 

— Nu pot să vă explic. Nu ştiu cum am izbutit să 
ajung aici şi nici măcar cum aţi izbutit dumneavoastră să 
daţi de mine. Vă amintiţi când eraţi mică? Când aţi ajuns 
întâmplător lângă noi doi în seara aia geroasă de iarnă? 

M-am gândit la incidentul ăla de la Haworth, care se 
petrecuse cu mulţi ani în urmă, când am intrat în cartea 
Jane Eyre şi l-am făcut pe calul lui Rochester să alunece. 

— Asta a fost demult. 

— Nu şi pentru mine. Vă amintiţi? 

— Îmi amintesc. 

— Intervenția dumneavoastră a îmbunătăţit 
narațiunea. 

— Nu înțeleg. 

— Înainte pur şi simplu dădeam nas în nas cu Jane a 
mea şi vorbeam unul cu celălalt. Dacă aţi fi citit cartea 
înainte de vizita dumneavoastră, aţi fi remarcat şi singură 
asta. Când calul a alunecat ca să nu dea peste 
dumneavoastră, a făcut ca întâlnirea noastră să fie mai 
dramatică, sunteţi de acord? 

— Dar asta nu se întâmplase deja? 

Rochester a zâmbit. 

— Nicidecum. Dar n-aţi fost primul nostru musafir. Şi 
dacă nu greşesc, n-o să fiţi nici ultimul. 

— Ce vreţi să spuneţi? 

Şi-a luat iarăşi paharul. 

— Sunteţi pe punciul de a vă trezi din somn, 
domnişoară Next, aşa că vă spun la revedere. Incă o dată: 
sper că mă pot bizui pe curajul dumneavoastră când o să 
fie nevoie, nu? 

N-am avut timp să-i răspund la întrebare sau să-l 
descos mai mult. Am fost trezită din somn de apelul pe 


care-l cerusem pentru dimineaţă. Eram îmbrăcată cu 
hainele din seara precedentă, iar luminile şi televizorul 
erau încă aprinse. 

Prea nerespectuosul Jofty Next 

Scumpa mea mamă. 

Aici, în tabăra militară Cenzurat, ne distrăm de 
minune. Vremea e bună, mâncarea mediocră, compania e 
OK. Colonelul Cenzurat este comandantul nostru şi e un 
tip super. O văd pe Thurs destul de des &, deşi mi-ai spus 
să am grijă de ea, eu cred că se descurcă bine şi singură. A 
câştigat turneul de box feminin. Săptămâna viitoare ne 
mutăm la Cenzurat. O să-ţi mai scriu când o să am vreo 
veste. Fiul tău, Anton. 

Scrisoare a lui Anton Next, trimisă cu două 
săptămâni înainte de a muri. 

În salonul pentru micul dejun mai era o singură 
persoană în afară de mine. Norocul făcea ca acea persoană 
să fie colonelul Phelps. 

— Bună dimineaţa, caporal! a exclamat el voios, 
văzându-mă cum încerc să mă ascund în spatele unei ediţii 
din Bufnița. 

— Domnule colonel. 

S-a aşezat pe scaunul din faţa mea fără a-mi cere 
permisiunea. 

— Ştii, de când am venit aici, am avut parte doar de 
reacţii bune, a zis el bine dispus, luând nişte pâine prăjită 
şi fluturând o lingură spre ospătar. Hei, domnule, mai 
vreau cafea. Discursul e duminică, sper că nu te-ai 
răzgândit, vii? 

— Poate că o să fiu acolo, am răspuns eu cu 
sinceritate. 

— Minunat! a ţipat el. Trebuie să mărturisesc că, 
atunci când ne-am întâlnit în balon, am căpătat impresia că 
te-ai abătut de la calea cea dreaptă. 

— Unde se ţine? 

— E secret, fată dragă. Nu se ştie cine aude, vorba se 


duce, tâmpenii din astea. O să trimit o maşină să te ia. Ai 
văzut asta? 

Mi-a arătat prima pagină din Cârtiţa. Era, ca în toate 
ziarele, dedicată atacului care urma şi pe care toţi îl 
credeau atât de probabil, încât nu părea să existe nici cea 
mai mică speranţă că nu va avea loc. Ultima bătălie 
importantă fusese în 75, şi amintirile, ca şi lecţia despre 
acea greşeală, păreau să fi fost uitate. 

— Am spus că mai vreau cafea, domnule! a urlat 
Phelps la ospătarul care îi adusese din greşeală ceai. Ştii, 
carabina asta cu plasmă o să rezolve totul. Chiar m-am 
gândit să-mi schimb discursul şi să anunţ în el că cine vrea 
să se mute în peninsulă trebuie să depună de pe acum 
cerere. Am înţeles de la secretarul Ministerului de Externe 
că vom avea nevoie de colonişti care să se mute acolo de 
îndată ce ruşii o să fie evacuaţi. 

— Nu înţelegi? am întrebat eu pe un ton exasperat. 
N-o să se termine. Nu atâta vreme cât avem trupe pe 
teritoriul rusesc. 

— Ce-i asta? a murmurat Phelps. Mmm? Ei? 

S-a jucat puţin cu aparatul lui auditiv şi şi-a înclinat 
capul într-o parte asemenea unui papagal. Am scos un 
sunet neutru şi am plecat cât am putut de repede. 

Era devreme. Soarele răsărise, dar încă era răcoare. 
Plouase în timpul nopţii, iar aerul era plin de umezeală. 
Am coborât capota maşinii, încercând să spulber amintirile 
nopţii care trecuse, furia care explodase când îmi dădusem 
seama că nu-l pot ierta pe Landen. Mă supăra mai degrabă 
dezamăgirea că întotdeauna voi simţi la fel ca acum, nu că 
noaptea se terminase urât. Aveam treizeci şi şase de ani şi, 
în afară de cele zece luni în care fusesem împreună cu 
Filbert, fusesem singură în ultimii zece ani, mai puţin vreo 
două tăvăleli la beţie. Încă vreo cinci ani la fel şi aş fi ştiut 
că-mi fusese sortit să nu-mi împart viaţa cu nimeni. 

Vântul mă trăgea de păr pe când conduceam maşina 
de-a lungul străzilor şerpuitoare. Nu era trafic aproape 
deloc, iar maşina scotea un zumzăit dulce. Norişori de 
ceaţă se formaseră când răsărise soarele, iar eu treceam 


prin ei la fel cum un avion zboară printre nori. Piciorul se 
ridica de pe acceleraţie când intram în micile zone de 
negură, apoi apăsa uşurel din nou pe ea când ţâşneam 
iarăşi liberă sub soarele dimineţii. 

Satul Wanborough se afla la mai puţin de zece minute 
de hotelul Finis. Am parcat lângă templul DGS - pe 
vremuri o biserică anglicană - şi am oprit motorul, iar 
liniştea rurală mi s-a părut că-mi oferă o pauză bine-venită. 
Din depărtare se auzea o maşină de fermă, dar abia i se 
sesiza zbârnâitul ritmic. N-am apreciat tihna rurală până 
când nu m-am mutat în oraş. Am deschis poarta şi am 
intrat în cimitirul bine îngrijit. Preţ de o clipă am rămas pe 
loc, apoi am luat-o cu paşi domoli şi plini de respect de-a 
lungul şirurilor de morminte bine îngrijit. Nu vizitasem 
monumentul funerar al lui Anton din ziua când am plecat 
la Londra, dar ştiam că nu l-ar fi deranjat asta. Multe 
lucruri pe care le admiram unul la celălalt rămăseseră 
nerostite. În ce priveşte umorul, viaţa şi dragostea, ne 
înţelesesem bine. Când am ajuns la Sevastopol pentru a 
mă alătura Brigăzii a Treia de infanterie uşoară din 
Wesssex, Landen şi Anton erau deja prieteni apropiaţi. 
Anton era căpitanul responsabil cu comunicațiile, Landen 
era locotenent. Anton ne făcuse cunoştinţă şi, în ciuda 
ordinelor stricte, ne îndrăgostiserăm unul de celălalt. Mă 
simţisem ca o şcolăriţă când mă furişam în spatele taberei 
pentru întâlniri clandestine. La început Crimeea mi s-a 
părut un loc în care mă distram de minune. 

Niciunul dintre morţi n-a ajuns acasă. A fost o decizie 
politică. 

Dar mulţi aveau monumente funerare. Cel al lui 
Anton se afla > 

la capătul rândului, sub crengile protectoare ale unei 
tise străvechi şi era înghesuit între alte două morminte ale 
unor soldaţi din Crimeea. Era bine îngrijit, se vedea că 
buruienile fuseseră smulse de curând şi cineva pusese pe 
el flori proaspete. M-am oprit lângă piatra simplă din 
calcar şi am citit inscripţia. Simplă şi clară. Numele, 
gradul şi data atacului. Mai exista o piatră asemănătoare 


la douăzeci şi cinci de mii de kilometri de aici, pe 
mormântul lui din peninsulă. Ceilalţi n-o duceau la fel de 
bine. Paisprezece dintre colegii mei care participaseră la 
acel atac nu fuseseră găsiţi. Era jargonul militar pentru 
„nu sunt destule bucăţi pentru a fi identificaţi”. 

Brusc am simţit că cineva îmi dă o palmă peste ceafă. 
N-a fost prea puternică, dar m-a făcut să sar în sus. M-am 
răsucit şi l-am văzut pe preotul DGS, care se uita la mine 
cu un rânjet tâmp pe faţă. 

— Ai grijă, fraiero! a zbierat el. 

— Bună, Joffy, am replicat eu, puţin amuzată. Vrei să- 
ti rup iar nasul? 

— Acu sunt preot, soro! a exclamat el. Nu poţi să 
umbli de colo-colo caftind preoţi! 

Preţ de o clipă m-am zgâit la el. 

— Păi, dacă nu te pot cafti, am zis eu, atunci ce-aş 
putea să fac? 

— Noi, ăştia din DGS, suntem morţi după îmbrăţişări, 
soro. 

Aşa că ne-am îmbrăţişat acolo, în faţa mormântului 
lui Anton, eu şi ţicnitul meu frate, Joffy, pe care nu-l mai 
îmbrăţişasem niciodată până atunci. 

— Ai vreo veste despre Cap Pătrat şi Cur Umflat? a 
întrebat el. 

— Dacă te referi la Mycroft şi Polly, atunci n-am. 

— Relaxează-te, soro. Mycroft e Cap Pătrat, iar Polly, 
ei bine, are un cur umflat. 

— În continuare răspunsul meu e nu. Ea şi mama s-au 
îngrăşat un pic în ultima vreme, nu crezi? 

— Un pic? Zău aşa. Tesco ar trebui să-şi deschidă un 
magazin doar pentru ele două. 

— DGS încurajează atacuri din astea arogante la 
persoană? am întrebat eu. 

Joffy a ridicat din umeri. 

— Uneori da, alteori nu, a răspuns el. Asta-i 
frumuseţea Divinităţii Globale Standard - e fix ce vrei tu să 
fie. Pe lângă asta, tu eşti din familie, aşa că nu contează. 

M-am uitat în jur la clădirea şi cimitirul care erau 


bine întreţinute. 

— Cum îţi merge? 

— Bine, mersi. O bună combinaţie de religii şi chiar 
câţiva neanderthalieni, am dat lovitura cu asta. N-ai să 
crezi, dar enoriaşii aproape că s-au triplat de când am 
convertit sacristia în cazinou şi am organizat spectacole de 
dans în pielea goală în fiecare marţi. 

— Glumeşti! 

— Da, bineînţeles că glumesc, fraiero. 

— Căcăciosule! am râs eu. Chiar am de gând să-ţi 
sparg nasul încă o dată! 

— Înainte de asta, vrei o ceaşcă cu ceai? 

I-am mulţumit şi am luat-o spre casa parohială. 

— Ce-ţi mai face braţul? m-a întrebat el. 

— E OK, i-am răspuns. Pe urmă, întrucât ardeam de 
nerăbdare să ţin pasul cu lipsa lui de respect, am adăugat: 
i-am făcut o farsă doctorului din Londra. Pe când îmi 
reconstruia muşchii din braţ, i-am zis: „Crezi că o să pot 
cânta la vioară?”, iar el mi-a răspuns: „Bineînţeles!” Şi 
atunci eu i-am spus: „Asta-i bine, pentru că până acum nu 
puteam!” 

Joffy s-a zgâit la mine cu o mutră impasibilă. 

— Probabil că petrecerile de Crăciun din Spec Ops 
sunt tare haioase, soro. Ar trebui să ieşi mai mult în oraş. 
Asta-i, cred, cea mai nasoală glumă pe care am auzit-o. 

Joffy putea fi uneori foarte enervant, dar poate că 
avea dreptate - deşi n-aveam de gând să recunosc acum 
asta. În schimb, am spus: 

— Mi se rupe. 

Asta l-a făcut să râdă. N 

— Întotdeauna ai fost atât de serioasă, soro. Încă de 
pe vremea când erai mică. Îmi amintesc că şedeai în 
sufragerie şi te uitai la Ştirile de la ora zece, erai atentă la 
fiecare reportaj şi le puneai lui tati şi lui Cap Pătrat un 
milion de întrebări - Bună, doamnă Higgins! Tocmai ne 
întâlnisem cu o bătrână care intrase pe poarta unde pe 
vremuri se ţineau coşciugele în aşteptarea preotului, cu un 
buchet de flori în mână. 


— Bună, Prea nerespectuosule! a replicat ea voioasă, 
apoi s-a uitat la mine şi a şoptit cu o voce răguşită: E iubita 
ta? 

— Nu, Gladys, e soră-mea, Thursday. E în Spec Ops 
şi, în consecinţă, n-are simţul umorului, iubit sau o viaţă. 

— Minunat, dragă, a spus doamna Higgins care, în 
ciuda urechilor ei mari, sigur era cam surdă. 

— Bună, Gladys, am zis eu, strângându-i mâna. Joffy 
obişnuia să se tragă atât de mult de popă pe vremea când 
eram mici, încât toţi credeam că o să orbească. 

— Bine, bine, a murmurat ea. 

Joffy, ca să nu rămână mai prejos, a adăugat: 

— Şi micuța Thursday făcea atât de mult zgomot în 
timpul sexului, încât eram nevoiţi s-o cazăm în şopronul 
din grădină ori de câte ori iubitul ei rămânea peste noapte. 

I-am tras un cot în coaste, dar doamna Higgins n-a 
observat. A zâmbit blajin, ne-a urat să avem o zi bună şi a 
traversat bălăngănindu-se în curtea bisericii. Ne-am uitat 
după ea. 

— Face o sută patru ani în martie, a murmurat Joffy. 
E uimitoare, nu-i aşa? După ce moare, mă bate gândul s-o 
împăiez şi s-o pun în verandă pe post de cuier. 

— Acum ştiu că glumeşti. 

A zâmbit. 

— N-am niciun oscior serios în mine, soro. Haide, 
vino să-ţi fac ceaiul ăla. 

Casa parohială era imensă. Legenda spunea că 
clopotniţa bisericii ar fi fost mai înaltă cu trei metri dacă 
vicarului desemnat nu i-ar fi plăcut piatra de construcţie 
pe care a folosit-o pentru propria-i reşedinţă. O ceartă 
groaznică a avut loc între episcop şi vicar, care a fost 
concediat. Însă casa parohială, mai mare decât una 
obişnuită, a rămas în picioare. 

Joffy a turnat ceai tare dintr-un ceainic Clarice Cliff 
într-o ceaşcă cu farfurioară din acelaşi set. Nu încerca să 
mă impresioneze. DGS nu avea bani aproape deloc şi nu-şi 
permitea să folosească alte obiecte în afară de cele care 
existau deja în casa parohială. 


— Deci, a spus Joffy, punând o ceaşcă în faţa mea şi 
aşezându-se pe canapea, crezi că tata şi-o trage cu Emma 
Hamilton? 

— Mie nu mi-a spus nimic despre asta. Crezi că, dacă 
ai avea o aventură cu cineva care a murit cu o sută de ani 
în urmă, i-ai spune soţiei tale? 

— Dar cum rămâne cu mine? 

— Cum adică? 

— Vorbeşte vreodată despre mine? 

Am clătinat din cap, iar Jofify a rămas dus pe gânduri 
preţ de o clipă, lucru neobişnuit pentru el. 

— Cred că voia să iau parte la atacul ăla în locul lui 
Ani. Că Ani a fost mereu fiul lui preferat. 

— Asta-i o prostie, Jofify. Şi chiar dac-ar fi adevărat - 
şi nu-i aşa - nimeni nu poate face nimic în privinţa asta. 
Ani s-a dus, nu mai e, a murit. Chiar dacă ai fi stat acolo, 
hai să fim sinceri, preoţii din armată nu prea pot impune 
strategia militară. 

— Atunci de ce nu vine niciodată să mă vadă? 

Am ridicat din umeri. 

— Nu ştiu. Poate că-i o chestie legată de Chrono 
Guard. Mă vizitează doar dacă are treabă cu mine - şi 
niciodată mai mult de două minute. 

Jofify a încuviinţat din cap şi apoi mi-a pus o 
întrebare: 

— Te-ai dus la biserică în Londra, soro? 

— N-am avut timp, Joff. 

— Ne găsim timp, soro. 

Am oftat. Avea dreptate. 

— După atacul ăla, mi-am cam pierdut credinţa. Spec 
Ops au preoţii lor, dar mi-am schimbat eu atitudinea faţă 
de orice. 

— Crimeea a luat multe de la noi toţi, a spus Joffy cu 
o voce domoală. Poate din cauza asta trebuie să ne 
străduim de două ori mai mult ca să păstrăm ce ne-a mai 
rămas. Nici eu n-am fost imun la pasiunea faţă de războiul 
ăsta. Când m-am dus prima oară în peninsulă, războiul mă 
întărâta peste măsură - simţeam cum mâna perfidă a 


naţionalismului îmi afectează onestitatea şi îmi sufocă 
raţiunea. Acolo, pe front, voiam ca noi să câştigăm, să-i 
omorâm pe duşmani. M-am delectat cu gloria bătăliei şi cu 
camaraderia pe care doar conflictul o poate crea. Nicio 
legătură nu e mai puternică decât cea clădită pe conflict. 
Nu există niciun prieten mai bun decât cel care stă lângă 
tine în luptă. 

Brusc Joffy mi s-a părut mult mai uman. Am presupus 
că asta era partea pe care le-o arăta enoriaşilor. 

— Doar după aia mi-am dat seama de greşeala pe 
care o făceam. În curând n-am mai văzut nicio diferenţă 
între ruşi şi englezi, francezi sau turci. Mi-am declarat 
opinia şi mi s-a interzis să mai fiu în prima linie a frontului, 
ca să nu creez discordie. Episcopul mi-a spus că nu-i rolul 
meu să judec erorile conflictului, ci să am grijă de 
bunăstarea spirituală a oamenilor. 

— Deci din cauza asta te-ai întors în Anglia? 

— Din cauza asta m-am întors în Anglia. 

— Te-ai înşelat, ştii, nu-i aşa? 

— În legătură cu ce? 

— Când ai zis că n-ai niciun oscior serios în tine. Ştiai 


colonelul Phelps a venit aici? 

— Da. Ce cretin! Cineva ar trebui să-l otrăvească. Ţin 
şi eu un discurs când vorbeşte el, pe post de „vocea 
moderată”. Vii şi tu pe podium cu mine? 

— Nu ştiu, Joffy, chiar nu ştiu. 

M-am holbat la ceaiul meu şi am refuzat fursecul pe 
care mi l-a oferit. 

— Mama îngrijeşte bine mormântul, nu-i aşa? am 
întrebat eu, disperată să schimb subiectul. 

— O, nu ea, fraiero. Nu suportă nici măcar să treacă 
pe lângă mormânt - chiar dacă ar slăbi suficient încât să 
intre pe poarta cimitirului. 

— Atunci cine? 

— Păi, Landen, bineînţeles. Nu ţi-a spus? 

M-am ridicat în picioare. 


— Nu, nu mi-a spus. 

— Poate c-o scrie el cărţi de rahat şi e un puţoi, dar 
era bun prieten cu Anton. 

— Dar mărturia lui l-a condamnat pe vecie!... 

Joffy a pus jos ceaşca, s-a aplecat spre mine, şi-a pus 
mâna pe a mea şi mi-a şoptit: 

— Scumpa mea soră, ştiu că ăsta e un vechi şablon, 
dar e adevărat: prima victimă a războiului este 
întotdeauna adevărul. Landen a încercat să evite asta. Să 
nu crezi că nu s-a chinuit îngrozitor mult timp până să ia 
hotărârea asta - ar fi fost mai uşor să mintă şi să lase 
nepătat numele lui Anton. Dar o minciună mică duce 
întotdeauna la altele mai mari. Armata nu prea-şi permite 
mai multe decât are deja. Landen ştia asta şi cred că şi 
Anton al nostru o ştia. 

L-am privit meditativ. Nu ştiam sigur ce aveam să-i 
spun lui Landen, dar speram să-mi dea prin cap ceva. Mă 
rugase să mă mărit cu el cu zece ani în urmă, exact înainte 
să depună mărturie la tribunal. Îl acuzasem că încearcă să- 
mi forţeze mâna şi să mă tragă pe sfoară, ştiind ce reacţie 
o să am după audiere. Am plecat la Londra în mai puţin de 
o săptămână. 

— Cred că mai bine l-aş suna. 

Joffy a zâmbit. 

— Da, cred că mai bine ai face-o - fraiero. 


20 

Dr. Runcible Spoon 

„... Multă lume m-a întrebat unde găsesc o cantitate 
atât de mare de prepoziţii, încât moliile mele de cărţi să fie 
în formă şi să se simtă bine. Fireşte, răspunsul este că 
folosesc prepoziţii subînțelese, care, când se amestecă cu 
articole hotărâte, devin o hrană plină de nutrienți. De 
pildă, Capătul Călătoriei are două articole hotărâte şi o 
prepoziţie subînţeleasă: capătul al călătoriei. Mai sunt o 
mulţime de exemple, precum portfard (o poşetă a 
fardurilor) şi supracopertă (coperta de deasupra) şi aşa 
mai departe. Dacă rămân fără resurse, apelez la ziarele 


locale, ca Broasca Râioasă, unde în fiecare zi apar în titluri 
prepoziţii subînţelese şi articole. 

În ce priveşte exerciţiile moliilor de cărţi, ele 
sunt compuse mai ales din cratime - şi încep să 
devină o problemă - ieri am văzut un afiş unde scria 
Conopidele s-au iejiinit azi, ieri cost-au trei lei...“ 

MYCROFT NEXT, articol din rubrica „Aveţi vreo 
întrebare?”, în revista Noul Genetician. 

Bowden şi Victor lipseau când am ajuns la serviciu. 
Mi-am turnat nişte cafea şi m-am aşezat la birou. L-am 
sunat pe Landen, dar linia era ocupată. Peste vreo câteva 
minute am încercat din nou, dar n-am avut mai mult noroc. 
Sergentul Ross a sunat de la ghişeul de la intrare şi a spus 
că trimite sus pe cineva care vrea să vorbească cu un 
angajat în Litera Tec. O vreme mi-am învârtit degetele 
mari de la mână unul în jurul celuilalt şi, imediat după a 
treia eşuare în a da de Landen, un bărbat scund, care 
părea universitar, cu un aer copleşitor de neglijenţă, a 
intrat alene în birou. Purta un mic melon şi o jachetă de 
vânătoare cu imprimeu brăduţ, care părea aruncată la 
întâmplare peste ceva ce semăna cu o bluză de pijama. 
Marginile hârtiilor ieşeau din servieta închisă peste ele, iar 
şireturile ambilor pantofi erau legate în noduri 
marinăreşti. S-a holbat în sus la mine. Făcuse două minute 
de la intrarea în clădire până la mine şi încă se mai juca cu 
legitimaţia de vizitator. 

— Daţi-mi voie, am spus eu. 

Universitarul a rămas impasibil pe când îi prindeam 
legitimaţia de rever şi apoi mi-a mulţumit distrat, în vreme 
ce se uita prin preajmă pentru a-şi da seama unde se află. 

— Pe mine mă căutaţi şi aţi nimerit etajul, am zis eu, 
bucurându-mă că aveam o grămadă de experienţă în 
mediul universitar. 

— Zău? a făcut el extrem de uimit, de parcă ar fi 
acceptat de mult că întotdeauna nimerea în alt loc. 

— Ofițer special Thursday Next, am spus eu, 
întinzându-i o mână. Mi-a strâns-o fără forţă şi a încercat 
să-şi ridice pălăria cu mâna în care ţinea servieta. A 


renunţat și şi-a înclinat capul. 

— Aăă, mulţumesc, domnişoară Next. Numele meu 
este dr. Runcible Spoon, profesor de literatură engleză la 
Universitatea Swindon. Presupun că aţi auzit de mine, nu? 

— Sunt sigură că aş fi auzit până la urmă, domnule 
doctor Spoon. Luaţi loc, vă rog. 

Dr. Spoon mi-a mulţumit şi m-a urmat până la biroul 
meu, oprindu-se din când în când dacă vreo carte rară îi 
atrăgea privirea. Am fost nevoită să mă opresc şi să aştept 
de mai multe ori până când l-am instalat în scaunul lui 
Bowden. I-am adus o ceaşcă cu cafea. 

— Deci, cu ce vă pot fi de folos, domnule doctor 
Spoon? 

— Mai bine vă arăt, domnişoară Next. 

Spoon a cotrobăit în servieta lui cam un minut, a scos 
nişte lucrări încă necitite ale studenţilor şi o şosetă din 
material moale cu imprimeu abstract, apoi mi-a dat o carte 
voluminoasă cu coperte albastre. 

— Martin  Chuzzlewit, a explicat dr. Spoon, 
înghesuind hârtiile la loc în servietă şi întrebându-se de ce 
s-au înmulţit de când le >» 

scosese. 

— Capitolul nouă, pagina 187. E marcată. 

Am răsfoit până la pagina unde Spoon îşi lăsase 
abonamentul de autobuz şi m-am uitat peste ea. 

— Inţelegeţi la ce mă refer? 

— Îmi pare rău, domnule doctor Spoon. N-am mai 
citit Chuzzlewit din adolescenţă. Va trebui să mă lămuriţi 
dumneavoastră. 

Spoon mi-a aruncat o privire suspicioasă, întrebându- 
se dacă nu cumva eram o impostoare. 

— Un student mi-a arătat dis-de-dimineaţă. Am venit 
cât de repede am putut. În josul paginii 187 era un scurt 
paragraf unde se descria unul dintre personajele bizare 
care frecventau pensiunea lui Todger. Un anumit domn 
Quaverley. E un personaj amuzant, care abordează doar 
subiectele despre care nu ştie nimic. Dacă citiţi pagina, 
cred că veţi fi de acord cu mine că a dispărut. 


Am citit pagina cu uimire crescândă. Numele 
Quaverley îmi suna cunoscut, dar nu exista nici urmă de el 
în acel paragraf. 

— Nu apare mai târziu? 

— Nu, domnişoară ofiţer. Studentul meu şi cu mine 
am verificat de mai multe ori. Nu există nicio îndoială. Intr- 
un mod inexplicabil, domnul Quaverley a fost tăiat din 
carte. De parcă niciodată nu s-ar fi scris despre el. 

— N-ar putea fi o greşeală de tipar? am întrebat eu 
din ce în ce mai tulburată. 

— Nici vorbă. M-am uitat pe mai multe ediţii, şi în 
toate e la fel. Domnul Quaverley nu mai e printre noi. 

— Mi se pare imposibil, am murmurat eu. 

— Sunt de acord. 

Mă simţeam tulburată de toată chestia asta şi câteva 
legături neplăcute între Hades, Jack Schitt şi manuscrisul 
Chuzzlewit au început să-mi vină imediat în minte. 

Telefonul a sunat. Era Victor. Se afla la morgă şi m-a 
rugat să mă duc imediat acolo. Descoperiseră un cadavru. 

— Ce-are asta a face cu mine? l-am întrebat eu. 

În timp ce Victor vorbea, m-am uitat la dr. Spoon, 
care se zgâia la o pată de mâncare pe care o descoperise 
pe cravata lui. 

— Nu, dimpotrivă, am replicat eu cu o voce moale, 
având în vedere ce s-a întâmplat aici, nu mi se pare deloc 
ciudat. 

Morga era o clădire veche, în stil victorian, care avea 
mare nevoie de o renovare. Interiorul era degradat şi 
mirosea a formol şi umezeală. Angajaţii păreau bolnavi şi 
îşi târau picioarele prin încăperile micii clădiri, cu un aer 
de înmormântare. Gluma clasică despre morga din 
Swindon era: cadavrele sunt cele cu charismă acolo. 
Regula asta era valabilă în special când venea vorba de 
domnul Rumplunkett, patologul-şef. Era un bărbat cu o 
înfăţişare lugubră, cu fălcile puternice şi sprâncenele ca 
nişte paie. I-am găsit pe el şi pe Victor în laboratorul de 
patologie. 

Domnul Rumplunkett nu m-a văzut când am intrat, ci 


a continuat să vorbească într-un microfon care atârna de 
tavan, cu o voce monotonă care răsuna aidoma unui huruit 
surd în camera placată cu gresie. Se ştia că îi adormise de 
mai multe ori pe cei care îi transcriau cuvintele. Chiar şi 
lui îi era greu să rămână treaz când îşi repeta discursul 
pentru cina festivă anuală a medicilor patologi. 

— În faţa mea se află un bărbat european de vreo 
patruzeci de ani, cu părul cărunt şi dantură stricată. Are 
aproximativ un metru şaptezeci şi doi de centimetri şi este 
îmbrăcat într-un costum pe care l-aş putea descrie ca fiind 
în stil victorian... 

Pe lângă Bowden şi Victor mai erau prezenţi şi doi 
detectivi de la criminalistică, cei care ne interogaseră cu o 
seară în urmă. 

Păreau plictisiţi şi morocănoşi şi le aruncau priviri 
fixe şi suspicioase celor din Litera Tec. ă 

— neata, Thursday, a spus Victor bine dispus. [ţi 
aduci aminte de Studebaker-ul care-i aparţinea ucigaşului 
lui Archer? 

Am încuviinţat din cap. 

— Ei bine, amicii noştri de la Criminalistică au găsit 
cadavrul ăsta în portbagaj. 

— Avem vreun act care să-l identifice? 

— Nu încă. Uită-te la asta. 

A arătat spre o tavă din inox, care conţinea obiectele 
găsite asupra mortului. Le-am trecut în revistă. Erau o 
jumătate de creion, o factură pentru apretarea gulerelor 
neplătită şi o scrisoare de la mama lui datată 5 iunie, 1843. 

— Putem vorbi între patru ochi? am întrebat eu. 

Victor m-a condus pe coridor. 

— E domnul Quaverley, am explicat eu. 

— Cine? 

Am repetat ce-mi zisese dr. Spoon. Victor n-a părut 
deloc surprins. 

— Mi s-a părut mie că arată ca o persoană din cărţi, a 
zis el până la urmă. 

— Adică s-a mai întâmplat aşa ceva până acum? 

— Ai citit vreodată îmblânzirea scorpiei? 


— Bineînţeles. 

— Păi, îl mai ştii pe spoitorul de tingiri beat, din 
introducere, care e făcut să creadă că e lord şi pentru care 
au pus în scenă piesa? 

— Sigur, am replicat eu. Numele lui era Christopher 
Sly. Are câteva replici la sfârşitul actului întâi şi după 
aceea nu mai apare... 

Vocea mea a pierit. 

— Exact, a spus Victor. Acum şase ani, un beţiv 
incult, care vorbea doar engleză elizabetană, a fost găsit 
mergând de colo-colo într-o stare de confuzie chiar lângă 
Warwick. A spus că numele lui e Christopher Sly, a cerut o 
băutură şi a fost foarte nerăbdător să vadă cum se termină 
piesa. Am izbutit să-l interoghez vreo jumătate de oră şi în 
acest răstimp m-a convins că era chiar personajul în cauză 
- şi totuşi niciodată nu şi-a dat seama că nu mai era în 
propria-i piesă de teatru. 

— Unde e acum? 

— Nimeni nu ştie. Imediat după ce am vorbit cu el, a 
fost luat la interogatoriu de doi agenţi Spec Ops care nu şi- 
au dat numele. Am încercat să aflu ce s-a întâmplat, dar 
ştii cât de secretoşi pot fi cei din Spec Ops. 

M-am gândit la momentele petrecute în Haworth pe 
vremea când eram mică. 

— Dar invers? 

Victor mi-a aruncat o privire ironică. 

— Cum adică? 

— Ai auzit despre cineva care să sară în direcţie 
opusă? 

Victor s-a uitat la podea şi şi-a frecat nasul. 

— Asta-i o chestie cam exagerată, Thursday. 

— Crezi că e posibil? 

— Să-ţi ţii gura, Thursday, dar încep să cred că da. 
Barierele dintre realitate şi ficţiune sunt mai slabe decât 
credem noi. Cam > 

ca un lac îngheţat. Sute de oameni îl pot traversa, 
dar într-o seară gheaţa se subţiază într-un anumit loc şi 
cineva cade. Copca îngheaţă deasupra până a doua zi 


dimineaţă. Ai citit Dombey şi fiul de Dickens? 

— Sigur. 

— Îţi aminteşti de domnul Glubb? 

— Pescarul din Brighton? 

— Corect. Dombey a fost terminată în 1848 şi a 
primit o recenzie amănunţită, cu lista de personaje, în 
1851. În acea recenzie, domnul Glubb nu a fost menţionat. 

— O scăpare? 

— Poate. În 1926, un colecţionar de cărţi vechi pe 
nume Redmond Bulge a dispărut în timp ce citea Dombey 
şi fiul. Incidentul a fost dezbătut pe larg în presă din cauza 
faptului că asistentul său era convins că l-a văzut pe Bulge 
„dizolvându-se în fum”. 

— Şi Bulge se potriveşte descrierii lui Glubb? 

— Aproape sută la sută. Bulge se specializa în 
adunarea poveştilor legate de mare, iar Glubb se pricepe 
să le istorisească. Chiar şi numele lui Bulge, scris pe dos, e 
Eglub, o aproximare atât de bună a lui Glubb, încât putem 
crede că a inventat-o chiar el. 

A oftat. 

— Presupun că ţi se pare incredibil, nu? 

— Deloc, am replicat eu, gândindu-mă la experienţa 
mea cu Rochester, dar eşti absolut sigur că a nimerit din 
întâmplare în Dombley şi fiul? 

— Cum adică? 

— Ar fi putut să facă trecerea din proprie iniţiativă. 
Ar fi putut să prefere asta şi să rămână acolo. 

Victor s-a uitat la mine ciudat. Nu îndrăznise şi 
povestească nimănui despre teoriile lui pentru că-i era 
teamă ca nu cumva să fie ostracizat, iar acum o respectată 
Litera Tec din Londra, având aproape jumătate din vârsta 
lui, mergea mai departe decât şi-ar fi putut el imagina. Un 
gând i-a trecut prin minte. 

— Şi tu ai făcut-o, nu-i aşa? 

L-am privit fix în ochi. Pentru aşa ceva am fi putut fi 
amândoi trecuţi în rezervă. 

— Odată, am şoptit eu. Când eram foarte mică. Nu 
cred că aş mai putea-o face încă o dată. Mulţi ani am 


crezut că a fost o halucinație. 

Avusesem de gând să merg mai departe şi să-i spun 
despre cum Rochester a venit în lumea noastră după 
împuşcăturile din apartamentul lui Styx, dar în clipa aceea 
Bowden a scos capul pe uşă şi ne-a spus să intrăm. 

Domnul  Rumplunkett îşi încheiase examinarea 
iniţială. 

— Un glonţ în inimă, foarte curat, foarte profesionist. 
Nimic deosebit legat de corpul lui, în afară de rahitism în 
copilărie. Acum e destul de rar, aşa că n-o să fie dificil să-i 
găsim fişa, decât dacă a crescut în altă ţară. Dinţii foarte 
prost trataţi şi păduchi. Probabil că n-a mai făcut baie de 
cel puţin o lună. Nu vă pot spune mai multe, doar că ultima 
lui masă a constat în seu, berbec şi bere. O să ştiu mai 
multe când o să primesc eşantioanele de la laborator. 

Victor şi cu mine am schimbat priviri între noi. 
Aveam dreptate. Cu siguranţă că era domnul Quaverley. 
Am plecat cu toţii în grabă. I-am explicat lui Bowden cine 
era Quaverley şi de unde venise. 

— Nu înţeleg, a spus Bowden pe când mergeam spre 
maşină. Cum a reuşit să-l scoată pe domnul Quaverley din 
toate edițiile Chuzzlewi Pi Pentru că a apelat la 
manuscrisul original, am răspuns eu, ca să facă pagube cât 
mai mari. Toate ediţiile de pe planeta asta, în orice formă 
ar fi ele, îşi au originile în acel prim act creator. Când se 
schimbă originalul, toate celelalte trebuie să se schimbe şi 
ele. Dacă te-ai putea întoarce acum o sută de milioane de 
ani în trecut şi ai putea schimba codul genetic al primului 
mamifer, noi toţi am fi complet diferiţi. Asta-i acelaşi lucru. 

— OK, a spus Bowden cu o voce tărăgănată, dar de 
ce face Hades asta? Dacă a fost un şantaj, de ce să-l 
omoare pe Quaverley? 

Am ridicat din umeri. 

— Poate că a fost un avertisment. Poate că avea alte 
planuri. Există peşti mult mai mari decât domnul 
Quaverley în Martin Chuzzlewit. 

— Bine, şi atunci de ce nu ne spune şi nouă? 


21 

Hades & Goliath 

„Toată viaţa mea am simţit că destinul mă trage de 
mânecă. Puţini dintre noi au vreo idee coerentă despre ce 
ar trebui să facă aici şi când o s-o facă. Orice acţiune, cât 
de mică, are consecinţe nebănuite, care îi afectează pe cei 
din jurul nostru fără să ştim cum. Am fost norocoasă să am 
un scop atât de clar”. 

THURSDAY NEXT - O viață în Spec Ops 

Dar ne spunea. Când ne-am întors, mă aştepta o 
scrisoare la sediu. Sperasem că e de la Landen, dar nu era. 
Nu avea timbru şi fusese lăsată pe birou în acea dimineaţă. 
Nimeni nu văzuse cine o adusese. 

L-am sunat pe Victor de îndată ce am citit-o, aşezând 
coala de hârtie pe masă, pentru a evita s-o ating mai mult 
decât era nevoie. Victor şi-a pus ochelarii şi a citit mesajul 
cu voce tare. 

„Dragă Thursday. 

Când am auzit că te-ai alăturat celor din Litera Tec, 
aproape că am început să cred în intervenţia divină. Se 
pare că până la urmă vom putea să ne rezolvăm 
divergenţele. Domnul Quaverley a fost doar începutul. 
Capul lui Martin Chuzzlewit urmează să cadă dacă nu 
primesc următoarele: 10 milioane de lire în bancnote 
uzate, un Gainsboroughi, preferabil cel cu băiatul în 
albastru, un spectacol de opt săptămâni cu Macbeth, pus 
în scenă la Old Vie pentru prietenul meu Thomas Hobbes, 
şi mai vreau să puneţi numele „Leigh Delamere” unei 
companii de servicii rutiere, după mama unui asociat. Dă- 
mi de veste că sunteţi de acord printr-un mic anunţ în 
numărul de miercuri din Swindon Globe, în care să 
declaraţi că aveţi de vânzare iepuri de angora, şi după 
aceea vă voi da mai multe instrucţiuni”. 

Victor s-a aşezat. 

— E semnat Acheron. Închipuie-ţi cum ar fi Martin 
Chuzzlewit fără Chuzzlewit! a exclamat el pe un ton serios, 
cântărind toate variantele. Cartea s-ar termina într-un 
capitol. Poţi să-ţi imaginezi celelalte personaje care ar sta 


pe acolo, aşteptând un personaj principal care nu apare 
niciodată? Ar fi ca şi cum ai încerca să pui în scenă Hamlet 
fără prinţ! 

— Deci ce facem? a întrebat Bowden. 

— Dacă nu cumva ai un Gainsborough care nu-ţi mai 
trebuie şi zece milioane în bani gheaţă, atunci ne ducem la 
Braxton. 

Jack Schitt se afla în biroul lui Braxton Hicks când 
am intrat. Nu s-a oferit să plece când i-am zis lui Hicks că 
era ceva important, iar Hicks nu l-a expediat de acolo. 

— Deci care-i treaba? a întrebat Braxton, aruncându-i 
o privire lui Schitt, care-şi exersa o lovitură de golf pe 
Covor. 

— Hades e în viaţă, i-am spus eu, holbându-mă la 
Jack Schitt, care şi-a ridicat o sprânceană. 

— Ce chestie! a mormăit Schitt pe un ton 
neconvingător. Asta e o surpriză. 

L-am ignorat. 

— Citeşte asta, a zis Victor, dându-i biletul lui 
Acheron, pus într-o folie de plastic. Braxton a citit-o, apoi i- 
a pasat-o lui Schitt. 

— Dă anunţul la ziar, ofiţer Next, a spus Braxton cu 
aroganță. Se pare că l-ai impresionat pe Acheron îndeajuns 
încât să aibă încredere în tine. O să vorbesc cu superiorii 
mei despre solicitările lui şi poţi să mă informezi când te 
mai contactează. 

S-a ridicat în picioare pentru a ne sugera că 
întrevederea a luat sfârşit, dar eu am rămas pe scaun. 

— Ce se întâmplă, domnule? 

— Secret, Next. Ne-ar plăcea să te întâlneşti tu cu el 
ca să-i dai ce a cerut, dar ăsta-i singurul mod în care te 
poţi implica în operaţiunea asta. Domnul Schitt are o 
echipă extrem de bine pregătită, care o să se ocupe de 
capturarea lui Hades. O zi bună. 

Tot nu m-am ridicat în picioare. 

— Va trebui să-mi spuneţi mai multe, domnule. 
Unchiul meu e implicat, iar dacă vreţi să colaborez cu voi, 
e nevoie să ştiu ce se întâmplă. 


Braxton Hicks s-a uitat la mine şi şi-a mijit ochii. 

— Mi-e teamă... 

— Ce mama dracu', a exclamat Schitt. Spune-le. 

Braxton s-a uitat la Schitt, care îşi exersa în 
continuare lovitura de golf. 

— Îţi dau ţie cuvântul, Schitt, a spus Braxton furios. 
În fond, e acţiunea ta. 

J 

Schitt a ridicat din umeri şi şi-a terminat lovitura. 
Mingea şi-a lovit ţinta, iar el a zâmbit. 

— În ultimii o sută de ani a existat o inexplicabilă 
fertilizare reciprocă între operele literare şi realitate. Ştim 
că domnul Analogy a investigat fenomenul de ceva vreme 
şi mai ştim că domnul Glubb şi alte câteva personaje au 
trecut în cărţi. Nu am auzit de nimeni care să se fi întors, 
aşa încât am considerat că trecerile sunt unidirecţionale. 
De la Christopher Sly încoace, lucrurile s-au schimbat. 

— E la voi? a întrebat Victor. 

— Nu, s-a dus înapoi. De bunăvoie, deşi, din 
nefericire, fiindcă era prea beat, nu s-a întors în 
îmblânzirea  scorpiei a lui Will, ci într-o traducere 
neomogenă după versiunile timpurii ale pieselor lui 
Shakespeare. Într-o bună zi s-a evaporat din senin, deşi se 
afla sub observaţie. 

A făcut o pauză ca să creeze suspans şi şi-a lustruit 
crosa cu o batistă mare, roşie cu buline. 

— De ceva vreme, Departamentul de Arme Evoluate 
din Goliath lucrează la un dispozitiv care va deschide o 
poartă spre o operă literară. După treizeci de ani de 
cercetare şi cheltuieli nenumărate, tot ce au reuşit să facă 
a fost să sintetizeze o brânză de proastă calitate din 
primele opt volume ale Lumii Brânzeturilor. Ştim că Hades 
era interesat şi se vorbea despre experimente clandestine 
aici, în Anglia. Când manuscrisul Chuzzlewit a fost furat şi 
am aflat că e la Hades, am ştiut că suntem pe drumul cel 
bun. Răpirea unchiului tău sugerează că a perfecţionat 
aparatul, şi eradicarea lui Quaverley o dovedeşte. O să 
punem mâna pe Hades, deşi noi ne dorim de fapt aparatul. 


— Uitaţi, am spus eu cu o voce moale, că aparatul nu 
vă aparţine. Din câte îl ştiu eu pe unchiul meu, mai 
degrabă ar distruge definitiv ideea decât să-l vândă 
armatei. 

— Ştim totul despre Mycroft, domnişoară Next. O să- 
şi dea seama că o asemenea descoperire gigantică în 
gândirea ştiinţifică n-ar trebui să rămână proprietatea unui 
om care e incapabil să înţeleagă adevăratul potenţial al 
dispozitivului său. Tehnologia aparţine poporului. 

— Greşiţi, am zis eu cu încăpățânare, ridicându-mă în 
picioare să plec. Nici nu se poate să greşiţi mai mult. 
Mycroft ar distruge orice aparat despre care crede că 
poate avea un potenţial distructiv militar. Dacă oamenii de 
ştiinţă s-ar gândi puţin la efectele posibile ale 
descoperirilor lor, planeta ar fi un loc mai bun pentru toată 
lumea. 

Schitt a aplaudat rar. 

— Ce discurs curajos, dar scuteşte-mă de teorii 
moralizatoare, Next. Dacă îţi doreşti să ai congelator, 
maşină, o casă drăguță, asfalt pe şosele şi servicii 
medicale, atunci mulţumeşte industriei armamentului. 
Mulţumeşte economiei din timpul războiului, care ne ajută 
să avem toate astea, şi mulţumegşte-i lui Goliath. Crimeea e 
bună, Thursday, e bună pentru Anglia şi e bună mai ales 
pentru economie. Tu îţi baţi joc de industria armamentului, 
dar fără ea am fi o ţară de mâna a zecea, chinuindu-ne să 
menţinem un nivel de trai similar vecinilor noştri din 
Europa. Ai prefera asta? 

— Măcar am avea conştiinţa curată. 

J 

— Naiv, Next, foarte naiv. 

Schitt s-a întors la golful lui, iar Braxton a preluat 
explicaţiile. 

— Ofiţer Next, noi oferim tot suportul posibil 
Corporaţiei Goliath în aceste chestiuni. Vrem să ne ajuţi 
să-l capturăm pe Hades. Îl cunoşti de când erai la 
facultate, iar el ţi-a adresat ţie asta. O să acceptăm 
solicitările lui şi o să aranjăm să te întâlneşti cu el ca să-i 


dai ce ne cere. Atunci o să-l urmărim şi o să-l arestăm. 
Simplu. Goliath se alege cu Portalul de Proză, noi cu 
manuscrisul, unchiul şi mătuşa ta sunt eliberaţi, iar Spec 
Ops 5 îl prinde pe Hades. Toată lumea primeşte câte ceva, 
deci toată lumea e fericită. Deocamdată aşteptăm 
răbdători veşti despre întâlnirea cu Hades. 

— Ştiu la fel de bine ca voi regulile referitoare la 
cedarea în faţa şantajelor, domnule. Hades n-o să se lase 
tras pe sfoară. 

— N-o să se ajungă până acolo, a replicat Hicks. O să- 
i dăm banii şi o să-l înhăţăm mult înainte ca el să dispară. 
Am încredere totală în ofiţerii lui Schitt. 

— Cu tot respectul, domnule. Acheron e mai 
inteligent şi mai dur decât vă puteţi imagina. Ar trebui să 
facem asta singuri. Nu avem nevoie de asasinii plătiţi ai lui 
Schitt să împroaşte cu gloanţe în toate direcţiile. 

— Îţi resping cererea, Next. O să faci aşa cum îţi 
spun eu sau n-o să faci nimic. Cred că asta-i tot. 

Ar fi trebuit să fiu mai furioasă, dar nu eram. Nu 
fusese nicio surpriză - Goliath nu făcea niciodată vreun 
compromis. lar când nu sunt surprize, e mai greu să te 
superi. Trebuia să ne descurcăm cu ce obţinusem. 


Când ne-am întors în birou, l-am sunat iarăşi pe 
Landen. De data asta mi-a răspuns o femeie. L-am cerut la 
telefon. 

— Doarme, a spus ea laconic. 

— N-ai putea să-l trezeşti? am întrebat eu. E destul 
de important. 

— Nu, nu pot. Cine eşti? 

— Thursday Next. 

Femeia a scos un chicotit care nu mi-a plăcut. 

— Mi-a povestit despre tine, Thursday. 

A spus-o pe un ton dispreţuitor. Brusc mi s-a părut 
antipatică. 

— Cine eşti tu? 


y 
— Daisy Multar, Jogodnica lui Landy. 


M-am lăsat încet pe spătarul scaunului şi am închis 
ochii. Nu se putea întâmpla una ca asta. Nu-i de mirare că 
Landen mă rugase cu atâta disperare să-l iert. 

— Te-ai răzgândit, dulceaţă? a întrebat Daisy pe un 
ton batjocoritor. Landen e un bărbat de treabă. Te-a 
aşteptat aproape zece ani, dar teamă mi-e că e îndrăgostit 
de mine. Poate, dacă ai noroc, o să-ţi trimitem nişte tort, 
iar dacă vrei să ne trimiţi un cadou, lista se află la Camp 
Hopson. 

M-am forţat să-mi înghit nodul din gât. 

— Când e ziua cea mare? 

— Pentru tine sau pentru mine? a râs Daisy. Cine ştie 
când e pentru tine? Pentru mine e de sâmbătă în două 
săptămâni, când iubitul meu Landy şi cu mine o să 
devenim domnul şi doamna Parke-Laine. 

— Lasă-mă să vorbesc cu el, am insistat eu ridicând 
tonul. 

— Poate o să-i spun că l-ai sunat când se trezeşte. 

— Vrei să vin până acolo şi să bat la uşă? am întrebat 
eu pe un ton şi mai ridicat. Bowden s-a uitat la mine din 
partea cealaltă a biroului, cu sprâncenele arcuite. 

— Ascultă, târfă proastă, a spus Daisy cu o voce 
şoptită, ca nu cumva să audă Landen, ai fi putut să te 
măriţi cu Landen şi ai spus nu. Totul s-a terminat. Du-te şi 
găseşte-ţi un tocilar din Litera Tec sau aşa ceva - din câte 
am văzut, voi, toţi măscăricii ăştia din Spec Ops, sunteţi 
nişte ciudati. 

— Tu să mă asculti... 


— Nu, s-a răstit Daisy. Tu să mă asculţi. Dacă încerci 
să-mi sapi fericirea, o să-ţi rup gâtul tău cel mic şi 
nenorocit! 

Telefonul a murit. Am pus în tăcere receptorul în 
furcă şi mi-am luat pardesiul de pe spătarul scaunului. 

— Unde te duci? a întrebat Bowden. 

— La poligonul de trageri, am replicat eu, şi cred că o 
să lipsesc destul de mult. 

Jocul de-a aşteptatul 

„De fiecare dată când un Felix murea, Hades retrăia 
tristeţea morţii primului Felix. În acea împrejurare, fusese 
o lovitură îngrozitoare. Nu numai că pierduse un prieten 
de încredere şi un complice la crime, dar îşi dăduse seama 
îngrozit că emoţiile străine legate de pierdere pe care le 
simţea îi trădau originea semiumană, ceva ce îl oripila. Nu- 
i de mirare că el şi primul Felix se înțelegeau atât de bine. 
Ca şi Hades, Felix era cu adevărat corupt şi imoral. Din 
nefericire, Felix nu avea şi însuşirile malefice ale lui Hades 
şi primise un glonţ în burtă în ziua când el şi Hades 
încercaseră să jefuiască banca Goliath, în Hartlepool, în 
1975. Felix şi-a acceptat moartea cu stoicism, îndemnându- 
şi prietenul să «continue munca lor minunată» înainte ca 
Hades să-i pună capăt suferinţei. Din respect pentru 
prietenul său, i-a decupat faţa şi a luat-o de la locul crimei. 
De atunci, toţi servitorii lui expropriați din public 
primiseră onoarea discutabilă să poarte nu numai numele 
singurului prieten adevărat al lui Acheron, dar şi 
trăsăturile sale”. 

MILLON DE FLOSS - Viața de după moarte a lui 
Felix Tabularasa 

Bowden a pus anunţul în Swindon Globe. Asta s-a 
întâmplat cu două zile înainte ca noi să ne ducem în biroul 
lui Victor pentru a discuta despre caz. 

— Am primit şaptezeci şi două de telefoane, a zis 
Victor. Din nefericire, toţi au întrebat de iepuri. 

— Le-ai pus un preţ cam mic, Bowden, am spus eu pe 
un ton jucăuş. 

— Nu sunt prea familiarizat cu iepurii, a afirmat 
Bowden cu mândrie în voce. Mi s-a părut un preţ corect. 

Victor a pus un dosar pe masă. 

— În sfârşit, poliţia l-a identificat pe tipul pe care l-ai 
împuşcat acolo, în casa lui Sturmey Archer. Nu avea 
amprente şi ai avut dreptate în privinţa feţei lui, Thursday, 
nu era a lui. 

— Deci cine era? Victor a deschis dosarul. 


— Era un contabil din Newbury pe nume Adrian 
Smarts. A dispărut acum doi ani. Nu are cazier juridic, nici 
măcar o amendă. 

Era un om cumsecade. Familist, enoriaş şi 
organizator entuziast de acţiuni caritabile. 

— Hades i-a furat voinţa, am bolborosit eu. Sufletele 
cele mai curate sunt cel mai uşor de corupt. Nu mai 
rămăsese mare lucru din Smarts când l-am împuşcat noi. 
Dar cum e cu faţa? 

— Incă se mai lucrează la asta. Probabil că e mai 
greu de identificat. In opinia raporturilor medicilor legişti, 
Smarts n-a fost singura persoană care a purtat faţa asta. 

Am tresărit. 

— Deci cine spune că o să fie şi ultimul? 

Victor mi-a intuit îngrijorarea, a ridicat telefonul şi l-a 
sunat pe Hicks. Peste douăzeci de minute, un echipaj SO- 
14 a înconjurat morga unde trupul lui Smarts fusese 
pregătit pentru familia lui. Au ajuns prea târziu. Chipul pe 
care îl purtase Smarts în ultimii doi ani fusese deja furat. 
Fireşte, camerele de securitate nu înregistraseră nimic. 

Vestea nunţii lui Landen mă zguduise destul de 
puternic. Mai târziu am aflat că o cunoscuse pe Daisy 
Multar la o prezentare a cărţii sale, unde dăduse 
autografe, în urmă cu un an şi ceva. S-ar părea că era 
drăguță şi seducătoare, dar puţin cam grasă, m-am gândit 
eu. Nu avea nicio minte nemaipomenită, sau cel puţin asta 
mi-am zis eu în sinea mea. Landen spusese că îşi doreşte o 
familie şi presupun că merita să o aibă. In dorinţa mea de 
a accepta ideea asta, m-am apucat chiar să reacţionez 
pozitiv la încercările patetice ale lui Bowden de a mă invita 
la cină. N-aveam prea multe lucruri în comun, în afară de 
interesul pentru cine a scris realmente piesele lui 
Shakespeare. M-am zgâit la el peste birou, pe când el 
studia o bucăţică de hârtie, pe care era o semnătură 
dubioasă. Hârtia era autentică, la fel ca şi cerneala de pe 
ea. Scrisul, din păcate, nu era. 

— Haide, atunci, am spus eu, amintindu-mi ultima 
conversaţie de când luasem prânzul împreună, povesteşte- 


mi despre Edward de Vere, ducele de Oxford. 

Bowden a rămas pe gânduri preţ de o clipă. 

— Ducele de Oxford a fost scriitor, putem fi siguri de 
chestia asta. Meres, un critic de pe vremea aia, a afirmat-o 
în Palladis Tamia, în 1598. 

— N-ar fi putut să scrie el piesele? am întrebat eu. 

— Ba ar fi putut, a replicat Bowden. Problema e că 
Meres enumeră şi multe dintre piesele lui Shakespeare, 
declarând şi că Shakespeare le-a scris. Din nefericire, asta 
îl include pe Oxford, ca şi pe Derby sau Bacon, în teoriile 
despre omul din umbră, conform cărora noi suntem nevoiţi 
să credem că Will a fost doar cel care semna în locul unor 
alte genii, care s-au pierdut în istorie. 

— Şi asta e atât de greu de crezut? 

— Poate că nu. Regina Albă obişnuia să se gândească 
la şase lucruri imposibile înainte de micul dejun şi n-a păţit 
nimic rău. Teoria omului din umbră e posibilă, dar mai 
există câteva lucruri care confirmă că Oxford ar fi fost 
Shakespeare. 

A urmat o pauză. Cine era autorul pieselor era un 
subiect foarte serios pentru multă lume şi multe minţi 
luminate îl studiaseră o viaţă întreagă. 

— Teoria spune că Oxford şi un grup de curteni au 
fost angajaţi de regina Elizabeta să producă piesele cu 
susţinerea guvernului. Asta pare să fie adevărat. 

A deschis o carte şi a citit dintr-o pagină subliniată. 

— „Un grup de curteni, nobili şi gentlemani, care au 
scris piese foarte bune, aşa cum s-ar afla dacă ar fi 
recunoscuţi în faţa publicului, iar dintre ei, primul este 
nobilul gentleman, ducele de Oxford”. 

A închis cu zgomot cartea. 

— Puttenham, în 1598. Lui Oxford i s-a acordat o 
bursă anuală de o mie de lire în scopul ăsta, deşi nu se 
poate şti dacă banii îi fuseseră daţi pentru a scrie piese de 
teatru sau pentru vreun alt proiect. Nu există dovezi clare 
că el a fost cel care a scris în realitate piesele. Câteva 
versuri similare cu cele ale lui Shakespeare mai există 
încă, dar nu sunt concludente. Nici leul care agită o lance 


pe emblema lui Oxford. 

— Şi a murit în 1604, am zis eu. 

— Da, şi asta. Teoriile omului din umbră nu par a fi 
valide. N-ai cum să crezi că Shakespeare a avut în spate un 
nobil care să-şi dorească să rămână anonim. Dacă 
altcineva a scris într-ade— 

văr piesele, atunci acela nu poate fi decât un alt om 
de rând, un bărbat cu o minte strălucită, curajos şi 
charismatic. 

— Kit Marlowe? am întrebat eu. 

— Nimeni altul. 

În partea cealaltă a biroului oamenii au început să se 
agite. Victor a trântit receptorul în furcă şi ne-a chemat la 
el. 

— Era Schitt. Hades a intrat în legătură cu noi. Vrea 
să mergem la Hicks peste jumătate de oră. 


23 Schimbul 

„Eu trebuia să realizez schimbul. Nu mai ţinusem 
niciodată în mână o servietă cu 10 milioane de lire. De 
fapt, nici atunci n-am ţinut-o în mână şi niciodată n-aveam 
să mai am ocazia asta. Jack Schitt, în aroganţa lui, a 
presupus că îl va captura pe Hades cu mult înainte ca el să 
apuce să se uite la bani. Ce cretin. Vopseaua de pe 
Gainsborough abia se uscase, iar Compania Englezească 
Shakespeare nu voia să coopereze. Singura cerere a lui 
Hades care fusese onorată a fost schimbarea numelui 
serviciilor rutiere. Kington St Michael era acum Leigh 
Delamare”. 

THURSDAY NEXT - O viață în Spec Ops 

Puțin mai târziu, Braxton Hicks ne-a schițat planul - 
mai era doar o oră până la predare. In felul ăsta, Jack 
Schitt se asigura că niciunul dintre noi n-are alt plan. Din 
toate punctele de vedere, asta era o operațiune Goliath - 
eu, Bowden şi Victor ne aflam acolo pentru ca totul să fie 
mai credibil în cazul în care Hades ne supraveghea. 
Întâlnirea urma să aibă loc lângă un pod de cale ferată 
neutilizat. Singurul mod în care se putea ajunge acolo era 


pe două drumuri şi o cale ferată nefolosită, unde se putea 
merge doar cu un 4 x4. Oamenii lui Goliath aveau să 
acopere ambele drumuri şi calea ferată. Li se ordonase să-l 
lase să intre, dar nu şi să iasă. Totul părea destul de 
limpede - pe hârtie. 

Drumul până la calea ferată nefolosită a fost lipsit de 
evenimente, deşi Gainsborough-ul fals ocupa mai mult loc 
decât mi-aş fi imaginat în Speetister. Oamenii lui Schitt se 
ascunseseră bine. Bowden şi cu mine nu văzusem pe 
nimeni în timp ce ne îndreptam spre acel loc pustiu. 

Podul era încă într-o stare bună, chiar dacă de mult 
nu mai era utilizat. Mi-am parcat maşina puţin mai departe 
şi m-am dus singură până la pod. Afară era frumos şi nu se 
auzea niciun sunet de pe nicăieri. M-am uitat peste 
parapet, dar n-am putut vedea nimic deosebit, doar albia 
mare din beton, puţin ondulată acolo unde traversele 
fuseseră scoase cu mulţi ani în urmă. Mici tufişuri creşteau 
printre pietre, iar lângă calea ferată era un stâlp de 
semnalizare părăginit, unde se putea vedea în partea 
superioară un periscop care mă supraveghea. Am 
presupus că era unul dintre oamenii lui Schitt şi m-am 
uitat la ceas. Era ora fixată. 

Ţârâitul înfundat al unui telefon fără fir mi-a atras 
atenţia. Mi-am înclinat capul, încercând să-mi dau seama 
de unde vine. 

— Aud un telefon fără fir care sună, am spus eu în 
walkie-talkie. 

— Nu-i al nostru, a răspuns Schitt din baza de control 
improvizată într-o fermă abandonată la jumătate de 
kilometru depărtare. Îţi recomand să-l găseşti. 

Telefonul era învelit în plastic şi înfipt între crengile 
unui copac de pe partea cealaltă a drumului. Era Hades şi 
se auzea prost - de parcă ar fi fost într-o maşină sau aşa 
ceva. 

— Thursday? 

— Sunt aici. 

— Singură? 

— Da. 


— Ce mai faci? îmi pare rău că a trebuit să fac ce am 
făcut, dar ştii cât de disperaţi putem fi uneori noi, 
psihopaţii. 

— Unchiul meu e bine? 

— Foarte bine. Se distrează de minune. Câtă 
inteligenţă, ştii, dar atât de confuz! Cu mintea lui şi 
instinctele mele aş putea conduce lumea, în loc să recurg 
la şantajul ăsta banal. 

— Poţi să-i pui capăt acum, i-am zis eu. Hades m-a 
ignorat şi şi-a reluat spusele: 

— Nu te apuca să faci pe eroina, Thursday. După cum 
sigur ţi-ai dat seama, eu am manuscrisul Chuzzlewit şi nu 
mi-e frică să umblu la el. 

— Unde eşti? 

— Tt, tt, Thursday, cu cine crezi că vorbeşti? De 
îndată ce am banii, o să discutăm în ce condiţii o să-l 
eliberez pe unchiul tău. Uită-te peste parapet şi o să vezi o 
sârmă cu o carabinieră ataşată. Pune banii şi 
Gainsborough-ul pe parapet şi prinde-le de ea. După ce 
faci asta, o să vin să-i iau. La revedere, domnişoară 
Thursday Next! 

Le-am spus şi celorlalţi ce-mi zisese. Mi-au spus să 
fac ce vrea el. 

Am pus valiza cu banii pe parapet şi am ataşat de ea 
tabloul. M-am dus înapoi la maşină, m-am aşezat pe capotă 
şi am supravegheat cu atenţie obiectele cerute de Hades. 
Au trecut zece minute, apoi jumătate de oră. L-am întrebat 
pe Victor ce să fac, dar el mi-a spus să rămân pe loc. 

Soarele a devenit mai fierbinte, iar muştele au 
început să bâzâie voioase în preajma mea, prin tufişuri. 
Simţeam parfumul slab al fânului proaspăt cosit şi auzeam 
din depărtare huruitul difuz al traficului. Părea că Hades 
ne testează, un procedeu des întâlnit în misiunea delicată 
de a plăti răscumpărarea. În urmă cu cinci ani, când Poetul 
şi Scriitorul General fusese răpit, a fost nevoie de nouă 
tentative până să reuşească să se predea banii. Atunci PSG 
nu fusese rănit. S-a descoperit că el organizase toată 
treaba, pentru a creşte vânzările nesatisfăcătoare ale 


autobiografiei sale categoric nereuşite. 

M-am plictisit şi m-am dus iarăşi până la parapet, 
ignorând cererea lui Schitt de a mă retrage. M-am jucat cu 
carabiniera şi am tras distrată de cablul rezistent la rupere 
care fusese ascuns între cărmăzi. Am ajuns până la 
pământul afânat de la baza parapetului, unde se termina 
podul. Am tras încet de el şi am văzut că era ataşat de un 
cablu elastic din cauciuc, încolăcit ca un şarpe sub nişte 
iarbă uscată. Intrigată, am continuat să trag de cablul 
elastic şi am ajuns la o altă bucată de cablu împletit 
rezistent la rupere. Acesta era legat cu grijă de un stâlp de 
telegraf şi trecea la trei metri deasupra mea printr-o buclă 
dublă mare, ajungând la un alt stâlp din capătul podului. 
M-am încruntat când huruitul surd al unui motor m-a făcut 
să mă întorc. Nu vedeam nimic, dar fără îndoială că 
motorul se îndrepta spre mine şi imediat m-am uitat spre 
porţiunea cu pietriş a vechii căi ferate, aşteptându-mă să 
văd un automobil, dar nu era nimic acolo. Zgomotul 
motorului care se apropia a crescut dramatic în intensitate 
şi un mic avion a apărut din spatele unui dig, unde zburase 
aproape de sol, evident pentru a evita să fie reperat. 

— Avion! am ţipat eu în walkie-talkie. Au un avion! 

Apoi au început împuşcăturile. Era imposibil de zis 
cine trăsese primul sau de unde, dar într-o clipă peisajul 
rural tihnit s-a umplut de pocniturile stridente şi fără ţintă 
precisă ale armelor de foc. M-am ghemuit instinctiv, pe 
când mai multe rafale au lovit parapetul, împroşcând cu 
praf roşu de cărămidă. Mi-am scos pistolul automat şi am 
tras siguranţa, în vreme ce avionul trecea pe deasupra 
capului meu. L-am recunoscut ca fiind un avion de 
detectare a apărării antiaeriene, care se utiliza în Crimeea. 
Portiera laterală fusese scoasă, iar Acheron stătea cu un 
picior în afară pe cadrul aripii. Ţinea în mână o mitralieră 
şi trăgea plin de entuziasm în tot ce vedea. A tras focuri 
repetate în cutia părăginită a stâlpului de telegraf, iar 
oamenii de la Goliath au ripostat cu acelaşi entuziasm. 
Puteam deja să văd mai multe găuri în atelajul avionului. O 
ancoră cu trei cârlige se legăna în curentul de aer din 


spatele avionului. Din mers, cârligul s-a prins de sârma 
legată de cei doi stâlpi de telegraf şi a luat cu el valiza şi 
tabloul, cablul elastic suportând impulsul iniţial al 
impactului. Am ţâşnit şi am început să trag în avionul care 
se îndepărta, dar s-a retras în viteză şi a plonjat în spatele 
digului, cu valiza şi Gainsborough-ul bălăngănindu-se 
periculos la capătul cablului. Dacă nu mă mişcam rapid ar 
fi însemnat fără îndoială să-i pierd şi era, poate ultima 
şansă reală de a-l prinde pe Hades, aşa că am fugit la 
maşină şi am dat cu spatele într-un nor de praf şi criblură. 
Bowden s-a ţinut cu nădejde de scaun şi, încruntându-se, s- 
a întins după centura de siguranţă. 

Dar avionul încă nu terminase cu noi. Mica aeronavă 
a plonjat puţin pentru a câştiga viteză, apoi a virat la 
stânga, aproape vertical şi cu aripa de jos atingând vârful 
unui fag înalt, căci pilotul tocmai se întorcea spre noi. O 
maşină plină cu oamenii lui Goliath pornise în urmărirea 
aeronavei, dar a frânat brutal când avionul a luat-o în 
direcţia lor, pilotul cârmind la stânga pentru a-i oferi lui 
Acheron o imagine cât mai bună a țintei. Maşina neagră a 
devenit în curând doar un morman ciuruit de gloanţe şi a 
intrat într-un şanţ. Am apăsat frâna, când o altă maşină a 
apărut în faţa mea. Şi ea a fost ciuruită de gloanţele lui 
Acheron şi a intrat în plină viteză în parapetul de pe 
marginea drumului care ducea la pod. Avionul a zburat pe 
deasupra mea, cu Gainsborough-ul atât de jos, încât s-a 
lovit de capota maşinii mele, iar oamenii lui Schitt cu greu 
mai izbuteau să riposteze la ţăcănitul mitralierei. 

Am apăsat tare pedala de acceleraţie şi am plecat în 
urmărirea avionului, trecând pe lângă cele două maşini 
distruse şi traversând podul. Şoseaua se întindea în linie 
dreaptă în faţa noastră, iar avionul lui Hades se lupta cu 
vântul care sufla din faţa lui. Cu puţin noroc, îi puteam 
prinde. La capătul şoselei drumul se bifurca, iar în faţă era 
o poartă prin care se intra într-un câmp. Avionul a luat-o 
înainte. Bowden mi-a aruncat o privire plină de îngrijorare. 

— Încotro? a zbierat el. 

În chip de răspuns mi-am scos pistolul automat, am 


ţintit în poartă şi am tras. Primele două gloanţe n-au 
nimerit-o, dar următoarele trei şi-au atins ţinta. Balamalele 
s-au sfărâmat şi poarta s-a prăbuşit la pământ, iar eu am 
intrat pe câmpul care, întâmplător, era populat de o turmă 
de vaci uluite. Avionul a zburat zumzăind mai departe, iar 
noi, deşi nu reuşisem să ne apropiem de el, cel puţin se 
părea că nici nu ne îndepărtasem. 

— În urmărirea suspecţilor din avionul care se duce 
către, ăăă, est, cred, a zbierat Bowden în staţia de emisie- 
recepţie a poliţiei. Niciunul dintre noi nu se gândise că ar 
putea apărea un avion. Deşi o aeronavă a poliţiei se afla în 
zonă, ar fi ajuns prea târziu pentru a-l împiedica să scape. 

În continuare am coborât pe o pantă lină, ocolind 
juncane şi îndreptându-ne spre capătul opus al câmpului, 
unde un fermier într-un Land Rover tocmai închidea 
poarta. Ne-a privit buimac când a văzut maşina sport 
împroşcată cu noroi cum se apropia cu viteză de el, dar a 
deschis totuşi poarta. Am smucit violent volanul, am virat 
la dreapta şi am alunecat în lateral pe şosea cu o roată din 
spate în şanţ, după care m-am redresat şi am accelerat 
rapid, mergând acum în unghi drept faţă de locul unde ar 
fi trebuit să ajungem. Următoarea curbă la stânga era 
intrarea într-o fermă, aşa că am luat-o pe acolo, 
zburătăcind găinile speriate în toate direcţiile, pe când 
căutam o ieşire spre câmpurile din spate. Avionul încă mai 
era vizibil, dar asemenea ocoliri nu făceau decât să 
mărească distanţa dintre noi. 

— Ferma Hollycroft! a tipat Bowden în staţia de 
emisie-recepţie, încercând să-i ţină la curent cu progresele 
noastre pe toţi cei interesaţi. Mi-am croit drum prin curtea 
fermei până în livadă printr-un gard din sârmă ghimpată, 
care mi-a lăsat cinci zgârieturi adânci, orizontale, pe 
vopseaua maşinii. Am prins viteză pe iarbă, zgâlţâindu-ne 
zdravăn pe brazdele bătătorite din iarna trecută. Maşina a 
intrat de două ori în groapă, dar bine măcar că înaintam. 
Când am ajuns sub avion, acesta a virat brusc la stânga. 
Am făcut şi eu la fel şi am intrat într-o pădure pe un drum 
forestier. Avionul abia se mai întrezărea printre frunzele 


copacilor, care fremătau şi pâlpâiau deasupra noastră. 

— Thursday! a tipat Bowden, acoperind huruitul 
motorului. 

— Ce? 

— Şosea. 

— Şosea? 

— Şosea. 

Am intrat pe şosea în plină viteză şi am fost aruncaţi 
în aer de ridicătura din mijlocul drumului. După ce a 
zburat puţin, maşina a aterizat un pic într-o parte şi a 
alunecat lateral într-un tufiş cu mure. Motorul s-a oprit, 
dar l-am pornit imediat şi am luat-o în direcţia unde se 
ducea avionul. Am accelerat pe şosea şi am ieşit din 
pădure. Avionul era doar la o sută de metri în faţa noastră. 
Am apăsat iarăşi pedala de acceleraţie, iar maşina a ţâşnit 
în faţă. Am virat la dreapta, într-un alt câmp, şi am trecut 
pe iarbă, apropiindu-ne de avionul care încă mai zbura cu 
vântul în faţă. 

— Thursday! 

— Acum ce mai e? 

— Ajungem la un râu! 

Era adevărat. La stânga şi la dreapta noastră, şi la un 
mai mult de opt sute de metri în faţă, albia lată a râului 
Severn ne bloca drumul. Acheron se ducea spre [ara 
Galilor, iar noi nu ne-am fi putut descurca cu mlaştinile de 
acolo. 

— “Ţine volanul! am zbierat eu şi ne-am apropiat şi 
mai mult de avion. Bowden a privit îngrijorat către malul 
râului. Mergeam cu o sută de kilometri la oră pe păşunea 
netedă şi imediat aveam să ajungem într-un loc de unde nu 
ne mai puteam întoarce. Am ţintit cu grijă cu ambele mâini 
şi am tras în avion. A virat şi s-a înclinat brutal. Preţ de o 
clipă am crezut că l-am lovit pe pilot, dar avionul şi-a 
schimbat brusc direcţia. Intrase într-un picaj ca să câştige 
viteză. 

Am înjurat, am apăsat frâna şi am tras de volan. 
Maşina a alunecat poticnindu-se pe iarbă, apoi a intrat 
lateral printr-un gard. A alunecat în josul malului şi s-a 


oprit la marginea apei cu o roată din faţă în râu. Am sărit 
din maşină şi am tras în avionul care se retrăgea, un gest 
inutil, de altfel, până când mi s-a golit încărcătorul, pe 
undeva aşteptându-mă ca Acheron să se întoarcă şi să 
treacă la mică înălţime pe deasupra noastră, dar n-a făcut- 
o. Avionul care-i conţinea pe Hades, un Gainsborough fals 
şi zece milioane de lire în bancnote fără valoare bâzâia 
îndepărtându-se de noi. 

Ne-am dat jos şi ne-am uitat la maşina stricată. 

— Un eşec, a murmurat Bowden după ce a raportat 
pentru ultima oară poziţia unde ne aflam în staţia de 
emisie-recepţie. N-o să treacă mult timp până când Hades 
o să-şi dea seama că banii pe care i-am dat nu sunt tocmai 
de cea mai bună calitate. 

M-am zgâit la avionul care acum era doar un punct 
mic pe cer. 

— Se îndreaptă spre Republică? a sugerat Bowden. 

— Poate, am replicat eu, întrebându-mă cum am mai 
fi putut ajunge la el dacă se refugia în [ara Galilor. 
Tratatul de extrădare exista, dar relaţiile dintre Anglia şi 
Ţara Galilor nu erau bune, iar Politbiroul avea înclinația să 
considere orice duşman al Angliei un aliat. 

— Şi acum ce facem? a întrebat Bowden. 

— Nu ştiu sigur, am replicat eu pe o voce moale, dar 
cred că, dacă n-ai citit până acum Martin Chuzzlewit, 
atunci ar trebui s-o faci cât mai curând. Am sentimentul 
că, de îndată ce Acheron o să-şi dea seama că a fost tras 
pe sfoară, Martin o să fie primul sacrificat. 

Avionul lui Hades a dispărut în depărtare. S-a 
aşternut o linişte deplină, tulburată doar de clipocitul 
blând al râului. M-am întins pe iarbă şi am închis ochii, 
încercând să câştig câteva momente de tihnă înainte de a 
fi din nou aruncaţi în vârtejul lui Goliath, Hades, 
Chuzzlewit şi restul. Era o pauză tihnită - centrul 
uraganului. Dar nu mă gândeam la niciunul dintre ei. Mă 
gândeam la Daisy Multar. Vestea despre ea şi Landen era 
de aşteptat şi, în acelaşi timp, neprevăzută. Bineînţeles că 
ar fi putut să pomenească despre ea, şi totuşi, după o 


absenţă de zece ani, nu avea nicio obligaţie s-o facă. M-am 
trezit închipuindu-mi cum ar fi fost să am copii şi apoi cum 
ar fi să nu aflu niciodată cum e. 

Bowden s-a aşezat lângă mine, pe iarbă. Şi-a scos un 
pantof şi l-a golit de pietriş. 

— Slujba aia din Ohio, despre care îţi povesteam, mai 
tii minte? 

— Da? 

— Mi-au confirmat transferul azi-dimineaţă. 

— Minunat! Când începi? 

Bowden şi-a aplecat privirea. 

— Încă n-am acceptat. 

— De ce nu? _ 

— Ai fost vreodată - ăăă - In Ohio? a întrebat el cu o 
voce inocentă. 

— Nu. Dar am fost de mai multe ori la New York. 

— Am auzit că e foarte frumos. 

— O mare parte din America e frumoasă. 

— Îmi oferă un salariu dublu faţă de cel al lui Victor. 

— Bună treabă. 

— Şi mi-au spus că pot să aduc pe cineva cu mine. 

— Te-ai gândit la cineva anume? 

— La tine. 

M-am uitat la el, iar expresia lui plină de speranţă, 
care aştepta un răspuns urgent, spunea totul. Nu mă 
gândisem că el ar fi putut să-mi fie şef sau partener pe 
termen lung. Presupun că o relaţie profesională cu el ar fi 
semănat cu relaţia cu Boswell. Un dependent de muncă, 
care se aştepta la acelaşi devotament de la subalternii săi. 

— E o ofertă foarte generoasă, Bowden. 

— O să te gândeşti la ea? 

Am ridicat din umeri. 

— Nu mă pot gândi decât la Hades. După ce l-am 
avut toată ziua în minte, speram că o să fiu scutită de 
prezenţa lui şi noaptea, dar şi atunci tot acolo e, rânjind cu 
subînţeles la mine în vise. 

Bowden nu avusese asemenea vise, dar nici nu se 
văzuse cu Hades atât de des ca mine. Am tăcut amândoi şi 


am rămas aşa o oră, uitându-ne la râul care curgea apatic 
pe lângă noi, până când a venit maşina care ne-a remorcat. 

M-am întins în cada metalică uriaşă a mamei mele şi 
am sorbit din ginul tonic pe care îl luasem pe furiş cu 
mine. Cei de la service au spus că mai bine ar dezmembra 
Speetister-ul şi i-ar vinde piesele componente, dar eu le- 
am zis să o repare orice ar fi, pentru că mai aveam multe 
lucruri importante de făcut cu ea. Pe când aţipeam în apa 
caldă, ce mirosea a pin, s-a auzit un ciocănit în uşă. Era 
Landen. 

— Fir-ar al dracu’, Landen! Nu pot să fac şi eu 
liniştită o baie? 

— Scuze, Thurs. 

— Cum ai intrat în casă? 

— Mama ta mi-a deschis. 

— Chiar aşa? Ce vrei? 

— Pot să intru? 

— Nu. 

— Ai vorbit cu Daisy. 

— Da. Chiar ai de gând să te însori cu vaca aia? 

— Înţeleg că eşti furioasă, Thursday. N-am vrut să afli 
în felul ăsta. Aveam de gând să-ţi spun chiar eu, dar ai 
plecat cam brusc ultima oară când ne-am întâlnit. 

A urmat o tăcere stânjenitoare. M-am holbat la 
robinete. 

— Îmi văd de viaţă, a spus în cele din urmă Landen. 
În iunie o să împlinesc patruzeci şi unu de ani şi îmi doresc 
o familie. 

— Iar Daisy o să-ţi ofere aşa ceva? 

— Desigur. E o fată mişto, Thursday. Nu-i ca tine, 
bineînţeles, dar e o fată minunată. Foarte... 

— De încredere? 

— Puternică, probabil. Nu-i incitantă, dar te poţi 
bizui pe ea. 

— O iubeşti? 

— Bineînţeles. 

— Atunci se pare că nu mai avem ce discuta. Ce vrei 
de la mine? Landen a ezitat. 


— Voiam să aflu doar dacă am luat decizia corectă. 

— Al spus c-o iubeşti. 

— Da. 

— Şi că o să-ţi dăruiască copiii pe care ţi-i doreşti. 

— Şi asta. 

— Atunci cred că ar trebui să te însori cu ea. Landen 
a şovăit puţin. 

— Deci din partea ta e OK? 

— N-ai nevoie de permisiunea mea. 

— Nu la asta mă refeream. Voiam să te întreb dacă 
nu crezi că lucrurile s-ar fi putut termina şi altfel. 

Mi-am pus un prosop pe faţă şi am gemut în tăcere. 
Nu era un subiect pe care voiam să-l discut acum. 

— Nu, Landen, trebuie să te însori cu ea. I-ai promis 
şi, în afară de asta, m-am gândit eu repede, am o slujbă în 
Ohio. 

— În Ohio? 

— La Litera Tec. Unul dintre colegii mei mi-a propus- 


— Cine? 

— Un tip pe nume Cable. Şi un bărbat minunat pe 
deasupra. Landen a lăsat-o baltă, a oftat, mi-a mulţumit şi 
a promis că-mi trimite o invitaţie. A ieşit din casă în tăcere, 
iar când am coborât la parter zece minute mai târziu, 
mama încă mai avea o expresie oropsită pe chip, una de 
genul „Mi-aş dori să fie ginerele meu”. 

Martin Chuzzlewit este grațiat 

„Principalul subiect de interes la care am muncit în 
ultimii patruzeci de ani sau aşa ceva îl constituie 
elasticitatea corpurilor. Toată lumea se gândeşte doar la 
substanţe de tipul cauciucului, care intră în această 
categorie, dar aproape orice lucru care-ţi poate trece prin 
cap poate fi îndoit şi întins. Inclusiv, fireşte, spaţiul, timpul 
şi realitatea...” 

PROFESORUL MYCROFT NEXT 

— Crofty! 


— Polly! 

S-au întâlnit pe malul lacului, lângă o bordură de 
narcise galbene care se legănau uşurel în adierea caldă. 
Soarele strălucea puternic, aruncând picuri de lumină pe 
malul plin de iarbă unde se găseau. Peste tot în preajma 
lor se aşternea parfumul proaspăt al primăverii, aducând 
împreună cu el un sentiment de calm şi seninătate care 
liniştea simţurile şi relaxa sufletul. Puțin mai aproape de 
marginea lacului, un bătrân îmbrăcat cu o mantie neagră 
şedea pe un bolovan şi azvârlea alene pietricele în apa de 
cleştar. De fapt ar fi fost aproape perfect, dacă nu s-ar fi 
aflat acolo şi Felix8, căruia încă nu i se vindecase faţa şi 
care stătea în picioare printre narcise, cu ochii aţintiţi 
asupra celor pe care primise misiunea să-i supravegheze. 
Îngrijorat din cauza lipsei de motivaţie a lui Mycroft faţă 
de planul lui, Acheron îi permisese să se ducă în Am 
hoinărit răzleţ ca un nor pentru a-şi vedea soţia. 

— Cum a fost, iubirea mea? a întrebat Mycroft. 

A arătat pe ascuns spre silueta înfăşurată în pelerină. 

— Bine, deşi domnul W pare să creadă că eo 
adevărată fericire pentru femei. M-a invitat să intru cu el 
în mai multe poezii nepublicate încă. Câteva expresii 
înflorite, şi crede că sunt a lui! 

— Ce ticălos! a exclamat Mycroft, ridicându-se în 
picioare. Cred că o să-i trag un pumn în nas! 

Polly l-a tras de mânecă, făcându-l să se aşeze. Se 
înroşise, căci o surescitase ideea că soţul ei septiiagenar s- 
ar fi bătut cu Wordsworth pentru ea - ar fi fost o bombă la 
şedinţa Federaţiei de Femei. 

— Ei, zău aşa! a făcut Mycroft. Poeţii ăştia sunt nişte 
crai îngrozitori. A tăcut puţin. Sper că l-ai refuzat, nu? 

— Păi, da, normal. 

L-a privit pe Mycroft cu cel mai dulce zâmbet al ei, 
dar el a schimbat subiectul. 

— Nu pleca din Narcisele, că n-aş mai şti unde să te 
găsesc. 

A luat-o de mână şi s-au uitat amândoi către lac. 
Malul opus nu se vedea, iar pietricelele pe care 


Wordsworth le arunca în apă săreau din el peste câteva 
clipe şi aterizau la loc pe mal. In afară de asta, peisajul 
rural nu era cu nimic diferit de realitate. 

— Am făcut o mică prostie, a anunţat brusc Mycroft, 
aplecându-şi privirea şi netezind iarba moale cu palma. 

— Cât de mică? a întrebat Polly, conştientă de situaţia 
dificilă în care se găsea. 

— Am ars manuscrisul Chuzzlewit. 

— Ce-ai făcut?! 

— Am zis... 

— Am auzit! Un asemenea manuscris original are o 
valoare inestimabilă. Ce te-a îndemnat la o asemenea 
faptă? 

Mycroft a oftat. Nu fusese o hotărâre prea uşoară. 

— Fără manuscrisul original, a explicat el, nu se pot 
face modificări importante. Ţi-am spus că maniacul ăla l-a 
scos din carte pe domnul Quaverley şi a pus pe cineva să-l 
omoare. Nu cred că s-ar fi mulţumit doar cu atât. Cine ar fi 
urmat? Doamna Gamp? Domnul Pecksniff? Sau chiar 
Martin Chuzzlewit? Cred că am făcut lumii un serviciu. 

— Şi, distrugând manuscrisul, l-ai împiedicat să mai 
facă ceva? 

— Bineînţeles. Dacă nu există manuscrisul original, 
nu se pot face nici modificări masive. 

L-a strâns de mână pe când o umbră s-a aşternut 
peste ei. 

— Timpul s-a terminat, a spus Felix8. 

Avusesem dreptate, dar şi greşisem în privinţa 
acţiunilor pe care prevăzusem că le va face Acheron. Din 
câte mi-a povestit mai târziu Mycroft, Hades se înfuriase 
când descoperise că nimeni nu-l luase în serios, dar faptul 
că Mycroft distrusese Chuzzlewit îl făcuse pur şi simplu să 
râdă. Pentru că nu era obişnuit să-l păcălească cineva, 
experienţa îi plăcuse. În loc să-l rupă în bucăţi, aşa cum 
bănuise Mycroft că va face, el i-a strâns mâna. 

— Felicitări, domnule Next. A zâmbit. Ai avut nevoie 
de mult curaj şi ingeniozitate. Curaj, ingeniozitate, dar, din 
nefericire, autoagresiune. Ştii, n-am ales din întâmplare 


Chuzzlewit. 

— Nu? a întrebat Mycroft. 

— Nu. Am fost obligat să citesc cartea în facultate şi 
am ajuns să-l urăsc pe căcăciosul ăla arogant. Toate 
teoriile alea moralizatoare şi behăielile alea despre 
altruism, care nu se mai terminau. Dar Chuzzlewit mi se 
pare doar puţin mai plictisitoare decât Prietenul nostru 
comun. Chiar dacă ar fi plătit răscumpărarea, şi tot l-aş fi 
omorât - mi-ar fi plăcut enorm. 

A tăcut, i-a zâmbit lui Mycroft şi apoi a continuat. 

— Intervenţia ta i-a permis lui Martin Chuzzlewit să- 
şi continue peripeţiile. Pensiunea lui 'Todger nu va fi arsă şi 
îşi pot continua micile lor vieţi anoste fără să mai fie 
deranjati. 

— Mă bucur, a replicat Mycroft. 

— Păstrează-ți sentimentele pentru dumneata, 
domnule Next, că n-am terminat încă. Având în vedere ce- 
ai făcut, o să găsesc o altă variantă. O carte care, spre 
deosebire de Chuzzlewit, are o valoare literară autentică. 

— Nu cumva Marile speranţe? 

Acheron i-a aruncat o privire tristă. 

— Acum am terminat-o cu Dickens, domnule Next. 
Mi-ar fi plăcut să intru în Hamlet şi să-l sugrum pe danezul 
ăla nesuferit şi mofluz, sau măcar să dau o raită prin 
Romeo şi Julieta şi să-l nimicesc pe tâmpitul ăla de Romeo. 
A oftat înainte să continue. Din nefericire, nu există 
niciunul dintre manuscrisele originale ale bardului. A căzut 
pe gânduri preţ de o clipă. Poate că familia Bennett ar 
trebui puţin rărită... 

— Mândrie şi prejudecata, a urlat Mycroft. Monstru 
fără inimă! 

— Laudele n-o să te ajute acum, Mycroft. Mândrie şi 
prejudecată fără Elizabeth sau Darcy ar fi o porcărie, nu 
crezi? Dar poate nu Austen. De ce nu Trollope? O bombă 
teroristă bine plasată în Barchester ar putea fi o distracţie 
amuzantă. Sunt convins că moartea domnului Crawley ar 
tulbura puţintel apele. Aşa că vezi tu, dragul meu Mycroft, 
faptul că l-ai salvat pe Chuzzlewit probabil că a fost o 


prostie. 

A zâmbit încă o dată şi i s-a adresat lui Felix8. 

— Amice, ce-ar fi să faci nişte cercetări şi să afli câte 
manuscrise originale există şi pe unde se află? 

Felix8 i-a aruncat o privire glacială lui Acheron. 

— Nu sunt funcţionar, domnule. Cred că domnul 
Hobbes s-ar pricepe mult mai bine la misiunea asta. 

Acheron s-a încruntat. Dintre toţi Felicşii, doar Felix3 
se împotrivise vreodată unui ordin direct. Nefericitul 
Felix3 fusese lichidat după ce îl dezamăgise puternic când 
ezitase în timpul unui furt. 

Bineînţeles că fusese vina lui Acheron, încercase să-l 
doteze pe Felix3 cu un pic mai multă personalitate, preţul 
fiind că-i permisese să aibă un strop de moralitate. De 
atunci el renunţase să mai facă din Felicşi altceva decât 
nişte servitori loiali. În prezent, Hobbes şi dr. Miller 
trebuiau să-i ajungă pe post de interlocutori. 

— Hobbes! a răcnit Hades din toţi bojocii. Actorul 
şomer a venit în fugă dinspre bucătărie, ţinând în mână o 
lingură mare de lemn. 

— Da, Măria Ta. 

Acheron i-a repetat ordinul lui Hobbes, care a făcut o 
plecăciune şi s-a retras. 

— Felix8! 

— Domnule? 

— Dacă nu te deranjează, încuie-l pe Mycroft la el în 
cameră. Aş putea spune că n-o să avem nevoie de el în 
următoarele două săptămâni. Două zile nu-i da apă, iar 
mâncare, cinci. Cred că e o pedeapsă suficientă pentru că 
a distrus manuscrisul. 

Felix8 a încuviinţat din cap şi l-a scos pe Mycroft din 
vechiul salon al hotelului. L-a condus pe hol şi apoi pe 
scara lată din marmură. Erau singuri în hotelul părăginit. 
Uşa de la intrare era încuiată. 

Mycroft s-a oprit lângă fereastră şi s-a uitat afară. 
Vizitase odată capitala Țării Galilor, ca invitat al Republicii, 
pentru a ţine o prelegere despre obţinerea uleiului din 
cărbune. Fusese cazat la acelaşi hotel, cunoscuse toţi 


oamenii importanţi şi chiar avusese parte de o audienţă 
deosebită, care-l includea şi pe veneratul Brawdulyanov, 
părintele octogenar al republicii moderne Ţara Galilor. 
Asta se întâmplase cu aproape treizeci de ani în urmă, iar 
oraşul subdezvoltat nu se schimbase prea mult. Semnele 
industriei grele încă dominau peisajul, iar mirosul 
turnătoriilor de fontă plutea în aer. Deşi multe dintre mine 
se închiseseră în ultimii ani, cuştile cu pârghii care 
aduceau cărbunele şi oamenii la suprafaţă nu fuseseră 
îndepărtate. Erau presărate peste peisaj aidoma unor 
santinele, înălțându-se întunecate peste casele joase cu 
acoperiş de ardezie. Deasupra oraşului, pe dealul Morlais, 
statuia masivă din calcar a lui John Frost privea în jos spre 
republica pe care o fondase. Se discutase să se mute 
capitala departe de sudul industrializat, dar Merthyr era şi 
un centru spiritual. 

Şi-au continuat drumul şi în curând au ajuns la celula 
lui Mycroft, o cămăruţă fără ferestre, cu puţină mobilă. Pe 
când era încuiat singur în cameră, gândurile lui Mycroft au 
zburat la subiectul care îl tulbura acum cel mai mult: Polly. 
Mereu crezuse că îi plăcea să flirteze, dar nimic mai mult. 
Iar interesul persistent al domnului Wordsworth faţă de ea 
îi provoca multă anxietate şi gelozie. 

Destul timp pentru meditaţie 

„Nu crezusem că Chuzzlewit ar fi o carte populară, 
dar mă înşelasem. Niciunul dintre noi nu s-a aşteptat ca 
acea crimă să stârnească un asemenea scandal public şi 
atâta vâlvă în presă. Autopsia domnului Quaverley fusese 
dezvăluită publicului. La înmormântarea lui participaseră 
150 de admiratori ai lui Dickens, veniţi de pe tot globul. 
Braxton Hicks ne-a cerut să nu zicem nimic despre 
implicarea Departamentului Litera Tec, dar informaţiile s- 
au aflat repede”. 

BOWDEN CABLE, interviu în ziarul Bufnița 

Comandantul Braxton Hicks a aruncat ziarul pe 
birou, în faţa noastră. S-a plimbat puţin de colo-colo, apoi 


s-a prăbuşit greoi pe scaunul lui. 

— Vreau să ştiu cine a povestit presei, a declarat el. 
Jack Schitt se sprijinea de rama geamului şi se uita la noi, 
fumând o ţigaretă turcească urât mirositoare. Titlul era 
clar: 

„Moartea lui Chuzzlewit. din vina Spec Ops”. 

Mai departe se descria în detaliu cum „o sursă 
anonimă” din Spec Ops Swindon mărturisise că o livrare 
ratată a răscumpărării fusese motivul morţii lui Quaverley. 
Era fix pe dos, dar faptele erau corecte. Il pusese pe Hicks 
sub presiune şi îl făcuse să-şi depăşească cu mult preţiosul 
buget, pentru a încerca să descopere unde se afla Hades. 
Avionul de detectare a apărării antiaeriene, pe care 
Bowden şi cu mine îl urmărisem, fusese găsit, o epavă 
complet arsă, într-un câmp din partea engleză a Hay-on- 
Wye. Servieta plină cu bani falşi era în apropiere, alături 
de Gainsborough-ul falsificat. Acheron nu fusese păcălit 
nicio clipă. Eram convinşi că Hades se afla în Ţara Galilor, 
dar chiar şi o intervenţie politică la cel mai înalt nivel nu 
ne ajutase cu nimic - Însuşi ministrul de Interne al Ţării 
Galilor jurase că n-o să se umilească de bunăvoie 
adăpostind un asemenea criminal faimos. Neavând nicio 
autoritate juridică în Ţara Galilor, căutările noastre s-au 
limitat la zona graniţei - fără niciun rezultat. 

— Presa n-a aflat nimic de la noi, a spus Victor. N- 
avem nimic de câştigat dacă apare totul în presă, doar de 
pierdut. I-a aruncat o privire lui Jack Schitt, care a ridicat 
din umeri. 

— Nu te uita la mine, a spus Schitt pe un ton neutru, 
aici sunt doar un observator la cererea lui Goliath. 

Braxton s-a ridicat în picioare şi a început să meargă 
de colo-colo prin cameră. Bowden, Victor şi cu mine l-am 
privit în tăcere. Ne părea rău pentru el. Nu era un om rău, 
doar slab. Toată treaba era un pocal cu otravă, iar dacă 
comandantul regional al Spec Ops nu-l îndepărta din 
funcţie, cel mai probabil era că Goliath ar fi făcut-o oricum. 

— Are cineva vreo idee? 

Ne-am uitat cu toţii la el. Aveam câteva idei, dar nu 


puteam spune nimic în faţa lui Schitt. De când aflasem că- 
şi doreşte atât de mult să fim omorâţi, în seara aia, la 
Archer acasă, niciunul dintre noi nu i-ar fi spus nici cât e 
ceasul. 

— Aţi găsit-o pe doamna Delamare? 

— Am găsit-o, cum să nu, am replicat eu. A fost 
încântată să audă că există un complex de servicii pe 
autostradă cu numele ei. De cinci ani nu şi-a văzut fiul, dar 
e sub supraveghere, în eventualitatea că încearcă să ia 
legătura cu ea. 

— Bine, a murmurat Braxton. Altceva? 

Victor i-a răspuns. 

— Am înţeles că Felix7 a fost înlocuit. Un tânăr pe 
nume Danny Chance, din Reading, a fost dat dispărut. Faţa 
lui a fost găsită într-un coş de gunoi la al treilea etaj dintr- 
un bloc. Am distribuit fotografiile făcute la morgă ale lui 
Felix7. Ar trebui să semene cu noul Felix. 

— Eşti sigur că Archer n-a spus nimic altceva în afară 
de „Felix7” înainte să-l omori? a întrebat Hicks. 

— Sunt sigur, l-a asigurat Bowden cu cea mai 
convingătoare voce a lui. 

Ne-am întors în biroul Litera Tec într-o dispoziţie 
mohorâtă. Demiterea lui Braxton ar fi putut provoca un 
cutremur periculos în departament, iar eu trebuia să mă 
gândesc la Mycroft şi la Polly. Victor şi-a atârnat haina în 
cuier şi a strigat la Finisterre, întrebându-l dacă mai apare 
vreo schimbare. Finisterre şi-a ridicat privirea de pe 
Chuzzlewit. El, Bailey şi Herr Bight reciteau încontinuu 
cartea prin rotaţie, de când nu reuşisem să-l prindem pe 
Acheron. Aparent nu se schimbase nimic. Era destul de 
surprinzător. Fraţii Forty lucrau la singura informaţie pe 
care o aveam şi care le lipsea celor din Goliath şi din SO-5. 
Sturmey Archer făcuse o referire la un anumit dr. Muller 
înainte de a muri şi de atunci se făcuseră cercetări 
riguroase pe tema asta în bazele de date ale Spec Ops şi 
ale poliţiei. Cercetări riguroase, şi totuşi secrete. De aceea 
durau mai mult timp. 

— Ceva nou, Jeff? a întrebat Victor, suflecându-şi 


mânecile. 

Jeff a tuşit. 

— Nu există niciun dr. Müller care să fie înregistrat 
în Anglia sau pe continent, nici în medicină, nici între cei 
cu doctorate... 

— Deci e un nume fals. 

— ...în viaţă, a zâmbit Jeff. Însă a existat un dr. Miller 
angajat la închisoarea Parkhurst, în 1972. 

— Te ascult. 

— Tot atunci Delamare a fost închis pentru fraudă. 

— Asta sună bine. 

— Iar Delamare a avut un coleg de celulă pe nume 
Felix Tabularasa. 

— Faţa se potriveşte, a murmurat Bowden. 

— Bine. Dr. Müller deja era anchetat sub acuzația că 
vinde rinichi de la donatori. S-a sinucis în 74, puţin înainte 
de audiere. S-a dus să înoate în mare după ce a lăsat un 
bilet. Corpul lui n-a fost recuperat. 

Victor şi-a frecat mâinile fericit. 

— Sună ca o moarte înscenată. Cum am putea face să 
găsim un om mort? 

Jeff a ridicat un fax. 

— A trebuit să mă folosesc de pile din Consiliul 
Medicilor din Anglia. Nu le place să dea altora dosare 
personale, indiferent dacă subiectul e viu sau mort. Dar 
iată-l aici. 

Victor a luat faxul şi a citit ideile principale. 

— Theodore Müller. A absolvit facultatea de fizică 
înainte de a urma o carieră în medicină. l-a fost retras 
dreptul de practică în 74, pentru lipsă de etică 
profesională. Era un bun tenor, un bun Hamlet la 
Cambridge,  Călugăr în Ordinul care  Preaslăveşte 
Marsupialele Australiene, pasionat de trenuri şi membru 
fondator al Societăţii Iubitorii Asteroizilor Orbitali. 

— Hmm, am murmurat eu. Pun pariu că şi acum 
continuă să se ocupe cu hobby-urile lui, chiar dacă trăieşte 
sub alt nume. 

— Ce sugerezi? a întrebat Victor. Să aşteptăm până la 


următorul eveniment feroviar? înţeleg că Mallardx îşi 
apără recordul de viteză luna viitoare. 

— Prea târziu. 

—  Marsupialii Australieni nu dezvăluie niciodată 
numele membrilor lor, a observat Bowden. 

Victor a încuviinţat din cap. 

— Ei bine, cam asta e. 

— Nu chiar, am spus eu încet. 

— Continuă. 

— Mă gândeam să se infiltreze careva la următoarea 
întâlnire a lubitorilor Asteroizilor Orbitali. 

— Iubitorii Asteroizilor Orbitali? a întrebat Victor pe 
un ton incredul. N-ai nicio şansă, Thursday. Nebunii ăia 
ciudaţi, care fac lucruri secrete pe dealuri pustii? Ştii prin 
ce trebuie să treci ca să fii admisă în clubul lor exclusivist? 

Am zâmbit. 

— Cei mai mulţi dintre ei sunt profesionişti în vârstă, 
distinşi şi respectaţi. 

Victor i-a aruncat o privire lui Bowden, apoi mie. 

— Nu-mi place cum te uiţi la mine. 

Bowden a căutat repede numărul cel mai nou din 
Almanahul Astronomilor. 

— Bingo! Aici scrie că se întâlnesc pe Liddington Hill, 
poimâine, la două după-amiază. Asta înseamnă că avem 
cincizeci de ore ca să ne pregătim. _ 

— În niciun caz, a spus Victor plin de indignare. În 
niciun caz, repet, în niciun caz pe lumea asta n-o să mă 
convingeti să mă dau drept un lubitor al Asteroizilor 
Orbitali. 

Iubitorii Asteroizilor Orbitali 

„Un asteroid poate avea orice dimensiune, poate fi 
cât un pumn sau cât un munte. Asteroizii sunt rocile 
clastice ale sistemului solar, gunoiul rămas după ce 
muncitorii au fost pe acolo şi au plecat. În ziua de azi, 
majoritatea asteroizilor din apropiere ocupă spaţiul dintre 
Marte şi Jupiter. Sunt milioane de asteroizi, şi totuşi masa 


lor combinată reprezintă doar o mică parte din cea a 
Pământului. Din când în când, orbita unui asteroid 
coincide cu cea a Pământului. Un Asteroid Orbital. Pentru 
Societatea lubitorilor Asteroizilor Orbitali, sosirea unui 
asteroid lângă planetă înseamnă întoarcerea acasă a unui 
orfan, a fiului risipitor. Este o chestiune importantă”. 

DI. S.A. ORBITER - Iubitorii Asteroizilor Orbitali 

Liddington Hill se înalţă deasupra RAF, actualul 
aerodrom Luftwaffe din Wroughton. Pe dealul nu foarte 
înalt se află şi o cetate din Epoca Fierului, una dintre cele 
care înconjoară Marlborough şi Lambourn Downs. Însă nu 
vechimea sitului îi atrăgea pe Iubitorii Asteroizilor Orbitali. 
Se adunaseră în aproape toate ţările de pe glob, în funcţie 
de predicțiile specifice crezului lor, într-o manieră aparent 
aleatorie. Întotdeauna apelau la aceeaşi tactică: alegeau 
situl, semnau un contract foarte avantajos de exclusivitate 
cu proprietarii, pe urmă se duceau acolo cu o lună înainte 
şi apelau la ajutorul securităţii din partea locului sau ăl 
mai multor membri juniori ai grupului lor, pentru a se 
asigura că nu va exista niciun intrus printre ei. Poate 
datorită acestei  discreţii extreme grupul militant 
astronomic izbutise să ţină ascuns tot ce făcea. Părea o 
ascunzătoare aproape perfectă pentru dr. Muller, care, la 
începutul anilor '50, fondase societatea laolaltă cu Samuel 
Orbiter, un astronom faimos din televiziune. 

Victor şi-a parcat maşina şi a mers nonşalant până la 
cele două gorile uriaşe care stăteau lângă un Land Rover. 
A privit în dreapta şi-n stânga. Din trei în trei sute de metri 
era câte un grup de gardieni care aveau staţii de emisie- 
recepţie şi câini, cu ochii-n patru după intruşi. Nu exista 
nicio şansă ca vreo persoană să se poată strecura înăuntru 
nevăzută. Cea mai bună metodă de a intra într-un loc unde 
nu ţi-e permis este pe uşa principală, de parcă ai fi acasă. 

— Bună ziua, a spus Victor, încercând să treacă pe 
lângă ei. Una din gorile s-a postat în faţa lui şi i-a pus o 
mână uriaşă pe umăr. 

— Bună ziua, domnule. Ce zi frumoasă! îmi arătaţi, vă 
rog, permisul? 


— Bineînţeles, a zis Victor, cotrobăind prin buzunare. 
A scos un permis pus în buzunarul acoperit cu plastic 
transparent şi uzat al portofelului său. Dacă gorilele l-ar fi 
scos şi ar fi văzut că e o fotocopie, atunci totul ar fi fost 
pierdut. 

— Nu v-am mai văzut până acum, domnule, a zis unul 
din bărbaţi pe o voce suspicioasă. 

— Nu, a replicat Victor pe un ton neutru, puteţi 
vedea pe permisul meu că aparţin de spirala Berwick-upon- 
Tweed. 

Primul bărbat i-a pasat permisul camaradului său. 

— Am tot avut probleme cu intruşii, nu-i aşa, 
domnule Europa? 

Al doilea bărbat a mârâit şi i-a dat înapoi portofelul 
lui Victor. 

— Numele? a întrebat primul, ridicând o mapă. 

— Probabil că nu sunt pe listă, a spus Victor pe o 
voce moale. Am ajuns în ultimul moment. L-am sunat azi- 
noapte pe dr. Muller. 

— Nu cunosc niciun dr. Muller, a spus primul, 
trăgând aer printre dinţi, pe când se uita la Victor cu ochii 
mijiţi, dar dacă eşti un lubitor al Asteroizilor Orbitali, 
atunci n-o să ai probleme să-mi spui care dintre planete 
are cea mai mare densitate. 

Victor s-a uitat de la unul la celălalt şi a râs. Au râs şi 
ei. 


— Bineînţeles că nu. 

A făcut un pas în faţă, dar râsul de pe chipurile 
bărbaţilor a pierit. Unul dintre ei a întins o altă mână 
imensă pentru a-l opri. 

— Ei bine? 

— E strigător la cer, a spus Victor plin de indignare. 
Sunt lubitor al Asteroizilor Orbitali de treizeci de ani şi 
niciodată n-am mai fost tratat aşa. 

i — Nu ne plac intruşii, a spus din nou primul bărbat. 
Încearcă să ne strice reputaţia. Vreţi să ştiţi ce facem cu 
cei care pretind că sunt membri? Acum, încă o dată, care 


dintre planete are densitatea mai mare? 

Victor s-a uitat la cei doi bărbaţi care i-au aruncat o 
privire amenințătoare. 

— Pământul. Cea mai mică o are Pluton, OK? 

Cei doi gardieni nu erau încă convinşi. 

— Chestii de grădiniţă, domnule. Cât durează un 
weekend pe Saturn? 

La o distanţă de trei kilometri, în maşină, Bowden şi 
cu mine 


am calculat disperaţi răspunsul şi l-am trimis prin 
casca pe care-o purta Victor în ureche. Maşina era ticsită 
cu tot felul de cărţi de referinţă despre astronomie. Tot ce 
speram era ca niciuna dintre întrebări să nu fie prea grea. 

— Douăzeci de ore, i-a spus Bowden lui Victor. 

— Cam douăzeci de ore, le-a zis Victor celor doi 
bărbaţi. 

— Viteza orbitală a lui Mercur? 

— La cel mai îndepărtat punct de soare sau la cel mai 
apropiat? 

— Nu face pe deşteptul, amice. Viteza medie. 

— Stai puţin să văd. Adunate vin... Ah, Dumnezeule, 
ăla nu cumva e un piţigoi? 

Cei doi bărbaţi nu s-au răsucit să se uite. 


— Ei bine? 
— E, ăăă, 170 de kilometri pe oră. 
— Sateliții lui Uranus? 


— Uranus? a răspuns Victor, vrând să câştige timp. 
Nu vi se pare amuzant că i-au schimbat pronunția? 

— Sateliții, domnule. 

— Bineînţeles. Oberon, Titania, Umb... 

— Stai! Un adevărat lubitor al Asteroizilor Orbitali le- 
ar fi enumerat de la cel mai apropiat la cel mai îndepărtat! 

Victor a oftat, pe când Bowden le-a inversat ordinea 
şi i-a transmis în ureche. 

— Cordelia, Ofelia, Bianca, Cressida, Desdemona, 


Julieta, Porţia, Rossalinda, Belinda, Puck, Miranda, Ariei, 
Umbriel, Titania şi Oberon. 

Cei doi bărbaţi i-au aruncat o privire lui Victor, au 
încuviinţat din cap şi apoi au făcut un pas înapoi ca să-l 
lase să treacă, devenind brusc extrem de politicoşi. 

— Multumesc, domnule. Ne scuzaţi, dar suntem 
siguri că vă daţi seama că există foarte mulţi oameni 
cărora le-ar plăcea să ne desființeze. Suntem siguri că 
înţelegeţi. 

— Bineînţeles. Şi daţi-mi voie să vă felicit pentru 
profesionalismul vostru. O zi bună. 

Victor a încercat să treacă pe lângă ei, dar iarăşi l-au 
oprit. 

— N-aţi uitat ceva, domnule? 

Victor s-a răsucit. Se întrebase dacă nu cumva era 
nevoie de vreo parolă, iar dacă asta voiau, o băgaserăm pe 
mânecă. A decis să-i lase pe ei să preia iniţiativa. 

— Aţi lăsat-o în maşină, domnule? a întrebat primul 
bărbat, după o pauză. Uitaţi, luaţi-o pe a mea. 

Gardianul şi-a vârât mâna în jachetă şi a scos nu un 
pistol, după cum se aşteptase Victor, ci o mănuşă de 
baseball. A zâmbit şi i-a dat-o. 

— Nu cred că o să ajung acolo astăzi. 

Victor s-a pocnit cu palma pe frunte. 

— Am un creier de tărâţe. Probabil că am uitat-o 
acasă. Închipuie-ţi, să vin la o întâlnire a lubitorilor 
Asteroizilor Orbitali şi să nu-mi aduc mănuşa de baseball! 

Au râs amândoi cu el, plini de respect. Primul 
gardian a spus: 

— Distracţie plăcută, domnule. Ploaia e la 14.32. 

Le-a mulţumit amândurora şi s-a suit în Land Rover, 
ca nu cumva să se răzgândească. S-a uitat la mănuşa de 
baseball. Ce naiba puneau la cale? 

A coborât din Land Rover la intrarea din partea de 
est a fortificațiilor de pe deal. Se zăreau vreo cincizeci de 
oameni care mişunau prin preajmă, toţi având pe cap căşti 
de oţel. In centrul fortului fusese înălţat un cort mare, plin 
de antene asemenea unor ţepi şi cu o antenă mare de 


satelit deasupra. Mai sus pe deal era un radar care se 
învârtea încet. Se aşteptase să vadă un telescop mare sau 
aşa ceva, dar se părea că niciun aparat de genul ăsta nu 
fusese instalat. 

— Numele? 

Victor s-a răsucit şi a văzut un bărbat scund care se 
uita în sus la el. Ţinea în mână o mapă, purta pe cap o 
cască din oţel şi părea să profite la maximum de 
autoritatea lui limitată. 

Victor a încercat o cacealma. 

— Sunt acolo, a zis el, arătând spre un nume din 
coada listei. 

— Domnul Contrapagină Continuă cumva? 

— Deasupra, a replicat grăbit Victor. 

— Doamna Trotswell? 

— Of, ăă, nu. Ceres. Augustus Ceres. 

Bărbatul scund şi-a consultat cu atenţie lista, trecând 
un pix din metal de-a lungul şirului de nume. 

— Nu-i nimeni cu numele ăsta aici, a spus el cu o 
voce  tărăgănată, aruncându-i lui Victor o privire 
suspicioasă. 

— Sunt din Berwick-upon-Tweed, a explicat Victor. M- 
am înscris în ultimul moment. Presupun că nu v-a anunţat 
nimeni. Dr. Muller a spus că pot să trec oricând pe aici. 

Bărbatul cel scund a tresărit. 

— Muller? Nu-i nimeni aici cu numele ăsta. Probabil 
vă referii la dr. Cassiopeia. I-a făcut cu ochiul şi a zâmbit 
larg. OK. Deci, a adăugat el, consultându-şi lista şi uitându- 
se prin fort, mai avem nevoie de oameni în zona periferică. 
Puteţi să preluaţi staţia B3. Aveţi mănuşă? Bine. Dar 
cască? Nu contează. Uitaţi, luaţi-o pe a mea. Eu o să iau 
alta din depozit. Ploaia e la 14.32. O zi bună. 

Victor a luat casca şi a pornit-o agale în direcţia 
indicată de bărbatul scund. 

— Ai auzit, Thursday? a şuierat el. Dr. Cassiopeia. 

— Am auzit, am replicat eu. Căutăm date despre el. 

Bowden luase deja legătura cu Finisterre, care 
aştepta un apel de genul ăsta în biroul Litera Tec. 


Victor şi-a umplut pipa din lemn de măceş şi tocmai 
se îndrepta către staţia B3, când un bărbat îmbrăcat cu o 
jachetă impermeabilă a fost cât p-aci să se ciocnească de 
el. Imediat i-a recunoscut chipul din fişa poliţiei. Victor şi-a 
ridicat pălăria, şi-a cerut scuze şi şi-a văzut de drum. 

— Stai! a zbierat Muller. Victor s-a răsucit. Muller şi- 
a ridicat o sprânceană şi s-a holbat la el. 

— Nu cumva v-am mai văzut faţa pe undeva? 

— Nu, a fost întotdeauna aici, pe capul meu, a 
replicat Victor, încercând să destindă atmosfera. Miller s-a 
uitat pur şi simplu la el, cu o expresie indescifrabilă pe 
chip, pe când Victor continua să-şi umple pipa. 

— V-am mai văzut pe undeva, a continuat Muller, dar 
Victor nu se lăsa intimidat atât de uşor. 

— Nu cred, a declarat el, întinzându-i mâna. Ceres, a 
adăugat el. Spirala Berwick-upon-Tweed. 

— Berwick-upon-Tweed, ei? a făcut Muller. Atunci îl 
cunoaşteţi pe bunul meu prieten şi coleg, profesorul 
Barnes? 

— N-am auzit de el, a declarat Bowden, ghicind că 
Muller era suspicios. 

Muller a zâmbit şi s-a uitat la ceas. 

— Ploaia începe peste şapte minute, domnule Ceres. 
Ar fi mai bine să mergeţi la staţia dumneavoastră. 

Victor şi-a aprins pipa, a zâmbit şi a pornit-o în 
direcţia indicată mai devreme. Acolo era un băț înfipt în 
pământ, pe care scria B3, iar el a rămas pe loc lângă el, 
simțindu-se puţin cam penibil. Toți ceilalţi lubitori ai 
Asteroizilor Orbitali îşi puseseră căştile şi studiau cerul, 
privind înspre vest. Victor s-a uitat prin preajmă şi a zărit o 
femeie atrăgătoare, de vârsta lui, la câţiva paşi depărtare, 
lângă B2. 

— Bună! a exclamat el voios, ducându-şi mâna la 
cască. 

Femeia şi-a fluturat genele cu modestie. 

— 'Totu-i în regulă? a întrebat ea. 

— Minunat! a replicat Victor cu eleganţă, apoi a 
adăugat repede: De fapt nu prea e. Sunt pentru prima oară 


aici. 

Doamna i-a zâmbit şi şi-a fluturat mănuşa de 
baseball. 

J 

— Nu-i mare scofală. Fereşte-ţi corpul când îl prinzi 
şi fii cu ochii-n patru. Poţi să prinzi mulţi sau niciunul, dar 
dacă chiar prinzi unul, ai grijă să-l pui imediat pe iarbă. 
După ce îşi reduc viteza în atmosfera pământului, de 
regulă sunt puţin cam fierbinţi. 

Victor s-a holbat la ea. 

— Adică scopul nostru e să prindem meteori? 

Doamna a scos un râs delicios. 

— Nu, nu, prostuţule! Se numesc meteoriți. Meteorii 
sunt obiecte care ard în atmosfera terestră. Din 64 încoace 
am fost la şaptesprezece Ploi prevăzute. A fost cât p-aci să 
prind unul în Tierra del Fuego în 71. Bineînţeles, a spus ea 
cu o voce mai moale, asta se petrecea pe vremea când 
scumpul meu George era încă în viaţă... 

Ea i-a prins privirea şi a zâmbit. Victor i-a zâmbit şi 
el. Ea a continuat: 

— Dacă azi vom asista la o ploaie, atunci ea va fi 
primul eveniment prevăzut de genul ăsta care se petrece 
în Europa. Închipuie-ţi, să prinzi un meteorit! Molozul 
format în timpul creării universului acum patru miliarde şi 
jumătate de ani! Ca un orfan care vine în sfârşit acasă! 

— Foarte... poetic, a răspuns Victor pe o voce moale, 
pe când eu mă apucasem să-i vorbesc în ureche prin 
difuzor. 

— N-am găsit pe nicăieri pe nimeni cu numele de dr. 
Cassiopeia, i-am zis eu. Pentru numele lui Dumnezeu, nu-l 
scăpa din ochi! 

— N-o să-l scap, a replicat Victor, uitându-se în jurul 
lui după Muller. 

— Poftim? a făcut doamna de la B2, care se zgâise la 
el, şi nu la cer. 

— N-o să ăăă... scap niciunul din mână dacă-l prind, 
s-a grăbit el să răspundă. 

Prin difuzoare s-a anunţat ploaia, peste două minute. 


Mulțimea nerăbdătoare a început să murmure. 

— Baftă! a exclamat doamna, făcându-i cu ochiul şi 
holbându-se la cerul senin. 

Din spatele lui Victor s-a auzit o voce. 

— Mi-am adus aminte de tine. 

S-a răsucit şi a zărit chipul inoportun al doctorului 
Muller, care se zgâia la el. Puțin mai departe stătea un 
gardian voinic, cu mâna pregătită în buzunarul de la piept. 

— Eşti din Spec Ops, Litera Tec. Victor Analogy, nu-i 
aşa? 

— Nu, numele meu e dr. Augustus Ceres, Berwick- 
upon-Tweed. Victor a râs stânjenit şi a adăugat: Ce nume 
mai e şi ăsta, Victor Analogy? 

Muller i-a făcut un semn cu mâna acolitului său, care 
a înaintat spre Victor, scoţându-şi pistolul automat. Părea 
să fie genul de persoană care abia aştepta să-l folosească. 

— Îmi pare rău, amice, a spus Müller cu blândeţe în 
voce, dar nu-i de ajuns. Dacă eşti Analogy, atunci e evident 
că îţi bagi nasul unde nu-ți fierbe oala. Însă dacă într- 
adevăr eşti dr. Ceres din Berwick-upon-Tweed, atunci ai 
scuzele mele cele mai sincere. 

— Stai o clipă, a început Victor să spună, dar Müller 
l-a întrerupt. 

— O să spun familiei unde-ţi poate găsi cadavrul, a 
zis el plin de mărinimie. 

Victor a aruncat o privire în preajmă-i ca să găsească 
vreun ajutor, dar toţi ceilalţi Iubitori ai Asteroizilor Orbitali 
se holbau la cer. 

— Împuşcă-l. 

Acolitul a zâmbit, iar degetul i s-a încleştat pe 
trăgaci. Victor a tresărit când un țipăt piţigăiat a umplut 
aerul şi un meteorit s-a sfărâmat întâmplător de casca 
gardianului. S-a prăbuşit la pământ asemenea unui sac cu 
cartofi. Pistolul s-a descărcat şi a făcut o gaură cu 
marginile netede în mănuşa de baseball a lui Victor. Brusc 
aerul s-a umplut de meteoriți incandescenţi, care şuierau 
căzând pe pământ într-o ploaie localizată. Mulțimea de 
Iubitori ai Asteroizilor Orbitali a fost buimăcită de violenţa 


asta neaşteptată şi nu s-a putut hotări dacă să se ferească 
de meteoriți sau să încerce să-i prindă. Muller a scotocit în 
jachetă după propriu-i pistol, pe când cineva din apropiere 
a zbierat: „E al vostru!” S-au răsucit amândoi, dar Victor a 
fost cel care a prins micul meteorit. Era încă incandescent 
şi avea dimensiunea unei mingi de cricket. L-a aruncat 
înspre Muller, care l-a prins instinctiv. Din nefericire, nu 
avea mănuşă de baseball. Apoi s-au auzit un sfârâit şi un 
geamăt pe când l-a lăsat să cadă pe jos, pe urmă un țipăt 
de durere când Victor a profitat de ocazie să-l pocnească în 
maxilar cu o viteză care-i dezminţea vârsta de şaptezeci şi 
cinci de ani. Muller s-a prăbuşit ca o popică, iar Victor s-a 
repezit la pistolul căzut pe jos. I l-a înfipt în gât lui Muller, 
l-a forţat să se ridice în picioare şi a început să-l târască 
afară din fortul de pe deal. Ploaia de meteoriți se domolea, 
pe când el se retrăgea, iar vocea mea îi spunea în cască să 
o lase mai moale. 

— Eşti Analogy, nu-i aşa? a întrebat Muller. 

— Da. Spec Ops 27, şi tu eşti arestat. 

Victor, Bowden şi cu mine am izbutit să-l ducem pe 
Muller în Camera de Interogatoriu 3, până când Braxton şi 
Schitt şi-au dat seama pe cine capturasem. Victor abia 
apucase să-l roage pe Muller să-şi confirme numele, când 
uşa de la cameră s-a deschis brusc. Era Schitt, încadrat de 
doi ofiţeri din SO-9. Niciunul din ei nu părea să aibă simţul 
umorului. 

— E prizonierul meu, Analogy. 

— Cred că e prizonierul meu, domnule Schitt, a 
replicat Victor pe o voce fermă. E jurisdicţia mea şi 
responsabilitatea mea. Îl interoghez pe dr. Miller în 
legătură cu furtul Chuzzlewit. 

Jack Schitt i-a aruncat o privire comandantului Hicks, 
care stătea în spatele lui. Comandantul a oftat şi şi-a dres 
vocea. _ 

— Îmi pare rău că trebuie să spun asta, Victor, dar 
Corporaţia Goliath şi reprezentanţii ei au primit jurisdicție 
peste S0-27 şi SO-9 în Swindon. Refuzul de a-i furniza 
informaţii comandantului în exerciţiu, Schitt, ar putea 


duce la intentarea unui proces penal sub acuzarea de 
ascundere a informaţilor utile pentru o anchetă în plină 
desfăşurare. Înţelegi ce înseamnă asta? 

— Înseamnă că Schitt face tot ce vrea, a replicat 
Victor. 

— Predă prizonierul, Victor. Corporaţia Goliath are 
prioritate. 

Victor i-a aruncat o privire incandescentă, apoi a 
părăsit camera de interogatoriu. 

— Mie mi-ar plăcea să rămân, am spus eu. 

— Nicio şansă, a zis Schitt. N-ai voie, pentru că ai 
doar nivel de autorizare S0-27. 

— Atunci îmi prinde bine, am replicat eu, că încă mai 
am insigna de SO-5. 

Jack Schitt a înjurat, dar n-a mai spus nimic altceva. 
Lui Bowden i s-a ordonat să plece, iar ceilalţi doi ofiţeri 
SO-9 au rămas unul de o parte şi al doilea de cealaltă 
parte a uşii. Schitt şi Hicks s-au aşezat la masa din spate, 
unde Müller fuma cu nonşalanţă o ţigară. M-am rezemat 
de perete şi am privit impasibilă la ce se întâmpla. 

— O să mă scoată de aici, ştii, a spus Muller pe o 
voce tărăgănată, afişând un zâmbet răzleţ. 

— Nu cred, a declarat Schitt. Sediul Spec Ops din 
Swindon e înconjurat acum de mai mulţi ofiţeri SO-9 şi 
antitero decât ai putea număra tu într-o lună. Nici măcar 
nebunul ăla de Hades n-ar încerca să ajungă aici. 

Zâmbetul s-a şters de pe buzele lui Muller. 

— S0-9 e cea mai bună echipă de antitero de pe glob, 
a continuat Schitt. Ştii, o să-l prindem. E doar o chestiune 
de timp. lar dacă ne ajuţi, poate că lucrurile n-o să-ţi 
meargă prea prost la proces. 

Muller n-a fost impresionat. 

— Dacă oamenii voştri din SO-9 sunt cei mai buni de 
pe glob, atunci cum de a fost nevoie de un ofiţer Litera Tec 
de şaptezeci şi cinci de ani ca să mă aresteze? 

Jack Schitt n-a reuşit să găsească vreun răspuns. 
Muller s-a răsucit înspre mine. 

— lar dacă SO-9 sunt atât de beton, de ce doar 


tânăra asta a fost atât de norocoasă încât să-l încolţească 
pe Hades? 

— Am avut noroc, am replicat eu, apoi am adăugat: 
De ce n-a fost ucis Martin Chuzzlewit? Nu-i stă în fire lui 
Acheron să nu se ţină de cuvânt. 

— Într-adevăr, a replicat Miller. Într-adevăr. 

— Răspunde la întrebare, Muller, a spus Schitt pe un 
ton tăios. Pot să-ţi îngreunez foarte tare viaţa. 

Muller i-a zâmbit. _ 

— Nici pe jumătate cât ar putea Acheron. În care 
criminal spune că printre hobby-urile lui se numără crima 
făcută pe îndelete, tortura şi aranjamentele florale. 

— Deci vrei să stai mult la închisoare? a întrebat 
Hicks, care n-avea de gând să se ţină deoparte la acest 
interogatoriu. După părerea mea o să primeşti o sentinţă 
pe cinci vieţi. Sau poţi pleca în două minute de aici. Ce 
preferi? 

— Faci cum vrei, domnule ofiţer. N-o să scoţi nimic de 
la mine. Oricum ar sta lucrurile, Hades o să mă ia de aici. 

Muller şi-a împreunat braţele pe piept şi s-a lăsat pe 
spătarul scaunului. A urmat o pauză. Schitt s-a aplecat şi a 
oprit casetofonul care înregistra convorbirea. A scos o 
batistă din buzunar şi a pus-o peste camera de luat vederi 
din colţul sălii de interogatoriu. Hicks şi cu mine ne-am 
uitat neliniştiri unul la celălalt. Muller i-a urmărit 

} i acţiunile, dar nu părea prea impresionat. 

— Hai să mai încercăm o dată, a spus Schitt, 
scoţându-şi pistolul automat şi îndreptându-l către umărul 
lui Muller. Unde e Hades? 

Muller s-a uitat la el. 

— Poţi să mă omori tu sau o să mă omoare Hades 
când află că am vorbit. Eu oricum mor, iar moartea de la 
tine e probabil mult mai puţin dureroasă decât cea de la 
Acheron. L-am văzut cum lucrează. Habar n-ai de ce e în 
stare. 

— Eu da, am spus pe o voce în surdină. 

Schitt a tras siguranţa pistolului său automat. 

— O să număr până la trei. 


— Nu-ţi pot spune... 

— Unu. 

— O să mă omoare. 

— Doi. 

Am intervenit. 

— Îţi putem oferi protecţie. 

— Să mă protejaţi de el? a întrebat Muller. Sunteţi 
complet duşi cu pluta? 

— Trei! 

Muller şi-a închis ochii şi a început să tremure. Schitt 
a lăsat jos pistolul. Asta n-avea să meargă. Brusc mi-a venit 
o idee. 

— Nu mai are manuscrisul, nu-i aşa? 

Muller a deschis ochii şi s-a uitat la mine. Era semnul 
pe care-l aşteptam. 

— Mycroft l-a distrus, nu-i aşa? am continuat eu 
încercând să raţionez ca unchiul meu - aşa se şi petrecuse. 

— Asta s-a întâmplat? a întrebat Jack Schitt. Muller 
n-a spus nimic. 

— Acum o să vrea altceva în locul lui Chuzzlewit, a 
dedus Hicks. 

— Probabil că în lume există mii de manuscrise 
originale, a murmurat Schitt. Nu le putem păzi pe toate. Pe 
care-l vrea? 

— Nu vă pot spune, s-a bâlbâit Miller, dar mai puţin 
sigur pe el. M-ar ucide. 

— O să te ucidă când o să afle că ne-ai spus că 
Mycroft a distrus manuscrisul Chuzzlewit, am răspuns eu 
pe o voce monotonă. 

— Dar nu... 

— El n-are de unde să ştie. Noi te putem proteja, 
Muller, dar trebuie să-l capturăm pe Hades. Unde e? 

Muller s-a uitat pe rând de la unul la altul. 

— Protecţie? s-a bâlbâit el. E nevoie de o mică 
armată. 

— Pot să-ţi ofer aşa ceva, a afirmat Schitt, care 
devenise faimos pentru cât de zgârcit era cu adevărul. 
Corporaţia Goliath e pregătită să fie generoasă în privinţa 


asta. 

— Bine... O să-ţi spun. 

Ne-a privit pe toţi şi s-a şters pe frunte care dintr- 
odată începuse să lucească. 

— Nu-i cam cald aici? a întrebat el. 

— Nu, a replicat Schitt. Unde-i Hades? 

Brusc a amuţit. Faţa lui s-a contorsionat de frică pe 
când un junghi violent l-a străpuns în spate. A ţipat de 
durere. 

— Spune-ne repede! a urlat Schitt, sărind în picioare 
şi înşfăcându-l de revere pe amărât. 

— Pen... deryn!... a tipat. E în... 

— Spune-ne mai multe! a bubuit vocea lui Schitt. 
Cred că sunt o mie de Penderyn! 

— Ghiceşte, a ţipat Muller. Guui-ceşte... ahhh! 

— N-o să intru în jocul tău! a zbierat Schitt, 
zgâlţâindu-l energic. Spune-mi sau te omor cu mâinile 
mele chiar acum! 

Dar Muller nu mai era deloc raţional, amenințările lui 
Schitt treceau pe lângă el. A zvâcnit şi s-a prăbuşit la 
podea, zvârcolindu-se de durere. 

— Un medic! am ţipat eu, aşezându-mă pe jos lângă 
Muller, care intrase în convulsii şi a cărui gură deschisă 
scotea un țipăt mut pe când îşi dădea ochii peste cap. 
Mirosul hainelor lui pârlite mi-a ajuns la nări. Am făcut un 
salt înapoi, când o flacără portocalie strălucitoare a 
izbucnit din spatele lui Muller. Tot corpul i-a fost cuprins 
de flăcări, iar noi am fost nevoiţi să ne retragem în grabă, 
căci căldura intensă l-a făcut scrum în mai puţin de zece 
minute. 

— La naiba! a bolborosit Schitt când fumul înţepător 
s-a risipit. Muller era un morman de cenuşă pe podea. Nu 
rămăsese nimic pe baza căruia să-l putem identifica. 

— Hades, am murmurat eu. Un soi de aparat ascuns 
în corp. De îndată ce Muller începe să vorbească... 
explodează. Foarte eficient. 

— Pare-mi-se că-l cam respecţi, domnişoară Next, a 
observat Schitt. 


— Nu mă pot abţine, am ridicat eu din umeri. Ca 
rechinul, Acheron a evoluat, devenind prădătorul aproape 
perfect. Eu n-am fost niciodată la vânătoare de animale 
mari şi nici n-o să mă duc vreodată, dar pot înţelege ce îi 
atrage pe alţii la aşa ceva. Primul lucru - am continuat eu, 
ignorând mormanul de cenuşă fumegândă, care cu puţin 
timp înainte fusese Muller - pe care trebuie să-l facem e să 
triplăm paza în toate locurile unde sunt ţinute manuscrise 
originale. După aia trebuie să căutăm în toate locurile care 
se cheamă Penderyn. 

— Mă ocup eu de asta, a spus Hicks, care de ceva 
vreme îşi căutase un motiv să plece. 

Schitt şi cu mine am rămas uitându-ne unul la 
celălalt. 

— Pare că acum suntem de aceeaşi parte a baricadei, 
domnişoară Next. 

— Din păcate, am replicat eu pe un ton dispreţuitor. 
Tu vrei Portalul de Proză. Eu îmi vreau unchiul înapoi. 
Acheron trebuie să fie anihilat, pentru ca amândoi să 
obţinem ce ne dorim. Până atunci o să lucrăm împreună. 

— O alianţă utilă şi încântătoare, a replicat Schitt 
fiind oricum, numai fericit nu. 

L-am împuns cu un deget în cravată. 

— Trebuie să înţelegi ceva, domnule Schitt. Poate că 
ai puterea de partea ta, dar eu am dreptatea. Crede-mă, 
când îţi spun că o să fac orice pentru a-mi proteja familia. 
Pricepi? 

Schitt mi-a aruncat o privire glacială. 

— Nu încerca să mă ameninţi, domnişoară Next. Te 
pot transfera la Departamentul Litera Tec din Lerwick 
înainte ca tu să termini de spus „Rapid”. Nu uita asta. Eşti 
aici pentru că eşti bună în ce faci. Acelaşi motiv ca şi mine. 
Semănăm mai mult decât îţi închipui. Bună ziua, 
domnişoară Next. 

După o cercetare sumară, am găsit în Ţara Galilor 
optzeci şi patru de oraşe şi sate cu numele Penderyn. 
Exista un număr dublu de străzi sau de cârciumi, cluburi şi 
asociaţii. Nu mă surprindea că erau atât de multe. Dic 


Penderyn fusese executat în 1831 pentru că rănise un 
soldat în revolta din Merthyr - fusese nevinovat şi de aceea 
devenise primul martir al rebelilor galezi şi un nume 
reprezentativ pentru lupta republicanilor. Chiar dacă 
Goliath ar fi putut să ajungă în Țara Galilor, n-ar fi ştiut cu 
ce Penderyn să înceapă. Evident că asta avea să ne ia mult 
timp. 

Am plecat spre casă, obosită. Mi-am luat maşina de la 
reparat, unde reuşiseră să-mi schimbe bujiile, să înghesuie 
înăuntru un motor nou şi să repare găurile de la gloanţe, 
dintre care unele trecuseră periculos de aproape de noi. 
Am parcat în faţa hotelului Finis, pe când un aerostat mare 
plutea încet deasupra. Amurgul abia se lăsa, iar luminile 
de navigaţie de pe părţile laterale ale uriaşului aerostat 
clipeau apatice pe cerul serii. Era o privelişte elegantă, 
cele zece elice izbind aerul cu un huruit ritmic. In timpul 
zilei, o aeronavă putea să acopere soarele. Am intrat în 
hotel. Conferința Milton se încheiase, iar Liz m-a 
întâmpinat mai degrabă ca pe o prietenă decât ca pe o 
clientă. 

— Bună seara, domnişoară Next. Toate bune? 

— Nu chiar, am zâmbit eu. Dar mersi că m-ai 
întrebat. 

— Pasărea dodo a ajuns mai devreme, a anunţat Liz. 
E în adăpostul pentru animale numărul cinci. Veştile 
circulă repede. 

Admiratorii păsărilor dodo din Swindon au trecut 
deja pe aici. Au spus că e o versiune foarte rară, unu sau 
aşa ceva. Vor să-i suni. 

— E versiunea 1.2, am murmurat eu distrată. Păsările 
dodo nu se aflau acum prea sus pe lista mea de priorităţi. 
Preţ de o clipă am tăcut. Liz a sesizat nehotărârea mea. 

— Pot să te ajut cu ceva? 

— Ăăă... a sunat cumva domnul Parke-Laine? 

— Nu. Ar fi trebuit? 

— Nu, nu chiar. Dacă sună, sunt la Cheshire Cât sau 
la mine în cameră. Dacă nu mă găseşti, ai putea să-i spui 
să mai sune o dată peste jumătate de oră? 


— Mai bine trimit o maşină după el. 

— Of, Doamne, e chiar atât de evident? 

Liz a încuviinţat din cap. 

— Se însoară. 

— Cu tine? 

— Nu. 

— Îmi pare rău. 

— Şi mie. Te-a cerut cineva în căsătorie până acum? 

— Sigur. 

— Ce-ai spus? 

— Am zis: „Mai întreabă-mă o dată după ce ieşi din 
închisoare”. 

— Şi te-a cerut? 

— Nu. 

Am trecut pe la Pickwick, care părea să se fi adaptat 
bine. A scos nişte sunete entuziaste ploc-ploc când m-a 
văzut. În ciuda teoriilor experţilor, păsările dodo se 
dovediseră a fi uimitor de inteligente şi destul de agile, 
contrazicând legenda că ar fi grele de cap. l-am dat nişte 
alune şi l-am luat pe furiş la mine în cameră ascuns în 
palton. Nu că ar fi fost colivia murdară. Nu voiam să-l las 
singur. l-am pus covorul preferat în baie, ca să aibă unde 
să-şi facă cuib, şi am întins nişte hârtie pe jos. l-am spus că 
a doua zi o să-l duc la mama, pe urmă l-am lăsat să se uite 
pe fereastră la maşinile din parcare. 

— Bună seara, domnişoară, a spus barmanul din 
Cheshire Cât. De ce seamănă un corb cu un birou? 

— Pentru că e un „M” în „Amândoi”? 

— Foarte bine. O sticlă de Vorpal special, parcă aşa 
era, nu? 

— Glumeşti. Gin tonic. Dublu. 

A zâmbit şi s-a întors înspre pahare. 

— Poliţie? 


— Spec Ops. 

— Litera Tec? 

— Mda. 

Mi-am luat băutura. 


— M-am antrenat pentru Litera Tec, a spus el pe un 
ton melancolic. Am reuşit să ajung cadet. 

— Ce s-a întâmplat? 

— Iubita mea era o Marloviană militantă. A modificat 
câteva aparate Shakespune să recite din Tamerlan cel 
Mare şi m-a implicat când a fost arestată. Şi gata. Nici 
măcar în armată n-am fost primit. 

— Cum te cheamă? 

— Chris. 

— Thursday. 

Ne-am strâns mâinile. 

— Vorbesc doar din experienţa mea, Chris, dar am 
fost în armată şi în Spec Ops şi cred că ar trebui să-i 
mulţumeşti iubitei tale. 

— Asta şi fac, s-a grăbit Chris să răspundă. Zilnic. 
Acum suntem căsătoriţi şi avem doi copii. Am slujba astă 
seară, iar ziua conduc sucursala din Swindon a Societăţii 
Kit Marlowe. Avem aproape patru mii de membri. Nu-i rău 
pentru un elizabetan plagiator, criminal, ateu şi adept al 
jocurilor de noroc. 

— Sunt unii care spun că ar fi scris piesele atribuite 
în general lui Shakespeare. 

Chris a rămas surprins. Şi suspicios. 

— Nu sunt sigur că ar trebui să discut despre asta cu 
cineva din Litera Tec. 

— Nu există nicio lege care să interzică discuţiile, 
Chris. Cine crezi că suntem noi? Poliţia minţii? 

— Nu, asta-i SO-2, nu-i aşa? 

— Dar, revenind la Marlowe... 

Chris şi-a coborât vocea. 

— OK. Cred că Marlowe ar fi putut să scrie piesele. 
Fără îndoială că a fost un dramaturg strălucit, aşa cum o 
dovedesc şi Faust, Tamerlan cel Mare şi Eduard al II-lea. 
Era singura persoană din perioada aia care ar fi putut 
realmente s-o facă. Nici să nu te gândeşti la Bacon şi 
Oxford. Marlowe e favoritul principal. 

— Dar Marlowe a fost omorât în 1593, am replicat eu 
pe o voce tărăgănată. Cele mai multe dintre piese au fost 


scrise după aceea. 

Chris s-a uitat la mine şi şi-a coborât vocea. 

— Sigur. Dacă a murit în bătaia din bar din ziua aia. 

— Ce vrei să spui? 

— E posibil ca moartea lui să fi fost doar o înscenare. 

— De ce? 

Chris a tras adânc aerul în piept. Asta era un subiect 
despre care ştia câte ceva. 

—  Adu-cţi aminte că Elizabeta a fost o regină 
protestantă. Oricine, inclusiv ateii sau supuşii Vaticanului 
n-ar fi recunoscut autoritatea Bisericii Protestante şi nici 
pe regina aflată la conducerea ei. 

— Trădare, am murmurat eu. Atrage pedeapsa cu 
moartea. 

— Exact. În aprilie 1593 Consiliul de Justiţie l-a 
arestat pe Thomas Kyd din cauza unor pamflete 
antiguvernamentale. În timpul percheziţiei locuinţei lui s- 
au descoperit câteva opere atee. 


— ȘI? 


— Kyd a dat vina pe Marlowe. A spus că Marlowe le-a 
scris, cu doi ani în urmă, pe vremea când locuiau 
împreună. Marlowe a fost arestat şi interogat pe 18 mai 
1593. A fost eliberat pe cauţiune, aşa că probabil n-au 
existat suficiente dovezi pentru un proces. 

— Dar cum rămâne cu prietenia lui cu Walsingham1? 
am întrebat eu. 

— Ajungeam imediat şi la asta. Walsingham a avut o 
mare influenţă în serviciile secrete. Ei doi se cunoşteau de 
mai mulţi ani. Pentru că în fiecare zi apăreau din ce în ce 
mai multe dovezi împotriva lui Marlowe, arestarea lui 
părea inevitabilă. Dar în dimineaţa zilei de 30 mai, 
Marlowe e ucis într-o încăierare dintr-o tavernă, aparent 
din cauza unei facturi neplătite. 

— Foarte convenabil. 

— Foarte. Opinia mea este că Walsingham a înscenat 
moartea prietenului său. Cei trei bărbaţi din cârciumă erau 
plătiţi de el. L-a mituit pe medicul legist, iar Marlowe l-a 


pus pe Shakespeare să fie cel care semnează piesele. Will, 
un actor sărac care îl cunoscuse pe Marlowe pe vremea 
când lucra la teatrul Shoreditch, probabil că a ţopăit de 
bucurie când i s-a oferit şansa să câştige nişte bani. 
Cariera lui se pare că a început când cea a lui Marlowe s-a 
încheiat. 

— E o teorie interesantă. Dar Venus şi Adonis n-a fost 
cumva publicată cu două luni înainte de moartea lui 
Marlowe? Ba chiar înainte de arestarea lui Kyd? 

Chris a tuşit. 

— Bun argument. Tot ce pot spune e că probabil 
planul a fost pus la cale cu multă vreme înainte sau că 
datele s-au păstrat greşit. 

Preţ de o clipă a tăcut, s-a uitat în jurul lui şi şi-a 
coborât şi mai mult vocea. 

— Să nu le spui şi celorlalţi marlovieni, dar mai e 
ceva care contrazice faptul că moartea lui a fost înscenată. 

— Te ascult. 

— Marlowe a fost ucis în jurisdicția ofițerului reginei. 
Erau şaisprezece jurați care ar fi trebuit să vadă cadavrul 
despre care se presupune că ar fi fost schimbat cu altul şi 
e puţin probabil ca ofiţerul reginei să fi fost mituit. În locul 
lui Walsingham aş fi înscenat moartea lui Marlowe la ţară, 
unde ofiţerul reginei ar fi putut fi mai uşor de mituit. Ar fi 
putut merge mai departe desfigurând într-un fel sau altul 
cadavrul, pentru a face imposibilă identificarea. 

— Ce vrei să spui? 

— Că o teorie la fel de probabilă este că Walsingham 
însuşi ar fi putut să-l omoare pe Marlowe, pentru a-l 
împiedica să vorbească. Oamenii spun orice când sunt 
torturați şi probabil că Marlowe ştia tot felul de porcării 
despre Walsingham. 

— Şi atunci? am întrebat eu. Cum explici lipsa 
oricărei informaţii solide despre viaţa lui Shakespeare, 
ciudata lui existenţă dublă, faptul că nimeni din Stratford 
nu părea să ştie nimic despre operele lui literare? 

Chris a ridicat din umeri. 

— Nu ştiu, Thursday. În afară de Marlowe nu a mai 


existat nimeni în Londra din perioada elizabetană care să fi 
fost în stare măcar să scrie piesele de teatru. 

— Ai vreo teorie? 

— Niciuna. Dar cei de pe vremea reginei Elizabeta 
erau ciudati. Intrigi la Curtea Regală, serviciul secret... 

— Cu cât lucrurile se schimbă mai mult... 

— Exact asta spuneam şi eu. Noroc. 

Am ciocnit paharele, iar Chris s-a dus să servească 
un alt client. Eu am cântat la pian jumătate de oră, pe 
urmă m-am dus la culcare. Am trecut pe la Liz, dar Landen 
nu sunase. 


27 

Hades găseşte alt manuscris 

„Sperasem să găsesc un manuscris de Austen sau de 
Trollope, Thackeray, Fielding sau Swift. Poate Johnson, 
Wells sau Conan-Doyle. Defoe ar fi fost distractiv. 
Închipuiţi-vă ce încântat am fost când am descoperit 
capodopera lui Charlotte Brontë, Jane Eyre, expusă în casa 
unde locuise. Puteam să fiu mai norocos de-atât?...” 

ACHERON HADES - Degenerescentă din plăcere şi 
pentru profit 

Recomandările noastre privind măsurile de securitate 
fuseseră transmise muzeului Brontë, iar în acea noapte 
cinci gardieni înarmaţi asigurau paza. Erau cu toţii bărbaţi 
voinici din Yorkshire, special aleşi pentru această sarcină 
importantă datorită pasiunii lor pentru literatură, de care 
erau mândri. Unul era în camera cu manuscrisul, altul 
stătea de pază în interiorul clădirii, doi patrulau pe afară, 
iar al cincilea se afla într-o mică încăpere cu şase 
monitoare. Gardianul din faţa monitoarelor mânca un 
sandviş cu ou şi ceapă, dar era atent la ecrane. N-a văzut 
nimic deosebit pe monitoare, dar, pe de altă parte, cei din 
Spec Ops cu un număr mai mare decât nouă nu auziseră 
niciodată despre puterile bizare ale lui Acheron. 

Lui Hades i-a fost uşor să intre. Pur şi simplu s-a 
strecurat înăuntru pe uşa de la bucătărie, după ce a forţat 
zăvorul cu o rangă. Gardianul care patrula în interiorul 


clădirii nu l-a auzit pe Acheron când s-a apropiat de el. 
Trupul lui neînsufleţit a fost găsit mai târziu sub chiuveta 
mare, în stil victorian, din bucătărie. Acheron a urcat cu 
prudenţă pe scară, încercând să nu scoată niciun sunet. În 
realitate ar fi putut să facă cât zgomot ar fi vrut. Ştia că 
pistoalele paznicilor, care erau de calibru 38, nu l-ar fi 
putut răni, dar ce distracţie ar mai fi fost dacă s-ar fi dus 
pur şi simplu şi ar fi luat manuscrisul? A mers încet pe 
coridor până la camera unde era expus manuscrisul şi a 
aruncat o privire înăuntru. Camera era goală. Dintr-un 
motiv sau altul paznicul plecase de acolo. S-a dus la vitrina 
din sticlă blindată şi şi-a pus mâna deasupra cărţii. Geamul 
de sub mâna lui a început să vibreze şi să se înmoaie. În 
curând a devenit suficient de elastic, încât Hades să-şi vâre 
degetele prin el şi să ia manuscrisul. Sticla modificată s-a 
încovoiat şi s-a întins asemenea cauciucului, până când 
cartea a fost scoasă din vitrină, apoi a revenit rapid în 
formă solidă. Singura dovadă a faptului că moleculele îi 
fuseseră rearanjate consta în cele câteva urme de culoare 
pastelată de pe suprafaţa ei. Hades a zâmbit triumfător 
citind prima pagină: 

Jane Eyre o autobiografie de CURRER BELL 
Octombrie 1847 

Acheron a vrut să ia imediat cartea, dar dintotdeauna 
îi plăcuse povestea din ea. Cedând tentaţiei, s-a apucat să 
citească. 

Era deschisă la paragraful unde Jane Eyre e în pat şi 
aude un chicotit drăcesc, gros şi adânc lângă camera ei. 
Răsuflând uşurată că acel chicotit nu se auzea în camera 
ei, se ridică în picioare, trage zăvorul şi strigă: „Cine-i 
acolo?” 

În chip de răspuns se aud doar un gâlgâit în surdină 
şi un geamăt, sunetul unor paşi care se îndepărtează şi 
apoi o uşă care se închide. Jane îşi pune un şal pe umeri şi 
descuie încet zăvorul, deschide puţin uşa şi priveşte 
prudentă prin crăpătură. Remarcă o lumânare pe preş şi 
mai observă că holul e plin de fum. Atenţia îi e atrasă de 
uşa întredeschisă a lui Rochester, iar pe urmă remarcă 


pâlpâirile slabe ale focului din cameră. Fără să mai stea pe 
gânduri, Jane trece la acţiune, se năpusteşte în camera lui 
Rochester, care arde, şi încearcă să trezească silueta care 
dormea strigând: „Scoală-te! Scoală-te!” 

Rochester nu mişcă, iar Jane observă cu o tulburare 
crescândă că cearşafurile de pe pat încep să devină maro 
şi să ardă. Înşfacă ligheanul şi ulciorul, apoi toarnă apă pe 
el şi fuge la ea în cameră pentru a aduce apă pe care s-o 
arunce pe draperii. Se luptă să stingă focul şi reuşeşte, iar 
Rochester, înjurând când se trezeşte într-o baltă de apă, îi 
spune lui Jane: „E inundație?” „Nu, domnule, îi replică ea, 
dar a fost un incendiu. Sculaţi-vă, rogu-vă, aţi scăpat. Vă 
aduc o lumânare”. N 

Rochester nu-şi dă seama de ce s-a întâmplat. „In 
numele spiriduşilor creştinătăţii, tu eşti, Jane Eyre? 
întreabă el. Ce mi-ai făcut, mică vrăjitoare, cotoroanţă? 
Cine mai e în cameră în afară de tine? Ai vrut să mă 
îneci?” 

— Întoarce-te foarte încet. 

Ultima replică i-a aparţinut paznicului şi a avut 
menirea de a-i întrerupe lectura lui Acheron. 

— Detest când se întâmplă asta! s-a văicărit el, 
răsucindu-se cu faţa la ofiţerul care avea pistolul îndreptat 
spre el. Exact când am ajuns la partea cea mai mişto! 

— Stai pe loc şi pune jos manuscrisul. 

Acheron a făcut ce i s-a zis. Paznicul şi-a deschis 
walkie-talkie-ul şi l-a dus la gură. 

— În locul tău n-aş face asta, a spus Acheron cu o 
voce tărăgănată. 

— Zău? i-a replicat gardianul sigur pe el. La naiba, de 
ce nu? 

— Pentru că, a spus Acheron rar, uitându-se în ochii 
paznicului şi străpungându-l cu privirea, n-o să afli 
niciodată de ce te-a părăsit nevasta. 

Paznicul şi-a lăsat jos walkie-talkie-ul. 

— Ce ştii despre Denise? 

Am visat mult. Eram din nou în Crimeea. Pac-pac-ul 
puştilor şi ţipătul metalic pe care un transportor blindat de 


personal îl scoate atunci când e lovit de un glonţ. Puteam 
chiar să simt gustul prafului, amatolului şi corditului din 
aer, urletele înăbuşite ale camarazilor mei, sunetele fără 
sursă ale puştilor. Puştile de calibru optzeci şi opt erau 
atât de aproape, încât nu aveau nevoie de o traiectorie. Nu 
auzeai glonţul care te lovea. Eu eram în transportor şi mă 
întorceam pe front, nerespectând ordinele pe care Te 
primisem. Conduceam pe iarbă, pe lângă ruinele din 
bătăliile precedente. Am simţit cum un obiect mare a izbit 
vehiculul, iar capota s-a dat la o parte, dezvăluind în praf o 
rază de soare ciudat de frumoasă. Aceeaşi mână nevăzută 
a ridicat transportorul şi l-a aruncat în aer. A zburat 
deasupra pământului câţiva metri, apoi a căzut în picioare. 
Motorul încă mai funcţiona, comenzile păreau în regulă. 
Am mers mai departe, ignorând stricăciunile. Doar când 
am deschis staţia radio mi-am dat seama că fusese smulsă 
capota. A fost o descoperire gravă, dar n-aveam timp să 
mă gândesc la ea. În faţa mea zăceau rămăşiţele 
fumegânde ale tancurilor, mândria Wessexului: Brigada de 
Infanterie Uşoară. Puştile ruseşti de calibru optzeci şi opt 
amuţiseră. Acum se auzeau sunetele armelor de calibru 
Mic, din schimbul de focuri dintre ruşi şi camarazii mei. M- 
am dus la primul grup de răniţi care încă se mai ţineau pe 
picioare şi am deschis portiera din spate. Era înţepenită, 
dar nu conta. Portiera laterală dispăruse odată cu capota, 
iar eu am încărcat rapid douăzeci şi doi de răniţi şi 
muribunzi în transportorul făcut pentru opt persoane. Pe 
când făceam asta, se auzea ţârâitul unui telefon. Fratele 
meu, fără cască şi cu faţa însângerată se ocupa de răniţi. 
Mi-a spus să mă întorc ca să-l iau şi pe el. In timp ce 
conduceam,  gloanţele  puştilor ricoşau pe blindaj: 
infanteria rusească se apropia. Telefonul încă mai suna. 
Am bâjbâit în beznă după receptor, l-am scăpat pe jos şi 
am ajuns pe podea în patru labe, înjurând. Era Bowden. 

— Eşti OK? a întrebat el, simțind că ceva nu era în 
regulă. 

— Sunt bine, am replicat eu, obişnuită deja să mă 
prefac că totul e normal. Care-i problema? M-am uitat la 


ceas. Era ora trei noaptea. Am suspinat. 

— A fost furat încă un manuscris. Tocmai am primit o 
telegramă. Acelaşi mod de operare ca la Chuzzlewit. Pur şi 
simplu au intrat şi l-au luat. Doi paznici morţi. Unul 
împuşcat cu propriu-i pistol. 

— Jane Eyre? 

— Cum dracu' ai aflat asta? 

— Mi-a zis Rochester. 

— Ce? 

— Nu contează. Haworth House? 

— Acum o oră. 

— Vin să te iau în douăzeci de minute. 

Peste o oră mergeam cu maşina spre nord ca să 
ajungem pe autostrada Mi din Rugby. Noaptea era senină 
şi răcoroasă, iar şoselele aproape pustii. Capota era 
închisă, iar căldura funcţiona la maximum, dar chiar şi aşa 
se simţea curentul când vântul încerca să găsească un 
punct slab în capotă. M-am cutremurat gândindu-mă cum 
ar fi să conduc maşina în timpul iernii. Pe la cinci 
dimineaţa aveam să ajungem la Rugby, şi de acolo era mai 
uşor. 

— Sper să nu regret asta, a murmurat Bowden. 
Braxton n-o să fie foarte încântat când o să afle. 

— Ori de câte ori lumea spune „Sper să nu regret 
asta”, exact aşa se întâmplă. Aşa că, dacă vrei să te las în 
pace, aşa o să fac. Dă-l naibii pe Braxton. Dă-i naibii pe 
Goliath şi pe Jack Schitt. Unele lucruri sunt mai importante 
decât regulile şi regulamentul. Guvernele şi moda vin şi se 
duc, dar Jane Eyre rămâne. Aş da orice să ştiu că romanul 
o să supravieţuiască. 

Bowden n-a zis nimic. Bănuiam că doar de când lucra 
cu mine începuse să-i placă în Spec Ops. Am schimbat într- 
o viteză inferioară pentru a depăşi un camion care se 
mişca încet, apoi am accelerat şi m-am îndepărtat de el. 

— De unde ştiai când am sunat că-i vorba de Jane 
Eyre? 

Preţ de o clipă am stat pe gânduri. Dintre toţi, doar 
lui Bowden îi puteam spune. Am scos batista lui Rochester 


din buzunar. 

— Uită-te la monogramă. 

— EFR? 

— Îi aparține lui Edward Fairfax Rochester. 

Bowden mi-a aruncat o privire şovăitoare. 

— Ai grijă, Thursday. Deşi recunosc că nu sunt cel 
mai mare cunoscător al lui Bronte, chiar şi eu ştiu că 
oamenii ăştia nu sunt reali. 

— Real sau nu, eu l-am întâlnit de câteva ori. Am şi 
haina lui. 

— Stai puţin, înţeleg cum stă treaba cu extracția lui 
Quaverley, dar ce vrei să spui? Personajele astea pot sări 
spontan din paginile cărţilor? 

— Sunt total de acord că se întâmplă ceva ciudat, 
ceva ce nu-mi pot explica. Bariera dintre mine şi Rochester 
s-a înmuiat. Nu doar el face saltul, şi eu am intrat în carte 
pe vremea când eram mică. Am ajuns în clipa când s-au 
cunoscut. Îţi aminteşti? 

Bowden s-a făcut mic şi s-a uitat pe geamul lateral la 
o benzinărie pe lângă care treceam. 

— Benzina fără plumb e foarte ieftină. 

Am ghicit motivul. 

— N-ai citit-o, nu-i aşa? 

— Ei bine... s-a bâlbâit el. Doar că, ăăă... 

Am râs. 

— Măi să fie, există cineva în Litera Tec care să nu fi 
citit Jane Eyrel A 

— OK, OK, nu mai răsuci cuțitul în rană. In loc de 
asta am studiat Jla răscruce de vânturi şi Vilette. Am vrut 
să o studiez în detaliu, dar aşa cum mi se întâmplă deseori, 
probabil că am uitat. 

— Mai bine îţi fac un rezumat. 

— OK, a fost de acord Bowden, cam îmbufnat. 

În următoarea oră i-am spus povestea lui Jane Eyre, 
începând cu micuța orfană Jane, copilăria ei cu doamna 
Reed şi verişoarele sale, anii petrecuţi la Lowood, o 
îngrozitoare şcoală caritabilă condusă de un profesor 
evanghelist crud şi ipocrit. Apoi, epidemia de tifos şi 


moartea prietenei ei bune, Helen Burns. Pe urmă cum 
ajunge Jane să fie o elevă model şi până la urmă ucenică a 
directoarei, domnişoara Temple. 

— Jane pleacă de la Lowood şi se mută la Thomfield, 
unde are o singură îndatorire, pupila lui Rochester, Adele. 

— Pupilă? a întrebat Bowden. Ce-i aia? 

— Păi, am făcut eu, cred că e un mod politicos de a 
spune că e rezultatul unei foste relaţii. Dacă Rochester ar 
fi trăit acum, Adele ar fi apărut pe prima pagină a Broaştei 
Râioase sub numele de „copil din flori”. 

— Dar el a făcut ce se cuvine? 

— O, da. Oricum, în Thomfield e plăcut să trăieşti, 
deşi puţin cam ciudat - Jane crede că se întâmplă ceva, 
deşi nimeni nu vorbeşte despre asta. Rochester se întoarce 
acasă după o absenţă de trei luni şi se dovedeşte a fi un om 
cu o personalitate ursuză şi autoritară, dar e impresionat 
de curajul lui Jane, când aceasta îl salvează dintr-un foc 
misterios din dormitorul lui. Jane se îndrăgosteşte de 
Rochester, dar este nevoită să-l vadă cum îi face curte lui 
Blanche Ingram, un fel de piţipoancă din secolul al XIX-lea. 
Jane pleacă să o îngrijească pe doamna Reed, care e pe 
moarte, iar când se întoarce, Rochester o cere în căsătorie. 
In absenţa ei îşi dăduse seama că trăsăturile de 
personalitate ale lui Jane sunt mult superioare celor ale 
domnişoarei Ingram, în ciuda diferenţelor de statut social. 

— Până aici e OK. 

— Asta nu-i tot. Cu o lună mai târziu, ceremonia de 
nuntă e întreruptă de un avocat care susţine că Rochester 
e deja căsătorit şi că prima lui soţie - Bertha - e încă în 
viaţă. El îl acuză pe Rochester de bigamie, acuzaţie care se 
dovedeşte a fi adevărată. Nebuna Bertha Rochester 
locuieşte într-o cameră la etaj în Thomfield şi e îngrijită de 
ciudata Grace Poole. Ea încercase să-i dea foc lui 
Rochester în pat cu mai multe luni în urmă. Jane e profund 
zguduită - după cum îţi poţi închipui -, iar Rochester 
încearcă să-şi scuze greşeala, spunând că iubirea lui 
pentru ea e reală. O roagă să plece cu el şi să-i fie 
concubină, dar ea refuză. Fiind încă îndrăgostită de el, 


Jane fuge şi se trezeşte în casa familiei Rivers, două surori 
şi un frate care se dovedesc a fi verii ei primari. 

— Asta nu-i cam puţin probabil? 

— Şşş! Unchiul lui Jane, care este şi unchiul lorg 
tocmai murise şi îi lăsase ei toţi banii. Ea îi împarte cu 
ceilalţi şi începe să ducă o viaţă independentă. Fratele, St. 
John Rivers, se hotărăşte să plece în India ca misionar şi 
vrea ca Jane să se mărite cu el şi să-l însoţească. Jane vrea 
să-l însoţească, dar nu să se căsătorească cu el. Ea crede 
că o căsnicie e o uniune a iubirii şi a respectului reciproc, 
nu ceva din datorie. Urmează o lungă luptă între voinţele 
celor doi şi până la urmă ea cade de acord să plece cu el în 
India pe post de secretară. În India, când Jane îşi 
construieşte o nouă viaţă, se încheie cartea. 

— Şi asta-i tot? întreabă uimit Bowden. 

— Cum adică? 

— Păi, sfârşitul pare puţin cam anticlimax. Încercăm 
să facem opere de artă perfecte pentru că niciodată nu 
reuşim în viaţa reală, iar în cazul ăsta Charlotte Bronte îşi 
termină romanul - care probabil conţine şi o dorinţă a ei 
neîmplinită - Într-o manieră ce reflectă viaţa ei 
sentimentală plină de dezamăgiri. În locul lui Charlotte, cu 
siguranţă i-aş fi readus împreună pe Jane şi pe Rochester, 
ba chiar i-aş fi căsătorit, dacă ar fi fost posibil. 

— Nu mă întreba pe mine, am zis eu, nu eu am scris 
cartea. Am făcut o pauză. Ai dreptate, bineînţeles, am 
murmurat eu. E un sfârşit de rahat. Păi, când toate 
mergeau atât de bine, sfârşitul să le tragă clapa cititorilor? 
Chiar şi puriştii lui Jane Eyre sunt de acord că ar fi fost 
mult mai bine pentru ei dacă s-ar fi căsătorit. 

— Cum s-ar fi putut întâmpla aşa ceva, dacă Bertha 
încă mai e pe acolo? 

— Nu ştiu. Poate dacă ar muri sau aşa ceva. E o 
problemă, nu-i aşa? 

— Cum de o ştii atât de bine? a întrebat Bowden. 


— Dintotdeauna a fost una dintre cărţile mele 
preferate. Aveam un exemplar în buzunarul jachetei mele 


când am fost împuşcată. A oprit glonţul. Rochester a 
apărut imediat după aia şi a apăsat pe rana mea din braţ 
până când au sosit medicii din ambulanţă. El şi cartea mi- 
au salvat viaţa. 

Bowden s-a uitat la ceas. 

— Mai sunt mulţi kilometri până în Yorkshire. O să 
ajungem abia... Hei, ce-i asta? 

În faţa noastră, pe drumul cu sens unic, părea să se fi 
petrecut un accident. Peste douăzeci de maşini se opriseră 
în faţa noastră, iar după ce niciuna nu s-a mişcat preţ de 
câteva minute, am trecut pe banda de avarie şi am condus 
încet spre partea din faţă a cozii. Un poliţist de la 
circulaţie ne-a făcut semn să oprim, a aruncat o privire 
sumbră urmelor de gloanţe de pe vopseaua maşinii şi apoi 
a spus: 

— Scuze, doamnă, nu vă pot lăsa să treceţi... 

l-am arătat insigna de Spec Ops 5, iar el şi-a 
schimbat atitudinea. 

— Scuze, doamnă. E ceva ciudat în faţă. 

Bowden şi cu mine ne-am uitat unul la altul şi ne-am 
dat jos din maşină. In spatele nostru, o mulţime de martori 
curioşi erau ţinuţi pe loc de o panglică a poliţiei, care nu-i 
lăsa să treacă. Stăteau şi priveau în tăcere spectacolul 
care se desfăşura în faţa ochilor lor. Trei maşini de poliţie 
şi o ambulanţă ajunseseră deja acolo. Doi medici se ocupau 
de un nou-născut care era înfăşurat într-o pătură şi urla 
plin de jale. Toţi poliţiştii s-au bucurat că am apărut - cel 
mai mare grad era de sergent şi erau încântați că puteau 
să lase responsabilitatea pe umerii altcuiva, iar cineva din 
SO-5 avea cel mai înalt grad pe care-l văzuseră în toată 
viaţa lor. 

Am împrumutat un binoclu şi am încercat să văd ce 
se întâmplase pe şoseaua pustie. La vreo cinci sute de 
metri în faţă, şoseaua şi cerul înstelat al nopţii se 
confundau într-o spirală de forma unui vârtej, o pâlnie care 
strivea şi distorsiona lumina ce reuşea să pătrundă în 
vortex. Am oftat. Tatăl meu îmi vorbise despre distorsiuni 
temporale, dar eu nu văzusem niciodată vreuna. În centrul 


vârtejului, unde lumina refractată fusese făcută terci, 
exista o gaură neagră ca cerneala, care părea să nu aibă 
nici adâncime, nici culoare, doar o formă: un cerc perfect, 
de mărimea unui grepfrut. 

Circulaţia de pe sensul opus al şoselei fusese şi ea 
oprită de poliţie, iar luminile albastre intermitente se 
înroşeau după ce intrau în vârtejul găurii negre, 
modificând imaginea şoselei, de parcă s-ar fi reflectat pe 
muchia unui borcan cu gem. În faţa vârtejului era un 
Datsun albastru, cu o capotă ce deja începuse să se 
lungească din cauza faptului că se apropia de vârtej. În 
spatele lui era o motocicletă, iar în spatele ei, mai aproape 
de noi, se afla un sedan verde. Am privit într-acolo vreo 
câteva minute, dar toate vehiculele păreau nemişcate pe 
carosabil. Motociclistul, motocicleta lui şi toţi pasagerii din 
maşini păreau încremeniţi ca nişte statui. 

— La naiba! am mormăit eu, uitându-mă la ceas. De 
cât timp a apărut? 

— De vreo oră, a răspuns sergentul. A avut loc un soi 
de accident în care a fost implicat un vehicul de transport 
al substanţelor radioactive al Exco Mat. Nu s-ar fi putut 
întâmpla într-un moment mai nepotrivit. Tocmai mă 
pregăteam să ies din tură. Şi-a îndreptat degetul mare 
spre bebeluşul de pe targă, care îşi băgase degetele în 
gură şi nu mai plângea. El a fost şoferul. Inainte de 
accident avea treizeci şi unu de ani. Când am ajuns noi aici 
avea opt ani, iar în câteva ore n-o să mai rămână din el 
decât o pată umedă pe pătură. 

— l-aţi chemat pe cei din Chrono Guard? 

— l-am chemat, mi-a răspuns el pe un ton resemnat. 
Dar a apărut o zonă de Timp Rău în Wareham, lângă Tesco. 
Nu pot ajunge aici mai repede de patru ore. 

Am reflectat rapid. 

— Câţi oameni am pierdut până acum? 

— Domnule, a spus un poliţist, arătând spre şosea. 
Cred că ar trebui să vedeţi asta! 

Toţi am privit cum Datsun-ul albastru a început să se 
contorsioneze şi să se lungească, apoi să se îndoaie şi să se 


micşoreze pe când era absorbit în gaură. În câteva 
secunde a dispărut complet, comprimându-se până a ajuns 
la un miliard din dimensiunea lui iniţială, şi apoi a fost 
catapultat Dincolo. 

Sergentul şi-a împins spre ceafă chipiul şi a oftat. Nu 
putea să facă nimic. 

Am repetat întrebarea. 

— Câţi? 

— Of, camionul a dispărut, o întreagă bibliotecă 
mobilă, douăsprezece maşini şi un motociclist. Cam 
douăzeci de oameni. 

— Asta înseamnă o mulţime de materie, am spus eu 
pe un ton sumbru. Distorsiunea se poate face cât un teren 
de fotbal până când ajung aici cei din Chrono Guard. 

Sergentul a ridicat din umeri. Nu i se spusese 
niciodată ce să facă în caz de instabilitate temporală. M- 
am răsucit spre Bowden. 

— Hai! 

— Ce? 

— Avem o mică treabă de făcut. 

— Eşti ţicnită! 

— Poate. 

— Nu i-am putea aştepta pe cei din Chrono Guard? 

— N-o să ajungă la timp. E uşor. Şi o maimuţă 
lobotomizată ar putea-o face. 

— Şi unde o să găsim o maimuţă lobotomizată la ora 
asta? 

— Tremuri de frică, Bowden. 

— Aşa e. Ştii ce se întâmplă dacă o dăm în bară? 

— N-o s-o dăm în bară. E floare la ureche. Tata a fost 
în Chrono Guard. Mi-a povestit totul despre chestii din 
astea. Secretul sunt sferele. In patru ore am putea asista la 
o catastrofă majoră la nivel planetar. Atât de mult timp 
confiscat, încât n-o să mai ştim sigur dacă aici-şi-acum nu e 
cumva atunci-şi-acolo. Civilizaţia în derivă, panică pe 
străzi, sfârşitul lumii aşa cum e acum. Hei, băiete! 

Zărisem un puşti care se juca pe şosea cu o minge de 
baschet. Fără niciun chef, băiatul mi-a dat mingea, iar eu 


m-am întors la Bowden, care aştepta neliniştit lângă 
maşină. Am deschis capota, iar Bowden s-a aşezat pe 
scaunul din stânga, ţinând supărat mingea de baschet. 

— O minge de baschet? 

— E o sferă, nu-i aşa? am replicat eu, amintindu-mi 
sfatul pe care tata mi-l dăduse cu mulţi ani în urmă. Eşti 
gata? 

— Da, mi-a răspuns Bowden cu o voce cam 
tremurată. 

Am pornit motorul Porsche-ului şi am condus până la 
maşina poliţiştilor de circulaţie, care ne priveau şocaţi. 

— Eşti sigură că ştii ce faci? a întrebat un poliţist 
tânăr. 

— Oarecum, am răspuns eu destul de sincer. Are 
cineva vreun ceas cu două limbi? 

Cel mai tânăr poliţist de circulaţie şi-a scos ceasul de 
la mână şi mi l-a dat. Mi-am notat ora reală - 5.30 a.m. - şi 
apoi am aranjat limbile să arate ora douăsprezece. Am 
prins ceasul cu cureaua de oglinda retrovizoare. 

Sergentul ne-a urat noroc, în timp ce ne puneam în 
mişcare, dar mai degrabă se gândea la ceva de genul „mai 
bine voi decât eu”. 

Deasupra noastră cerul părea că se luminează, de 
parcă ar fi răsărit soarele, şi totuşi în zona din jurul 
vehiculelor era încă beznă. Pentru cei blocaţi în maşini, 
timpul  încremenise, dar asta doar din perspectiva 
observatorilor din exterior. Pentru ocupanţii maşinilor, 
totul părea normal, doar că, dacă se uitau în spate, ar fi 
văzut cum soarele răsărea foarte repede. 

Primii cincizeci de metri ni s-au părut în regulă mie şi 
lui Bowden, dar, pe măsură ce ne apropiam, maşina şi 
motocicleta păreau să capete o viteză din ce în ce mai 
mare, iar când am ajuns lângă maşina verde, şi noi, şi ei ne 
mişcăm cu vreo sută de kilometri la oră. Am aruncat o 
privire spre ceasul de pe oglinda retrovizoare şi am 
observat că se scurseseră exact trei minute. 

Bowden se uitase la ce se întâmpla în spatele nostru. 
Pe măsură ce ne apropiam de zona instabilă, mişcările 


ofiţerilor păreau că se accelerează din ce în ce mai mult, 
până când nu s-au mai putut distinge. Maşinile care 
blocaseră şoseaua se răsuceau rapid şi o luau înapoi pe 
banda de avarie într-un ritm turbat. Bowden a remarcat şi 
el cât de rapid răsărea soarele în spatele nostru şi s-a 
întrebat în ce se băgase. 

Sedanul verde avea doi pasageri, un bărbat şi o 
femeie. Femeia dormea, iar şoferul se uita la gaura neagră 
care apăruse în faţa lor. Am tipat la el să oprească. Ela 
lăsat în jos fereastra, iar eu am repetat ce spusesem, 
adăugând „Spec Ops!” şi fluturându-mi legitimatia. 
Ascultător, a apăsat frâna şi stopurile s-au aprins, 
străpungând întunericul. Trecuseră trei minute şi douăzeci 
şi şase de secunde de când ne începusem călătoria. 

Din locul unde stăteau, cei din Chrono Guard puteau 
să vadă stopurile sedanului verde cum se aprind leneşe în 
pâlnia de întuneric care era efectul evenimentului. În 
următoarele zece minute au urmărit itinerarul sedanului 
verde, care a virat aproape imperceptibil către banda de 
avarie. Era cam zece dimineaţa şi o unitate avansată 
Chrono Guard ajunsese acolo direct din Wareham. 
Echipamentele şi ofiţerii lor erau aduşi cu un elicopter 
Chinook al SO-12, iar colonelul Rutter zburase înaintea lor 
pentru a vedea ce se putea face. Fusese uimit de faptul că 
doi ofiţeri obişnuiţi se oferiseră voluntari pentru misiunea 
asta periculoasă, mai ales că nimeni nu putuse să-i zică 
cine erau. Nu-l ajutase nici să caute numărul meu de 
înmatriculare, căci încă mai era înregistrat la atelierul 
auto care îmi vându-se maşina. Singurul lucru pozitiv din 
toată porcăria asta nenorocită, a observat el, era că 
pasagerul de pe scaunul din stânga părea să ţină în mână 
un soi de sferă. Dacă gaura creştea în dimensiuni, iar 
timpul încetinea şi mai mult, le-ar fi putut lua luni întregi 
să ne ajungă din urmă, chiar şi cu cel mai rapid vehicul pe 
care-l aveau. Şi-a lăsat în jos binoclul şi a oftat. Era o 
slujbă împuţită, nasoală şi solitară. Lucra în Chrono Guard 
de aproape patruzeci de Ani Standard Pământeni. În ani de 
muncă propriu-zisă, el avea 209 ani. În timpul lui fiziologic 


avea aproape 28 de ani. Copiii lui erau mai în vârstă decât 
el, iar soţia lui era într-un sanatoriu pentru bătrâni. 
Crezuse că salariul mare o să compenseze orice problemă, 
dar nu fusese aşa. 

Pe când sedanul verde rămânea tot mai departe în 
urma noastră, Bowden s-a uitat iarăşi în spate şi a văzut 
cum soarele se ridica din ce în ce mai repede şi mai sus pe 
cer. Un elicopter a sosit cât ai bate din palme, având pe el 
logoul caracteristic Chrono Guard „CG”. În faţa noastră nu 
mai era acum decât motociclistul, care părea să se apropie 
periculos de mult de vârtejul găurii negre. Purta haine din 
piele roşie şi conducea un Triumph ultimul răcnet, ironia 
făcând să fie singurul motor capabil să scape din vortex, 
dacă ar fi ştiut ce problemă era. Ne luase încă şase minute 
să-l ajungem din urmă şi, pe când ne apropiam, un sunet 
asurzitor a început să se audă peste zgomotul făcut de 
vânt, genul de urlet pe care l-ar fi scos un taifun când 
trecea pe deasupra ta. Noi ne aflam la vreo patru metri în 
spatele lui şi ne era greu să păstrăm aceeaşi viteză cu el. 
Acul vitezometrului Porsche-ului atinsese o sută patruzeci 
de kilometri la oră ca să putem merge la fel de repede ca 
el. Am apăsat claxonul, dar vuietul l-a acoperit. 

— Pregăteşte-te! am tipat eu către Bowden, pe când 
vântul ne ciufulea părul, iar aerul ne întindea hainele. Am 
aprins iarăşi farurile, luminându-l pe motociclist, şi de data 
asta ne-a remarcat. S-a răsucit şi ne-a făcut cu mâna, a 
crezut că vrem să-l provocăm la o întrecere, a schimbat 
viteza şi a accelerat, îndepărtându-se de noi. Vârtejul l-a 
prins într-o clipită, iar el a părut că se întinde şi se 
înşurubează pe când intra cu viteză în zona de 
instabilitate, în ceea ce mi s-a părut o secundă, deja 
dispăruse. De îndată ce am considerat că nu trebuia să 
ajungem mai aproape, am călcat frâna şi am tipat: 

— Acum! 

Din cauciucurile noastre a ieşit fum pe când derapam 
pe asfalt, iar Bowden a aruncat mingea de baschet, care a 
părut că se umflă şi se face la fel de mare ca şi gaura, s-a 
aplatizat până când a ajuns de forma unui disc, iar gaura s- 


a întins până când a devenit doar o linie. Am văzut când 
mingea de baschet a lovit gaura, a ricoşat o dată şi ne-a 
lăsat să trecem. M-am uitat la ceas când am intrat în abis, 
iar mingea a acoperit ultima frântură din lumea pe care o 
lăsasem în urmă trecând Dincolo. Intrasem în eveniment 
după douăsprezece minute şi patruzeci şi una de secunde. 
Afară se scurseseră aproape şapte ore. 

— Motocicleta a dispărut, a remarcat colonelul 
Rutter. 

Adjunctul lui a mârâit în chip de răspuns. Nu era de 
acord ca nişte inşi care nu erau angajaţi în Chrono Guard 
să-i facă munca. Vreme de peste cincizeci de ani izbutiseră 
să menţină misterul care plana asupra slujbei lor şi a 
salariilor pe măsură. Eroii plini de vitejie nu puteau decât 
să diminueze încrederea nelimitată a oamenilor în munca 
lor. Nu era o slujbă dificilă, dar lua mult timp. Şi el 
reparase o ruptură similară în spaţiu-timp, care apăruse în 
parcul municipal din Weybridge între ceasul din flori şi 
estrada pentru fanfară. Sarcina propriu-zisă îi luase zece 
minute, pur şi simplu se dusese până acolo şi înfipsese o 
minge de tenis în gaură, dar afară se scurseseră şapte luni 
- şapte luni cu salariu dublu plus beneficii - şi nu-i părea 
rău deloc. 

Ofițerii din Chrono Guard au instalat un ceas mare cu 
faţa înspre interior, astfel încât orice ofiţer care se afla în 
raza de influenţă a câmpului temporal să ştie ce se 
întâmplă. Un ceas similar de pe partea din spate a 
elicopterului le indica destul de bine ofiţerilor din exterior 
cât de încet se scurgea timpul în interior. 

După ce a dispărut motocicleta, au mai aşteptat încă 
o jumătate de oră ca să vadă ce se mai întâmplă. L-au 
văzut pe Bowden cum se ridică încet şi aruncă un obiect ce 
părea a fi o minge de baschet. 

— Prea târziu, a murmurat Rutter, căci mai văzuse 
ceva similar şi altă dată. Le-a comandat oamenilor să 
treacă la acţiune, iar ei tocmai porniseră elicea 
elicopterului când întunericul din jurul găurii s-a evaporat. 
Noaptea s-a retras şi s-au trezit în faţa lor cu şoseaua 


liberă. l-au putut vedea pe cei din sedanul verde cum 
coboară şi se uită în jurul lor, surprinşi că se făcuse brusc 
ziuă. La o sută de metri în faţă, mingea de baschet 
astupase ermetic ruptura şi acum rămăsese tremurând 
încetişor în aer, în timp ce vârtejul din spatele ei încerca s- 
o absoarbă. Ruptura s-a reparat într-un minut, iar mingea 
de baschet a căzut inofensivă pe asfalt, ricoşând de câteva 
ori înainte de a se rostogoli spre marginea drumului. Cerul 
era senin şi nu mai exista nicio urmă că timpul fusese 
vreodată altfel decât era de obicei. Dar din Datsun, 
motociclist şi maşina sport vopsită în culori ţipătoare nu 
mai rămăsese nicio urmă. 

Maşina mea aluneca înainte. Şoseaua fusese înlocuită 
de un vârtej imens de lumină şi culori care nu aveau vreo 
semnificaţie pentru niciunul din noi. Din când în când mai 
apărea câte o imagine coerentă din întuneric şi de mai 
multe ori am crezut că ne întorsesem în spaţiul de timp 
stabil, dar imediat eram târâţi la loc în vârtej, iar taifunul 
ne vâjâia în urechi. Prima oară a fost pe o şosea undeva 
într-unul dintre satele de la periferia Londrei. Părea că 
ajunsesem în timpul iernii, iar în faţa noastră a apărut de 
pe un drum lateral o maşină Austin Allegro de un verde- 
gălbui. Am evitat-o şi am trecut pe lângă ea cu viteză 
mare, claxonând furioasă. Imaginea s-a destrămat brusc şi 
s-a fragmentat, formând apoi o cală murdară de vapor. 
Maşina era înghesuită între două containere, cel mai 
apropiat având destinaţia Shanghai. Vuietul vârtejului se 
diminuase, dar se auzea alt zgomot, cel al unei furtuni pe 
mare. Vasul s-a poticnit, iar Bowden şi cu mine ne-am uitat 
unul la celălalt, nefiind siguri dacă ajunsesem sau nu la 
capătul călătoriei noastre. Zgomotul a crescut în 
intensitate, pe când peisajul jilav s-a prăbuşit în el însuşi şi 
s-a evaporat, fiind înlocuit de o rezervă albă dintr-un spital. 
Furtuna s-a oprit, iar motorul maşinii a început să toarcă 
fericit. În singurul pat ocupat de acolo se afla o femeie 
amorţită şi ameţită, cu braţul într-un bandaj. Ştiam ce 
trebuia să spun. 

— Thursday! am tipat eu plină de entuziasm. 


Femeia din pat s-a încruntat. A privit înspre Bowden, 
care a salutat-o voios. 

— N-a murit! am continuat eu, zicând un lucru 
despre care ştiam acum că e adevărat. Auzeam din nou 
vuietul furtunii. În curând aveam să fim iarăşi absorbiți. 

— Accidentul de maşină a fost o înscenare! Cei de 
genul lui Acheron nu mor atât de uşor! Acceptă postul de 
Litera Tec din Swindon! 

Femeia din pat abia a avut timp să repete ultimul 
cuvânt pronunţat de mine, că imediat tavanul şi podeaua s- 
au despicat, iar noi am plonjat din nou în mijlocul furtunii. 
După un spectacol uimitor de sunete orbitoare şi culori 
stridente, vârtejul s-a retras şi a fost înlocuit de parcarea 
unui spaţiu de servicii auto de lângă o autostradă. Vuietul 
s-a diminuat şi apoi s-a oprit. 

— Gata? a întrebat Bowden. 

— Nu ştiu. 

Era noapte şi felinarele de pe stradă proiectau o 
lumină portocalie deasupra parcării, iar asfaltul strălucea 
fiindcă plouase de curând. O maşină s-a oprit lângă noi. 
Era un Pontiac mare, cu o familie înăuntru. Soţia îl 
boscorodea pe soţul ei pentru că adormise la volan, în timp 
ce copiii plângeau. Părea că fuseseră la un pas să facă un 
accident. 

— Scuzaţi-mă! am strigat. Bărbatul a lăsat fereastra 
în jos. 

— Da? 

— Ce dată e azi? 

— Ce? 

— E 18 iulie, a replicat soţia bărbatului, aruncându- 
ne şi mie, şi lui câte o privire iritată. 

I-am mulţumit şi m-am răsucit înspre Bowden. 

— Suntem cu trei săptămâni în urmă? a întrebat el. 

— Sau cincizeci şi şase de săptămâni în viitor. 

— Sau o sută opt. 

— Am de gând să aflu unde suntem. 

Am oprit motorul şi am coborât din maşină. Bowden 
mi s-a alăturat şi am luat-o amândoi spre bufetul cu 


autoservire. În spatele clădirii se putea zări şoseaua, iar 
mai departe se vedea podul care ducea la spaţiul de 
servicii auto de pe cealaltă parte a autostrăzii. 

Mai multe camioane cu remorcă au trecut pe lângă 
noi, transportând maşini goale. 

— Ceva nu e-n regulă. 

— Sunt de acord, a replicat Bowden. Dar ce anume? 

Brusc, uşile bufetului s-au deschis şi a ieşit o femeie. 
Ţinea un pistol în mână şi împingea un bărbat în faţa ei, 
care s-a împiedicat grăbindu-se să iasă. Bowden m-a tras 
în spatele unei maşini parcate. Am aruncat o privire 
prudentă de după maşină şi am văzut că femeia era urmată 
de mai mulţi indivizi ostili, nişte bărbaţi înarmaţi care 
apăruseră parcă din senin. 

— Ce naiba?... am şoptit eu, dându-mi dintr-odată 
seama ce se întâmpla. Asta-s eu! 

Şi aşa era. Arătam puţin mai în vârstă, dar fără doar 
şi poate că eu eram. Şi Bowden observase asta. 

— Nu sunt sigur că-mi place tunsoarea asta. 

— Preferi părul lung? 

— Bineînţeles. 

Am văzut cum unul dintre cei trei bărbaţi i-a spus 
celeilalte eu să pună jos pistolul. Eu-cealaltă a spus ceva ce 
noi n-am putut auzi şi după aceea a pus jos pistolul şi i-a 
dat drumul bărbatului, pe care l-a înşfăcat unul dintre 
ceilalţi bărbaţi. 

— Ce se întâmplă? am întrebat eu, total buimacă. 

— Trebuie să plecăm de aici! a răspuns Bowden. 

— Şi să mă lăsăm aşa? 

— Uită-te. A arătat spre maşină. Tremura încetişor, 
de parcă o adiere de vânt ar fi suflat doar peste ea. 

— Nu pot s-o abandonez - să mă abandonez - în 
situaţia asta dificilă! 

Dar Bowden mă trăgea spre maşină, care se legăna 
mai violent şi începea să se estompeze. 

— Stai! 

M-am zbătut ca să mă eliberez din strânsoarea lui, 
mi-am scos pistolul automat şi l-am ascuns sub roţile 


maşinii de alături, apoi am fugit după Bowden şi am sărit 
pe bancheta din spate a Speetister-ului. Exact la ţanc. A 
urmat o fulgerare şi un bubuit de tunet, apoi doar tăcere. 
Am deschis un ochi. Era zi. M-am uitat la Bowden, care 
ajunsese pe scaunul şoferului. Parcarea serviciilor auto de 
pe autostradă dispăruse, iar în locul ei apăruse un drum 
pustiu de ţară. Călătoria se încheiase. 

— Eşti în regulă? l-am întrebat. 

Bowden şi-a pipăit barba de trei zile, care îi crescuse 
inexplicabil. 

— Aşa cred. Dar tu? 

— Nu mai rău decât m-aş fi aşteptat. 

Am verificat tocul pentru pistol de pe umăr. Era gol. 

— Dar fac pe mine. Am senzaţia că n-am mai făcut 
pipi de o săptămână. 

Bowden a afişat o expresie plină de suferinţă şi a 
înclinat din cap. 

— Şi eu cred că pot spune acelaşi lucru. 

M-am năpustit în spatele unui zid. Bowden a 
traversat cu un mers ţeapăn drumul şi s-a uşurat într-un 
tufiş. 

— Unde crezi că suntem? am zbierat eu la Bowden 
din spatele zidului. Sau, mai bine zis, când? 

— Maşina douăzeci şi opt, a pârâit staţia, răspundeţi, 
vă rog. 

— Cine ştie? a tipat Bowden, uitându-se peste umăr. 
Dar, dacă vrei să mai faci asta încă o dată, mi-aş dori să iei 
pe altcineva cu tine. 

Simţindu-ne mult mai uşuraţi, ne-am reîntâlnit lângă 
maşină. Era o zi frumoasă, cu aer uscat şi destul de cald. 
Mirosul fânului proaspăt cosit se simţea în aer, iar din 
depărtare auzeam un tractor care se mişca greoi pe câmp. 

— Cum o fi fost toată chestia aia cu serviciile auto de 
pe autostradă? a întrebat Bowden. Thursday fosta sau 
viitoarea? 

Am ridicat din umeri. 

— Nu mă pune să-ţi explic. Sper că am scăpat din 
impasul ăla. Tipii ăia nu păreau că strâng fonduri pentru 


biserică. 

— O să afli tu. 

— Probabil. Mă întreb cine era bărbatul pe care 
încercam să-l protejez. 

— Habar n-am. 

M-am aşezat pe capotă şi am scos o pereche de 
ochelari de soare. Bowden s-a dus până la o poartă şi s-a 
uitat pe deasupra ei. Pe un povârniş aflat în vale era un sat 
din piatră cenuşie, iar pe câmp păştea în tihnă o cireadă de 
vite. 

Bowden a arătat spre o bornă kilometrică. 

— Ce baftă! 

Pe bornă scria că ne aflam la nouă kilometri de 
Haworth. 

Nu ascultam ce spunea. Îmi frământam creierii 
cugetând la cum mă văzusem în patul din spital. Dacă nu 
m-aş fi văzut acolo, nu m-aş fi dus în Swindon şi, dacă nu 
m-aş fi dus în Swindon, n-aş fi putut să-mi recomand să mă 
duc acolo. Fără îndoială că asta ar fi avut sens pentru tatăl 
meu, dar eu aş fi putut să o iau razna încercând să 
lămuresc lucrurile. 

— Maşina douăzeci şi opt, s-a auzit din staţie, 
răspundeţi, vă rog. 

Am încetat să mă mai gândesc la asta şi m-am uitat la 
poziţia soarelui pe cer. 

— Aş zice că-i prânz. 

Bowden m-a aprobat încuviinţând din cap. 

— Nu suntem noi Maşina douăzeci şi opt? a întrebat 
el, încruntându-se puţin. Am ridicat emițătorul. 

— Maşina douăzeci şi opt. Vorbiţi. 

— În sfârşit! s-a auzit o voce uşurată din difuzor. 
Colonelul Rutter din Chrono Guard vrea să vorbească cu 
voi. Bowden s-a apropiat ca să audă mai bine. Ne-am uitat 
unul la altul, fără să ştim ce o să se întâmple. O pedeapsă 
disciplinară sau o grămadă de felicitări ori, după cum s-a 
văzut mai târziu, şi una, şi alta. 

— Ofiţeri Next şi Cable. Mă auziţi? a întrebat o voce 
joasă prin staţie. 


— Da, domnule. 

— Bine. Unde sunteţi? 

— La vreo nouă kilometri de Haworth. 

— Tocmai acolo, ei? a râs el în hohote. Minunat. Şi-a 
dres vocea. Ne-am dat seama că o să urmeze ceva 
neplăcut. 

— Neoficial vă spun că asta a fost una dintre cele mai 
curajoase fapte pe care le-am văzut vreodată. Aţi salvat 
multe vieţi şi aţi împiedicat evenimentul să aibă efecte 
majore. Amândoi puteţi fi foarte mândri de ce aţi făcut şi 
aş fi onorat să am doi ofiţeri atât de buni ca voi sub 
comanda mea. 

— Mulţumesc, domnule, eu... 

— Încă vorbesc! s-a răstit el, făcându-ne pe amândoi 
să tresărim. Cu toate astea, oficial, aţi încălcat toate 
regulile. Şi aş putea să vă bat cururile în cuie de un zid, 
pentru că n-aţi urmat procedura. Şi dacă o să mai faceţi 
vreodată ceva de genul ăsta, asta o să şi fac. Aţi înţeles? 

— Am înţeles, domnule. 

M-am uitat la Bowden. Era o singură întrebare pe 
care ne doream să i-o punem. 

— Cât timp am lipsit? 

— Acum suntem în anul 2016, a spus Rutter. Aţi lipsit 
treizeci şi unu de ani! 


28 

Casa Haworth 

„Unii ar putea spune că Chrono Guard are un 
nemaipomenit simţ al umorului. Eu aş zice că sunt pur şi 
simplu enervanţi. Am auzit că obişnuiau să-i înfofolească 
pe noii recruți în costume antigravitaţionale şi să-i trimită 
pentru o săptămână în viitor doar ca să se distreze. Jocul a 
fost interzis pentru că un recrut a dispărut din conul 
temporal. Teoretic, el este încă acolo, foarte aproape de 
timpul nostru, dar nu se poate întoarce şi nu poate 
comunica. S-a calculat că noi îl vom ajunge din urmă peste 
vreo paisprezece mii de ani - din nefericire, el va îmbătrâni 
doar cu douăsprezece minute. Bună glumă”. 


THURSDAY NEXT - O viaţă în Spec Ops 

Amândoi am fost victime ale straniului simţ al 
umorului din Chrono Guard. Abia trecuse de prânz în ziua 
următoare. Fusesem plecaţi doar şapte ore. Ne-am fixat 
amândoi ceasurile şi am intrat cu maşina în Haworth, 
încercând să ne revenim după experienţa avută. 

La Casa Haworth avea loc un adevărat circ al mass- 
mediei. Sperasem să ajung înainte că aşa ceva să se 
întâmple, dar gaura de pe Mine făcuse să plătim preţul 
ăsta. Lydia Startright de la Reţeaua de Ştiri Broasca 
Râioasă deja ajunsese şi filma pentru buletinul de ştiri de 
la prânz. Stătea în picioare lângă treptele Casei Haworth 
cu un microfon în mână şi se pregătea să înceapă. I-a făcut 
semn cameramanului să filmeze, a adoptat una dintre cele 
mai serioase expresii ale ei şi a început. 

— ...Pe când soarele se ridica deasupra Casei 
Haworth în această dimineaţă, poliţia a început să 
ancheteze un furt neruşinat şi o crimă dublă. Noaptea 
trecută, un paznic a fost împuşcat şi ucis de către un 
agresor necunoscut, pe când încerca să împiedice furtul 
manuscrisului original Jane Eyre. Poliţia se află la faţa 
locului de dimineaţă şi încă n-a dat nicio declaraţie. Este 
aproape sigur că se poate face o paralelă cu furtul 
manuscrisului Martin Chuzzlewit, care, în ciuda eforturilor 
unanime ale poliţiei şi ale celor de la Spec Ops, n-a fost 
rezolvat. Având în vedere dispariţia şi uciderea domnului 
Quaverley, se poate presupune că aceeaşi soartă îi 
aşteaptă pe Rochester sau pe Jane. Corporaţia Goliath, a 
cărei prezenţă aici ne-a surprins pe toţi, nu are nicio 
declaraţie de făcut - ca de obicei. 

— Şi... gatal A fost foarte bine, dragă, a declarat 
producătorul Lydiei. Am putea să filmăm încă o dată fără 
să faci referire la 

Goliath? Ştii că oricum o s-o scoată! 

— N-au decât. 

— Lyds, iubito! Cine ne plăteşte salariile? Şi mie îmi 
place libertatea de opinie, dar în emisiunea altcuiva, bine? 

Ea l-a ignorat şi a urmărit cu privirea o maşină care 


tocmai sosise. Chipul i s-a luminat şi s-a dus repede într- 
acolo, făcându-i semn cameramanului să vină după ea. 

Un ofiţer zvelt de vreo patruzeci de ani, cu părul 
cărunt şi cearcăne şi-a îndreptat privirea spre cer când ea 
s-a apropiat de el, strâmbându-şi mutra antipatică într-un 
zâmbet. A aşteptat răbdător până când ea a rostit o 
introducere. 

— Lângă mine este inspectorul de poliţie Oswald 
Mandias din Yorkshire. Spuneţi-mi, domnule inspector, 
credeţi că infracţiunea are vreo legătură cu furtul 
manuscrisului Chuzzlewit? 

El a zâmbit amabil, pe deplin conştient că în seara 
asta se va afla pe treizeci de milioane de ecrane TV. 

— Este prea devreme să mă pronunţ. Când va fi 
cazul, veţi primi un comunicat de presă. 

— N-ar trebui ca de cazul acesta să se ocupe Litera 
Tec din Yorkshire, domnule? Jane Eyre este una dintre cele 
mai preţioase comori naţionale. 

Mandias s-a răsucit cu faţa la ea. 

— Spre deosebire de alte departamente din Spec 
Ops, Litera Tec din Yorkshire se bazează pe probele 
furnizate de poliţie. Cei din Litera Tec nu sunt poliţişti şi 
nu-şi au locul într-un mediu polițienesc. 

— De ce credeţi că de dimineaţă a apărut aici şi 
Corporaţia Goliath? 

— Gata cu întrebările! a strigat adjunctul lui 
Mandias, pe când o gloată de reporteri de ştiri începuse să 
se strângă în jur. Goliath apăruse acolo şi plecase deja, dar 
nimeni nu avea cum să afle mai mult decât atât despre 
asta. Poliţia şi-a croit drum printre ei, iar Lydia s-a oprit să 
mănânce ceva. Transmisese în direct încă de la micul 
dejun. Câteva minute mai târziu, Bowden şi cu mine am 
ajuns acolo în Speetister. 

— Măi să fie, am mormăit eu când m-am dat jos din 
maşină, Startright şi-o caută cu lumânarea. 'neaţa, Lyds! 

Lydia a fost cât p-aci să se înece cu Burgerul ei 
Zâmbitor şi l-a pus repede deoparte. Şi-a luat microfonul şi 
a fugit după mine. 


— Deşi se susţine că Litera Tec din Yorkshire şi 
Goliath nu 


sunt prezenţi, a murmurat Lydia pe când încerca să 
mă ajungă din urmă, evenimentele au luat o întorsătură 
interesantă odată cu sosirea lui Thursday Next din SO-27. 
Cei din Litera Tec n-au respectat procedurile obişnuite şi 
au ieşit din biroul lor pentru a vedea personal scena 
crimei. 

M-am oprit ca să mă distrez puţin. Lydia şi-a aranjat 
ţinuta şi a început interviul. 

— Domnişoară Next, spuneţi-mi, ce căutaţi aici, atât 
de departe de jurisdicţia dumneavoastră? 

— Bună, Lydia. Ai maioneză pe buza de sus de la 
Burgerul ăla Zâmbitor. Conţine multă sare şi n-ar trebui să 
mănânci aşa ceva. Iar în ce priveşte cazul, teamă mi-e că-i 
acelaşi rahat: „Trebuie să înţelegi că orice am putea 
descoperi va trebui să rămână bla, bla, bla”. Ce părere ai? 

Lydia şi-a reţinut un zâmbet. 

— Crezi că cele două furturi au vreo legătură unul cu 
celălalt? 

— Fratele meu, Joffy, e un mare admirator al tău, 
Lyds. Poţi să-mi dai o fotografie cu autograf? „Joffy” cu doi 
„P. Scuză-mă. 

— Nu mi-ai zis nimic, Thursday! a strigat după mine 
Startright. Ne mai vedem noi! 

Ne-am dus până la panglica poliţiei şi ne-am arătat 
legitimaţiile ofițerului de serviciu. El s-a uitat la insignele 
noastre, apoi la noi doi. Se putea vedea că nu era 
impresionat. A vorbit cu Mandias. 

— Domnule, sunt aici doi oameni din Litera Tec 
Wessex şi vor să vadă scena crimei. 

Mandias a venit la noi nemaipomenit de încet. Ne-a 
măsurat pe amândoi din priviri şi şi-a ales cuvintele cu 
grijă. 

— Aici, în Yorkshire, cei din Litera Tec rămân în 
birourile lor. 

— Am citit rapoartele despre arestări. Se vede, am 


replicat eu pe un ton glacial. 

Mandias a oftat. Evident că nu-l încânta deloc să-i 
ţină sub supraveghere pe unii descrişi de el ca fiind 
intelectuali, mai ales dacă erau de teapa celor din Spec 
Ops. 

— Am aici două crime de care trebuie să mă ocup şi 
nu vreau să-mi distrugeţi scena crimei. N-ar fi mai bine să 
aşteptaţi până primiţi raportul şi apoi să vă începeţi 
investigaţiile? 

— Crimele sunt tragice, evident, am replicat eu, dar 
aici e vorba de Jane Eyre. E imperios necesar să vedem 
scena crimei. Jane Eyre e mai importantă ca mine sau ca 
tine. Dacă refuzi, o să te raportez superiorului tău. 

Dar  Mandias nu era omul care să cedeze 
amenințărilor, fie ele serioase sau nu. În fond, aici ne aflam 
în Yorkshire. S-a holbat la mine şi a spus încetişor: 

— Hai să te văd ce poţi, funcţionaro. 

Am făcut un pas în faţă, iar el a schiţat un gest să mă 
oprească. N-avea de gând să cedeze. Un ofiţer din 
apropiere s-a postat în spatele lui pentru a-l ajuta dacă era 
nevoie. 

Eram pe punctul de a-mi pierde cumpătul, când 
Bowden a luat cuvântul. 

— Domnule, a început el să spună, dacă ne-am putea 
mişca încet către un scop, am putea să scormonim după o 
metodă care să ne scoată din situaţia grea în care am 
intrat pe bâjbâite. 

Atitudinea lui Mandias s-a schimbat brusc şi a zâmbit 
solemn. 

— Dacă așa stau lucrurile, sunt sigur că vă putem 
lăsa să aruncaţi o scurtă privire - atâta timp cât promiteţi 
că nu atingeţi nimic. 

— Vă promit, a zis Bowden pe un ton răspicat, 
bătându-se uşurel pe burtă. Cei doi şi-au strâns mâinile şi 
şi-au făcut cu ochiul, iar noi am fost imediat conduşi în 
muzeu. 

— Cum naiba ai făcut asta? am şoptit eu printre dinţi. 

— Uită-te la inelul lui. 


M-am uitat. Pe degetul mijlociu avea un inel 
voluminos cu un model ciudat şi deosebit gravat pe el. 

— Şi ce-i cu asta? 

— Ordinul care  Preaslăveşte  Marsupialele 
Australiene. 

Am zâmbit. 

— Deci ce avem aici? am întrebat eu. O crimă dublă 
şi un manuscris furat? Au luat doar manuscrisul, nu? Nimic 
altceva? 

— Da, a răspuns Mandias. 

— Iar paznicul a fost împuşcat cu propriu-i pistol? 

Mandias s-a oprit şi mi-a aruncat o privire sumbră. 

— De unde ştii asta? 


— Aveam o bănuială, am replicat eu calm. Dar 
casetele video? 

— Acum le studiem. 

— Nu apare nimeni pe ele, nu-i aşa? 

Mandias s-a uitat la mine nedumerit. 

— Ştii cine a făcut asta? 

L-am urmat în camera unde se aflase manuscrisul. 
Vitrina din sticlă neatinsă se înălța solitară în mijlocul 
încăperii. Mi-am trecut degetele peste porţiunea striată şi 
neregulată de sticlă. 

— Mersi, Mandias, eşti de milioane, am spus şi am 
ieşit de acolo. Bowden şi cu Mandias s-au uitat unul la 
celălalt şi au venit în fugă după mine. 

— Atât? a întrebat Mandias. Asta-i toată ancheta ta? 

— Am văzut tot ce-aveam nevoie să văd. 

— Poţi să-mi spui câte ceva despre asta? a întrebat 
Mandias, alergând ca să ţină pasul cu mine. S-a uitat la 
Bowden. Frate, tu poţi să-mi spui. 

— Ar trebui să-i spunem detectivului ce ştim, 
Thursday. Îi suntem datori pentru că ne-a lăsat să intrăm. 

M-am oprit atât de brusc, încât Mandias s-a izbit de 
mine. 

— Ai auzit vreodată de un bărbat pe nume Hades? 

Mandias a pălit vizibil şi s-a uitat tulburat în jur. 


— Nu-ţi face griji. A plecat de mult de aici. 

— Ziceau că a murit în Venezuela. 

— Am auzit că poate trece prin zid, am replicat eu. 
Am mai auzit că-şi schimbă culoarea în timp ce merge. 
Hades e viu şi o duce bine mersi, iar eu trebuie să-l găsesc 
până când se apucă să folosească manuscrisul. 

Mandias părea că, de când îşi dăduse seama cine era 
responsabil de asta, se simte umil. 

— Pot face şi eu ceva? 

Am cugetat preţ de o clipă. 

— Roagă-te să nu-l întâlneşti niciodată. 

Nu s-a întâmplat nimic deosebit pe drumul de 
întoarcere în Swindon, întrucât zona de pe M1 unde se 
petrecuse incidentul revenise la normal. Victor ne aştepta 
la birou. Părea niţeluş cam agitat. 

— Toată dimineaţa Braxton m-a bătut la cap prin 
telefon că asigurarea nu e valabilă dacă ofiţerii nu-şi 
respectă jurisdicţia. 

— Acelaşi rahat. 

— Asta i-am spus şi eu. Deocamdată i-am pus pe 
aproape toţi cei din birou să citească Jane Eyre în caz că se 
întâmplă ceva neobişnuit - totul e liniştit acum. 

— E doar o chestiune de timp. 

— Hmm. 

— Muller a spus că Hades e pe undeva prin 
Penderyn, i-am zis eu lui Victor. Aţi aflat ceva legat de 
asta? 

— Nimic, din câte ştiu. Schitt a spus că se ocupă de 
asta şi a dat-o în bară - sunt mai mult de trei sute de 
localităţi Penderyn la care s-ar fi putut referi Muller. Dar 
altceva mă îngrijorează şi mai mult - aţi văzut ziarele de 
dimineaţă? 

Nu le citisem. Mi-a arătat prima pagină din Cârtiţa. 
Acolo scria: 

MIŞCĂRI DE TRUPE LÂNGĂ GRANIŢA CU ŢARA 
GALILOR 

Am citit în continuare puţin cam tulburată. Se pare 
că avuseseră loc unele mişcări de trupe în Hereford, 


Chepstow şi în oraşul disputat de frontieră, Oswetry. Un 
purtător de cuvânt al armatei declarase că manevrele 
fuseseră nişte simple „exerciţii”, dar asta nu-mi suna bine 
deloc. Absolut deloc. M-am răsucit spre Victor. 

— Jack Schitt? Crezi că-şi doreşte atât de mult 
Portalul de Proză, încât e în stare să intre în război cu Ţara 
Galilor? 

— Cine ştie ce putere exercită Corporaţia Goliath? 
Poate că nu e în spatele poveştii ăsteia. Poate că e doar o 
coincidenţă sau poate că e o tentativă de intimidare. Dar în 
orice caz, nu cred c-o putem ignora. 

— Atunci ar trebui să le-o luăm înainte. Aveţi vreo 
idee? 

— Amintiţi-mi ce a spus Muller, a zis Finisterre. 

M-am aşezat. 

— A tipat „E la Penderyn”. Nimic altceva. 

— Nimic altceva? a întrebat Bowden. 

— Nu. Când Schitt l-a întrebat la care Penderyn se 
referă, căci sunt sute de localităţi cu numele ăsta, Muller i- 
a spus să ghicească. 

Bowden a intervenit. 

— Care au fost exact cuvintele lui? 

— A spus cuvântul „Ghiceşte”, apoi l-a repetat, dar s- 
a transformat într-un țipăt, pentru că deja îl durea foarte 
tare. Conversaţia a fost înregistrată, dar avem la fel de 
multe şanse să punem mâna pe ea ca... 

— Poate că s-a referit la altceva. 

— Adică la ce, Bowden? 

— Eu nu vorbesc decât galeza turistică, dar Gwesty 
înseamnă hotel. 

— O, Doamne, a zis Victor. 

— Victor? m-am adresat eu lui, dar el cotrobăia 
frenetic printr-un maldăr de hărţi pe care le pusesem într- 
un teanc şi care aveau câte un Penderyn marcat pe fiecare. 
A despăturit pe masă o hartă mare a străzilor din Merthyr 
Tydfil şi a arătat spre un loc aflat între Palatul Justiţiei şi 
Guvern. Ne-am întins să vedem spre ce anume arăta, dar 
locul nu era marcat pe hartă. 


— Hotelul Penderyn, a anunţat sumbru Victor. Acolo 
mi-am petrecut luna de miere. Deşi pe vremuri era la 
nivelul lui Adelphi sau Raffles, e gol încă din anii '60. Dacă 
eu mi-aş dori un paradis unde să mă simt în siguranţă... 

— E acolo, am declarat eu, uitându-mă cu nelinişte la 
harta capitalei Ţării Galilor. Acolo o să-l găsim. 

— Şi cum crezi că o să intrăm în Ţara Galilor fără să 
fim văzuţi, > > 

apoi să ne croim drum printr-o zonă bine păzită, să-l 
răpim pe Mycroft şi manuscrisul, iar pe urmă să scăpăm 
nevătămaţi? a întrebat Bowden. Durează o lună până când 
obţii o viză! 

— O să găsim noi o metodă, am spus eu încet. 

— Eşti nebună! a exclamat Victor. Braxton n-o să ne 
permită niciodată aşa ceva! 

— Aici o să ne ajuţi tu. 

— Eu? Braxton nu mă ascultă pe mine. 

— Cred că tocmai o să înceapă s-o facă. 


29 Jane Eyre 

Jane Eyre a fost publicată în 1847 sub pseudonimul 
Currer Bell, un nume neutru potrivit, care masca sexul lui 
Charlotte Brontë. A fost un mare succes. William 
Thackeray a spus despre roman că este «Capodopera unui 
mare geniu». N-au lipsit nici criticile negative la adresa 
cărţii: G.H. Lewes a sugerat că Charlotte ar trebui să 
studieze opera lui Jane Austen, «să se ia după stilul 
măreţei scriitoare şi să-şi corecteze lipsurile». Charlotte a 
replicat că opera domnişoarei Austen abia se califica drept 
roman, având în vedere ceea ce-şi dorise ea să realizeze. A 
spus despre ea că e «o grădină mănoasă, dar fără 
perspectivă». Juriul încă deliberează”. 

W.H.H.F. RENOUF - Surorile Brontë 

Hobbes a clătinat din cap pe coridoarele cam 
nefamiliare din conacul lui Rochester, Thomfield Hall. Era 
noapte şi o tăcere mormântală se aşternuse peste casă. 
Coridorul era întunecat, iar el a bâjbâit după lanternă. O 
lumină pâlpâitoare portocalie a străpuns întunericul, pe 


când mergea încet de-a lungul holului de la etaj. În faţa lui 
se zărea o uşă întredeschisă, prin care se vedea flacăra 
tremurândă a unei lumânări. S-a oprit lângă uşă şi a 
aruncat o privire furişă înăuntru. În cameră era o femeie 
îmbrăcată în zdrenţe, cu părul încâlcit, care turna ulei 
dintr-o lampă pe pătura sub care dormea Rochester. 
Hobbes a privit în jur. Ştia că Jane o să vină în curând să 
stingă focul, dar nu ştia pe ce uşă o să iasă. S-a întors pe 
coridor şi aproape că a sărit până-n tavan când a dat nas în 
nas cu o femeie rotofeie şi rumenă la faţă. Mirosea 
puternic a alcool, avea o expresie agresivă pe chip şi l-a 
privit sumbru, cu un dispreţ prost disimulat. Preţ de câteva 
clipe cei doi au rămas aşa, holbându-se unul la celălalt, 
Hobbes întrebându-se ce să facă şi femeia tremurând 
uşurel, dar susţinându-i 


privirea. Hobbes a intrat în panică şi s-a scotocit 
după pistol, dar, cu o viteză complet neaşteptată, femeia l- 
a înşfăcat de braţ şi l-a ciupit, ţinându-l atât de strâns, 
încât el nu s-a putut abţine să nu urle de durere. 

— Ce cauţi aici? a şuierat ea, cu o sprânceană 
zvâcnindu-i. 

— Cine oi mai fi şi tu, Doamne sfinte? a întrebat 
Hobbes. 

F 

Ea i-a tras o palmă zdravănă peste față. El s-a 
bălăngănit pe picioare, apoi şi-a venit iar în fire. 

— Numele meu este Grace Poole, a spus femeia. 
Poate c-oi fi eu o servitoare, dar tu n-ai niciun drept să iei 
în deşert numele Domnului. Îmi dau seama după cum eşti 
îmbrăcat că nu eşti de prin partea locului. Ce vrei? 

— ÎI însoțesc pe ăăă... domnul Mason, s-a bâlbâit el. 

— Aiurea, a replicat ea, zgâindu-se ameninţător la el. 

— O vreau pe Jane Eyre, s-a bâlbâit el. 

— Şi domnul Rochester o vrea, a replicat ea pe un 
ton neutru. Dar nici măcar n-o sărută până la pagina o sută 
optzeci şi unu. 

Hobbes a aruncat o privire în cameră. Femeia nebună 


dansa acum, zâmbind şi chicotind, pe când flăcările se 
înteţeau pe patul lui Rochester. 

— Dacă nu apare în curând, n-o să mai fie nicio 
pagină o sută optzeci şi unu. 

Grace Poole s-a uitat iarăşi în ochii lui şi l-a țintuit cu 
o privire belicoasă. 

— O să-l salveze de încă o mie de ori, aşa cum l-a mai 
salvat de o mie de ori până acum. Aşa stau lucrurile pe 
aici. 

— Mda? a replicat Hobbes. Păi, lucrurile se pot 
schimba. 

Atunci, femeia nebună a ieşit în fugă din cameră şi s- 
a năpustit asupra lui Hobbes cu unghiile răşchirate. Cu un 
râset maniacal, care i-a explodat în urechi, ea a sărit pe el 
şi i-a înfipt unghiile netăiate şi neîngrijite în obraji. El a 
urlat de durere, pe când Grace Poole i-a sucit mâna la 
spate doamnei Rochester şi a târât-o până în pod. Când a 
ajuns la uşă, Grace s-a răsucit spre Hobbes şi a vorbit din 
nou. 

— Să nu uiţi că aşa stau lucrurile pe aici. 

— N-ai de gând să încerci să mă opreşti? a întrebat 
Hobbes cu o voce mirată. 

— Acum o duc sus pe sărmana doamnă Rochester, a 
replicat ea. Aşa e scris să fie. 

Uşa s-a închis în spatele ei, pe când o voce care 
striga „Scoală-te! Scoală-te!” i-a atras atenţia lui Hobbes 
către camera în flăcări. Înăuntru o vedea pe Jane, 
îmbrăcată cu o cămaşă de noapte, cum azvârlea apă dintr- 
un ulcior peste silueta întinsă pe pat a lui Rochester. 

Hobbes a aşteptat până s-a stins focul, după care a 
intrat în cameră, scoţându-şi pistolul. Amândoi şi-au ridicat 
privirile, iar lui Rochester replica despre „spiriduşii 
creştinătăţii” i-a pierit de pe buze. 

— Cine eşti? au întrebat amândoi în acelaşi timp. 

— Credeţi-mă, n-aţi înţelege niciodată. 

Hobbes a luat-o pe Jane de braţ şi a târât-o înspre 
coridor. 

— Edward! Iubitul meu! a implorat Jane, întinzându- 


şi mâinile spre Rochester. N-o să te părăsesc, iubirea mea! 

— Stai puţin, a spus Hobbes fără a-şi întrerupe 
retragerea, voi încă nu v-aţi îndrăgostit unul de celălalt! 

— Aici greşeşti, a murmurat Rochester, scoțând de 
sub pernă un pistol cu percuție. De ceva vreme am bănuit 
că o să se întâmple ceva de genul ăsta. Dintr-o singură 
mişcare ageră şi-a îndreptat pistolul către Hobbes şi a 
tras. Şi-a ratat ţinta, iar glonţul mare din plumb s-a înfipt 
în cadrul uşii. Hobbes a tras un foc de avertizare. Hades îi 
interzisese explicit să rănească vreun personaj din roman. 
Rochester a scos alt pistol şi l-a armat. 

— Dă-i drumul, a spus el cu fălcile încleştate şi părul 
negru căzându-i peste ochi. 

Hobbes a tras-o pe Jane în faţa lui. 

— Nu fi idiot, Rochester! Dacă totul merge bine, Jane 
îţi va fi înapoiată. Nici măcar n-o să ştii că a lipsit de lângă 
tine! 

Hobbes s-a retras pe coridor spre Portalul care 
trebuia să se deschidă din clipă în clipă. Rochester s-a dus 
după ei, cu pistolul întins şi inima grea, pe când singura lui 
iubire adevărată era târâtă fără nicio jenă afară din roman, 
spre locul acela, celălalt loc, unde el şi Jane nu s-ar fi putut 
bucura niciodată de viaţa de la Thomfield. Hobbes şi Jane 
au dispărut prin Portalul care s-a închis brusc după ei. 
Rochester a lăsat jos pistolul şi s-a încruntat. 

Câteva clipe mai târziu, Hobbes şi o Jane Eyre foarte 
buimacă s-au prăbuşit din Portalul de Proză şi au intrat în 
părăginitul salon de fumători din hotelul Penderyn. 

Acheron a făcut un pas în faţă şi a ajutat-o pe Jane să 
se ridice. l-a oferit haina ca să se încălzească. În 
comparaţie cu Thomfield, hotelul era fără doar şi poate 
friguros. 

— Domnişoară Eyre! a anunţat cu amabilitate Hades. 
Numele meu este Hades, Acheron Hades. Dumneavoastră 
sunteţi oaspetele meu, faţă de care am cel mai mare 
respect. Vă rog luaţi loc şi liniştiţi-vă. 

— Edward? 

— E bine, tânăra mea prietenă. Haideţi, daţi-mi voie 


să vă conduc într-o parte mai călduroasă a hotelului. 
— O să-l mai văd vreodată pe Edward? 
Hades a zâmbit. 
— Depinde cât de mult vă preţuieşte lumea. 

Hula opiniei publice 

„Până când Jane Eyre a fost răpită, nu cred că 
existase cineva - Hades cel mai puţin dintre toţi - care să- 
şi dea seama cât de populară fusese. A fost ca şi cum un 
simbol viu naţional al moştenirii literare din Anglia ar fi 
fost luat din mijlocul poporului. Nu puteam spera la o veste 
mai bună pentru noi”. 

BOWDEN CABLE - jurnalul unui Litera Tec 

La douăzeci de secunde de la răpirea lui Jane, primul 
membru al publicului a observat plin de îngrijorare câteva 
incidente bizare din jurul paginii o sută şapte a volumului 
îmbrăcat în piele dintr-o ediţie de lux a lui Jane Eyre. Peste 
treizeci de minute toate liniile telefonice ale bibliotecii 
Muzeului Angliei erau ocupate. Peste două ore toate 
departamentele din Litera Tec erau asaltate de telefoanele 
cititorilor îngrijoraţi ai lui Brontë. Peste patru ore, 
preşedintele Federaţiei Brontë se întâlnise deja cu prim- 
ministrul. Până seara, secretarul personal al prim- 
ministrului îl sunase deja pe directorul Spec Ops. La ora 
nouă seara, directorul Spec Ops îi pasase problema 
amărâtului de Braxton Hicks. La ora zece seara, prim- 
ministrul l-a sunat personal şi l-a întrebat ce dracu' are de 
gând să facă. El s-a bâlbâit la telefon şi a spus ceva 
complet fără sens. Între timp, în presă a ajuns ştirea că 
Swindon era sediul de unde se coordonau investigaţiile în 
cazul Jane Eyre, iar la miezul nopţii clădirea era 
înconjurată de cititori îngrijoraţi, jurnalişti şi furgonete ale 
posturilor de ştiri. 

Braxton nu era într-o dispoziţie bună. Fuma ţigară de 
la ţigară şi se încuiase în birou de mai multe ore. Nici 
măcar golful pe covor nu izbutise să-l calmeze şi, imediat 
după ce îi telefonase prim-ministrul, el ne-a chemat pe 


Victor şi pe mine la o şedinţă pe acoperiş, departe de ochii 
iscoditori ai presei, de reprezentanţii Corporaţiei Goliath şi 
mai ales de Jack Schitt. 

— Domnule? a întrebat Victor pe când ne apropiam 
de Braxton, care se sprijinea de un horn ce a scârţâit când 
s-a răsucit înspre noi. Hicks privea spre luminile din 
Swindon cu o detaşare care m-a îngrijorat. Parapetul era la 
doar doi metri de el şi, preţ de o clipă, am crezut că are de 
gând să se sinucidă. 

— Uitaţi-vă la ei, a murmurat el. 

Amândoi ne-am relaxat când ne-am dat seama că 
Braxton se afla pe acoperiş pentru a putea să se uite la 
publicul pe care departamentul lui promisese că-l ajută. 
Erau mii de oameni care înconjurau sediul în spatele 
barierelor poliţiei, cu lumânări în mână şi ţinând strâns un 
volum din Jane Eyre, acum drastic modificat, căci 
naraţiunea se termina brusc la jumătatea paginii o sută 
şapte, după ce un misterios „Agent îmbrăcat în negru” 
intră în camera lui Rochester după incendiu. 

Braxton a fluturat spre noi propriu-i volum din Jane 
Eyre. 

— L-aţi citit, nu? 

— Nu-i prea mult de citit, a răspuns Victor. Jane Eyre 
a fost scris la persoana întâi. Dacă dispare protagonista, 
oricine îşi poate da seama ce o să se întâmple după aia. 
Teoria mea este că Rochester devine mult mai melancolic, 
o trimite pe Adele la internat şi trage obloanele casei. 

Braxton i-a aruncat o privire lipsită de expresie. 

— Asta-i o presupunere, Analogy. 

— La asta ne pricepem cel mai bine. 

Braxton a oftat. 

— Vor s-o aduc înapoi şi eu nici măcar nu ştiu unde 
se află! înainte de a se întâmpla asta, aveaţi vreo idee 
despre cât de populară e Jane Eyre? 

Am aruncat o privire mulţimii de dedesubt. 

— Ca să fiu sinceră, nu. 

Calmul lui Braxton s-a dus pe apa sâmbetei. S-a şters 
pe frunte. Mâna îi tremura vizibil. 


— Ce mă fac? Nu vă pot anunţa oficial, dar peste o 
săptămână Jack  Schitt o să preia conducerea 
departamentului, dacă nu se fac progrese în toată porcăria 
asta de anchetă. 

— Pe Schitt nu-l interesează Jane, am zis, uitându-mă 
şi eu, ca Braxton, la mulţimea de admiratori ai lui Bronte 
de dedesubt. Nu vrea decât Portalul de Proză. 

— Mai vorbeşte-mi despre asta, Next. Mai am şapte 
zile până la condamnarea mea la obscuritate literară şi 
istorică. Ştiu că în trecut am avut neînțelegerile noastre, 
dar vreau să-ţi dau mână liberă ca să faci ce ai de făcut. Şi, 
a adăugat el cu mărinimie, nu contează cât costă. S-a 
gândit mai bine şi a completat: Cu toate astea, bineînţeles, 
nu cheltuieşti bani în neştire, bine? 

A privit din nou spre luminile din Swindon. 

— O admir şi eu pe Bronte, ca toată lumea de altfel, 
Victor. Ce vrei să fac? 

— Acceptă-i condiţiile, oricare ar fi ele. Ține secretă 
faţă de Goliath orice acţiune a ta. Şi am nevoie de un 
manuscris. 

Braxton şi-a mijit ochii. 

— Ce fel de manuscris? 

Victor i-a dat o bucăţică de hârtie. Braxton a citit-o şi 
şi-a ridicat sprâncenele. 

— O să fac rost de el, a spus cu o voce moale, chiar 
dacă va trebui să-l fur eu însumi! 

Republica Populară a Ţării Galilor 

„Într-un mod ironic, fără înăbuşirea violentă şi 
eficientă a revoltelor simultane din Pontypool, Cardiff şi 
Newport în 1839, Ţara Galilor n-ar fi devenit niciodată 
republică. Sub presiunile moşierilor şi ale protestelor 
publice după uciderea a 236 de bărbaţi şi femei gaiezi 
neînarmaţi, chartiştii au reuşit să convingă guvernul să 
reformeze mai repede sistemul parlamentar. Incurajaţi de 
succesul avut şi bine reprezentați în camerele 
parlamentare, ei au izbutit să obţină autonomia legislativă 


după «Marea Grevă» din 1847, care a durat opt luni. În 
1854, sub conducerea lui John Frost, [ara Galilor şi-a 
declarat independenţa. Anglia, împovărată de problemele 
din Crimeea şi Irlanda, a considerat că n-are niciun rost să 
intre în conflict cu mulţimea galeză beligerantă şi dedicată 
cauzei. Relaţiile economice erau bune, iar declaraţia de 
independenţă, completată de tratatul de nonagresiune 
între Anglia şi Ţara Galilor, a fost aprobată în anul 
următor”. 

Din Zephania Jones - Țara Galilor - Naşterea unei 
republici în 1965, când graniţa dintre Anglia şi Ţara 
Galilor a fost închisă, autostrada A4, care lega Chepstow 
de Abertawe, a devenit un pasaj de acces prin care doar 
oamenilor de afaceri şi şoferilor de camioane li se permitea 
să treacă, ori pentru a face comerţ în oraş, ori pentru a 
ridica bunuri de la docuri. Pe ambele părţi ale zonei din A4 
care se afla în Ţara Galilor existau garduri din sârmă 
ghimpată, pentru a le aminti vizitatorilor că nu le era 
permis să se abată de la traiectoria stabilită. 

Abertawe era considerat un oraş deschis - „o zonă de 
comerţ liber”. Impozitele erau mici şi taxele pe comerţ 
aproape inexistente. Bowden şi cu mine am intrat încet cu 
maşina în oraş, iar clădirile înalte din sticlă şi instituţiile 
bancare internaţionale care se înşirau de-a lungul coastei 
reprezentau o dovadă evidentă a filosofiei comerţului liber 
care, deşi era profitabil, nu era deloc promovat cu 
entuziasm de toţi locuitorii Ţării Galilor. Restul republicii 
era mult mai rezervat şi tradiţionalist. In anumite regiuni 
mica naţiune nu se schimbase deloc în ultimii o sută de 
ani. 

— Şi acum ce facem? a întrebat Bowden pe când 
parcam în faţa Primei Bănci Naţionale Goliath. A bătut 
uşurel în servieta pe care mi-o dăduse Braxton cu o seară 
în urmă. Îmi zisese să mă folosesc de conţinutul ei cu mare 
grijă. După cum stăteau lucrurile, asta era ultima noastră 
şansă înainte de a fi preluaţi de Goliath. 

— Încercăm să găsim pe cineva care să ne ducă în 
Merthyr. 


— N-ai sugera asta dacă n-ai avea deja un plan. 

— N-am pierdut vremea când am fost la Londra, 
Bowden. Unii îmi datorează niscaiva favoruri. Pe aici. 

Am luat-o pe stradă, trecând pe lângă bancă şi 
intrând pe o alee laterală mărginită de magazine care 
vindeau pe bani medalii, monede, aur - şi cărţi. Ne-am 
strecurat pe lângă negustorii care vorbeau între ei mai 
mult în galeză şi ne-am oprit în faţa unui mic anticariat în 
a cărui vitrină erau teancuri de volume vechi, pline de 
cunoştinţe uitate. Bowden şi cu mine ne-am uitat tulburaţi 
unul la celălalt şi am respirat adânc. Am deschis uşa şi am 
intrat. 

Un clopoțel a răsunat undeva în spatele magazinului 
şi un bărbat înalt, care şchiopăta, a venit să ne întâmpine. 
Ne-a privit suspicios de după o claie de păr grizonant şi o 
pereche de ochelari cu lentile în formă de semilună, dar 
suspiciunea s-a preschimbat într-un zâmbet când m-a 
recunoscut. 

— Thursday, micuțo|l a murmurat el, îmbrăţişându-mă 
cu căldură. Ce te aduce pe la noi? Sunt sigur că n-ai bătut 
atâta drum până-n Abertawe ca să te vezi cu un om bătrân, 
nu? 

— Am nevoie de ajutorul tău, Dai, am spus eu cu o 
voce moale. Niciodată n-am avut mai multă nevoie de 
ajutor. 

Probabil că se uitase la ştirile de la televizor, pentru 
că a tăcut. A luat cu blândeţe o ediţie veche din R.S. 
Thomas din mâinile unui potenţial client, i-a spus că 
trebuie să închidă librăria şi l-a condus pe uşă afară 
înainte ca acesta să aibă timp să protesteze. 

— El este Bowden Cable, i-am explicat eu în timp ce 
vânzătorul de cărţi încuia uşa. E partenerul meu şi îţi 
garantez că poţi avea încredere în el. Bowden, el e Jones 
Manuscrisul, legătura mea din Ţara Galilor. 

— Ah! a făcut vânzătorul de cărţi, strângându-i 
călduros mâna lui Bowden. Orice prieten de-al lui 
Thursday îmi e şi mie prieten. Ea e Haelwyn Cartea, a 
adăugat el, prezentându-ne-o pe asistenta lui care a zâmbit 


timid. Şi acum, tânără Thursday, ce pot face pentru tine? 

Preţ de câteva clipe am tăcut. 

— Trebuie să ajungem la Merthyr Thydfil... 

Vânzătorul a izbucnit în râs. 

— ...În seara asta, am adăugat eu. 

S-a oprit din râs şi s-a dus în spatele tejghelei, făcând 
ordine în drumul lui. 

— Reputația ta a ajuns la urechile mele înainte ca tu 
să ajungi la mine, Thursday. Am auzit că eşti în căutarea 
manuscrisului Jane Eyre. Lumea zice că ai un suflet bun - 
şi că te-ai confruntat cu răutatea şi ai supravieţuit. 

— Ce mai zice lumea? 

— Întunericul umblă prin vale, l-a întrerupt Haelwyn 
cu o voce destul de sumbră. 

— Mulţumesc, Haelwyn, a spus Jones. Bărbatul pe 
care-l cauţi... 

— ...şi Rhondda s-a ascuns în umbră de câteva 
săptămâni, a continuat Haelwyn, care evident nu 
terminase de vorbit. 

— De ajuns, Haelwyn, a spus Jones cu o voce mai 
aspră. Uite câteva volume noi din Ferma trăsniților, care 
trebuie să ajungă în Llan-dodl, ei? 

Haelwyn a plecat, având pe chip o expresie 
îndurerată. 

— Dar ce zici?... am început eu. 

— ...şi ugerul vacii dă lapte acru! a tipat Haelwyn din 
spatele unui raft cu cărţi. Şi compasele din Merthyr au 
luat-o toate razna în ultimele zile! 

— N-o băga în seamă, a explicat Jones pe un ton 
împăciuitor. Citeşte o mulţime de cărţi. Dar cum vă pot 
ajuta? Eu, un bătrân vânzător de cărţi fără nicio relaţie? 

— Un bătrân vânzător de cărţi cu cetăţenie galeză, 
care poate trece oricând graniţa n-are nevoie de nicio 
relaţie să se ducă unde vrea. 

— Stai puţin, Thursday, micuţo. Vrei să vă duc eu în 
Merthyr? 

Am încuviinţat din cap. Jones era singura şi cea mai 
sigură şansă a mea, ultima redută. Dar nu era deloc 


încântat de planul meu, aşa cum bănuisem. 

— Şi de ce aş face asta? a întrebat el pe un ton răstit. 
Ştii ce păţesc dacă mă prind? Vrei ca un om bătrân ca 
mine să-şi sfârşească 

viaţa într-o celulă din Skokholm? îmi ceri prea mult. 
Sunt un om bătrân şi nebun. Dar nu şi prost. 

Mă gândisem că o să spună asta. 

— Dacă ne ajuţi, am spus eu, vârându-mi mâna în 
servietă, aş putea să-ţi dau... asta. 

Am pus o singură foaie de hârtie pe tejgheaua din 
faţa lui. Jones a tras cu putere aer în piept şi s-a prăbuşit 
greoi pe un scaun. Înţelesese ce era cu foaia fără să o 
studieze mai în detaliu. 

— Cum... cum ai făcut rost de asta? a întrebat el plin 
de suspiciune. 

— Guvernul din Anglia ţine foarte mult să recupereze 
manuscrisul Jane Eyre - atât de mult, încât vrea să 
negocieze. 

S-a aplecat şi a luat foaia de hârtie. Acolo, în toată 
gloria era o ciornă neprelucrată de la Zăresc băieții verii, 
prima poezie din antologia ce mai târziu avea să devină 18 
Poezii, prima operă publicată a lui Dylan Thomas. Cu ceva 
vreme în urmă, ara Galilor făcuse o cerere să-i fie 
returnată. 

— Asta e proprietatea Republicii, nu a unui singur 
om, a declarat vânzătorul pe o voce moale. E o moştenire a 
neamului. 

— De acord cu tine, am replicat eu. Poţi face ce vrei 
cu ea. 

Dar Jones Manuscrisul nu se lăsa înduplecat. I-aş fi 
putut aduce 

Under Milk Wood şi pe Richard Burton să i-o 
citească, şi tot nu ne-ar fi dus în Merthyr. 

— Thursday, îmi ceri prea mult! s-a văicărit el. Aici 
legile sunt foarte stricte! Heddlulyfrinach au ochi şi urechi 
peste tot! 


M-am resemnat. 

— Inteleg, Jones - şi mersi. 

— Vă duc eu în Merthyr, domnişoară Next, ne-a 
întrerupt Haelwyn, privindu-mă cu un zâmbet firav. 

— E prea periculos, a mormăit Jones. Îţi interzic să 
faci asta! E 

— Taci! a făcut Haelwyn. Nu mai vorbi aşa. In fiecare 
zi citesc despre aventurile altora - iar acum pot participa 
şi eu la una. În plus, felinarele şi-au micşorat lumina 
aseară, a fost un semn! 

Am stat în salonul lui Jones până când s-a înnoptat, 
apoi am petrecut o oră zgomotoasă şi incomodă în 
portbagajul maşinii lui Haelwyn Cartea, un Griffin 12. Am 
auzit voci care vorbeau în galeză când ne-a trecut graniţa 
şi am fost zdruncinaţi fără milă pe şoseaua plină de gropi 
pe drumul către Merthyr. Chiar lângă capitală mai exista 
un punct de control, adică un lucru ieşit din comun. Pare- 
se că manevrele armatei engleze îi speriaseră pe militari. 
Peste câteva minute maşina s-a oprit şi portbagajul s-a 
deschis. Haelwyn ne-a îmboldit să sărim afară şi ne-am 
întins să ne dezmorţim după călătoria noastră înghesuită. 
Ne-a arătat cum să ajungem la hotelul Penderyn şi i-am 
spus că, dacă nu ne întorceam până dimineaţă, nu mai 
aveam nicio şansă să ne întoarcem vreodată. Ea a zâmbit 
şi ne-a strâns mâinile, ne-a urat noroc şi s-a dus să-şi 
viziteze mătuşa. 

În acelaşi moment, Hades se afla în barul pustiu al 
hotelului Penderyn, fumând pipă şi contemplând peisajul 
care se vedea prin ferestrele mari. Luna plină se ridicase 
pe cer din spatele Palatului Justiţiei, care era frumos 
luminat şi arunca o lumină rece peste oraşul vechi, plin de 
sclipiri şi mişcare. În spatele clădirilor se înălţau munţii, 
cu vârfurile ascunse în nori. Jane se afla în cealaltă parte a 
camerei, şezând pe marginea unui scaun şi uitându-se 
furioasă la Hades. 

— Ce privelişte plăcută, nu-i aşa, domnişoară Eyre? 

— Nici nu se compară cu cea de la fereastra mea din 
Thomfield, domnule Hades, a replicat Jane pe un ton 


rezervat. Deşi nu e cea mai frumoasă privelişte, am învăţat 
s-o iubesc ca pe un vechi prieten, pe care te poţi bizui şi 
care nu se schimbă niciodată. Vă cer să mă trimiteţi acolo 
înapoi imediat. 

— Totul la momentul potrivit, fată dragă, totul la 
momentul potrivit. Nu vă vreau răul. Vreau doar să câştig 
o grămadă de bani, apoi vă puteţi întoarce la Edward al 
dumneavoastră. 

— Cred că lăcomia o să vă omoare, domnule, a 
răspuns Jane pe o voce plată. Poate vă închipuiţi că o să vă 
aducă fericire, dar n-o să fie aşa. Fericirea e hrănită de 
iubire, nu de foamea nesătulă de bani. Iubirea faţă de bani 
se află la rădăcina tuturor relelor! 

Acheron a zâmbit. 

— Ştii, eşti atât de obtuză, Jane, în accesele tale de 
declaraţii puritane! Ar fi trebuit să pleci cu Rochester când 
ai avut ocazia, nu să-ţi pierzi vremea cu pacostea aia de St. 
John Rivers. 

— Rivers e un om cumsecade! a declarat furioasă 
Jane. Are mai multă bunătate în el decât o să cunoşti tu 
vreodată! 

A sunat telefonul, iar Acheron a întrerupt-o cu o 
fluturare a mâinii. Era Delamere, care vorbea dintr-o 
cabină telefonică din Swindon. Citea din secţiunea de 
anunţuri a ziarului Cârtiţa. 

— „lepurii cu urechile pleoştite vor fi disponibili în 
curând pentru a fi luaţi acasă”, a citat el. Hades a zâmbit şi 
a pus receptorul în furcă. „Autorităţile, se gândea el, au 
intrat în jocul meu până la urmă”. I-a făcut semn lui Felix8, 
care l-a urmat afară din cameră, târând după el o Jane 
recalcitrantă. 

Bowden şi cu mine am forţat o fereastră din partea 
întunecată a hotelului şi ne-am trezit într-o bucătărie 
veche: o cameră umedă şi părăginită, burduşită cu aparate 
voluminoase pentru preparat mâncarea. 

— Acum unde mergem? a şuierat Bowden. 

— La etaj - mă aştept să fie într-o sală de bal sau aşa 
ceva. 


Am aprins o lanternă şi m-am uitat la planul schiţat 
în grabă al hotelului. Ar fi fost prea riscant să căutăm 
proiectul oficial, când Goliath ne supraveghea orice 
mişcare, aşa că Victor desenase aproximativ harta clădirii, 
din ce îşi mai adusese aminte. Am împins o uşă batantă şi 
am ajuns la demisolul hotelului. Deasupra noastră era 
intrarea în recepţie. Cu ajutorul luminii pâlpâitoare a 
felinarelor de pe stradă, care intra prin ferestrele murdare, 
am urcat cu prudenţă pe scara din marmură pătată de apă. 
Eram aproape, simţeam asta. Mi-am scos pistolul automat, 
iar Bowden mi-a urmat exemplul. Am cercetat cu privirea 
recepţia. Un bust din alamă al lui Y Brawd Ulyanov se 
înălța mândru în spaţiosul hol din faţa uşii de la intrare 
încuiate. La stânga era intrarea în bar şi în restaurant, iar 
la dreapta vechea tejghea a recepţiei. Deasupra noastră, 
scara grandioasă ducea la etaj, spre cele două săli de bal. 
Bowden m-a bătut uşurel pe umăr şi a arătat spre ceva. 
Uşa care dădea în salonul principal era întredeschisă şi o 
rază subţire de lumină portocalie se vedea dinăuntru. 
Eram pe punctul de a face o mişcare când am auzit paşi 
deasupra noastră. Ne-am retras în întuneric şi am aşteptat, 
ținându-ne răsuflarea. O mică procesiune a început să 
coboare pe scara largă din marmură. În frunte se afla un 
bărbat pe care l-am recunoscut ca fiind Felix8. Ţinea într-o 
mână un sfeşnic, iar cu cealaltă strângea de încheietură o 
femeie mignonă. Era îmbrăcată într-o cămaşă de noapte 
din epoca victoriană şi avea pe umeri un palton. Pe chipul 
ei, deşi se citea hotărârea, se mai vedeau şi disperarea, şi 
deznădejdea. În spatele ei era un bărbat care n-avea 
umbră sub lumina tremurândă a lumânărilor - Hades. 

l-am urmărit cu privirea cum intrau în salonul de 
fumători. Am traversat repede holul, în vârful picioarelor şi 
am ajuns lângă uşa ornamentată. Am numărat până la trei 
şi ne-am năpustit înăuntru. 

— Thursday! Fata mea dragă, cât de previzibilă eşti! 

M-am zgâit la el. Hades şedea într-un fotoliu mare, 
zâmbindu-ne. Mycroft şi Jane şedeau demoralizaţi pe 
şezlonguri, cu Felix8 în spatele lor, care avea în mâini două 


mitraliere îndreptate spre mine şi spre Bowden. În faţa lor 
se găsea Portalul de Proză. M-am blestemat că fusesem 
atât de proastă. Simţisem că Hades era acolo, de ce nu 
bănuisem că şi el mă putea simţi pe mine? 

— Lăsaţi jos pistoalele, vă rog, a zis Felix8. Era prea 
aproape de Mycroft şi de Jane ca să risc să trag în el. 
Ultima oară când ne întâlnisem, el murise sub ochii mei. 
Am spus primul lucru care mi-a trecut prin cap. 

— Nu ţi-am mai văzut faţa pe undeva? 

M-a ignorat. 

— Vă rog, pistoalele. 

— Şi să te las să ne împuşti ca pe nişte păsări dodo? 
Nici vorbă. Nu ti le dăm. 

y 

Felix8 nu s-a mişcat. Armele noastre erau îndreptate 
în jos, iar ale lui fix spre noi. N-ar fi fost o întrecere cine 
ştie ce. 

— Pari surprinsă că vă aşteptam, a spus Hades cu un 
zâmbet firav. 

— Aşa s-ar zice. 

— Miza s-a schimbat, domnişoară Next. Credeam că 
prețul de răscumpărare de zece milioane înseamnă o 
grămadă de bani, dar m-a contactat cineva care mi-a oferit 
de zece ori mai mult doar pentru aparatul unchiului tău. 

Mycroft s-a foit abătut. De mult încetase să se mai 
plângă, ştiind că nu-i foloseşte la nimic. Acum nu făcea 
decât să aştepte cu nerăbdare scurtele vizite pe care i se 
permitea să i le facă lui Polly. 

— Dacă aşa stau lucrurile, am spus eu pe o voce 
tărăgănată, atunci poţi s-o trimiţi pe Jane înapoi în carte. 

Hades a reflectat preţ de o clipă. 

— De ce nu? Dar mai întâi vreau să faci cunoştinţă cu 
cineva. 

O uşă din stânga s-a deschis şi Jack Schitt a intrat în 
cameră. 

Era însoţit de trei dintre oamenii lui, care ţineau 
carabine cu plasmă în mână. Mi-am dat seama că situaţia 
nu prea ne era favorabilă. l-am cerut scuze în şoaptă lui 


Bowden, apoi am zis: 

— Goliath? Aici, în Ţara Galilor? 

— Nicio uşă nu e închisă pentru Corporatie, 
domnişoară Next. Mergem pe unde avem chef. 

Schiti s-a aşezat pe un fotoliu cu tapiserie roşie 
decolorată şi şi-a scos un trabuc. 

— Vă aliaţi cu criminalii, domnule Schitt? Asta face 
Goliath mai nou? 

— E un argument relativ, domnişoară Next - situaţiile 
disperate cer măsuri disperate. Nu mă aştept de la 
dumneavoastră să înţelegeţi. Dar avem o mulţime de bani 
la dispoziţia noastră şi Acheron e dispus să fie generos cu 
dreptul de folosinţă a invenţiei remarcabile a domnului 
Next. 

— Adică? 

— Aţi văzut vreodată o chestie din asta? a întrebat 
Schitt fluturând spre noi arma butucănoasă din mâna lui. 

— E o carabină cu plasmă. 

— Corect. Un instrument portabil de artilerie pentru 
o persoană, care împuşcă cu particule de energie pură. 
Pătrunde printr-un blindaj lat de treizeci de centimetri de 
la o distanţă de o sută de metri. Cred că eşti de acord că e 
un mare avantaj pentru orice infanterie. 

— Dacă Goliath poate furniza... a intervenit Bowden. 

— E un pic mai complicat decât atât, domnule ofiţer 
Cable, a replicat Schitt. Vedeţi voi, nu funcţionează. Un 
buget de aproape un miliard de dolari, şi porcăria asta nu 
merge! mai rău decât atât, s-a dovedit recent că niciodată 
n-o să funcţioneze, tipul ăsta de tehnologie e imposibil de 
realizat. 

— Dar Crimeea e pe punctul de a intra în război! am 
exclamat eu furioasă. Ce-o să se întâmple când ruşii o să-şi 
dea seama că noua tehnologie e doar o cacealma? 

— Dar n-o să-şi dea seama, a replicat Schitt. Poate că 
tehnologia e imposibilă aici, dar nu e imposibilă acolo. 

A bătut uşurel în cartea care era de fapt Portalul de 
Proză şi s-a uitat la moliile de carte construite prin 
inginerie genetică. Acum se aflau în Odihnă & Recuperare 


în acvariul lor pentru peşti exotici. Tocmai digeraseră o 
masă de prepoziţii şi trăgeau fericite pârţuri formate din 
apostrofuri şi conjuncţii, aerul era plin de el & e. Schitt 
tinea în mână o carte al cărei titlu era vizibil. Se numea 
Carabina cu plasmă în război. M-am uitat la Mycroft, care 
a încuviinţat amărât din cap. 

— Aşa-i don'şoară Next. 

Schitt a zâmbit & a bătut uşurel pe copertă cu dosul 
palmei. 

— Ai ci înăuntru Carabina cu Plasmă mer ge per & 
fect. Tot ce au em de făcut este să deschi dem cartea cu 
Portalul de Proză, să scoatem armele & să le distri buim. E 
arma cea mai la re, don'şoară Next. 

Dar el nu se referea la carabina cu plasmă. Mi-a 
arătat Portalul de Proză. Moliile de carte au răspuns 
râgâind cantităţi mari de majuscule nenecesare. 

— Ori ce îşi poate închipui Imaginaţia Oamenilor, Noi 
Putem Reproduce. Eu Consider Portalul Mai Puțin O 
Poartă Spre Un Milion de Cuvinte, Mai Curând Un Xe rox 
Tridimensional. Putem Face Ce Vrem Cu El. Chiar şi Un Alt 
Portal - O Versiune Proprie. În fie care Zi E Cră ciunul, 
Domnişoară Next. 

— Mai Multe Morti în Crime ea. Sper să poţi Dormi 
Noaptea, Schitt. 

— Dimpotrivă, Don'şoară Next. Rusia O să dea Pe 
Spate & O să se p Pişe Pe Ea Când O să vadă Puterea 
Bomb ardie rului. Ţarul O să cedeze Peninsula Angliei. Un 
Nou Litoral, Nu-i Drăguţ? 

— Drăguţ? Şezlonguri La Soare & Hotelul Turn? 
Construit într-un Loc care O să fie Poluat încă Jumătate de 
Secol? Nu rezolvi nimic, Schitt, Doar Amâni Lucrurile. 
Când Rusii O să aibă şi Ei O Carabină Cu Plasmă, Atunci 
Ce o să fie? 

Jack Schitt a rămas imperturbabil. 

— O, Nu-ţi Face Griji în Privinţa Asta, Domnişoară 
Next. O Să-i Taxez Dublu Faţă de Guvernul Englez! 

— Bravo, Bravo! a intervenit Hades, care era profund 
impresionat de lipsa totală de scrupule de până acum a lui 


Schitt. 

— O Sută de Milioane de Dolari Pentru Portal, 
Thursday, a adăugat Hades plin de surescitare, & o 
Reducere De 50% Pentru Tot Ce Iese Din El! 

— Sluga Corporaţiei Goliath, Acheron? Nu i. Se p 
Potriveşte Deloc Asta. 

Obrazul lui Hades a tremurat, dar s-a abținut şi a 
răspuns: 

— Din Sămânţă, Thursday... 

Schitt i-a aruncat o privire suspicioasă. I-a făcut 
semn din cap unuia dintre oamenii lui, care a îndreptat o 
mică armă antitanc spre Hades. 

— Hades, Manualul de Utilizare. 

— Vă rog! i-a implorat Mycroft. Supăraţi Moliile! 
încep să şi-la-bi-sească! 

— Taci din gură, My-croft, s-a răstit la el Schitt. Ha- 
des, te rog, Mă-nu-alul de U-ţi-li-zare. 

— Mă-nu-alul, Dragul Meu A-mic? 

— Da, Domnule Ha-des. Nici Măcar Tu Nu Eşti I-mun 
La Mi-ca Ar-mă de Ar-ţi-le-ri-e A A-so-ci-a-tu-lui Meu. Ai 
Mă-nu-alul Lui My-croft & Poe-zi-a în care O ii Capţi-vă Pe 
Doamna Next. Dă mile. 

— Nu, Domnule Schitt. Tu să-mi Dai armata... 

Dar Schitt nici măcar n-a tresărit. Forţa care îl răpise 
pe Snood şi argumentele celorlalţi n-aveau niciun efect 
asupra sufletului întunecat al lui Schitt. Lui Hades i-a picat 
faţa. Nu mai cunoscuse niciodată pe cineva ca Schitt, adică 
nu de la Felix încoace. A râs. 

— Îndrăzneşti să mă Tragi Pe Sfoară? Pe Mi-ne? 

— Sigur Că Da. Dacă N-aş Face o, N'ai Avea Niciun 
Pic de Respect Pentru Mi-ne, şi Atunci N-am Pulea fi 
Parteneri. 

Hades s-a ghemuit în faţa Portalului de Proză. 

— & Când Mă Gândesc Că Nenţe-le-geam Atât de 
Bine! a exclamat el, punând manuscrisul original al lui 
Jane Eyre în aparat şi adăugând moliile de carte, care s-au 
liniştit, s-au oprit din tras pârţuri, din râgâit şi din silabisit 
şi s-au pus pe treabă. 


— Zău aşa! a continuat Hades. Trebuie să 
mărturisesc că mă aşteptam la mai mult din partea ta. 
Chiar mă gândeam că mă pot asocia cu tine. 

— Dar vrei totul, Hades, a replicat Schitt. Mai 
devreme sau mai târziu, şi foarte probabil mai devreme. 

— E adevărat, foarte adevărat. 

Hades i-a făcut semn din cap lui Felix8, care imediat 
a început să tragă cu pistolul. Bowden şi cu mine eram în 
direcţia în care el trăgea, n-avea cum să ne rateze. Inima 
mi-a sărit din piept, dar într-un mod ciudat, primul glonţ a 
încetinit şi s-a oprit în aer la zece centimetri de pieptul 
meu. Era primul glonţ dintr-o salvă care, aidoma unei 
procesiuni letale, şerpuia leneşă până la arma lui Felix8, 
acum o crizantemă îngheţată de foc. I-am aruncat o privire 
lui Bowden, care era pe punctul de a încasa şi el un glonţ, 
dar cartuşul lucios se oprise la treizeci de centimetri de 
capul lui. Şi nu se mişca. Într-adevăr, nimic din cameră nu 
se mişca. În sfârşit, tatăl meu venise exact la momentul 
potrivit. 

— Te deranjez cumva? a întrebat tata, aruncând o 
privire de unde şedea spre pianul cu coadă prăfuit. Pot să 
plec dacă vrei. 

— N-nu, Tată, e bine, zău, am murmurat eu. 

M-am uitat să văd ce se întâmpla în cameră. Tata nu 
stătea niciodată mai mult de cinci minute, iar când avea să 
plece, era aproape sigur că gloanţele urmau să-şi continue 
drumul către victimele lor. Am zărit o masă grea, pe care 
am răsturnat-o, aruncând praf, gunoaie şi recipiente goale 
de Praz-Ce-ţi-Place pe podea. 

— Ai auzit de cineva pe nume Winston Churchill? a 
întrebat tata. 

— Nu. Cine e? am icnit eu, pe când aşezam masa cea 
grea din stejar în faţa lui Bowden. 

— Ah! a făcut tata, notându-şi ceva într-un carneţel. 
Ei bine, ar fi trebuit să conducă Anglia în ultimul război, 
dar cred că a murit din cauza unei căzături pe vremea 
când era adolescent. E foarte jenant. 

— Încă o victimă a revizioniştilor francezi? 


Tatăl meu n-a răspuns. Se uita spre centrul camerei, 
unde Hades lucra la Portalul de Proză. Pentru oameni de 
genul lui Hades, timpul rareori stătea pe loc. 

— O, nu vreau să vă deranjez! a exclamat Hades pe 
când o rază îngustă de lumină a străpuns întunericul. Am 
de gând să mă duc înăuntru până când toată situaţia asta 
neplăcută se rezolvă, încă mai am manualul de utilizare şi 
pe Polly, aşa că încă mai putem negocia. 

— Cine-i ăsta? a întrebat tata. 

— Acheron Hades. 

— Da? Mă aşteptam să fie mai scund. 

Dar Hades dispăruse. Portalul de Proză a zbârnâit 
uşurel, apoi s-a închis în urma lui. 

— Trebuie să fac nişte reparaţii, mi-a zis tata, 
ridicându-se în picioare şi închizându-şi carnetul. Timpul 
nu aşteaptă pe nimeni, cum s-ar zice. 

Abia am avut timp să mă ghemuiesc în spatele unui 
birou mare, că lumea a luat-o iarăşi din loc. Ploaia de 
plumb a lui Felix8 s-a izbit de masa grea din stejar pe care 
o târâsem în faţa lui Bowden, iar gloanţele care-mi 
fuseseră destinate au pocnit înfundat în uşa din lemn din 
spate, lângă care stătusem. În interval de două secunde, 
camera se umpluse de împuşcături, căci ofiţerii din Goliath 
intraseră şi ei în luptă pentru a-l proteja pe Jack Schitt 
care, buimăcit de faptul că Hades se evaporase în mijlocul 
propoziției, se retrăgea acum spre uşa care ducea la 
vechiul Grătar Atlantic. Mycroft: s-a aruncat la pământ, 
urmat imediat de Jane, pe când praful şi gunoaiele zburau 
în aer, împrăştiindu-se prin cameră. Am ţipat în urechea lui 
Jane să rămână pe loc, pe când un glonţ a trecut periculos 
de aproape pe deasupra capetelor noastre, desprinzând 
ornamentele în relief de pe mobilă şi împroşcându-ne cu 
praf. M-am târât până într-un loc de unde îl puteam vedea 
pe Bowden cum făcea schimb de focuri cu Felix8, care 
acum era blocat în spatele unei mese răsturnate, o imitație 
în stil georgian, de lângă intrarea în Ceainăria Grădinii de 
Palmieri. Eu tocmai trăsesem câteva gloanţe spre angajaţii 
Corporaţiei Goliath, care îl conduseseră rapid pe Schitt 


afară din cameră, când împuşcăturile s-au oprit la fel de 
brusc cum începuseră. Mi-am reîncărcat arma. 

— Felix8! am tipat eu. Încă te mai poţi preda! 
Numele tău adevărat este Danny Chance. Îţi promit că o să 
facem tot ce ne stă-n putinţă să... 

S-a auzit un sunet bizar, aidoma unui gâlgâit, iar eu 
am aruncat o privire în spatele canapelei. Crezusem că 
Felix8 fusese rănit, dar nu asta se întâmplase. Râdea. 
Chipul lui de obicei lipsit de expresie se schimonosise de 
râs. Bowden şi cu mine am schimbat priviri nedumerite - 
dar am rămas ascunşi. 

— Ce-i atât de amuzant? am zbierat eu. 

— „Nu ţi-am mai văzut faţa pe undeva?” a chicotit el. 
Acum m-am prins! 

Şi-a ridicat arma şi a tras mai multe rafale spre noi, 
pe când se retrăgea spre uşile salonului şi ieşea pe 
coridorul întunecat. Işi dăduse seama că stăpânul lui 
plecase şi nu mai avea nimic de făcut pe aici. 

— Unde-i Hades? a întrebat Bowden. 

— În Jane Eyre, am replicat eu, ridicându-mă în 
picioare. Stai cu ochii pe Portal şi, dacă se întoarce, 
foloseşte asta. 

l-am dat arma antitanc, pe când Schitt, dându-şi 
seama că împuşcăturile încetaseră, a intrat în cameră. A 
apărut prin uşa care ducea la bar. 

— Hades? 

— In Jane Eyre, cu manualul de utilizare. 

Schitt mi-a spus să-i predau Portalul de Proză. 

— Fără manualul de utilizare nu-ţi foloseşte la nimic, 
am spus eu. După ce îl scot pe Hades din Thomfield şi i-o 
aduc pe Polly lui Mycroft, poţi să iei manualul. N-ai de 
ales, asta e singura mea ofertă. Acum o duc pe Jane înapoi. 

M-am răsucit spre unchiul meu. 

— Mycroft, trimite-ne înapoi exact înainte ca Jane să 
iasă din camera ei ca să stingă focul din dormitorul lui 
Rochester. O să fie ca şi cum n-ar fi plecat niciodată de 
acolo. Când vreau să mă întorc aici, îţi trimit un semnal. 
Poţi să faci asta? 


Schitt şi-a întins în sus mâinile. 

— Ce dulce nebunie mai e şi asta? s-a văicărit el. 

— Ăsta-i semnalul, am spus eu, cuvintele „dulce 
nebunie”. Cum le vezi, deschide imediat Portalul. 

— Eşti sigură că ştii ce faci? a întrebat Bowden, pe 
când o ajuta pe Jane să se ridice în picioare. 

— Niciodată n-am fost mai sigură de ceva. Ai grijă 
doar să nu opreşti aparatul. Oricât de mult mi-ar plăcea 
cartea, n-am niciun chef să rămân acolo pentru totdeauna. 

Schitt şi-a muşcat buza. Fusese învins pe toată linia. 
Nu putea să mai facă nimic până când nu mă întorceam. 

Mi-am verificat pistolul, să fie încărcat, am tras 
adânc aer în piept şi i-am făcut semn din cap lui Jane, care 
mi-a zâmbit plină de entuziasm. Ne-am luat de mână şi am 
trecut prin Portal. 


32 

Thomfield Hall 

„Nu era cum îmi imaginasem eu. Crezusem că 
Thomfield Hall o să fie mai mare şi o să aibă mobilă mai 
luxoasă. Mirosea puternic a cremă de ghete, iar în holul de 
la etaj era frig. Nu se vedea aproape nicio lumină în toată 
casa, iar holul părea că se întinde la nesfârşit în bezna ca 
de cerneală. Era mohorât şi deprimant. Am observat toate 
astea, dar cel mai mult am remarcat cât de linişte era. 
Liniştea unei lumi fără vehicule zburătoare, trafic rutier şi 
oraşe mari. Era industrială abia începuse. Planeta ajunsese 
la termenul de expirare”. 

THURSDAY NEXT - O viață în Spec Ops 

M-am împleticit puţin când am făcut saltul. Văzusem 
un fulger strălucitor şi o scurtă descărcare de electricitate 
statică. M-am trezit în holul din faţa dormitorului principal, 
la câţiva paşi de locul pe unde Hobbes o scosese pe Jane 
din carte. Focul izbucnise deja, iar Jane şi-a jucat instinctiv 
rolul, deschizând uşa şi năvălind în cameră pentru a turna 
un ulcior plin cu apă peste păturile care ardeau. M-am 
grăbit să arunc o privire prin jur, dar nu era nici urmă de 
Hades. La capătul coridorului am văzut-o pe Grace Poole 


care o conducea pe Bertha spre camera ei din pod. Nebuna 
mi-a aruncat o privire peste umăr şi a zâmbit sadic. Grace 
Poole i-a urmărit privirea şi s-a holbat ameninţător şi plină 
de dispreţ la mine. Dintr-odată m-am simţit foarte străină. 
Lumea asta nu era a mea şi locul meu nu era aici. Am făcut 
un pas în spate, pe când Jane a ieşit în fugă din camera lui 
Rochester ca să mai aducă apă. Am observat că pe chipul 
ei era întipărită o expresie de uşurare. Am zâmbit şi mi-am 
permis să trag cu ochiul în dormitorul lui Rochester. Jane 
izbutise să stingă focul, iar Rochester înjura fiindcă se 
trezise ud leoarcă. 

— E inundatie? a întrebat el. 

J 

— Nu, domnule, a replicat ea, dar a fost un incendiu. 
Ridicaţi-vă din pat, rogu-vă. Acum s-a astâmpărat. Vă aduc 
o lumânare. 

Rochester m-a văzut în pragul uşii şi mi-a făcut cu 
ochiul, după care s-a grăbit să-şi aştearnă pe faţă o 
expresie de consternare. 

— În numele tuturor spiriduşilor creştinătăţii, a 
întrebat el, cu ochii scânteindu-i pentru că ea se întorsese 
la el, tu eşti, Jane Eyre? Ce mi-ai făcut? 

Am ieşit pe coridor, convinsă că acasă cartea începea 
să se rescrie pe paginile acum goale. Referirile la „agentul 
în negru” aveau să dispară şi, cu puţin noroc, dacă Hades 
n-avea nimic împotrivă, lucrurile urmau să intre în normal. 
Am luat lumânarea care fusese lăsată pe preş şi am aprins- 
o, pe când Jane a ieşit din cameră, mi-a zâmbit plină de 
recunoştinţă şi s-a întors în dormitor. Am mers pe coridor, 
m-am uitat la un tablou deosebit de frumos de Landseer şi 
m-am aşezat pe unul din cele două scaune în stil Regency. 
Deşi casa nu era mare, Acheron putea găsi în ea mai multe 
locuri unde să se ascundă. I-am rostit numele ca să-l anunţ 
că eram prin preajmă şi am auzit cum o uşă s-a închis pe 
undeva prin casă. Am deschis un stor şi am zărit silueta 
inconfundabilă a lui Hades cum traversa în grabă pajiştea, 
sub lumina lunii. L-am văzut cum dispare în beznă. Se 
credea în siguranţă ducându-se în sat, dar eu încă mai 


aveam un avantaj. Ştiam cum să deschid Portalul, iar el nu. 
Mi se părea puţin probabil să-mi facă vreun rău. M-am 
aşezat din nou pe scaun şi, tocmai mă gândeam la Daisy 
Mudar şi la Landen, când am aţipit. M-am trezit brusc 
când uşa dormitorului lui 

Rochester s-a deschis şi Edward a ieşit din cameră. 
Ţinea în mână >) 

O lumânare şi a vorbit cu Jane din pragul uşii. 

— ...Trebuie să mă duc până la etajul al treilea. Stai 
pe loc şi, nu uita, să nu mai chemi pe nimeni aici. 

A luat-o alene pe coridor şi a şoptit: 

— Domnişoară Next, sunteţi aici? 

M-am ridicat în picioare. 

— Da, domnule. 

Rochester m-a luat de braţ şi m-a condus pe hol până 
la scară. S-a oprit, a pus lumânarea pe o măsuţă joasă şi 
mi-a prins mâinile între palmele lui. 

— Vă mulţumesc, domnişoară Next, din adâncul 
sufletului! Am trăit un adevărat iad, căci nu ştiam când sau 
dacă se va întoarce vreodată iubita mea Jane! 

Vorbise plin de înflăcărare şi de pasiune sinceră. M- 
am întrebat dacă Landen mă iubise vreodată la fel de mult 
cât o iubea Rochester pe Jane. 

— Atât am putut face şi eu, domnule Rochester, am 
răspuns veselă, după ce mi-aţi tratat cu atâta grijă rănile în 
noaptea aia, lângă depozit. 

Mi-a respins cuvintele cu o fluturare a mâinii. 

— Vă întoarceţi chiar acum? 

Mi-am aţintit privirea în pământ. 

— Nu-i chiar atât de simplu, domnule. În carte mai 
există încă un musafir clandestin în afară de mine. 

Rochester s-a dus până la balustradă. A vorbit fără să 
se întoarcă spre mine. 

— E el, nu-i aşa? 

— L-aţi cunoscut? l-am întrebat eu surprinsă. 

— Are mai multe nume. Aveţi vreun plan? 

I-am explicat cum o să folosesc semnalul şi l-am 
lămurit că era mai sigur să rămân la Thomifield până când 


romanul ajunge la final. Apoi aveam să-l iau pe Hades cu 
mine - într-un fel sau altul. 

— Sfârşitul cărţii, a murmurat Rochester abătut. Cât 
de mult îl urăsc| Gândul că scumpa mea Jane o să plece în 
India cu laşul ăla de St. John Rivers îmi îngheaţă sângele-n 
vine. Şi-a făcut curaj. Dar cel puţin mai am câteva luni de 
fericire autentică până atunci. Veniţi cu mine, probabil că 
vă e foame. A luat-o pe coridor şi mi-a făcut semn să-l 
urmez, vorbind în timp ce mergea. 

— Eu propun să încercăm să-l prindem în cursă când 
pleacă Jane după... - a tremurat uşurel, gândindu-se la 
asta - nuntă. O să fim singuri, căci Jane preia naraţiunea 
când se duce la casa Moor şi la verii ei înfumuraţi. Eu nu 
mai apar în carte, aşa că putem să facem ce dorim şi 
atunci vă pot fi cel mai mult de ajutor, însă, aşa cum vă 
puteţi da seama, nu trebuie să faceţi nimic din ce-ar putea- 
o tulbura pe Jane, căci romanul este scris la persoana întâi. 
Eu pot să vin şi să discut cu dumneavoastră de cele mai 
multe ori când nu apar în carte. Dar trebuie să-mi 
promiteţi că veţi avea grijă ca Jane să nu vă vadă. O să 
vorbesc separat cu doamna Fairfax şi cu Adele. Vor 
înţelege. Servitorii Mary şi John vor face ce le spun eu. 

Ajunsesem la uşă, iar Rochester a ciocănit plin de 
nerăbdare. S-au auzit un geamăt şi o bubuitură înfundată 
şi imediat un personaj cu părul foarte încâlcit a apărut în 
pragul uşii. 

— Doamnă Fairfax, a zis Rochester, ea este 
domnişoara Next. Va sta la noi o lună sau două. Vreau să-i 
aduci ceva de mâncare şi să-i faci patul. A făcut un drum 
lung până aici şi cred că are nevoie de hrană şi de odihnă. 
Mi-ar plăcea să nu zici nimănui că se află aici şi ţi-aş fi 
recunoscător dacă ai avea grijă ca domnişoara Next să nu 
se întâlnească cu domnişoara Eyre. Nu cred că este nevoie 
să-ţi amintesc cât de important este acest lucru. 

Doamna Fairfax m-a măsurat cu privirea din cap 
până-n picioare şi a fost intrigată şi în acelaşi timp şocată 
de părul meu prins în coadă şi de blugi. Apoi a încuviinţat 
din cap şi m-a condus spre sufragerie. 


— Mai vorbim mâine, domnişoară Next, a spus 
Rochester, şi un zâmbet i s-a întipărit pe faţa necăjită. Şi 
vă mulţumesc încă o dată. 

S-a răsucit şi m-a lăsat cu doamna Fairfax, care s-a 
năpustit pe scară în jos. Menajera mi-a spus să aştept în 
sufragerie până când îmi aduce ceva de mâncare. S-a 
întors repede cu nişte felii de carne rece şi pâine. Am 
mâncat cu poftă pe când Pilot - care cred că intrase în 
casă când ieşise Hades - mi-a mirosit cracul pantalonilor şi 
a dat energic din coadă. 

— Îşi aminteşte de dumneavoastră, a remarcat 
doamna Fairfax cu o voce moale, şi totuşi eu lucrez aici de 
mulţi ani şi nu-mi aduc aminte să vă fi avut vreodată în faţa 
ochilor. 

Am mângâiat urechea lui Pilot. 

— l-am aruncat odată un băț. Când era pe afară, 
împreună cu stăpânul lui. 

— Înţeleg, a replicat doamna Fairfax pe un ton 
suspicios. Şi cum l-aţi cunoscut pe domnul Rochester? 

— Aăă, l-am cunoscut în Madeira. Il ştiam pe fratele 
lui. 

— Înţeleg. O mare tragedie. Şi-a mijit ochii. Atunci îi 
cunoaşteţi şi pe cei din familia Mason? 

— Nu prea bine. 

S-a uitat iarăşi la blugii mei. 

— Femeile poartă  nădragi acolo unde staţi 
dumneavoastră? 

— Deseori, doamnă Fairfax. 

— Şi de unde veniţi? Din Londra? 

— De mai departe. 

— Ah! a făcut doamna Fairfax cu un zâmbet plin de 
înţeles. Osaka! 

S-a năpustit afară din cameră, lăsându-mă singură cu 
Pilot, după ce m-a pus să-i promit că n-o să-i dau de 
mâncare. S-a întors peste zece minute cu o tavă cu ceai, 
apoi m-a lăsat singură încă vreo jumătate de oră ca să-mi 
pregătească o cameră. M-a condus până la un dormitor de 
la etajul al doilea, care avea ferestrele spre partea din faţă 


a moşiei. Am insistat ca Pilot să rămână cu mine, iar ela 
adormit lipit de uşa încuiată, simțind cumva pericolul 
posibil care o păştea pe noua lui stăpână. Am dormit prost, 
trezindu-mă din când în când şi visându-l pe Hades care 
râdea de mine. 

Pe când eu dormeam, Victor şi ceilalţi, în sediul 
Departamentului Litera Tec din Swindon, sărbătoreau 
revenirea naraţiunii în roman. În afară de o scurtă remarcă 
despre doamna Fairfax care făcea zgomot în noaptea când 
avusese loc incendiul, totul era aproape la fel cum îşi 
amintea toată lumea. Un membru al Federaţiei Brontë 
fusese chemat să examineze textul în timp ce se scria pe 
ultimele două sute de pagini care până atunci fuseseră 
goale. Exegetul ştia cartea pe dinafară, iar expresia de 
mulţumire de pe faţa lui îi încânta pe toţi. 

M-au trezit sunetele scoase de Pilot, care zgâria uşa 
ca să fie lăsat afară. Am descuiat-o fără să fac niciun 
zgomot şi am aruncat o privire pe coridor. Am văzut-o pe 
Jane cum mergea cu paşi repezi pe hol, am închis rapid 
uşa şi m-am uitat la ceas. Era abia şase dimineaţa şi doar 
câţiva servitori se treziseră. Am aşteptat câteva minute, l- 
am lăsat pe Pilot să iasă afară, apoi l-am urmat fiind atentă 
să nu dau nas în nas cu Jane. Toată dimineaţa aproape toţi 
cei din casă au curăţat camera lui Rochester, aşa că, după 
micul dejun, tocmai eram pe punctul să ies din casă, când 
doamna Fairfax m-a oprit. 

—  Domnişoară Next, a spus menajera. Domnul 
Rochester mi-a povestit ce s-a întâmplat săptămâna 
trecută şi voiam să vă mulţumesc şi eu. 

A vorbit pe un ton lipsit de orice emoție, dar eram 
convinsă că era sinceră. A adăugat: 

— Mi-a poruncit să pun oameni să păzească conacul 
de agenţi care ar putea să-i facă vreun rău domnişoarei 
Eyre. 

M-am uitat pe geam. Am văzut un lucrător pe moşie 
cum stătea de strajă cu un târnăcop mare în mână. Pe când 
ne uitam amândouă la el, a aruncat o privire în casă şi a 
dispărut din raza noastră vizuală. Peste câteva clipe, Jane a 


ieşit pe uşă, a cercetat cu privirea împrejurimile, a tras 
profund aerul proaspăt al dimineţii în piept şi apoi a intrat 
din nou în casă. După câteva secunde, lucrătorul de pe 
moşie a apărut iarăşi şi şi-a reluat postul. 

— Domnişoara Eyre nu trebuie să afle că stăm cu 
ochii pe ea şi că o protejăm, a spus doamna Fairfax cu o 
voce aspră. 

— Înţeleg. 

Doamna Fairfax a încuviinţat din cap şi mi-a aruncat 
o privire critică. 

— În locul de unde veniţi, femeile umblă cu capul 
descoperit? 

— Deseori. 

— Aici nu se acceptă aşa ceva, a spus ea pe un ton 
plin de reproş. Veniţi cu mine şi o să vă ajut să fiţi mai 
prezentabilă. 

Doamna Fairfax m-a dus la ea în cameră şi mi-a dat o 
bonetă pe care s-o port şi o pelerină groasă şi neagră, care 
mă înfăşură din cap până-n picioare. l-am mulţumit, iar ea 
a făcut o reverență curtenitoare. 

— Domnul Rochester este acasă azi? am întrebat. 

— A plecat la o petrecere. Am înţeles că s-a dus acasă 
la domnul Eshton, unde s-a strâns o mulţime de oameni. 
Colonelul Dent este acolo, şi la fel şi lordul Ingram. Nu 
cred că se întoarce mai devreme de o săptămână. 

— Credeţi că e un lucru înţelept, având în vedere tot 
ce se întâmplă acum? 

Doamna Fairfax s-a uitat la mine de parcă aş fi fost 
un sugar. 

— Nu înţelegeţi, nu-i aşa? După incendiu, domnul 
Rochester pleacă pentru o săptămână. Aşa stau lucrurile. 

Am vrut să-i pun mai multe întrebări, dar menajera 
şi-a cerut scuze şi m-a lăsat singură. Mi-am adunat 
gândurile, mi-am netezit pelerina şi m-am dus afară să mă 
plimb în jurul casei pentru a verifica dacă locul e bine 
păzit. Toţi angajaţii de pe moşie m-au salutat cu respect 
când treceam pe lângă ei şi toţi purtau câte o armă de 
vreun fel sau altul. Sperând că niciunul dintre ei n-avea să 


se confrunte cu el, am traversat gazonul în direcţia în care 
o luase Hades cu o noapte în urmă. Tocmai treceam pe 
lângă fagii de lângă şanţul cu gard mic, când o voce 
familiară m-a făcut să mă întorc. 

— Credeţi că avem vreo şansă împotriva lui? 

Era Rochester. Stătea în spatele unui buştean imens, 
uitându-se la mine cu o expresie plină de îngrijorare. 

— Avem toate şansele, domnule, am răspuns eu. Fără 
mine el e blocat aici. Dacă vrea să se întoarcă, trebuie să 
negocieze. 

— Şi unde e? 

— Aveam de gând să-l caut în oraş. N-ar fi trebuit să 
fiţi la domnul Eshton? 

— Voiam să vorbesc cu dumneavoastră înainte de a 
pleca. O să faceţi tot ce vă stă în putinţă, nu-i aşa? 

L-am asigurat că o să fac tot ce pot şi apoi am pornit- 
o pe drumul către oraş. 

Millcote era un oraş măricel. Mi-am croit drum până 
în centru, unde am găsit o biserică, o staţie de diligenţe, 
trei hanuri, o bancă, doi postăvari, un comerciant de 
cereale şi alţi negustori. 

Era zi de târg, iar oraşul forfotea de oameni. Nimeni 
nu mi-a aruncat vreo privire pe când treceam printre 
tarabele pe care erau mormane de vânat şi de produse 
care se găsesc în timpul iernii. Dacă ignorai mirosul slab 
de cerneală ce se simţea în aer, totul părea real. Primul 
han peste care am dat a fost The George. Am presupus că 
acolo aveam cele mai multe şanse, pentru că aşa se chema 
şi în carte. 

Am intrat şi l-am întrebat pe hangiu dacă un bărbat 
înalt închinase o cameră în acea dimineaţă. Proprietarul a 
susţinut că nu, dar a adăugat că nu era singurul han din 
oraş. I-am mulţumit şi am luat-o spre uşă, dar atenţia mi-a 
fost atrasă de sunetul nepotrivit al obturatorului unui un 
aparat de fotografiat. M-am răsucit cu mişcări lente. În 
spatele meu era un cuplu de japonezi îmbrăcaţi în costume 
de epocă, iar unul din ei ţinea în mână un mare aparat de 
fotografiat Nikon. Femeia a încercat să ascundă în grabă 


anacronismul ostentativ şi s-a apucat să-l târască pe 
bărbat către uşă. 

— Staţi! 

S-au oprit şi s-au uitat stânjeniţi unul la celălalt. 

— Ce căutaţi aici? am întrebat eu, nevenindu-mi să- 
mi cred ochilor. 

— În vizită din Osalca, a afirmat femeia, iar bărbatul 
- care părea să nu vorbească engleza - a încuviinţat 
energic din cap şi s-a apucat să se uite într-un ghid Bronte 
scris în japoneză. 

— Cum? 

— Numele meu este doamna Nakajima, s-a 
recomandat femeia, iar el este domnul Suzuki. 

Bărbatul a rânjit la mine şi mi-a strâns mâna, plin de 
entuziasm. 

— Asta-i o nebunie! am exclamat eu furioasă. Vreţi să 
spuneţi că sunteţi turist? 

— Într-adevăr, a recunoscut doamna Nakajima. Fac 
saltul o dată pe an şi aduc cu mine un vizitator. Nu 
atingem nimic şi nu vorbim deloc cu domnişoara Eyre. 
După cum puteţi vedea, ne îmbrăcăm cum trebuie. 

— Japonezi? La mijlocul secolului al XIX-lea, în 
Anglia?! 

— De ce nu? 

De ce nu, zău aşa! 

— Cum aţi reuşit? 

Femeia a ridicat din umeri. 

— Pur şi simplu pot, a răspuns ea simplu. Mă 
concentrez, rostesc propoziţii din carte şi, ei bine, ajung 
aici. 

N-aveam deloc timp pentru asta. 

—  Ascultaţi-mă. Numele meu e Thursday Next. 
Lucrez împreună cu Victor Analogy la sediul 
Departamentului Litera Tec din Swindon. Aţi auzit de 
furtul manuscrisului? 

Ea a încuviinţat din cap. 

— În cartea asta există un reprezentant al răului, iar 
planul meu de a-l scoate de aici depinde foarte mult de 


existenţa unui singur mod de a intra sau de a ieşi din 
carte. El o să încerce orice ca să se folosească de voi 
pentru a fugi. Vă implor să faceţi saltul înapoi câtă vreme 
se mai poate. 

Doamna Nakajima s-a sfătuit o vreme cu clientul ei. 
Ea mi-a explicat că domnul Suzuki spera s-o vadă pe Jane 
dacă se putea, dar că, dacă se întorcea acum, voia banii 
înapoi. Am insistat, şi până la urmă au fost de acord. l-am 
urmat în camera lor de la etaj şi am aşteptat până şi-au 
făcut bagajele. Doamna Nakajima şi domnul Suzuki au dat 
noroc cu mine, s-au luat de mână şi s-au evaporat. Am 
clătinat cu tristeţe din cap. Părea că nu mai existau decât 
foarte puţine locuri în care turiştii nu ajunseseră deja. 

Am schimbat căldura hanului cu frigul de afară şi mi- 
am croit drum pe lângă o tarabă unde erau de vânzare 
ultimele rădăcinoase ale sezonului şi m-am dus până la The 
Millcote, unde m-am interesat dacă sosiseră oaspeţi noi în 
ultimele zile. 

— Şi cine pofteşte să-l vadă pe domnul Hedge? a 
întrebat hangiul, scuipând într-o halbă grosolană de bere 
şi apoi lustruind-o. 

— Spuneţi-i că domnişoara Next vrea să-l vadă. 

Hangiul a dispărut la etaj, apoi s-a întors imediat. 

— Camera şapte, a spus, după care şi-a văzut de 
treaba lui. 

Acheron şedea lângă fereastră, cu spatele la uşă. Nici 
nu s-a clintit când am intrat. 

— Bună, Thursday. 

— Domnul Hedge? 

— Locuitorii Angliei de la mijlocul secolului al XIX-lea 
sunt superstiţioşi. M-am gândit că Hades ar putea fi un pic 
prea mult pentru ei. 

S-a întors cu faţa spre mine, iar ochii lui de un 
albastru pătrunzător păreau să mă străpungă. Dar puterea 
pe care o avea asupra mea se diminuase. Nu putea să mă 
citească la fel cum îi citea pe ceilalţi. A simţit asta imediat, 
a schiţat un zâmbet şi s-a uitat din nou pe geam. 

— Ai ajuns să fii puternică, domnişoară Next. 


— Îmi prieşte conflictul. 

A râs scurt. 

— Ar fi trebuit să mă ocup de tine atunci, în 
apartamentul lui Styx. 

— Şi să strici toată distracţia? Viaţa ta ar fi mult mai 
plictisitoare fără mine şi fără ceilalţi din Spec Ops, care să 
ţi-o distrugă. 

M-a ignorat şi a schimbat subiectul. 

— O persoană atât de înzestrată ca tine n-ar fi venit 
niciodată aici fără să aibă o cale de a se întoarce. Care e, 
Thursday? Un cod stabilit ca să-l anunţi pe Mycroft când să 
deschidă poarta? 

— Ceva de genul ăsta. Dacă îmi dai manualul de 
utilizare şi pe Polly, o să ai parte de un proces corect. 

Hades a râs. 

— Cred că am trecut de faza asta cu procesul corect, 
Thursday. Aş putea să te ucid acum şi simt o mare nevoie 
s-o fac, dar perspectiva de a fi blocat în naraţiunea asta 
pentru totdeauna mă împiedică să te omor. Am încercat să 
ajung la Londra, dar e imposibil. Singurele oraşe care 
există în lumea asta sunt cele despre care a scris Charlotte 
Brontë şi care apar în roman. Gateshead, Lowood - sunt 
surprins că oraşul ăsta există. Dă-mi cuvântul cu care pot 
să plec de aici, şi poţi să ai manualul şi pe Polly. 

— Nu. Mai întâi îmi dai tu manualul şi pe Polly. 

— Vezi? Impas. Vrei să aştepţi până când cartea este 
rescrisă, nu-i aşa? 

— Bineînţeles. 

— Atunci n-o să-ţi fac probleme până când Jane 
pleacă definitiv din Thomfield. După aia o să începem 
negocierile. 

— N-o să negociez, Hades. 

Hades a clătinat uşurel din cap. 

— O să negociezi, domnişoară Next. Poate c-oi fi 
dezgustător de moralizatoare, dar nici măcar tu n-ai chef 
să-ţi petreci aici restul vieţii. Eşti o femeie inteligentă. 
Sunt sigur că o să-ţi vină vreo idee. 

Am oftat şi am ieşit din cameră; jos, zarva clienţilor şi 


a negustorilor mi s-a părut o schimbare bine-venită după 
sufletul întunecat al lui Hades. 

Cartea este scrisă 

„De pe poziţiile noastre din salonul hotelului 
Penderyn, puteam urmări ce treabă bună făcea Thursday. 
Narațiunea continua rapid. Săptămânile se derulau în 
câteva rânduri de text. Pe măsură ce cuvintele se rescriau 
pe pagină, erau citite cu voce tare de mine sau de Mycroft. 
Toţi aşteptam să apară în text expresia «dulce nebunie», 
dar nu s-a întâmplat asta. Ne-am pregătit pentru ce era 
mai rău: că Hades nu fusese prins şi că niciodată n-o să fie. 
Că Thursday ar putea să rămână în carte pe post de paznic 
permanent”. 

Din jurnalul lui Bowden Cable 

Săptămânile au trecut repede la Thomfield, iar eu mi- 
am ocupat timpul cu sarcina de a asigura paza lui Jane, 
fără ca ea s-o ştie. Am pus un tânăr să supravegheze The 
Millcote şi să-mi spună ce făcea Hades, dar el părea foarte 
fericit să se plimbe în fiecare dimineaţă, să împrumute 
cărţi de la doctorul comunităţii şi să-şi petreacă timpul în 
han. Faptul că nu făcea nimic mă îngrijora puţin, dar mă 
bucuram că deocamdată aşa stăteau lucrurile. 

Rochester mi-a trimis un mesaj în care mă anunţa 
când se întoarce şi, în cinstea lui, s-a organizat o petrecere 
de bun-venit cu prietenii săi din partea locului. Jane părea 
să fie foarte agitată din cauza venirii tălâmbei de Blanche 
Ingram, dar nu i-am acordat prea multă atenţie. Eram prea 
preocupată să discut despre măsurile de securitate cu 
John, soţul bucătăresei, care era un bărbat inteligent şi 
priceput. L-am învăţat să tragă cu pistoalele lui Rochester 
şi am fost încântată când mi-am dat seama că se descurca 
excelent la îndeletnicirea asta. Mă gândisem că Hades o să 
vină împreună cu unul dintre oaspeţi, dar, în afară de 
faptul că domnul Mason a venit din Caraibe, nu s-a 
întâmplat nimic ieşit din comun. 

Lunile au trecut fără s-o văd aproape deloc pe Jane - 


intenţionat, bineînţeles -, dar am ţinut legătura cu 
personalul casei şi cu domnul Rochester pentru a mă 
asigura că totul merge bine. Şi se părea că totul chiar 
mergea bine. Ca de obicei, domnul Mason a fost muşcat de 
sora lui nebună în camera din pod. Eu am rămas în faţa 
uşii încuiate în timp ce Rochester s-a dus după doctor, iar 
Jane i-a îngrijit rănile lui Mason. Când a sosit doctorul, eu 
am stat cu ochii pe chioşcul de afară, unde ştiam că Jane o 
să se întâlnească cu Rochester. Şi aşa au mers lucrurile 
până când a urmat o scurtă pauză, iar Jane a plecat în 
vizită la mătuşa ei pe moarte în Gateshead. Rochester se 
hotărâse deja să se căsătorească cu Blanche Ingram, şi 
atmosfera între el şi Jane devenise cam tensionată. Am fost 
destul de uşurată că plecase. Puteam să mă relaxez şi să 
discut cu Rochester, fără nicio grijă că Jane ar bănui ceva. 

— Nu puteţi să dormiţi, a observat Rochester pe când 
ne plimbam împreună pe pajiştea din faţă. Uite ce 
cearcăne şi ce ochi trişti aveţi. 

— Nu dorm bine aici. Nu când Hades e la mai puţin 
de şapte kilometri depărtare. 

— Dar cu siguranţă că spionii dumneavoastră v-ar 
avertiza dacă ar face vreo mişcare, nu? 

Era adevărat. Reţeaua funcţiona bine, deşi pe 
cheltuiala lui Rochester. Dacă Hades pleca în vreun loc, aş 
fi aflat la mai puţin de două minute după aceea, de la un 
călăreț pregătit special pentru o asemenea împrejurare. În 
felul ăsta puteam să-l găsesc şi când era pe afară, fie că se 
plimba, citea sau bătea ţăranii cu un băț. Nu se apropiase 
la mai puţin de un kilometru de conac şi m-aş fi bucurat ca 
lucrurile să rămână aşa. 

— Spionii mei mă scutesc de griji, dar tot nu-mi vine 
să cred că Hades ar putea să fie atât de pasiv. Mă sperie şi 
îmi dă fiori pe şira spinării. 

O vreme ne-am plimbat, iar Rochester mi-a arătat 
mai multe locuri interesante de pe moşie. Dar eu nu-l 
ascultam. 

— Cum aţi venit la mine în noaptea aia, lângă 
depozit, când am fost împuşcată? 


Rochester s-a oprit şi s-a uitat la mine. 

— Pur şi simplu aşa a fost, domnişoară Next. Nu pot 
să-mi explic mai bine decât puteţi dumneavoastră să vă 
explicaţi cum de aţi ajuns aici când eraţi mică. În afară de 
doamna Nakajima şi de un călător pe nume Foyle, nu ştiu 
de altcineva care s-o fi făcut. 

Asta m-a uimit. 

— Deci aţi cunoscut-o pe doamna Nakajima? 

— Bineînţeles. De obicei conduc un tur al moşiei 
Thomfield pentru oaspeţii ei, când Jane este la Gateshead. 
Nu implică niciun risc şi este extrem de profitabil. E nevoie 
de mulţi bani ca să întreţii o casă la ţară, domnişoară Next, 
chiar şi în secolul ăsta. 

Mi-am permis un zâmbet. M-am gândit că probabil 
doamna Nakajima scotea un profit frumuşel. În fond era 
cea mai plăcută excursie imaginabilă pentru orice 
admirator al lui Bronte, iar în Japonia era plin de ei. 

— Ce-o să faceţi după ce se termină toate astea? a 
întrebat Rochester, arătându-i un iepure lui Pilot, care a 
lătrat şi a luat-o la fugă. 

— Mă întorc la slujba din Spec Ops, presupun, am 
replicat eu. Dar dumneavoastră? 

Rochester mi-a aruncat o privire sumbră, încruntat şi 
cu o expresie furioasă pe chip. 

— Nu mai există nimic pentru mine după ce Jane 
pleacă cu specimenul ăla dezgustător şi patetic de animal 
vertebrat, St. John Rivers. 

— Deci ce o să faceţi? 

— Să fac? N-o să fac nimic. Pur şi simplu atunci 
încetez să mai exist. 

— Moarte? 

— Nu chiar, a replicat Rochester, alegându-şi cu grijă 
cuvintele. În locul de unde veniţi dumneavoastră, trăiţi şi 
apoi muriţi. Am dreptate? 

— Cam aşa ceva. 

— O viaţă cam săracă, îmi închipui eu! a râs 
Rochester. Şi vă bizuiţi pe acel ochi interior, pe care noi îl 
numim amintire, pentru a vă susţine când sunteţi 


deprimaţi, presupun, nu? 

— În cea mai mare parte a timpului, am replicat eu, 
deşi amintirea n-are decât a suta parte din forţa emoţiilor 
trăite în prezent. 

— De acord. Aici nici nu mă nasc, nici nu mor. Îmi 
încep viaţa la vârsta de treizeci şi opt de ani şi mi-o închei 
curând după aceea, după ce m-am îndrăgostit pentru 
prima oară şi apoi o pierd pe persoana iubită, raţiunea 
mea de-a exista!... 

S-a oprit şi a luat de jos băţul pe care Pilot i l-a adus, 
plin de consideraţie, în locul iepurelui pe care nu putuse 
să-l prindă. 

— Vedeţi dumneavoastră, eu pot să ajung oriunde 
vreau în cartea asta într-o clipă şi să mă întorc când vreau. 
Cea mai mare parte a vieţii mele se desfăşoară între 
momentul când îmi declar iubirea adevărată pentru fata 
cea gingaşă şi poznaşă şi clipa în care avocatul şi nătângul 
ăla de Mason apar să-mi strice nunta şi să dezvăluie 
existenţa femeii nebune din pod. Astea sunt săptămânile la 
care mă întorc cel mai des, dar mă duc şi în momente 
neplăcute - căci, fără un etalon, uneori lucrurile bune pot 
fi considerate ca de la sine înţelese. Uneori meditez la 
faptul că l-aş putea pune pe John să-i oprească la poarta 
bisericii şi să-i reţină acolo până se termină nunta, dar nu 
aşa ar trebui să stea lucrurile. 

— Deci acum, în timp ce vorbesc cu dumneavoastră... 

— ...eu mă întâlnesc pentru prima oară cu Jane, îi fac 
curte, apoi o pierd pentru totdeauna. Chiar vă pot vedea şi 
pe dumneavoastră pentru prima oară, ca fetiţă, cu chipul 
înfricoşat sub copitele calului meu... 

Şi-a pipăit cotul. 

— Simt şi durerea când cad de pe cal. Deci, vedeţi 
dumneavoastră, existenţa mea, deşi e limitată, are şi 
avantaje. 

Am oftat. Dacă viaţa ar fi atât de simplă! Dacă am 
putea să sărim mereu la părţile bune şi să le derulăm rapid 
pe cele urâte... 

— Există vreun bărbat pe care îl iubiţi? a întrebat 


brusc Rochester. 

— Da. Dar sunt multe probleme între noi. L-a acuzat 
pe fratele meu de o crimă pe care mie mi s-a părut nedrept 
s-o pună în cârca unui mort. Fratele meu n-a avut nicio 
şansă să se dezvinovăţească, iar dovezile n-au fost solide. 
Mi-e greu să iert. 

— Ce-i de iertat? a întrebat Rochester. Ignoraţi 
iertarea şi concentraţi-vă pe a trăi. Viaţa voastră e scurtă, 
mult prea scurtă pentru a permite micilor suspiciuni să 
întrerupă fericirea care poate fi a voastră doar un timp 
foarte scurt. 

— Vai! am ripostat eu. E logodit! 

— Şi ce dacă? m-a dojenit Rochester. Probabil cu 
cineva la fel de nepotrivit pentru el cum e Blanche Ingram 
pentru mine! 

M-am gândit la Daisy Multar şi, într-adevăr, mi s-a 
părut că există o puternică asemănare. 

Ne-am plimbat împreună în tăcere până când 
Rochester a scos un ceas din buzunar şi s-a uitat la el. 

— Jane a mea se întoarce chiar acum din Gateshead. 
Unde îmi sunt creionul şi carnetul? 

S-a scotocit în jachetă şi a scos un mic bloc pentru 
desen, îmbrăcat în piele, şi un creion. N 

— Trebuie să mă întâlnesc cu ea ca din întâmplare. In 
curând va traversa pajiştea în direcția asta. Cum arăt? 

I-am aranjat cravata şi am încuviinţat aprobator din 
cap. 

— Credeţi că sunt un bărbat chipeş, domnişoară 
Next? a întrebat el pe neaşteptate. 

— Nu, am răspuns eu cu sinceritate. 

— În! a exclamat Rochester. Că voi două sunteţi nişte 
nimfel Acum plecaţi de aici! O să vorbim mai târziu! 

L-am lăsat în treaba lui şi m-am dus spre casă, luând- 
o pe lângă lac, cufundată în gânduri. 

Şi aşa se scurgeau săptămânile, vremea se încălzea, 
iar pomii au îmbobocit. Nu prea i-am văzut nici pe 
Rochester şi nici pe Jane, pentru că aveau ochi doar unul 
pentru celălalt. Doamna Fairfax nu era prea impresionată 


de relaţia lor, dar i-am spus să fie mai rezonabilă. Ea s-a 
agitat ca o găină bătrână la remarca mea şi s-a dus să-şi 
vadă de treabă. Rutina din Thomfield nu s-a prea schimbat 
în următoarele câteva luni. Vara a venit, iar eu mă aflam 
acolo în ziua nunţii, invitată explicit de Rochester şi 
ascunsă în sacristie. L-am văzut pe preot, un bărbat voinic 
pe nume Wood, cum întreba dacă există cineva care să ştie 
vreo piedică la unirea în faţa Domnului a celor doi prin 
căsătorie. L-am auzit pe avocat cum dezvăluie teribilul 
secret. Nu a fost greu să-mi dau seama că Rochester era 
peste măsură de furios când Briggs citea afidavitul lui 
Mason, în care acesta declara că nebuna era Bertha 
Rochester, sora lui Mason şi soţia lui Rochester. Am rămas 
ascunsă în timpul discuţiei în contradictoriu şi am ieşit 
doar când micul grup a fost condus spre casă de 
Rochester, pentru a o vedea pe soţia lui nebună. N-am luat- 
o după ei. M-am dus să mă plimb, respirând aerul proaspăt 
şi evitând tristeţea şi suferinţa din casă, când Rochester şi 
Jane şi-au dat seama că nu se pot căsători. 

A doua zi, Jane deja plecase. Am urmat-o la distanţă 
ca să fiu sigură că o ia pe drumul spre Whiteross, arătând 
ca o mică vagabondă care-şi caută o viaţă mai bună în altă 
parte. Am urmărit-o până când a dispărut din raza mea 
vizuală şi apoi m-am dus la Millcote ca să iau masa de 
prânz. După ce am terminat de mâncat la The George, am 
jucat cărţi cu trei călători. Până seara am câştigat şase 
guinee de la ei. În timp ce jucam, un băieţel a venit la 
masa noastră. 

— Bună, William! l-am salutat eu. Ce veşti ai? 

M-am aplecat ca să ajung la nivelul micului zgâmboi, 
care era îmbrăcat în haine ponosite de adult modificate pe 
măsura lui. 

— Îmi cer scuze, domnişoară Next, dar domnul 
Hedge a dispărut. 

Am sărit de pe scaun alarmată, am luat-o la fugă şi 
nu m-am oprit decât când am ajuns la The Millcote. Am 
fugit pe scară în sus până la palierul unde unul dintre cei 
mai de încredere spioni ai mei se trăgea tulburat de şapcă. 


Camera lui Hades era goală. 

— Îmi pare rău, domnişoară. Am fost jos în bar, n-am 
băut, vă jur. Probabil că s-a furişat pe lângă mine... 

— A mai coborât cineva pe scară, Daniel? Spune-mi 
repede! 

— Nimeni. Nimeni în afară de o bătrânică... 

Am luat calul de la unul dintre călăreţi şi am ajuns la 
Thomfield cât ai bate din palme. Niciunul dintre paznicii de 
la uşi nu-l văzuse pe Hades. Am intrat şi l-am găsit pe 
Edward în camera pentru micul dejun, cinstindu-se dintr-o 
sticlă de coniac. Şi-a ridicat paharul când am intrat. 

— A plecat, nu-i aşa? a întrebat el. 

— Da. 

— Fir-ar al dracu’! Blestemate fie circumstanţele 
care m-au obligat să mă însor cu idioata aia şi blestemaţi 
fie fratele şi tatăl meu, care au stăruit să accept o 
asemenea uniune. 

S-a prăbuşit pe un scaun şi a privit în podea. 

— V-aţi încheiat treaba aici, nu? a întrebat el pe un 
ton resemnat. 

— Cred că da. Trebuie doar să-l găsesc pe Hades şi 
pot să plec. 

— Nu e la The Millcote? 

— Nu mai e. 

— Credeţi că o să-l prindeţi? 

— Da. Aici se pare că nu mai e atât de puternic. 

— Atunci aţi face bine să-mi spuneţi parola. Se poate 
să n-avem prea mult timp când vine vremea să plecaţi. 
Paza bună trece primejdia rea. 

— Adevărat, am recunoscut eu. Ca să deschizi 
Portalul, trebuie să spui... 

Dar în acea clipă uşa de la intrare s-a trântit, o rafală 
de vânt a spulberat nişte foi de hârtie şi paşi familiari au 
răsunat pe dalele de pe hol. Am încremenit şi m-am uitat 
spre Rochester, care privea în paharul lui. 

— Parola? 

Am auzit cum o voce îl striga pe Pilot. Avea rezonanţa 
joasă, de bas a stăpânului casei. 


— La naiba! a murmurat Hades, pe când deghizarea i 
se dizolva şi, într-o clipită, a făcut un salt spre perete, 
trecând prin şipci şi tencuială de parcă ar fi fost hârtie de 
orez. Dispăruse când am reuşit să ajung pe coridor, 
probabil era pe undeva prin casă. Rochester mi s-a alăturat 
pe când eu mă concentram să aud eventualele zgomote de 
la etaj, dar niciun sunet n-a ajuns până la noi. Edward a 
ghicit ce se petrecuse şi şi-a adunat rapid toţi angajaţii de 
pe moşie. Peste douăzeci de minute ei stăteau deja de pază 
în jurul casei, cu ordin să tragă în oricine încerca să plece 
de acolo fără să ştie o anumită parolă. După aceea, ne-am 
întors în bibliotecă, iar Rochester a scos un set de pistoale 
şi le-a încărcat cu mare atenţie pe rând. A aruncat o 
privire îngrijorată pistolului meu automat Browning şi a 
pus două capse de percuție peste niplurile pistoalelor, apoi 
a înlocuit percutoarele. 

— Gloanţele nu fac altceva decât să-l înfurie, i-am zis 
eu. 

— Aveţi vreo idee mai bună? 

N-am spus nimic. 

— Atunci mai bine aţi veni după mine. Cu cât scăpăm 
mai repede de individul ăsta periculos din cartea mea, cu 
atât mai bine! 

Toţi, în afară de Grace Poole şi de nebună, fuseseră 
scoşi din casă, iar doamnei Poole i s-a poruncit să nu 
deschidă nimănui uşa până dimineaţă, sub niciun motiv, 
nici măcar domnului Rochester. Acesta şi cu mine am stat 
în bibliotecă, apoi ne-am mutat în sufragerie şi pe urmă în 
camera de zi. După aceea, am verificat camera de 
dimineaţă şi apoi sala de bal. Toate erau goale. Ne-am 
întors la scara unde îi pusesem să stea pe John şi pe 
Mathew, care au jurat amândoi că nimeni n-a trecut pe 
lângă ei. Deja se lăsase noaptea. Bărbaţilor care stăteau de 
pază li s-au dat torţe, iar făcliile lor firave pâlpâiau pe 
coridor. Scările şi lambriurile din casă erau din lemn închis 
la culoare, care reflecta puţin lumina. Şi în burta unei 
balene ar fi fost mai lumină. Am ajuns la capătul de sus al 
scării şi ne-am uitat în stânga şi în dreapta, dar în casă era 


beznă şi m-am blestemat că n-am adus cu mine o lanternă 
mai puternică. De parcă ar fi răspuns gândurilor mele, o 
rafală de vânt a stins lumânările şi, undeva în faţa noastră, 
o uşă s-a trântit. Inima mi-a stat în loc, iar Rochester a 
mormăit o înjurătură, izbindu-se de un cufăr din lemn de 
stejar. Am aprins repede sfeşnicul. Sub lumina caldă ne 
puteam zări feţele înfricoşate, iar Rochester, dându-şi 
seama că aveam aceeaşi expresie pe chip, şi-a făcut curaj 
şi a ţipat: 

— Laşule! Vino să te vedem! 

Au urmat o bubuitură asurzitoare şi un fulger 
portocaliu strălucitor, când Rochester a tras un glonţ în 
direcţia scării care ducea la camerele de la etaj. 

— Aşa! Uite-l cum fuge ca un iepure! Presupun că-l 
pot şi mâna unde vreau! 

Ne-am dus în grabă la faţa locului, dar nu era nicio 
urmă de sânge. Doar bucata de plumb greu, înfiptă în 
balustradă. 

— L-am prins! a exclamat Rochester. N-are cum să 
scape de aici, de sus, poate doar pe acoperiş, şi n-are cum 
să coboare fără a risca să-şi rupă gâtul! 

Am urcat pe scară şi am ajuns pe coridorul de la etaj. 
Ferestrele erau mai mari, dar chiar şi aşa înăuntru era 
insuportabil de întuneric. Ne-am oprit brusc. Pe la mijlocul 
coridorului, stând în umbră şi cu faţa luminată de flacăra 
unei singure lumânări, se afla Hades. Nu era deloc stilul 
lui să fugă şi să se ascundă. Ţinea lumânarea aprinsă 
aproape de un rulou de hârtie, despre care ştiam că nu 
poate fi decât poezia de Wordsworth în care era închisă 
mătuşa mea. 

— Parola, te rog, domnişoară Next! 

— Niciodată! 

A apropiat şi mai mult lumânarea de hârtie şi mi-a 
zâmbit. 

— Parola, te rog. 

Dar zâmbetul lui s-a preschimbat într-o expresie 
chinuită. A scos un țipăt strident, iar lumânarea şi poezia 
au căzut pe podea. S-a răsucit încet şi am văzut motivul 


suferinţei lui. Acolo, ţinându-se de spatele lui cu o mânie 
hotărâtă, era doamna Rochester, nebuna din Jamaica. 
Chicotea maniacal şi răsucea o foarfecă pe care o 
împlântase între omoplaţii lui Hades. El a ţipat încă o dată 
şi a căzut în genunchi, pe când flacăra lumânării aprinse a 
dat foc straturilor de ceară pentru lustruit de pe un birou. 
Flăcările au înfăşurat lacome mobila, iar Rochester le-a 
acoperit cu o draperie ca să le domolească. Dar Hades s-a 
ridicat iarăşi în picioare, recăpătându-şi forţele. Foarfeca 
fusese scoasă din el. S-a repezit să-l lovească pe Rochester 
şi l-a nimerit în bărbie. Edward s-a clătinat şi a căzut greoi 
pe podea. O veselie sadică a părut că-l cuprinde pe 
Acheron, care a luat o lampă cu spirt de pe un bufet şi a 
aruncat-o spre capătul coridorului. Lampa a explodat în 
flăcări şi a aprins nişte tablouri de pe perete. S-a răsucit 
către femeia nebună, care s-a năpustit înspre el într-o 
învălmăşeală de membre zbuciumate. Cu agerime a smuls 
manualul de instrucţiuni uzat din buzunarul lui Hades, a 
scos un țipăt drăcesc şi triumfător, după care s-a 
îndepărtat în fugă. 

— Predă-te, Hades! am strigat eu, trăgând două 
gloanţe. Acheron s-a clătinat sub impactul puternic al 
gloanţelor, dar şi-a revenit repede şi a fugit după Bertha, 
care avea manualul. Eu am luat de jos preţioasa poezie şi 
am tuşit în fumul gros care începuse să umple coridorul. 
Acum toate draperiile erau în flăcări. L-am ajutat pe 
Rochester să se ridice în picioare. Am fugit după Hades, 
observând în acelaşi timp că dăduse foc în mai multe locuri 
pe când o urmărea pe nebuna creolă care avea manualul. 
l-am ajuns din urmă într-un dormitor spaţios din spatele 
casei. Părea un moment bun să încerc să deschid Portalul. 
Deja patul era în flăcări, iar Hades şi Bertha începuseră un 
joc bizar de-a şoarecele şi pisica, în care ea ţinea în mână 
manualul şi flutura ameninţător foarfeca spre el, un obiect 
de care lui părea să-i fie cu adevărat frică. 

— Spune cuvintele! i-am strigat eu lui Rochester. 

— Care sunt? 

— Dulce nebunie! 


Rochester le-a strigat. Nimic. Le-a strigat şi mai tare. 
Tot nimic. Făcusem o greşeală. Jane Eyre era o naraţiune 
scrisă la persoana întâi. Bowden şi Maycroft citeau acum 
acasă ce trăia Jane, iar ce ni se întâmpla nouă nu apărea în 
carte şi n-avea să apară niciodată. Nu mă gândisem la 
asta. 

— Şi acum ce facem? a întrebat Rochester. 

— Nu ştiu. Ai grijă! 

Bertha a făcut un salt mare spre noi şi apoi a fugit pe 
uşă, urmată imediat de Hades, care era atât de dornic să 
recupereze manualul de utilizare, încât eu şi Rochester 
trecusem pe planul al doilea. l-am urmat pe coridor, dar 
scara era acum un perete de flăcări, iar căldura şi fumul 
ne-au făcut să ne întoarcem. Tuşind şi cu ochii şiroind de 
lacrimi, Bertha a fugit pe acoperiş împreună cu Hades, iar 
eu şi Rochester i-am urmat îndeaproape. Aerul răcoros era 
bine-venit după interiorul plin de fum din Thomfield. 
Bertha ne-a alergat până pe acoperişul din plumb al sălii 
de bal. Puteam vedea că focul se întinsese şi cu un etaj mai 
jos, căci podeaua şi mobila bine lustruite erau foarte 
hrănitoare pentru flăcările lacome. Peste câteva minute, 
casa cea mare şi plină de lemn uscat avea să devină un 
adevărat iad. 

Nebuna dansa acum cu mişcări placide în cămaşa ei 
de noapte, poate o amintire vagă de pe vremea când era o 
lady, foarte departe de existenţa tristă şi jalnică pe care o 
îndura acum. A mârâit aidoma unui animal în cuşcă şi l-a 
ameninţat pe Hades cu foarfeca, pe când el blestema şi o 
implora să-i dea înapoi carnetul, pe care ea i-l flutura în 
bătaie de joc. Rochester şi cu mine ne uitam la ei, iar 
sunetele geamurilor care se spărgeau şi trosnetul focului 
tulburau tăcerea nopţii. 

Rochester, iritat că n-avea ce să facă şi agasat să-şi 
vadă soţia şi pe Hades executând dansul ăla macabru, şi-a 
scos al doilea pistol şi l-a rănit pe Hades în partea de jos a 
spatelui. Hades s-a răsucit, nevătămat, dar furios. Şi-a scos 
propriu-i pistol şi a tras la rându-i câteva gloanţe spre 
Rochester, iar eu am făcut un salt până în spatele unui 


horn. Bertha a profitat din plin de ocazie şi a înfipt adânc 
foarfeca în braţul lui Hades. El a urlat de durere şi groază, 
apoi a scăpat pistolul din mână. Bertha dansa fericită în 
jurul lui, chicotind sălbatic, în timp ce Hades a căzut în 
genunchi. 

Un geamăt m-a făcut să mă întorc. Unul dintre 
gloanţele lui Acheron trecuse prin palma lui Rochester. Şi- 
a scos batista, iar eu l-am ajutat să şi-o înfăşoare în jurul 
mâinii zdrobite. 

Am ridicat iarăşi privirea, pe când Hades şi-a extras 
foarfeca din braţ, care imediat a zburat prin aer şi a 
aterizat undeva în apropiere. Cu forţe proaspete şi 
întărâtat ca un leu, el a făcut un salt spre Bertha, a 
înşfăcat-o de gât şi a luat de la ea carnetul. Apoi a ridicat-o 
în aer şi a tinut-o sus, deasupra capului, iar în tot acest 
răstimp ea scotea un țipăt dement, care a izbutit să 
acopere trosnetele focului. Preţ de o clipă siluetele lor s-au 
profilat pe lumina flăcărilor care chiar şi acum măturau 
cerul nopţii, apoi Hades a făcut doi paşi rapizi către 
parapet şi a aruncat-o pe Bertha pe deasupra lui. Ţipătul ei 
s-a oprit odată cu bufnitura surdă care s-a auzit când s-a 
lovit de pământ trei etaje mai jos. El a făcut un pas înapoi 
de lângă parapet şi s-a răsucit înspre noi, cu ochii 
scăpărându-i. 

— Dulce nebunie, nu? A râs. Jane e cu verii ei, 
naraţiunea e cu ea. Şi am manualul! 

L-a fluturat înspre mine, l-a pus în buzunar şi şi-a luat 
pistolul de jos. 

— Cine-i primul? 

Am tras un foc, dar Hades a prins glonţul cu mâna. 
Şi-a deschis pumnul. Glonţul se turtise, devenind un mic 
disc de plumb. 

A zâmbit, şi o ploaie de scântei a apărut în spatele 
lui. Am tras din nou, iar el a prins iarăşi glonţul. 
Incărcătorul pistolului meu automat s-a poziţionat în spate, 
gol şi pregătit pentru un nou cartuş. Aveam unul la mine, 
dar nu credeam că o să fie bun de ceva. Inevitabilul se afla 
în faţa ochilor mei: fusese o întrecere frumoasă, 


supravieţuisem lângă el mai mult timp decât orice altă 
fiinţă umană şi făcusem tot ce era omeneşte posibil. Dar 
norocul nu e întotdeauna de partea noastră, iar al meu 
tocmai se epuizase. 

Hades mi-a zâmbit. 

— Totul e să ştii să-ţi alegi momentul potrivit, 
domnişoară Next. Am parola, manualul şi toate avantajele. 
Jocul de-a aşteptatul, după cum ţi-ai putut da seama, a dat 
roade. 

S-a uitat la mine cu o expresie triumfătoare pe chip. 

— Poate fi o consolare pentru tine că plănuiesc să-ţi 
acord onoarea de a fi Felix9. Intotdeauna o să-mi aduc 
aminte că ai fost cel mai de seamă adversar al meu. Te 
felicit pentru asta. Şi ai avut dreptate - tu n-ai negociat 
niciodată cu mine. 

Nu-l ascultam. Mă gândeam la Tamworth, Snood şi la 
celelalte victime ale lui Hades. Am privit spre Rochester, 
care îşi oblojea mâna plină de sânge. Instinctul războinic îl 
părăsise. 

— Crimeea o să ne aducă o avere, a continuat Hades. 
Cât de mare poate fi profitul scos din carabina cu plasmă? 
Cinci sute de lire? O mie? Zece mii? 

M-am gândit la fratele meu şi la Crimeea. Strigase să 
mă întorc să-l iau, dar eu n-am făcut-o. Vehiculul meu 
blindat fusese lovit de un proiectil antitun pe când mă 
întorceam. A trebuit să fiu reţinută cu forţa ca să nu iau alt 
transportor pentru a reveni pe câmpul de luptă. Nu l-am 
mai văzut niciodată. Nu mă iertasem niciodată pentru că 
nu mă întorsesem după el. 

Hades încă mai bătea câmpii, iar eu m-am trezit că 
aproape îmi doream să ducă treaba până la capăt. 
Moartea, după toate prin câte trecusem până atunci, părea 
brusc o opţiune foarte comodă. În punctul culminant al 
oricărei bătălii, unii spun că se lasă o linişte în care poţi 
reflecta calm şi fără efort, când trauma din jur e mascată 
de cortina grea a şocului. Eu eram la un pas de moarte şi o 
singură întrebare, aparent banală, îmi venea în minte: de 
ce naiba foarfeca Berthei avusese un efect atât de puternic 


asupra lui Hades? 

M-am uitat la Acheron, care rostea cuvinte pe care 
nu le puteam auzi. M-am ridicat în picioare, iar el a tras. 
Doar se juca cu mine, iar glonţul a trecut departe, nici 
măcar n-am clipit. Foarfeca era soluţia, era din argint. Am 
băgat mâna în buzunar căutând glonţul din argint pe care 
mi-l dăduse Spike. Acheron, încântat de el şi arogant, 
pierdea vremea, felicitându-se singur. Avea să plătească 
scump greşeala asta. Am vârât glonţul lucios în pistolul 
meu automat şi l-am armat. A alunecat fără probleme, eu 
am apăsat pe trăgaci şi am văzut cum ceva îl ciupeşte de 
piept. Preţ de o clipă nu s-a întâmplat nimic. Apoi Acheron 
a tăcut şi şi-a dus mâna la locul unde îl lovise glonţul. Şi-a 
ridicat degetele până în faţa ochilor şi le-a privit cu uimire. 
Era obişnuit să aibă mâinile pline de sânge, dar niciodată 
de al lui. S-a răsucit spre mine, a dat să spună ceva, apoi s- 
a clătinat puţin pe picioare, a căzut în nas şi nu s-a mai 
mişcat. Acheron Hades, al treilea dintre cei mai malefici 
oameni de pe glob, era în sfârşit mort, ucis pe acoperişul 
conacului 'Thomfield şi neregretat de nimeni. 

Nu prea aveam timp să meditez la moartea lui Hades, 
căci flăcările se înteţiseră. Am luat manualul lui Mycroft şi 
l-am ajutat pe Rochester să se ridice în picioare. Ne-am 
croit drum până la parapet. Acoperişul era fierbinte şi 
simţeam cum grinzile de sub picioarele noastre încep să se 
îndoaie şi să se umfle, făcând acoperişul din plumb să se 
unduiască de parcă ar fi fost viu. Ne-am uitat în jos, dar n- 
aveam pe unde să coborâm. Rochester m-a luat de mână şi 
a fugit pe acoperiş spre altă fereastră. A spart-o şi un val 
de aer fierbinte ne-a făcut să ne ghemuim. 

— Scara servitorilor! a zis el tuşind. Pe aici! 

Rochester ştia pe unde s-o ia pe bâjbâite prin 
coridorul întunecat şi plin de fum, iar eu l-am urmat 
supusă, ţinându-mă de poalele hainei lui ca să nu mă pierd 
de el. Am ajuns la capătul de sus al scării servitorilor. 
Focul nu părea atât de puternic aici, iar Rochester m-a 
condus pe scară în jos. Coborâsem deja jumătate din trepte 
când o minge de foc a explodat în bucătărie şi a aruncat o 


masă de flăcări şi gaze fierbinţi pe coridor şi pe scară. Am 
văzut cum o vâlvătaie roşie uriaşă a erupt în faţa mea, pe 
când scara se prăbuşea sub noi. După aceea, doar 
întunericul. Aproape de sfârşitul cărții lor 

„Am aşteptat ca Thursday să ne dea un semn, parola, 
dar n-a venit nimic de la ea. Am citit naraţiunea cu mare 
atenţie, căutând vreun indiciu despre ce i se întâmplase. 
Bănuiam că Thursday se hotărâse să rămână acolo, fiindu-i 
imposibil să-l captureze pe Hades. Deznodământul se 
apropia, Jane urma să plece în India şi cartea se termina. 
După ce se întâmpla asta, puteam opri aparatul. Thursday 
şi Polly ar fi dispărut pentru totdeauna”. 

Din jurnalul lui Bowden Cable 

Am deschis ochii, m-am încruntat şi am aruncat o 
privire în jur. Mă aflam într-o cameră mică, dar frumos 
mobilată, lângă o fereastră întredeschisă. De partea 
cealaltă a peluzei, plopii înalţi se unduiau sub adierea 
vântului, dar n-am recunoscut priveliştea. Nu mai eram la 
Thomfield. Uşa s-a deschis şi Mary a intrat în cameră. 

— Domnişoară Next! a exclamat ea cu o voce blândă. 
Ce tare ne-aţi speriat! 

— Cât timp am fost în comă? 

— Trei zile. V-aţi lovit foarte tare la cap, spune dr. 
Carter. 

— Unde?... 

— Sunteţi la Femdean, domnişoară Next, a replicat 
Mary pe un ton liniştitor, una dintre celelalte proprietăţi 
ale domnului Rochester. Cred că sunteţi slăbită. Vă aduc 
nişte supă. 

Am apucat-o de braţ. 

— Şi domnul Rochester? 

A tăcut puţin şi mi-a zâmbit. M-a bătut uşurel pe 
mână şi a spus că îmi aduce supa. 

Am rămas întinsă pe spate, gândindu-mă la noaptea 
în care arsese Thomfield. Sărmana Bertha Rochester. Oare 
îşi dăduse seama că ne-a salvat vieţile pentru că îşi alesese 
întâmplător arma potrivită? Poate undeva în mintea ei 
confuză era pe aceeaşi lungime de undă cu 


monstruozitatea care fusese Hades. N-aveam cum să aflu 
vreodată, dar oricum îi mulţumeam. 

Peste o săptămână am reuşit să mă ridic în picioare şi 
să merg, deşi încă mai aveam dureri groaznice de cap şi 
amețeli. Am aflat că, după ce se prăbuşise scara 
servitorilor, eu mi-am pierdut cunoştinţa. Rochester, deşi 
era şi el rănit, mă înfăşurase într-o draperie şi ieşise cu 
mine în fugă din casa în flăcări. Pe când încerca să iasă, 
fusese lovit de o grindă care se prăbuşise peste el şi 
orbise. Mâna zdrobită de glonţul lui Acheron îi fusese 
amputată în dimineaţa zilei următoare. M-am întâlnit cu el 
în întunericul din sufragerie. 

— Vă doare rău, domnule? am întrebat eu, uitându- 
mă la silueta lui care şchiopăta. Incă mai avea bandaje la 
ochi. 

— Nu, din fericire, a minţit el, icnind pe când 
mergea. 

— Mulţumesc. Mi-aţi salvat viaţa pentru a doua oară. 

Mi-a adresat un zâmbet firav. 

— Mi-aţi adus-o înapoi pe Jane. Pentru lunile acelea 
de fericire, aş suporta un număr dublu de răni. Dar haideţi 
să nu mai vorbim despre suferinţa mea. Vă simţiţi bine? 

— Datorită dumneavoastră. 

— Da, da, dar cum o să vă întoarceţi? Cred că Jane 
este acum deja în India, cu laşul ăla tălâmb de Rivers. Iar 
naraţiunea rămâne cu ea. Nu văd cum v-ar putea salva 
prietenii dumneavoastră. 

— O să găsesc eu o soluţie, am zis eu, bătându-l 
uşurel pe mânecă. Nu se ştie niciodată ce ne aşteaptă în 
viitor. 

Era dimineaţa zilei următoare. Lunile mele din carte 
trecuseră în tot atâta timp cât îţi lua să le citeşti. Serviciul 
de securitate al Ţării Galilor, informat de întâmplările 
petrecute sub nasul lor, le-a oferit permise de liber acces 
lui Victor, lui Finisterre şi unui membru al Federaţiei 
Brontë, care au fost conduşi până la mucegăitul hotel 
Penderyn, unde stăteau acum împreună cu Bowden, 
Mycroft şi un Jack Schitt din ce în ce mai tulburat. 


Reprezentantul Federației Brontë citea cuvintele pe 
măsură ce apăreau pe paginile îngălbenite din manuscrisul 
aflat în faţa lui. În afară de câteva modificări minore, 
romanul se derula la fel ca întotdeauna. Cuvintele se 
potriviseră perfect în ultimele două ore. Jane era cerută în 
căsătorie de către St. John Rivers, care voia să plece cu el 
în India după nuntă, iar ea era pe punctul de a lua o 
hotărâre. 

Mycroft bătea darabana pe birou şi se uita din când 
în când la şirurile de cadrane din dispozitiv. Nu trebuia 
decât să deschidă uşa pe undeva. Problema era că romanul 
se apropia de sfârşit. 

Apoi s-a petrecut un miracol. Expertul din Federaţia 
Bronte, un bărbat scund şi de obicei impasibil, pe nume 
Plink, a fost zguduit brusc de un şoc. 


— Stai puţin, asta-i ceva nou! Asta nu s-a întâmplat! 

_ — Ce? a tipat Victor, răsfoind repede propriu-i volum. 
Într-adevăr, domnul Plink avea dreptate. Acolo, pe măsură 
ce cuvintele se tipăreau pe hârtie, în naraţiune se petrecea 
ceva nou. După ce Jane i-a promis lui St. John Rivers că, 
dacă asta era dorinţa Domnului, ca ei să se căsătorească, 
aşa se va întâmpla, a apărut o voce - o voce nouă, a lui 
Rochester, care o striga din eter. Dar de unde? Era o 
întrebare pe care şi-o puneau simultan aproape optzeci de 
milioane de oameni din toată lumea, toţi cei care urmăreau 
cu privirea cum se derulează noua poveste. 

— Ce înseamnă asta? a întrebat Victor. 

— Nu ştiu, a replicat Plink. E Charlotte Brontë 
autentică, dar cu siguranţă nu era aici înainte! 

— Thursday, a murmurat Victor. Sigur ea e. Mycroft, 
fii gata! 

Au citit încântați că Jane s-a răzgândit - nu mai pleca 
în India cu St. John Rivers - şi s-a hotărât să se întoarcă la 
Thomfield. 

Am izbutit să ajung la Femdean şi la Rochester puţin 
înaintea lui Jane. M-am întâlnit cu Rochester în sufragerie 
şi i-am povestit ce s-a întâmplat. Cum am găsit-o în casa 


familiei Rivers, m-am dus sub fereastra ei şi am ţipat 
„Jane, Jane, Jane!” cu o voce răguşită, aşa cum făcea 
Rochester. Nu l-am imitat prea bine, dar am avut succes. 
Am văzut-o pe Jane cum începe să se agite şi să-şi facă 
aproape imediat bagajele. Rochester nu părea prea 
încântat de vestea asta. 

— Nu ştiu dacă trebuie să vă mulţumesc sau să vă 
blestem, domnişoară Next. Când mă gândesc că o să mă 
vadă aşa, orb şi doar cu un braţ. lar Thomfield e o ruină! O 
să mă urască, sunt convins! 

— Vă înşelaţi, domnule Rochester. lar dacă o 
cunoaşteţi destul de bine pe Jane, aşa cum cred că şi este, 
nici măcar n-ar trebui să vă gândiţi la aşa ceva! 

S-a auzit un ciocănit în uşă. Era Mary. A anunţat că 
Rochester avea un musafir, dar că n-o să-i dezvăluie 
numele. 

— O, Doamne! a exclamat Rochester. Ea e! Spuneți- 
mi, domnişoară Next, credeţi că m-ar putea iubi? Adică aşa 
cum sunt acum? 

M-am aplecat spre el şi l-am sărutat pe frunte. 

— Bineînţeles că da. Oricine ar face-o. Mary, n-o lăsa 
să intre. Din câte o cunosc, o să intre oricum. Adio, 
domnule Rochester. Nu ştiu cum să vă mai mulţumesc, aşa 
că o să spun doar că niciodată n-o să vă uit pe 
dumneavoastră şi pe Jane. 

Rochester şi-a mişcat capul, încercând să-şi dea 
seama unde mă aflam după sunetul vorbelor mele. Şi-a 
întins mâna şi a strâns-o pe a mea. Avea o atingere caldă, 
dar moale. Gândul la Landen mi-a inundat mintea. 

— Adio, domnişoară Next! Aveţi un suflet minunat. 
Nu-l lăsaţi să se irosească. Aveţi pe cineva care vă iubeşte 
şi pe care şi dumneavoastră îl iubiţi. Alegeţi să fiţi fericită! 

M-am strecurat repede într-una dintre camerele 
vecine, pe când Jane a intrat în sufragerie. Am încuiat uşa 
fără a scoate vreun zgomot, în timp ce Rochester se 
descurca de minune, prefăcându-se că nu ştia cine a venit 
la el. 

— Dă-mi apa, Mary, l-am auzit eu că spune. A urmat 


un foşnet şi apoi l-am auzit pe Pilot cum ţopăia prin 
cameră. 

— Ce se întâmplă? a întrebat Rochester cu cea mai 
iritată şi mai severă voce a lui. Am pufnit în râs. 

— Jos, Pilot! a exclamat Jane. Câinele s-a potolit şi au 
urmat câteva momente de tăcere. 

— Tu eşti, Mary, nu-i aşa? a întrebat Rochester. 

— Mary e în bucătărie, a răspuns Jane. 

Am scos din buzunar manualul acum cam prăpădit şi 
poezia care era puţin arsă. Încă mai trebuia să mă ocup de 
Jack Schitt, dar asta putea să mai aştepte. M-am aşezat pe 
un scaun în timp ce prin uşă s-a auzit o exclamaţie a lui 
Rochester. 

— Cine e? Ce e? Cine glăsuieşte? 

M-am străduit să aud conversaţia. 

— Pilot m-a recunoscut, a răspuns Jane fericită, iar 
John şi Mary ştiu că sunt aici. Am venit astăzi după- 
amiază! 

— Doamne sfinte! a exclamat Rochester. Ce nălucire 
a pogorât asupra mea? Ce dulce nebunie m-a înşfăcat în 
gheare? 

Am şoptit „Mulţumesc, Edward”, pe când Portalul se 
deschidea într-un colţ al camerei. Am aruncat o ultimă 
privire spre locul unde n-aveam să mă mai întorc niciodată 
şi am păşit în Portal. 

Au urmat un fulger strălucitor şi o scurtă descărcare 
de electricitate statică, conacul Femdean a dispărut şi în 
schimb am văzut imaginea familiară a salonului părăginit 
din hotelul Penderyn. Bowden, Mycroft şi Victor s-au grăbit 
cu toţii să mă întâmpine. l-am dat manualul şi poezia lui 
Mycroft, care s-a apucat imediat să deschidă Portalul către 
Am hoinărit răzleţ ca un nor. 

— Hades? a întrebat Victor. 

— Mort. 

— De tot? 

— Foarte. 

Peste câteva clipe Portalul de Proză s-a deschis din 
nou, iar Mycroft s-a grăbit să intre prin el şi s-a întors la 


puţin timp după aceea, ţinând-o strâns de mână pe Polly 
Ea avea în mână un buchet de narcise şi încerca să-i dea 
nişte explicaţii. 

— Stăteam şi noi de vorbă, Crofty, iubirea mea! Doar 
nu crezi că mă simt atrasă de un poet mort, nu-i aşa? 

— E rândul meu, a spus Jack Schitt nerăbdător, 
fluturându-şi volumul Carabina cu plasmă în război. A pus- 
o peste moliile de carte şi i-a făcut semn lui Mycroft să 
deschidă Portalul. După ce moliile şi-au făcut treaba, 
Mycroft a făcut de ce i se poruncise. Schitt a rânjit şi a 
întins o mână prin uşa albă pâlpâitoare, pipăind după una 
dintre carabinele cu plasmă care fuseseră descrise atât de 
frumos în carte. Bowden avea alte intenţii. l-a dat un 
brânci, iar Jack Schitt a dispărut prin Portal cu un țipăt. 
Bowden a încuviinţat din cap spre Mycroft, care a scos 
cablul de alimentare din aparat. Dispozitivul a amuţit, iar 
Portalul spre carte s-a destrămat. Jack Schitt îşi alesese un 
moment prost. Vrând să pună mâna cât mai repede pe 
carabină, nu-i mai dăduse prin cap să se asigure că ofiţerii 
din Goliath erau lângă el. Când cei doi gardieni s-au întors, 
Bowden îl ajuta pe Mycroft să distrugă Portalul de Proză, 
după ce mutaseră moliile de carte şi înapoiaseră 
manuscrisul original Jane Eyre - cu sfârşitul acum puţin 
modificat - Federaţiei Bronte. 

— Unde e colonelul Schitt? a întrebat primul ofiţer. 

Victor a ridicat din umeri. 

— A plecat. Ceva legat de carabinele cu plasmă. 

Ofițerii din Goliath ar fi pus mai multe întrebări, dar 
tocmai sosise însuşi ministrul de Externe al Țării Galilor, 
care a anunţat că, întrucât problema se rezolvase, noi o să 
fim escortaţi până la graniţa Republicii. Ofițerii din Goliath 
au început să protesteze, dar au fost imediat scoşi din 
cameră de către mai mulţi membri ai armatei republicane 
a Țării Galilor, care fără doar şi poate că nu fuseseră deloc 
impresionați de amenințările lor. 

Am fost conduşi în limuzina prezidenţială din 
Merthyr până în Abertawe şi lăsaţi acolo. Reprezentantul 
Federaţiei Bronte a fost cuprins de o tăcere glacială pe tot 


cuprinsul călătoriei - am avut impresia că nu era prea 
încântat de noul final. Când am ajuns în oraş, le-am scăpat 
printre degete, am fugit la maşina mea şi am condus în 
viteză până în Swindon, în timp ce cuvintele lui Rochester 
îmi răsunau în urechi. Nunta lui Landen cu Daisy avea loc 
la ora trei în acea după-amiază, iar mie nici prin cap nu-mi 
trecea să lipsesc de acolo. 

Aproape de sfârşitul cărţii noastre 

„Am modificat binişor Jane Eyre. Țipătul meu «Jane, 
Jane, Jane!» de sub fereastra ei schimbase cartea pentru 
totdeauna. Contrazicea toată instrucţia mea militară, nu 
respectasem deloc ceea ce jurasem să apăr. Nu acţionasem 
decât din remuşcări faţă de responsabilitatea pe care 
credeam că o am pentru rănile lui Rochester şi pentru 
incendiul din Thomfield. Faptele mele izvorâseră din 
compasiune, nu din simţul datoriei, şi uneori ăsta nu-i un 
lucru chiar atât de rău”. 

THURSDAY NEXT - Jurnalul personal 

La trei şi cinci am oprit cu un scrâşnet de frâne în 
faţa Bisericii Doamnei Noastre Binecuvântate a Homarilor, 
spre uimirea fotografului şi a şoferului unei maşini mari 
Hispano-Suiza, care era parcată în aşteptarea fericitului 
cuplu. Am tras adânc aer în piept, mi-am luat un scurt 
răgaz ca să-mi adun gândurile şi, tremurând uşurel, am 
urcat treptele până la uşa principală. Muzica interpretată 
la orgă se auzea tare, iar eu, care până atunci alergasem, 
am încetinit brusc pentru că mă părăsise curajul. Ce naiba 
făceam eu acolo? Chiar credeam că am vreo şansă ca, 
apărând din senin, după o absenţă de zece ani, bărbatul de 
care fusesem odată îndrăgostită să renunţe la tot şi să se 
căsătorească cu mine? 

— O, da, i-a spus o femeie însoţitoarei ei, pe când 
treceau pe lângă mine, Landen şi cu Daisy sunt atât de 
îndrăgostiţi unul de celălalt! 

Paşii mei au căpătat viteza melcului şi m-am trezit că 
nutresc speranţa că ajunsesem prea târziu şi scăpasem de 


sarcina de a lua o decizie. Biserica era plină, iar eu m-am 
strecurat neobservată în spate, chiar lângă cristelniţa în 
formă de homar. li puteam zări pe Landen şi pe Daisy în 
faţă, înconjurați de un mic grup de cavaleri şi domnişoare 
de onoare. În mica biserică erau mulţi oaspeţi îmbrăcaţi în 
uniformă, prieteni de-ai lui Landen din Crimeea. Cineva, 
despre care mi-am închipuit că e mama lui Daisy, se 
smiorcăia în batistă în timp ce tatăl ei se uita nerăbdător la 
ceas. Dintre rudele lui Landen nu era decât mama lui. 

— Vă întreb pe amândoi, spunea preotul, dacă 
vreunul dintre voi cunoaşte vreo piedică la unirea voastră 
prin căsătorie. Acum o puteţi mărturisi. 

A făcut o pauză şi mai mulţi invitaţi s-au foit. Domnul 
Multar, a cărui bărbie inexistentă era compensată din plin 
de grosimea crescândă a gâtului, nu părea să se simtă 
tocmai în largul lui şi s-a uitat prin biserică neliniştit. 
Preotul s-a răsucit spre Landen şi a deschis gura să 
vorbească, dar în acelaşi timp s-a auzit o voce stridentă şi 
clară din partea din spate a bisericii: 

— Nunta nu poate continua. Declar că există o 
piedică! 

O sută cincizeci de capete s-au întors să vadă cine 
vorbea. Unul dintre prietenii lui Landen a izbucnit în râs. 
Evident, credea că e o glumă. Însă chipul celui care 
vorbise nu părea să exprime amuzament. Tatăl lui Daisy nu 
era de acord cu asta. Landen era o partidă bună pentru 
fiica lui, iar o glumiţă proastă nu se putea să amâne nunta. 

— Continuă! a exclamat el, cu o expresie mânioasă 
pe faţă. 

Preotul s-a uitat la cel care vorbise, apoi la Daisy şi la 
Landen, şi în final la domnul Multar. 

— Nu pot continua până când nu verific ceea ce s-a 
afirmat aici şi probele care dovedesc adevărul sau 
minciuna, a spus el cu o expresie chinuită pe chip. 
Niciodată nu i se mai întâmplase aşa ceva. 

Domnul Multar căpătase o nuanţă bolnăvicioasă de 
roşu şi probabil că l-ar fi pocnit pe cel care vorbise, dacă 
ar fi fost mai aproape de el. 


— Ce-i toată aiureala asta? a ţipat el şi toată sala a 
început să zumzăie. 

— Nu-i o aiureală, domnule, a replicat vorbitorul cu o 
voce limpede. Cred că bigamia nu-i chiar o aiureală, 
domnule. 

M-am holbat la Landen, care părea buimăcit de 
întorsătura pe care o luaseră lucrurile. Oare era deja 
însurat? Nu puteam să cred aşa ceva. M-am uitat iarăşi la 
cel care vorbise şi inima mi-a stat în loc. Era domnul 
Briggs, avocatul pe care îl văzusem ultima oară în biserica 
din Thomfield! Din apropiere s-a auzit un freamăt, m-am 
răsucit şi am văzut-o pe doamna Nakajima care stătea în 
picioare lângă mine. A zâmbit şi a ridicat un deget, lipindu- 
l] de buze. M-am încruntat, iar preotul a glăsuit din nou. 

— Care este acea piedică? Poate că nu e de netrecut, 
explică-ne. 

— Cam greu, a urmat răspunsul. Am spus că este de 
netrecut şi vorbele mele sunt întemeiate. Pur şi simplu 
constă într-o căsătorie anterioară. 

Landen şi Daisy şi-au aruncat unul celuilalt priviri 
tăioase. 

— Cine dracu' mai eşti şi tu? a întrebat domnul 
Multar, care părea să fie singura persoană hotărâtă să facă 
ceva în privinţa asta. 

— Numele meu este Briggs, avocat de pe Dash 
Street, în Londra. 

— Ei bine, domnule Briggs, poate că aveţi 
amabilitatea de a povesti despre căsătoria anterioară a 
domnului Parke-Laine, ca să aflăm cu toţii până unde a 
putut să meargă cu laşitatea lui. 

Briggs s-a uitat la domnul Mudar, apoi la cuplul de 
lângă altar. 

— Informaţiile mele nu se referă la domnul Parke- 
Laine. Eu vorbesc despre domnişoara Multar, ori, ca să-i 
dau numele de după căsătorie, doamna Daisy Posh! 

Întreaga adunare a icnit. Landen i-a aruncat o privire 
lui Daisy, care şi-a azvârlit buchetul pe jos. Una dintre 
domnişoarele de onoare a început să plângă, iar domnul 


Multar s-a dus cu paşi repezi până în faţă şi a luat-o pe 
Daisy de braţ. 

—  Domnişoara Multar s-a căsătorit cu domnul 
Murray Poshpe 20 octombrie 1981, a strigat domnul 
Briggs, acoperind larma care se crease. Slujba religioasă a 
avut loc în Southwark. Nu s-a completat nicio cerere de 
divorţ. 

Era destul pentru a convinge pe toată lumea. Au 
izbucnit vociferările, pe când familia Multar se retrăgea în 
grabă. Vicarul a rostit o rugăciune nemaiauzită până 
atunci, iar Landen s-a aşezat, căci avea mare nevoie de 
asta, pe banca pe care familia Multar tocmai o eliberase. 
Cineva din spate a tipat „Avaro!”, iar familia Multar a 
grăbit pasul pentru a scăpa de injuriile care au urmat, deşi 
cele mai multe dintre ele n-ar fi trebuit să răsune într-o 
biserică. În harababura care s-a stârnit, unul dintre gromi 
a încercat să sărute o domnişoară de onoare şi a primit o 
palmă în chip de răsplată pentru eforturile lui. Eu m-am 
rezemat de peretele din piatră răcoroasă al bisericii şi mi- 
am şters lacrimile. Ştiam că nu era frumos din partea mea, 
dar râdeam. Briggs s-a strecurat printre invitaţii care 
vociferau şi ni s-a alăturat, ducându-şi respectuos mâna la 
pălărie. 

— Bună ziua, domnişoară Next. 

— O după-amiază foarte plăcută, domnule Briggs! Ce 
naiba cauţi aici? 

— Am fost trimis de familia Rochester. 

— Dar am plecat din carte abia acum trei ore! 

Doamna Nakajima ne-a întrerupt. 

— Ai plecat la vreo douăsprezece pagini înainte de 
sfârşitul cărţii. În ele s-au scurs mai bine de zece ani la 
Thomfield. Destul timp ca să-ţi faci o mulțime de planuri! 

— Thomfield! 

— A fost reconstruit, da. Soţul meu a ieşit la pensie, 
şi acum eu administrez moşia. Niciunul din noi nu e 
menţionat în roman şi doamna Rochester vrea ca lucrurile 
să rămână aşa. Mult mai plăcut decât Osaka şi cu 
siguranţă că am mai multe satisfacţii decât în afacerea cu 


turişti. 

Nu prea mai aveam nimic de spus. 

— Doamna Jane Rochester a rugat-o pe doamna 
Nakajima să mă aducă aici ca să vă pot fi de ajutor, a zis cu 
simplitate domnul Briggs. Ea şi domnul Rochester şi-au 
dorit nespus să vă ajute, aşa cum şi dumneavoastră i-aţi 
ajutat pe ei. Vă doresc multă sănătate şi fericire în viitor şi 
vă mulţumesc pentru intervenţia dumneavoastră venită la 
momentul potrivit. 

Am zâmbit. 

— Ei ce mai fac? 

— O, sunt bine, domnişoară, a răspuns vesel domnul 
Briggs. Primul lor copil are cinci ani acum. E un băiat 
sănătos şi simpatic, seamănă leit cu tatăl lui. Jane a mai 
născut o fetiţă frumoasă primăvara trecută. l-au dat 
numele Helen Thursday Rochester. 

I-am aruncat o privire lui Landen, care stătea lângă 
intrarea în biserică şi încerca să-i explice mătuşii lui, 
Ethel, ce se întâmplase. 

— Trebuie să discut cu el. 

Dar vorbeam de una singură. Doamna Nakajima şi 
avocatul dispăruseră. Se întorseseră la Thomfield ca să le 
raporteze lui Jane şi lui Edward că misiunea fusese 
îndeplinită cu succes. 

Pe când mă apropiam de el, Landen s-a aşezat pe 
treptele bisericii, şi-a scos garoafa şi a mirosit-o dus pe 
gânduri. 

— Bună, Landen. 

Landen şi-a ridicat privirea şi a clipit. 

— Ah, a spus el. Thursday. Ar fi trebuit să-mi dau 
seama. 

— Pot să mă aşez lângă tine? 

— Te rog. 

M-am aşezat lângă el pe treptele calde, din granit. El 
privea fix undeva în faţa lui. 

— Tu ai făcut asta? a întrebat el până la urmă. 

— Nu, zău, am replicat eu. Mărturisesc că am venit 
aici să opresc nunta, dar n-am avut curaj. 


S-a uitat la mine. 

— De ce? 

— De ce? Păi, pentru că... pentru că m-am gândit că 
o să fiu o doamnă Parke-laine mai bună decât Daisy, 
presupun. 

— Ştiam asta, a zis Landen, şi sunt din tot sufletul de 
acord 

cu tine. Voiam să ştiu de ce ţi-ai pierdut curajul. In 
fond, tu fugăreşti criminali malefici, faci o muncă plină de 
riscuri în Spec Ops, încâlci fericită ordinele ca să-ţi salvezi 
camarazii de sub focul violent 


al artileriei, şi totuşi... 

— Înţeleg ce spui. Nu ştiu. Poate că deciziile de genul 
da-nu, pe viaţă şi pe moarte sunt mai uşor de luat, pentru 
că sunt aşa de alb-negru. Mă pot descurca cu ele pentru că 
e mai uşor. Emoţiile umane, ei bine... sunt doar un set 
incomprehensibil de griuri şi nu le am prea mult cu 
nuanțele intermediare. 

— În nuanţe intermediare am trăit eu în ultimii zece 
ani, Thursday. 

— Ştiu, şi-mi pare rău. Am avut multe probleme să 
împac ce simţeam pentru tine cu ceea ce eu am crezut că e 
trădarea lui 

Anton. A fost un conflict emoţional în care mă 
simţeam trasă 


Într-o parte şi-n alta, iar eu eram batistuţa din mijloc 
care e prinsă de sfoară şi nu se mişcă. 

— Şi eu l-am iubit, Thursday. Era ca un frate pentru 
mine. Dar nu puteam să mă ţin la nesfârşit de partea mea 
din sfoară. 

— Am lăsat o parte din mine în Crimeea, am 
murmurat eu, dar cred că acum am regăsit-o. Mai avem 
timp să reglăm lucrurile între noi? 

— E cam ceasul al doisprezecelea, nu-i aşa? a 
întrebat el, rânjind. 


— Nu, am replicat eu, mai degrabă mai sunt trei 
secunde până la miezul nopţii! 

M-a sărutat tandru pe buze. L-am simţit cald şi 
plăcut, de parcă aş fi ajuns acasă, în faţa unui foc şopotitor 
din buşteni, după o lungă plimbare prin ploaie. Ochii mi s- 
au umezit şi am plâns în tăcere pe gulerul lui, pe când el 
mă ţinea strâns în braţe. 

— Scuzaţi-mă, a spus vicarul, care se învârtise prin 
jurul nostru, îmi pare rău că vă întrerup, dar la trei şi 
jumătate mai am încă o nuntă de oficiat. 

Am murmurat nişte scuze şi ne-am ridicat în picioare. 
Invitaţii încă mai aşteptau un soi de decizie. Aproape toţi 
ştiau despre mine şi Landen şi puţini dintre ei credeau că 
Daisy ar fi fost mai potrivită pentru el. 

— Vrei? m-a întrebat Landen, şoptindu-mi în ureche. 

— Ce să vreau? am întrebat eu, înăbuşindu-mi un 
chicotit. 

— Prostuţo! Te măriţi cu mine? 

— Hmm, am făcut eu, cu inima bubuindu-mi aidoma 
artileriei din Crimeea. Trebuie să mă gândesc la asta... 

Landen şi-a ridicat o sprânceană nedumerită. 

— Da! Da, dal Mă mărit cu tine din tot sufletul! 

— În sfârşit! a exclamat Landen, oftând. Câte a 
trebuit să fac ca să ajung cu femeia pe care o iubesc... 

Ne-am sărutat din nou, de data asta mai multă 
vreme. De fapt atât de multă, încât vicarul, care încă se 
uita la ceas, a fost nevoit să-l bată uşurel pe umăr pe 
Landen. 

— Multumesc pentru repetiţie, a spus Landen, 
strângându-i mâna cu putere preotului. O să revenim peste 
o lună pentru reprezentaţia reală! 

Vicarul a ridicat din umeri. Asta se dovedea a fi cea 
mai ridicolă nuntă din cariera lui. 

— Prieteni, a rostit Landen în faţa invitaţilor care mai 
erau de faţă. Vreau să vă anunţ că m-am logodit cu această 
minunată agentă Spec Ops, pe nume Thursday Next. După 
cum ştiţi, ea şi cu mine am avut niscaiva neînţelegeri în 
trecut, dar acum s-au cam rezolvat. La mine acasă este un 


foişor doldora de mâncare 


şi băutură şi, din câte înţeleg, Holroyd Wilson o să 
cânte începând de la ora şase. Ar fi o crimă ca toate astea 
să se piardă, aşa că eu sugerez doar să schimbăm motivul 
petrecerii! 

Invitaţii i-au întâmpinat discursul cu ţipete de 
încântare şi s-au apucat să discute despre cum o să ajungă 
până acolo. Landen şi cu mine ne-am dus cu maşina mea, 
dar am luat-o pe un drum ocolit. Aveam multe de discutat 
şi petrecerea... ei bine, putea să continue şi fără noi o 
vreme. 

Petrecerea nu s-a terminat decât la patru dimineaţa. 
Eu am băut prea mult şi am luat un taxi până la hotel. 
Landen a insistat să rămân la el peste noapte, dar eu i-am 
spus pe un ton seducător că trebuie să aştepte până după 
nuntă. Îmi amintesc vag că m-am întors în camera de 
hotel, dar nimic altceva. N-am fost conştientă până când 
nu a sunat telefonul a doua zi dimineaţă la ora nouă. Eram 
pe jumătate îmbrăcată, Pickwick se uita la matinalul de la 
televizor, iar capul mă durea de parcă ar fi fost cât p-aci să 
explodeze. 

Era Victor. Nu părea să fie într-o dispoziţie prea 
bună, iar politeţea nu era unul dintre punctele lui forte. M- 
a întrebat cum mă simt. 

M-am uitat la ceasul deşteptător pe când un ciocan 
m-a pocnit în interiorul capului. 

— Se poate şi mai bine. Cum merg lucrurile la 
serviciu? 

— Nu nemaipomenit, a replicat Victor cu o voce 
reţinută. Corporaţia Goliath vrea să discute cu tine despre 
Jack Schitt, iar Federaţia Brontë se urcă pe pereţi de furie 
că ai modificat cartea. Era absolut necesar ca Thomfield să 
ardă din temelii? 

— Hades a fost cel... 

— Şi Rochester? A orbit şi şi-a făcut praf o mână? 
Presupun că şi aici tot Hades a fost de vină? 

— Păi, da. 


— Asta-i o brambureală totală, Thursday. Ar fi mai 
bine să vii aici şi să le explici cum stau lucrurile celor din 
Federaţia Brontë. Lângă mine se află cei din Comitetul 
Executiv Special, şi n-au venit să-ţi prindă o medalie în 
piept. 

S-a auzit un ciocănit în uşă. l-am spus lui Victor că 
vin direct acolo şi m-am ridicat bălăngănindu-mă pe 
picioare. 

— Cine e? am strigat eu. 

— Micul dejun! a replicat o voce din cealaltă parte a 
uşii. Un domn pe nume Parke-Laine a comandat cafea 
pentru dumneavoastră! 

— Stai puţin! am exclamat eu, încercând să-l bag pe 
Pickwick în baie, căci hotelul avea anumite reguli stricte 
pentru animalele de companie. Într-un mod neobişnuit, 
părea cam agresiv - dacă ar fi avut aripi, probabil că ar fi 
bătut din ele furios. 

— Acum... nu-i... momentul... să... fii... agasant! am 
mormăit eu, împingând pasărea recalcitrantă în baie şi 
încuind uşa. 

Mi-am strâns capul în mâini preţ de o clipă, pentru că 
îmi palpita de durere, m-am înfăşurat într-un halat şi am 
deschis uşa. Mare greşeală. Era un ospătar, dar nu era 
singur. De îndată ce uşa s-a deschis larg, doi alţi bărbaţi 
îmbrăcaţi în costume de culoare închisă au intrat şi m-au 
strivit de perete, lipindu-mi un pistol de cap. 

— O să aveţi nevoie de încă două ceşti, dacă doriţi să 
beţi o cafea împreună cu mine, am gemut eu. 

— Foarte amuzant, a spus bărbatul îmbrăcat în 
ospătar. 

— Goliath? 

— În persoană. 

A tras siguranța revolverului. 

— Jos cu mănuşile, Next. Schitt e o persoană 
importantă şi trebuie să ştim unde e. Securitatea națională 
şi Crimeea depind de asta şi viaţa unui ofiţer amărât nu 
face nici cât o ceapă degerată, dacă priveşti lucrurile în 
ansamblu. 


— O să vă duc la el, am icnit eu, încercând să câştig 
timp. E în afara oraşului. 

Agentul Goliath şi-a slăbit strânsoarea şi mi-a zis să 
mă îmbrac. Câteva minute mai târziu, ieşeam din hotel. 
Capul încă mă durea şi tâmplele îmi bubuiau mocnit, dar 
măcar gândeam mai limpede. În faţa mea se afla o mică 
mulţime de oameni şi am fost încântată când mi-am dat 
seama că era familia Multar, care se pregătea să se 
întoarcă la Londra. Daisy se certa cu tatăl ei, iar doamna 
Multar clătina din cap plictisită. 

— Avaro! am ţipat eu. 

Daisy şi tatăl ei şi-au întrerupt cearta şi s-au uitat la 
mine, pe când oamenii din Goliath încercau să mă mâne pe 
lângă ei. 

— Ce-ai zis!? 

— Aţi auzit. Nu-mi dau seama care-i o târfă mai mare, 
fiică-ta sau nevastă-ta. 

Asta a avut efectul dorit. Domnul Multar a căpătat o 
nuanţă ciudată de roşu şi a lovit cu pumnul în direcţia 
mea. Eu m-am ferit, iar lovitura l-a nimerit pe unul din 
oamenii de la Goliath fix în falcă. Eu am luat-o la fugă spre 
parcare. Un glonţ mi-a trecut pe deasupra umărului. Am 
început să fug în zigzag şi am păşit pe şosea, pe când un 
Ford mare şi negru, ca un vehicul al armatei, a oprit cu un 
scrâşnet de frâne. 

— Urcă! a ţipat şoferul. Nu era nevoie să-mi spună de 
două ori. Am sărit înăuntru, iar maşina a prins viteză în 
timp ce două găuri de la gloanţe au apărut în geamul din 
spate. A luat o curbă, scârţâind, şi a ieşit imediat din 
bătaia puştii. 

— Mulţumesc, am murmurat eu. Dacă mai stăteam 
un pic, probabil că o mierleam. Mă puteţi lăsa la sediul 
Spec Ops? 

Şoferul n-a zis nimic. Între mine şi el era un geam de 
sticlă şi brusc am avut impresia că am nimerit din fac în 
put. 

— Mă poti lăsa oriunde, am spus eu. N-a răspuns. Am 
încercat să deschid portiera, dar era blocată. Am bătut în 


sticlă, dar m-a ignorat. Am trecut pe lângă clădirea Spec 
Ops şi am luat-o spre oraşul vechi. Conducea cu viteză 
mare. A trecut de două ori pe roşu şi o dată a tăiat calea 
unui autobuz. Am fost aruncată în uşă pe când el a luato 
curbă, trecând foarte aproape de un camion cu bere. 

— Aici, opreşte maşina! am zbierat, ciocănind iarăşi 
în paravanul din sticlă. Şoferul pur şi simplu a accelerat, 
tăind calea altei maşini când a luat o curbă cu viteză prea 
mare. 

Am tras cu nădejde de mânerele portierelor şi tocmai 
eram pe punctul de a lovi cu tocurile de la pantofi în 
geamuri, când maşina a oprit brusc, cu un scrâşnet de 
frâne. Eu am alunecat de pe banchetă şi m-am prăbuşit 
grămadă pe covoraş. Şoferul s-a dat jos din maşină, mi-a 
deschis portiera şi a spus: 

— Aţi ajuns, domnişoară. N-am vrut să întârziaţi. Din 
ordinul colonelului Phelps. 

— Colonelul Phelps? m-am bâlbâit eu. Şoferul a 
zâmbit şi a salutat scurt, moment în care mi-a picat fisa. 
Phelps spusese că o să trimită o maşină după mine ca să 
mă ducă unde ţinea el discursul şi se ţinuse de cuvânt. 

M-am uitat afară. Oprisem în faţa primăriei din 
Swindon şi o mare mulţime de oameni se holba la mine. 

— Bună, Thursday! a exclamat o voce familiară. 

— Lydia? am întrebat eu, surprinsă pe picior greşit 
de întorsătura neaşteptată pe care o luaseră lucrurile. 

Aşa şi era. Dar nu era singurul reporter de la o 
televiziune de ştiri. Erau şase sau şapte cu camerele 
îndreptate spre mine, în timp ce eu stăteam chircită într-o 
poziţie neelegantă pe covoraşul din maşină. M-am chinuit 
să mă dau jos. 

— Sunt Lydia Startright de la Postul de Ştiri Broasca 
Râioasă, a spus Lidia pe cel mai frumos ton de reporter de 
care era în stare, şi mă aflu lângă Thursday Next, ofiţerul 
din Spec Ops care a salvat 

Jane Eyre. Mai întâi, daţi-mi voie să vă felicit, 
domnişoară Next, pentru succesul cu care aţi reconstruit 
romanul! 


— Ce vreţi să spuneţi? am replicat eu. Am făcut totul 
harcea-parcea! Am ars din temelii Thomfield şi l-am 
schilodit aproape de tot pe sărmanul domn Rochester! 

Domnişoara Startright a râs. 

— Într-un studiu recent, nouăzeci şi nouă dintre cei o 
sută de cititori care şi-au exprimat o preferinţă au spus că 
sunt încântați de noul sfârşit. Jane şi Rochester căsătoriţi! 
Nu-i minunat? 

j>. 

— Dar Federaţia Brontė... 

— Charlotte nu le-a lăsat lor cartea moştenire, 
domnişoară Next, a zis un bărbat îmbrăcat într-un costum 
din bumbac, care avea un ecuson mare şi albastru cu 
Charlotte Brontë prins de rever ce se potrivea ca nuca-n 
perete cu îmbrăcămintea lui. 

— Federaţia e o gloată de inşi pompoşi. Permiteţi-mi 
să mă prezint. Walter Branwell, preşedintele facțiunii 
desprinse din Federație, care se numeşte „Brontë 
populară”. 

Mi-a întins o mână să i-o strâng şi a rânjit sălbatic, în 
timp ce mai mulţi oameni din apropiere aplaudau. O divizie 
de pistoale de semnalizare a tras în aer şi o fetiţă mi-a dat 
un buchet de flori, iar un alt reporter m-a întrebat cum era 
în realitate Rochester. Şoferul m-a luat de braţ şi m-a 
condus până în clădire. 

— Colonelul Phelps vă aşteaptă, domnişoară Next, a 
murmurat bărbatul pe un ton binevoitor. Mulțimea mi-a 
făcut loc să trec când am ajuns într-un salon mare, plin de 
lume. Am clipit buimăcită şi m-am uitat în jur. Un zumzăit 
de nerăbdare s-a auzit pe când mergeam pe culoarul de 
trecere din mijlocul camerei, iar la urechi îmi ajunsese 
numele şoptit de cei din jur. In spaţiul unde de obicei 
stătea orchestra se improvizase o tribună a presei, unde 
şedeau o mulţime de jurnalişti de la toate posturile 
importante de ştiri din ţară. Intrunirea din Swindon 
devenise centrul sentimentelor populare faţă de război. Ce 
se spunea aici avea să fie foarte important. Mi-am croit 
drum până la scenă, pe care fuseseră puse două mese. 


Cele două atitudini opuse faţă de război erau clar 
delimitate. Colonelul Phelps şedea sub un steag mare al 
Angliei. 

Masa lui era împodobită cu drapele şi mai multe 
plante în ghiveci, blocnotesuri şi broşuri care urmau să fie 
împărţite pe gratis în public. Lângă el erau mai mulţi 
indivizi în uniformă din forţele armate, care luptaseră în 
peninsulă. Toţi îşi doreau să vorbească cu pasiune despre 
importanţa Crimeii. Unul dintre soldaţi chiar avea la el 
noua carabină cu plasmă. 

La celălalt capăt al scenei se afla masa „anti”. Şi ea 
era ocupată de mai mulţi veterani de război, dar niciunul 
dintre ei nu purta uniformă. l-am recunoscut pe cei doi 
studenţi de la aerodrom şi pe fratele meu, Joffy, care a 
zâmbit şi a murmurat: „Ai grijă, fraiero!” în direcţia mea. 
Mulțimea a tăcut. Oamenii auziseră că vin > 

acolo şi mă aşteptaseră. 

Camera de filmat m-a urmărit, pe când mă apropiam 
de treptele care duceau la scenă, pe care le-am urcat 
calmă. Phelps s-a ridicat în picioare să mă întâmpine, dar 
eu am trecut pe lângă el şi m-am aşezat la masa „anti”, pe 
scaunul pe care mi l-a cedat unul dintre studenţi. Phelps s- 
a scandalizat. S-a înroşit la faţă, dar s-a controlat când a 
văzut că orice mişcare îi era filmată de camere. 

Lydia Startright a venit după mine pe scenă. Era 
acolo pentru a media întrunirea. Ea şi colonelul Phelps 
insistaseră să nu înceapă până la sosirea mea. Startright 
era bucuroasă că aşa se şi întâmplase, pe când Phelps nu 
părea deloc încântat. 

— Doamnelor şi domnilor, a vorbit Lydia pe un ton 
solemn, masa de tratative e goală la Budapesta şi atacul e 
pe punctul de a fi declanşat. În vreme ce un milion de 
soldaţi stau faţă-n faţă în teritoriul neutru, noi vă adresăm 
întrebarea: ce preţ avem de plătit pentru Crimeea? 

Phelps s-a ridicat în picioare să vorbească, dar eu i- 
am luat-o înainte. 

— Ştiu că e o glumă răsuflată, am început eu, dar o 
anagramă simplă a cuvântului „Crimeea” este „crimă”. Am 


tăcut preţ de câteva clipe. Aceasta e părerea mea şi o să 
contrazic pe oricine mi-ar spune că lucrurile nu stau aşa. 
Chiar şi colonelul Phelps este de acord cu mine că a venit 
momentul ca problema Crimeea să se încheie pentru 
totdeauna. 

Colonelul Phelps a încuviinţat din cap. 

— Diferenţa dintre colonelul Phelps şi mine este 
opinia mea că Rusia are dreptul să-şi anexeze teritoriul. 

Era o afirmaţie controversată. Îi înfuriasem pe 
suporterii lui Phelps şi a fost nevoie de zece minute pentru 
ca ei să se potolească. Startright i-a redus pe toţi la tăcere 
şi până la urmă a izbutit să mă ajute să-mi termin de 
prezentat punctul de vedere. 

— Acum vreo două luni a existat o mare şansă ca 
toată aiureala asta să se termine. Anglia şi Rusia 
începuseră negocierile şi discutau condiţiile în care trupele 
englezeşti să se retragă. 

Multimea a tăcut. Phelps s-a sprijinit de spătarul 
scaunului şi mă privea cu atenţie. 

— Dar a apărut carabina cu plasmă. Nume de cod: 
Bombardierul. 

Preţ de o clipă am privit în pământ. 

—  Bombardierul ăsta a devenit factorul-cheie, 
secretul unui nou atac şi un posibil nou început al unui 
război care - slavă Domnului - fusese relativ lipsit de 
victime în ultimii opt ani. Dar există o problemă. Ofensiva 
nu are niciun fundament. În ciuda tuturor declaraţiilor de 
până acum, carabina cu plasmă e un fals - Bombardierul 
nu funcţionează! 

Lumea din sală a început să şuşotească neliniştită. 
Phelps s-a holbat la mine îmbufnat, cu o sprânceană 
zvâcnindu-i. l-a şoptit ceva unui brigadier care şedea lângă 
el. 

— Armata engleză aşteaptă o armă care n-o să vină 
niciodată. Corporaţia Goliath i-a luat drept fraieri pe cei 
din guvernul Angliei, în ciuda investiţiei de un miliard, 
carabina cu plasmă e la fel de utilă în Crimeea precum o 
coadă de mătură. 


M-am aşezat. Toată lumea, şi cei prezenţi în sală, şi 
cei care urmăreau emisiunea difuzată în direct la televizor, 
înţelegea semnificaţia spuselor mele. Ministrul englez al 
armatei se întindea în clipa asta după telefon. Voia să 
vorbească cu ruşii înainte ca ei să facă vreun lucru pripit - 
de pildă, să atace. 

În sala din Swindon, colonelul Phelps se ridicase în 
picioare. 

— Asta e o declaraţie importantă venită din partea 
unei persoane care, din nefericire, nu e bine informată, a 
rostit el pe un ton plin de aroganță. Am văzut cu toţii ce 
forţă de distrugere are Bombardierul şi eficacitatea lui nu 
poate fi pusă în discuţie. 

— Dovediţi-o, am răspuns eu. Văd că aveţi aici o 
carabină cu plasmă. Haideţi să mergem afară în parcare şi 
arătaţi-ne cum funcţionează. Puteţi să trageţi în mine, dacă 
vreţi. 

Phelps a tăcut preţ de câteva clipe şi tăcerea asta mi- 
a adus mie câştig de cauză, iar Angliei pierderea 
războiului. I-a aruncat o privire soldatului care ţinea în 
mână arma, iar el i-a întors privirea neliniştit. 

Phelps şi oamenii lui au plecat de pe scenă şi s-au 
dus în cazematele lor, la adăpost de mulţime. Sperase să-şi 
ţină discursul lung de o oră şi repetat cu grijă, să 
cinstească amintirea camarazilor pierduţi în luptă şi 
valoarea camaraderiei. N-a mai vorbit niciodată în public. 

În mai puţin de patru ore s-a încheiat un armistițiu, 
primul din 131 de ani. Peste mai puţin de patru săptămâni 
politicienii s-au aşezat la masa tratativelor de la 
Budapesta. Peste mai puţin de patru luni absolut toţi 
soldaţii englezi au fost evacuaţi din peninsulă. Iar în ce-i 
priveşte pe cei din Corporaţia Goliath, ei au fost traşi la 
răspundere pentru înşelăciunea lor. Şi-au exprimat o 
neconvingătoare ignoranță faţă de întreaga problemă şi au 
dat toată vina pe Jack Schitt. Eu sperasem că Goliath o să 
fie pedepsită mai aspru, dar măcar m-au lăsat în pace pe 
mine. 

Căsătorită 

„Landen şi cu mine ne-am căsătorit în ziua când s-a 
declarat pacea în Crimeea. Landen mi-a spus că asta ne 
scuteşte de plata celor care trăgeau clopotele. Eu am privit 
neliniştită în jur când vicarul a ajuns la partea cu «Glăsuiţi 
acum sau tăceţi pe vecie», dar nu s-a oferit nimeni să 
spună ceva. M-am întâlnit cu cei din Federaţia Brontë, care 
s-au obişnuit repede cu gândul că exista un alt sfârşit al 
romanului, mai ales când şi-au dat seama că erau singurii 
care protestau. Imi părea rău pentru rănile lui Rochester şi 
fiindcă i-am ars casă, dar m-am bucurat foarte tare că el şi 
Jane, după aproape o sută de ani de neînţelegeri, până la 
urmă îşi găsiseră liniştea şi fericirea pe care le meritau 
atât de mult”. 

THURSDAY NEXT - O viaţă în Spec Ops 

Recepţia a fost până la urmă mai mare decât 
prevăzusem noi şi pe la ora zece deja se revărsase şi în 
grădina lui Landen. Boswell se îmbătase puţin, aşa că l-am 
urcat într-un taxi şi l-am trimis la Finis. Paige Turner s-a 
înţeles bine cu saxofonistul - şi nimeni nu i-a văzut vreme 
de cel puţin o oră. Landen şi cu mine ne-am bucurat, în 
sfârşit, de un moment de singurătate. l-am strâns mâna şi 
l-am întrebat: 

— Chiar te-ai fi căsătorit cu Daisy dacă n-ar fi 
intervenit Briggs? 

— Am răspunsurile pe care ţi le doreşti, scumpete! 

— Tată? 

Era îmbrăcat în uniforma completă de gală, cu grad 
de colonel din Chrono Guard. 

— M-am gândit la ce ziceai şi am făcut cercetări. 

— Îmi pare rău, tată, dar habar n-am despre ce 
vorbeşti. 

— Nu-ţi aminteşti că am vorbit acum două minute? 

— Nu. 

S-a încruntat şi s-a uitat pe rând la noi doi, apoi la 
ceasul de la mână. 

— Of, Doamne! a exclamat el. Cred că am ajuns mai 


devreme. La naiba cu cronografurile astea! 

A bătut uşurel în ecran şi a plecat în grabă, fără a 
mai scoate niciun cuvânt. 

— Tatăl tău? a întrebat Landen. Din câte ştiu, spuneai 
că fuge de autorităţi, nu? 

— Da, aşa era. Aşa e. Aşa o să fie. Ştii tu. 

—  Scumpete! a exclamat iarăşi tatăl meu. Eşti 
surprinsă să mă vezi? 

— Într-un fel. 

— Vă felicit pe amândoi! 

Am aruncat o privire în jurul meu, unde petrecerea 
era în toi. Timpul nu stătea pe loc. Nu putea trece prea 
mult timp până când cei din Chrono Guard aveau să-l 
găsească. 

— La naiba cu SO-12, Thursday! a exclamat el, 
intuindu-mi gândurile şi luând un pahar de la un chelner 
care trecea pe lângă noi. Am vrut să-mi cunosc ginerele. 

S-a răsucit spre Landen, l-a apucat de mână şi l-a 
ridicat cu grijă în picioare. 

— Ce mai faci, băiete? Ţi-ai făcut cumva vasectomie? 

— Păi, nu, a replicat Landen, oarecum stânjenit. 

— Dar ai fost vreodată placat violent la rugby? 

— Nu? 

— Ai căzut de pe cal şi te-ai lovit în vreo zonă 
sensibilă? 

— Nu. 

— Dar vreo minge de crichet în boaşe? 

— Nu! 

— Bine. Atunci poate ne alegem şi cu nepoți din 
fiascoul ăsta. E momentul ca Thursday să se apuce de 
făcut şi nişte plozi în loc să se fâţâie prin jur ca un porc 
mistreţ băgăreţ... A tăcut preţ de câteva clipe. Amândoi vă 
uitaţi la mine foarte ciudat. 

— Ai fost aici acum mai puţin de un minut. 

S-a încruntat, şi-a ridicat o sprânceană şi a aruncat 
pe furiş o privire în jur. 

— Dacă eram eu şi dacă mă cunosc bine, atunci mă 
ascund pe undeva pe aproape. A, da, uite! Uite acolo! 


A arătat spre un colţ al grădinii, unde o siluetă se 
ascundea în umbra din spatele şopronului. Şi-a mijit ochii 
şi s-a gândit la cea mai explicabilă succesiune a 
evenimentelor. 

— Hai să vedem. Probabil că m-am oferit să vă fac un 
serviciu, vi l-am făcut şi m-am întors, dar probabil că am 
greşit puţin timpul, o problemă frecventă în meseria mea. 

— Ce serviciu crezi că ţi-am cerut? am întrebat eu, 
încă buimacă, dar foarte dornică să intru în joc. 

— Nu ştiu, a spus tatăl meu. O problemă importantă, 
care s-a dezbătut mult în ultimii ani, dar care a rămas încă 
fără răspuns. 

Preţ de o clipă am cugetat. 

— Ce zici de cine a scris piesele lui Shakespeare? 

A zâmbit. 

— Bună întrebare. O să văd ce pot face. 

Şi-a terminat băutura. 

— Ei bine, încă o dată vă felicit pe amândoi. Trebuie 
să plec. Timpul nu aşteaptă pe nime, aşa cum e zicala. 

A zâmbit, ne-a urat să avem un viitor fericit şi a 
plecat. 

— Poţi să-mi explici şi mie ce se întâmplă? a întrebat 
Landen, complet zăpăcit, nu de evenimentele în sine, ci de 
ordinea în care se petreceau. 

— Nu prea. 

— Am plecat, scumpete? a întrebat tatăl meu care se 
întorsese din ascunzătoarea din spatele şopronului. 

— Da. 

— Bine. Păi, am aflat ce voiaţi să ştiţi. M-am dus la 
Londra în anul 1610 şi am descoperit că Shakespeare era 
doar un actor care mai avea şi o altă ocupaţie cam jenantă, 
adică furnizor de cereale în Stratford. Nu vă miră că şi-a 
ţinut gura în privinţa asta, nu? 

Asta era o chestie cu adevărat interesantă. 

— Şi atunci cine le-a scris? Marlowe? Bacon? 

— Nu. E o mică problemă. Vezi tu, nimeni nici măcar 
nu auzise de piese, darămite să le scrie. 

N-am înţeles. 


— Ce spui tu de fapt? Că nu există nicio piesă? 

— Exact asta spun. Nu există. N-au fost scrise 
niciodată. Nici de el, nici de altcineva. 

— Îmi pare rău, a zis Landen, refuzând să mai audă 
aşa ceva, dar am văzut Richard al Ill-lea acum şase 
săptămâni. 

— Desigur, a spus tatăl meu. Timpul şi-a ieşit din fire 
la greu. Evident că trebuia să fac ceva. Am luat un volum 
cu opere complete la mine şi i l-am dat actorului 
Shakespeare în 1592 ca să-l distribuie după un orar fix. 
Asta răspunde la întrebarea voastră? 

Eu încă mai eram buimăcită. 

— Deci nu Shakespeare a fost cel care a scris piesele. 

— Cu siguranţă că nu! mi-a răspuns tata. Nici 
Marlowe, Oxford, De Vere, Bacon sau altul. 

— Dar e imposibil! a exclamat Landen. 

— Dimpotrivă, a replicat tata. Dată fiind imensitatea 
timpului la nivel cosmic, lucrurile imposibile sunt ceva 
obişnuit. După ce o să trăieşti atât de mult ca mine, o să-ţi 
dai seama că orice e posibil. Timpul și-a ieşit din fire! Cine, 
ca să-l îndrept, m-a blestemat pe mine? x 

— Tu ai pus asta acolo? am întrebat eu, presupunând 
că el cita din Hamlet şi nu invers. 

A zâmbit. 

— O mică vanitate personală pentru care sunt sigur 
că voi fi iertat, Thursday. Şi, până la urmă, cine o să afle? 

Tata s-a holbat la paharul gol, a căutat cu privirea, 
fără succes, un chelner, apoi a zis: 

— Lavoisier ar fi trebuit să mă bage în închisoare 
până acum. A jurat că o să mă prindă şi e foarte 
competent. Aşa şi trebuie, a fost partenerul meu aproape 
şapte secole. Încă ceva: cum a murit Ducele de Wellington? 

Mi-am adus aminte că mă mai întrebase asta odată. 

— Ţi-am mai spus, tată, a murit în patul lui în 1852. 

Tata a zâmbit şi şi-a frecat palmele una de cealaltă. 

— Asta-i o veste excelentă! Dar Nelson? 

— A fost împuşcat de un ţintaş de elită francez la 
Trafalgar. 


— Zău? Ei bine, uneori mai şi pierzi. Ascultă: mult 
noroc să aveţi amândoi. Un băiat sau o fată ar fi minunat. 
Şi mai bine câte 


unul din fiecare. 

S-a aplecat înspre noi şi şi-a coborât vocea. 

— Nu ştiu când o să mai vin la voi, aşa că ascultați- 
mă cu atenţie. Să nu cumpăraţi niciodată o maşină 
albastră sau o piscină gonflabilă. Feriţi-vă de stridii şi de 
fierăstraie circulare şi să nu fiţi pe lângă Oxford în iunie 
2016. Aţi înţeles? 

— Da, dar... 

— Ei bine, pa, pa, timpul nu aşteaptă pe nime! 

M-a îmbrăţişat încă o dată, i-a strâns mâna lui 
Landen şi apoi a dispărut în mulţime, înainte ca noi să mai 
apucăm să-l întrebăm şi altceva. 

— Nici măcar să nu încerci să înţelegi ce s-a 
întâmplat, i-am zis lui Landen, lipindu-mi un deget de buze. 
Asta-i o parte a Spec Ops la care-i mai bine să nu te 
gândeşti. 

— Dar dacă... 

— Landen! am spus eu cu asprime în voce. Nu! 

Bowden şi Victor erau şi ei la petrecere. Bowden se 
bucura pentru mine şi îşi dăduse repede seama că n-o să 
plec cu el în Ohio, nici ca soţie şi nici ca asistentă a lui. I se 
făcuse o propunere oficială pentru slujba aia, dar o 
refuzase. Spunea că se distrează prea bine la Litera Tec în 
Swindon şi că o să se mai gândească la propunerea asta în 
primăvară. Finisterre îi luase locul. Dar în momentul de 
faţă altceva îi ocupa mintea. Sorbind dintr-o băutură tare, 
s-a apropiat de Victor, care vorbea plin de însufleţire cu o 
femeie în vârstă cu care se împrietenise. 

— Salutare, Cable! a murmurat Victor, prezentându-i 
noua lui prietenă şi apoi acceptând să discute puţin cu el 
între patru ochi. 

— Am avut succes, nu? La naiba cu Federaţia Bronte, 
eu sunt de partea lui Thursday. Cred că noul sfârşit e o 
minunăţie! A tăcut preţ de câteva clipe şi i-a aruncat o 


privire lui Bowden. Ai o faţă mai lungă decât un roman de 
Dickens. Care-i problema? îţi faci griji pentru Felix8? 

— Nu, domnule. Ştiu că-l vor prinde până la urmă. 
Doar că am schimbat din greşeală supracopertele cărţii în 
care a intrat Jack Schitt. 

— Adică nu e împreună cu puştile lui mult iubite? 

— Nu, domnule. Mi-am permis să strecor cartea asta 
în supracoperta cărţii Carabina cu plasmă în război. 

I-a înmânat cartea care deschisese Portalul de Proză. 
Victor s-a uitat la cotor şi a izbucnit în râs. Era un volum 
din Poemele lui Edgar Alan Poe. 

— Uitaţi-vă la pagina douăzeci şi şase, a spus 
Bowden. Se întâmplă ceva ciudat în Corbul. 

Victor a deschis cartea şi a parcurs cu privirea 
pagina. A citit cu voce tare prima strofa: 

Stând, cândva, la miez de noapte, istovit, furat de 
şoapte, Cu gândul să mă răzbun pe mârşava Thursday 
Next... Cazul Eyre, cel fără preț, îmi umple inima de 
dispreţ, Simt cum înnebunesc, în închisoarea mea de text. 
„Scoate-mă!” o sfătuiesc, „la-mă din cuşca de text... 

Sau jur că-ţi rup gâtul!“ 

Victor a închis cu zgomot cartea. 

— Ultimul vers nu prea rimează, nu-i aşa? 

— Ce te aşteptai? a replicat Bowden. E din Goliath, 
nu-i poet. 

— Dar am citit chiar ieri Corbul, a adăugat Victor cu 
o voce buimacă. Şi nu era aşa atunci! 


— Nu, nu, a explicat Bowden. Jack Schitt e doar în 
volumul ăsta, dacă l-am fi pus în manuscrisul original, cine 
ştie ce-ar fi putut să facă. 

— Fe-li-citări! a exclamat Mycroft venind spre noi. 
Polly era împreună cu el şi părea radioasă. Purta o pălărie 
nouă. 

— Amândoi Suntem Foarte Fe-ri-ciţi Pentru Voi! a 
adăugat Polly. 

— Aţi lucrat iarăşi cu moliile de carte? am întrebat. 

— Se Vede? a întrebat Mycroft. Tresă Plecăm! Şi au 


plecat. 

— Molii de carte? a întrebat Landen. 

— Nu-s ceea ce crezi tu. 

— Mademoiselle Next? 

Erau doi. Purtau costume sobre şi îşi puseseră la 
vedere nişte insigne de Spec Ops 12 de care nu mai 
văzusem până atunci. 

— Da? 

— Prefet Lavoisier, Chrono Gendarmerie. Ou est 
votre pere? 

— Tocmai a plecat. 

A înjurat cu voce tare. 

— Colonel Next est un homme tres dangereux, 
mademoiselle. Il est important de lui parler concernant ses 
activites de trafic de temps. 

— E tatăl meu, Lavoisier. 

Lavoisier s-a holbat la mine, încercând să-şi dea 
seama dacă ar fi putut să spună sau să facă ceva pentru a 
mă convinge să-l ajut. A oftat şi a lăsat-o baltă. 

— Și vous changez votre avis, contactez-moi par les 
petites annonces du Grenouille. Je lis toujours les archives. 

— Nu m-aş bizui pe asta, Lavoisier. 

A meditat preţ de o clipă, s-a gândit să spună ceva, 
apoi a renunţat şi a zâmbit. A salutat scurt, mi-a zis într-o 
engleză perfectă să mă bucur de nunta mea şi a plecat. 
Dar partenerul lui mai tânăr avea şi el să-mi spună ceva: 

— Vă dau un sfat, a murmurat el puţin cam stânjenit. 
Dacă o să aveţi vreun fiu care vrea să se înscrie în Chrono 
Guard, încercaţi să-l convingeţi să n-o facă. 

A zâmbit şi s-a dus după partenerul lui să-l caute pe 
tata. 

— Ce voia să spună cu fiul ăla? a întrebat Landen. 

— Nu ştiu. Deşi avea o figură cunoscută, nu-i aşa? 

— Parcă. 

— Unde rămăsesem? 

— Doamna Parke-lLaine? a întrebat un individ 
îndesat, care se holba solemn la mine cu doi ochi căprui, 
înfundaţi în orbite. 


— S0-12? m-am interesat eu, întrebându-mă de unde 
mai apăruse şi omuleţul ăsta cu sprâncene stufoase. 

— Nu, doamnă, a replicat el, luând o prună de la un 
chelner care a trecut pe lângă noi şi mirosind-o cu mare 
atenţie înainte de a o mânca cu sâmbure cu tot. Numele 
meu e Bartholomew Stiggins, din S0-13. 

— Aştia ce mai fac? 

— N-am permisiunea să vă spun, a replicat el laconic, 
dar am putea avea nevoie de talentul şi calităţile 
dumneavoastră. 

— Ce fel de... N 

Dar domnul Stiggins nu mă asculta. In schimb se uita 
la un gândăcel pe care îl găsise într-un ghiveci. Cu mare 
grijă şi îndemânare, uimitoare pentru nişte mâini atât de 
mari şi de butucănoase, el a luat micuța gânganie şi şi-a 
băgat-o în gură. M-am uitat la Landen, care a icnit. 

— Scuze, a spus Stiggins, de parcă tocmai ar fi fost 
prins scobindu-se în nas în public. Care-i expresia aia? 
Lupul îşi schimbă părul, dar năravul ba? 

— Găsiţi mai multe în lada de gunoi, a zis Landen, 
bucuros că-l poate ajuta. 

Omuleţul a rânjit uşor, privindu-ne cu blândeţe. Mi se 
părea că nu poate să exprime prea multe emoţii. 

— Dacă o să fiţi interesată, o să iau legătura cu 
dumneavoastră. 

— Aşa să faceţi, i-am spus eu. 

A suspinat, şi-a pus pălăria pe cap, ne-a urat să avem 
o zi frumoasă, a întrebat unde e lada de gunoi şi a plecat. 

— N-am mai văzut niciodată un troglodit în costum, a 
comentat Landen. 

— Nu-ţi face griji în privinţa domnului Stiggins, am 
spus eu, ridicându-mă în vârful picioarelor şi sărutându-l. 

— Credeam că ai terminat cu Spec Ops... 

— Nu, am replicat eu, zâmbind. De fapt, cred că abia 
am început... Pentru cele mai reuşite exemplare din 
speciile dispărute de pe glob, duceţi-vă la: 

Magazinul de dodo al lui 

Pete şi Dave 


Din stocul nostru actual: 

Dodo: V1.8, ediţie rară pentru colecționari, VGC un 
uşor defect la laba piciorului Dodo: V2.9.1 bine secvenţiat, 
potenţial campion în concursuri Auk uriaş: V2.3 acreditat 
RESC, poate participa la concursuri Lup tasmanian: alegeţi 
din trei exemplare V1.75. Se poartă minunat cu copiii. 
Mastodont pigmeu: V5.3 Dresat să stea în casă, mai multe 
culori 

Sunaţi acum la Baydon 261 pentru consultanţă 
gratuită! 

Garantăm că toate sunt domesticite şi au acte. 
Stocurile se modifică în fiecare zi. Sunaţi pentru a afla 
ultimele preţuri. Pete şi Dave au legitimaţii valide de Spec 
Ops-13 şi de Departamentul Naţional de Clonare şi 
Genetică. Reg: 48912902/gh/04 

